
DE kliniske forelæsninger og foredrag over sindssygdomme, jeg her 
udgiver, er holdt, medens jeg fungerede som reservelæge paa 
kommunehospitalets VI. afdeling. En del af dem er holdt for de læger, 
der deltog i et af de fortsættelseskursus, der med visse mellemrum 
holdes paa kommunehospitalet, de andre er paa en enkelt undtagelse 
nær holdt for studenter. Naar jeg har besluttet mig til at udgive dem, 
er grunden den, at jeg gæme vilde yde mit bidrag til at vække inter- 
essen for og forstaaelsen af sindssygdommene, saaledes som man 
møder dem paa en receptionsafdeling som VI. Denne afdeling staar 
jo nemlig livet et skridt nærmere end sindssygeanstalterne, hvor psy- 
kiatrien ellers som regel skriyes. Og denne nære konneks med om- 
verdenen gør, at de erfaringer, man der indhøster, og de synspunkter, 
som der er raadende, ikke altid falder sammen med dem, der erhver- 
ves paa en sindssygeanstalt. Jeg har ved at undgaa al teoretisering og 
ved at holde mig til den rent kliniske betragtningsmaade søgt at nærme 
mig saa stærkt som muligt til den øvrige medicins kliniske metode, 
hvorfor jeg ogsaa særligt har haft differentialdiagnosen mellem de 
forskellige psykopatologiske sygdomsenheder for øje. 

Min tidligere overlæge, professor, dr. med. A. Friedenreich, som 
jeg staar i saa stor taknemlighedsgæld til for den interesse, han altid 
har vist mig, og de mange impulser, han har givet mig, bringer jeg 
min tak for tilladelsen til at benytte afdelingens materiale. Ligeledes 
takker jeg overlægen ved St. Hans hospital, professor, dr. med. O. Roh- 
mel, for den velvilje, hvormed han har givet mig oplysninger om de 
patienters senere skæbne, der blev overflyttet til St. Hans hospital. 

København, i august 1906. 

Viggo Christiansen. 

PSYKOTERAPI. 



MINE damer og herrer! Jeg vil i aften — den sidste 
gang, jeg i min egenskab af reservelæge her paa af- 
delingen holder forelæsning for Dem — forlade den kliniske 
demonstrations vej og forsøge paa at give Dem en forestilling 
om den psykiske behandlings teknik og rækkevidde overfor 
de funktionelle neuroser. Og der kan være saa meget mere 
grund for mig til at drage psykoterapiens betydning frem 
for Deres bevidsthed, som i vore dage den stadig voksende 
strøm af nye elektriske, mekaniske og balneologiske be- 
handlingsmetoder er ved at sluge hele vor interesse og al 
vor tid. Og hvis det skulde ske, vilde det være til ubode- 
lig skade for vore patienter. Den terapi, der overfor det 
store flertal af hysterier, neurastenier og for talrige former 
af psykoserne ogsaa, har den største udsigt til at lykkes, er 
den maalbevidste, planlagte og konsekvent gennemførte 
psykoterapi. 

Det drejer sig — som De ved — i alle disse tilfælde om 
funktionelle lidelser af de kortikale centrer. Snart er det 
den psykomotoriske side af hjærnevirksomheden, der for- 
trinsvis er lidende; undertiden i form af en hemning, saa- 
ledes som vi ser det ved de simple former af depression, 
undertiden tværtimod i form af en eksitationstilstand, en 
forøget irritabilitet, en ømtaalelighed, en reaktionsfølsom- 
hed, der ligger over det normale, saaledes som vi ser det 
ved mange tilfælde af neurasteni og ved en hel række af de 



lettere degenerative psykoser. Her er overvejelsernes sta- 
dium reduceret i betydelig grad, den kritik, den efter- 
tankens dvælen, der skulde være skudt ind imellem en 
forestillings opstaaen og dens overgang i handling, og som 
skulde korrigere og lede handlingen, gøres saa kort, at 
handlingens retning og udslag paa grund af den ringe gnid- 
ningsmodstand enten faa karakteren af det rent tilfældige, 
det lunefulde og planløse eller i sine mere udviklede former 
antager impulsivitetens præg. Snart er det psykiske mo- 
ment i disse patienters tilstand langt mindre fremtrædende, 
og sygdomsbilledet kommer — skønt rent psykisk betinget 
— ofte i de fineste enkeltheder til at ligne en organisk li- 
delse, hvad der jo navnlig ér iøjnefaldende ved de forskel- 
lige hysteriske tilstandsformer, ved de paralyser, de kon- 
trakturer og inkoordinationer af forskellig art, ved de for- 
sfyrrelser i sanseorganernes eller de vegetative organers 
funktioner, som saa hyppigt forefalder ved denne sygdom. 
Men hvad enten det er hemningen eller den forøgede irri- 
tabilitet, hvad enten det er den abnormt let fremkaldte, eller 
den abnormt hurtig trættede hjærnevirksomhed, det drejer 
sig om, hvad enten det er den affektive sfære af bevidst- 
heden, der er lidende, saaledes som vi ser det ved fobierne 
eller den ængstelige forventningsaffekt, eller som vi ser det 
ved den pinefulde fornemmelse af en afstumpning af de 
følelser, der tidligere fyldte patienterne og gav deres liv og 
deres handlinger den følelsesbetoning, uden hvilken al 
aandelig virksomhed sygner hen, eller det er den mere in- 
tellektuelle side af bevidstheden, eller den nøje afstemning, 
den indbyrdes korrektion og underkastelse af de forskellige 
psykiske virksomheder indbyrdes, det skorter paa, overalt 
er det hjærnebarken, de psykiske funktioners organ, hvis 
ligevægt er forstyrret. Det bliver derfor ogsaa den, der 
maa være angrebspunktet for vor terapeutiske handlen. 
Og det er derfor ganske korrekt, naar en norsk psykiater*), 



^) Ragnar Vogt: Psykiatriens grundtræk. 1. del p. 62. Kristiania 1905. 

i en fortrinlig og anskuelig artikel, der navnlig beskæftiger 
sig med den psykofysiske side af psykoterapien, definerer 
denne som en anvendelse i terapeutisk øjemed af visse 
storhjærnefunktioner. 

Men — vil De maaske sige — psykoterapi, det er jo 
noget, enhver læge daglig gør brug af i sin virksomhed og 
ikke blot overfor „nervøse" patienter, men overfor en 
sværm af andre patienter ogsaa. De vil maaske endog 
anføre eksempler paa læger, hvis viden er højst begrænset, 
hvis kliniske metode og færdighed er overordentlig mangel- 
fuld, men som dog netop i kraft af den rent psykiske ind- 
flydelse, de har paa deres patienter, i kraft af den fagon, 
de gør brug af, og som snart tangerer det mere forsorne, 
snart det mere sentimentale indgiver deres patienter en 
ganske ufortjent tillid til deres dygtighed og en lige saa 
umotiveret tiltro til deres terapeutiske formaaen. De vil 
maaske henvise til, hvilken gavnlig indflydelse lægens op- 
træden kan have overfor de mest forskelligartede patienter, 
hvorledes en rolig, behersket adfærd kan virke sedativ paa 
ængstelige og forpinte patienter; hvorledes en venlig, men 
bestemt optræden kan dæmpe den utaalmodige patients ir- 
ritabilitet; eller hvorledes en lidt brusque udtalt befaling 
kan hæve en øjeblikkelig spasme f. eks. i oesofagus, saa at 
man derved faar en mavesonde til at glide ned uden vanske- 
lighed. Men selv om alt dette og meget andet vel kan 
komme ind under betegnelsen psykisk paavirkning, saa er 
det dog mere anvendt menneskelighed og menneskekund- 
skab, der ikke forudsætter særlig medicinsk forstaaelse, 
end egentlig psykoterapi, det her er tale om. Dels er det 
akcessoriske og rent forbigaaende psykiske fænomener, 
vi paa denne maade søger at paavirke, fænomener, som i 
sammenligning med hovedlidelsen er af ganske underordnet 
betydning, hvorfor vor opmærksomhed terapeutisk set er 
rettet mod ganske andre virkemidler end de psykiske, dels 
bliver en psykisk paavirkning af denne art i følge sagens 

natur rent improvisatorisk; og udfaldet af en improvisation 
vil altid være afhængig af mange forhold og først og 
fremmest af improvisators oplagthed. 

Men ganske anderledes forholder det sig, hvor det gæl- 
der om at behandle patienter, hvis symptomer udelukkende 
er psykisk betingede, og hvor den psykiske paavirkning, 
der kommer til anvendelse, er resultatet ikke af en impro- 
visation, men af det nøjeste studium af patientens hele psyki- 
ske habitus, resultatet af den nøjest mulige afvejen af de 
forskellige psykiske symptomer og en gennemført indivi- 
dualisering. 

De vil forstaa, at en behandling, der har til hovedop- 
gave at paavirke menneskers følelses-, forestillings- og viljes- 
liv, nødvendigvis maa faa mange berøringspunkter med den 
almindelige pædagogiks principer og forudsætninger. Og 
det er ganske interessant at se, hvorledes psykoterapien har 
fulgt pædagogikens udvikling. For en menneskealder siden 
var det den brutale kommanderen, det haardhændede : du 
skal, det var frygten og truslen, ofte understøttet af pryglene, 
der var dominerende indenfor pædagogiken ; og i psyko- 
terapien var det den brusque suggestion understøttet af den 
faradiske børstes, eller andre marterredskabers pine, der 
var eneraadende. Nu gælder det om at faa baade børnene 
og patienterne til at forstaa; det gælder ikke om at gøre 
dem til lydige redskaber i vor haand, ikke om ved at im- 
ponere eller true dem at faa dem til at gøre, som vi vil; 
men det gælder om først og fremmest at gøre patienterne 
deres symptomers psykiske oprindelse forstaaelig for der- 
efter at vinde dem ind som allierede i bestræbelserne for at 
bekæmpe dem, for tilsidst i forening at tage fat paa det 
møjsommelige taalmodighedsarbejde, der bestaar i at dæmpe 
og afspærre visse kortexgebeters overvægt, visse nerve- 
baners farbarhed, medens vi samtidig vækker og baner 
vejen for andre centrers og andre associationers virksomhed. 

Der findes imidlertid adskillige hjælpemidler, hvorved 

vi er i stand til at forstærke psykoterapiens virkninger, og 
da et enkelt af dem i det store flertal af tilfældene ^r ganske 
uundværligt, skal jeg omtale det lidt nærmere. Det hjælpe- 
middel, jeg tænker paa, er isolationen. 

Men ogsaa her vil De maaske indvende, at denne tera- 
peutiske faktor er vel kendt uden for behandlingen af neuro- 
serne. De vil henvise til, at baade kirurgerne og de interne 
medicinere er fortrolige med den velgørende indflydelse, ude- 
lukkelsen af alle paavirkninger udefra har paa patienter med 
de mest forskelligartede sygdomme, og med den aggrave- 
rende skadelige indflydelse, som skiftende og trættende irri- 
tamenter kan udøve. Og det er derfor noget af den omvendte 
verden, naar den eneste afdeling her paa hospitalet, hvor ordi- 
nationen : besøg forbudt saa godt som ikke eksisterer, er den, 
der huser de funktionelle nervesygdomme. De ved, at her 
paa afdelingen er den aabne dørs system drevet til sin yder- 
ste konsekvens, saaledes at vi ikke alene indenfor afdelin- 
gens mure ikke kender til lukkede døre, men at ogsaa de 
porte, der vender ud imod livet, staar paa vid gab, saa at 
patienterne kan modtage besøg af deres paarørende lige fra 
den første dag, de er blevet indlagt. 

Mine erfaringer om isolationens nytte skriver sig derfor 
næsten udelukkende fra min private praksis og fra de til- 
fælde, hvor jeg ved min overlæges velvilje har haft lejlig- 
hed til at lede behandlingen af de patienter, jeg har indlagt 
paa officiantgangen. Men fordelene ved denne behand- 
lingsmetode har været mig saa paafaldende, at jeg meget 
nødig behandler funktionelle nervesygdomme uden at 
tage den i brug. De faa gange, hvor jeg under et pres 
enten fra familiens eller patientens side har prøvet en 
behandling uden isolation, har næsten altid bragt mig skuf- 
felser, og nu og da har jeg senere maattet instituere en 
isolation, enten fordi jeg stillede det som en conditio sine 
qua non for at fortsætte behandlingen, eller ogsaa fordi de 

paarørende eller patienterne efterhaanden som lidelsens na- 
tur gik op for dem, selv har foreslaaet det. Men den slags 
eksperimenter vil jo altid kun betyde et spild af tid. 

Man kan i og for sig ikke undre sig over, at publikum 
stiller sig noget afvisende overfor en behandlingsmetode af 
denne art. Den strækker sig jo altid over uger, undertiden 
over maaneder, og da det i følge sagens natur næsten aldrig 
er familjens huslæge, der leder en isolationsbehandling, 
men en fremmed læge, saa maa der forudsættes en meget 
stor tillid til denne læges ræsonnement og dygtighed, før 
man ganske uforbeholdent overlader mennesker, der staar 
ens hjærte nær, til hans udelukkende paavirkning uden 
at kunne følge resultatet. En saadan tillid kan i virkelig- 
heden ikke forudsættes at være til stede fra begyndelsen af, 
men De har altid to faktorer til Deres raadighed for at for- 
søge paa at erhverve den. Den ene er den, der bestaar i 
at motivere isolationens nødvendighed og betydning, en 
motivering, som De maa give Dem tid til at udvikle og gøre 
saa indtrængende og let fattelig som muligt. Den anden 
er, at De ganske objektivt og uden at skjule eller forsøge 
paa at besmykke de svingninger og forværrelser, der saa 
ofte — navnlig i isolationens første tid — indtræder, holder 
patientens paarørende å jour med hans tilstand. Da De er det 
eneste bindeled imellem patienten og hans familje, kan 
denne ogsaa gøre fordring paa ren og klar besked om, hvor- 
ledes tilstanden virkelig er. De maa jo nemlig huske paa, 
at isolationen ikke alene betyder, at disse patienter ikke 
maa modtage besøg, men de maa heller ikke modtage breve 
eller blomster, ligesom De ogsaa i isolationens begyndelse 
ikke skal bringe Deres patienter hilsener, eller i Deres sam- 
tale med dem berøre hjemlige forhold eller personer. 

Men hvilke fordele byder da isolationen paa, og hvor- 
ledes skal vi forklare os den gunstige indflydelse, den har i 
det store flertal af funktionelle neuroser? Ja, først og 
fremmest fjærner den patienterne fra de tilvante, ofte di- 

rekte skadelige omgivelser og paavirkninger, fjærner dem 
fra de mennesker, der ved deres uforstand og ofte imod 
deres vilje danner en uoverstigelig hindring for en fornuftig 
psykisk behandling. Enhver, der kender blot det mindste 
til „nervøse** familjers levesæt, enhver der ved, hvilket slid, 
der gaar paa de enkelte medlemmers nervesystem gennem 
de tusinde hensyn, der maa tages, og hvilke rivninger og 
eksplosioner, der indtræder, naar disse hensyn glemmes 
eller springes over, han ved ogsaa, at den modus vivendi, 
der gennem aarenes løb har dannet sig i en saadan familje, 
hvor de fleste af medlemmerne paa den ene eller den anden 
maade er mærket af det nervøse temperaments uligevæg- 
tighed, og hvor den mest angrebne som regel har tilranet 
sig magten og snart mere aabenlyst, snart mere skjult ty- 
ranniserer omgivelserne, at den lader sig ikke forandre, uden 
at man fjærner patienten fra de hjemlige forhold. Og hvis 
man ikke isolerer patienten paa det nye sted, saa vil han 
stadig have et vindu aabent ud imod den verden, som vir- 
ker skadelig paa ham. Hans nærmeste vil, naar forbindelsen 
vedligeholdes, stadig gøre deres indflydelse gældende, sta- 
dig holde den uro, de rifter og saar fra den tilvante til- 
værelse i live og vil mere eller mindre kraftigt, mere eller 
mindre bevidst modarbejde den psykiske paavirkning, som 
udgaar fra lægen og de ny omgivelser. 

Men desuden repræsenterer isolationen den absolute 
ro, idet den altid, i alt fald til at begynde med, bør 
kombineres med sengeleje. Hos disse patienter, hvis 
nervesystem saa ofte trættes langt hurtigere end normale 
menneskers; hvor sanseindtryk og tankearbejde, der af os 
andre modtages og produceres uden vanskelighed, er kilden 
til en stadig lidelse og en evig pine ; hvor de simpleste fore- 
teelser vækker ængstelse og uro, der virker den absolute, 
baade aandelige og legemlige skaanen som en lise og dul- 
mende hvile. Og De skal ikke lade Dem føre paa vildspor 
af Deres patienters paastand om, at de ,, umuligt kan holde 

ud at ligge i sengen" , eller at de „bliver altfor svækket af 
det". Kniber det, kan De ved moderat anvendelse af et 
eller andet brompræparat som regel komme gennem de 
første besværlige dage, og hvis den psykiske depression er 
stærkere udtalt, kan De give lidt opium, der jo her ofte vir- 
ker fortræffeligt, men som regel vil sedative midler kun 
være indicerede de første uger, da patienterne næsten altid 
paafaldende hurtigt vænner sig til sengelejet, naar de mær- 
ker den beroligende indflydelse, det har. 

Men ogsaa paa to andre tilsyneladende ganske modsatte 
maader virker isolationen. Den giver paa den ene side pati- 
enterne ro til, uden paavirkning ude fra og uden forstyrrende 
indgriben at søge at klare for sig selv alle de mange hinanden 
krydsende skadelige momenter, der som regel danner en saa 
væsentlig faktor ved de funktionelle neurosers opstaaen, 
den giver dem lejlighed til kontemplativt at vende sig indad 
imod sig selv, paa samme maade som enhver af os andre, 
selv om vi hverken er syg eller hellig eller lærd, til tider 
trænger til den eftertankens dybe ro, der giver vore op- 
levelser og erfaringer tid til at bundfældes og krystalliseres, 
og som først kan bringes til veje, naar vi isolerer os og luk- 
ker vor dør i og verden ude. Men paa den anden side vir- 
ker isolationen ogsaa ved sin kedsommelighed, dens ens- 
formighed og monotoni er, naar den har varet i nogen tid, 
og patienten begynder at komme sig, tilbøjelig til at vække 
kontrastforestillinger, der giver sig udslag i en vaagnende 
trang til arbejde, lyst til at vende tilbage til livet og længsel 
efter igen at føle sig som sundt og levedygtigt menneske. 
Der kommer derfor i forløbet af enhver isolation, der lyk- 
kes, et tidspunkt, hvor patienten søger at sprænge isolatio- 
nen, og her gælder det om for den, der leder behandlingen, 
paa den ene side at holde igen og paa den anden ikke at 
svække den spirende virksomhedstrang. At hæve en iso- 
lation kan derfor ofte være en vanskelig sag. Paa en gang 
at slaa alle døre op paa vid gab ud til livet, lader sig selv- 

følgelig ikke gøre, man vilde kun derved opnaa at overvælde 
patienten og gøre ham fortumlet og usikker. Jeg tror, De 
gør fornuftigst i, de første gange patienten faar besøg, altid 
selv at være til stede under det; De faar derved det paa- 
lideligste indtryk af den virkning, det gør paa patienten, De 
har i Deres haand at afbryde besøget, inden det begynder at 
trætte ham, og De kan selv lede samtalen og gribe ind, 
naar den antager en retning, som De mener ikke er tjen- 
lig for ham. Og De kan paa denne maade ved lidt efter 
lidt at forlænge besøgene, og ved at drage flere og flere for- 
skelligartede paavirkninger ind under behandlingen efter- 
haahden præparere Deres patient til at vende tilbage til 
livet. 

Men endelig er isolationen — som jeg før sagde — vort 
hovedhjælpemiddel ved den psykiske behandling. Saa- 
længe patienten er under de tilvante omgivelsers paavirk- 
ninger, saalænge han saa at sige har det ene ben ude i livet, 
saalænge vil der stadig tilføres ham en strøm af forestillin- 
ger, der mere eller mindre direkte virker hemmende for 
og modarbejder den psykoterapi, der er den egentlige be- 
handling af disse patienter, og som isolationen kun under- 
støtter. Isolationen er kun midlet og i mange tilfælde det 
ganske uundværlige, men maalet bør altid være psyko- 
terapien. 

De maa ikke tro, at isolationen, om end noget mindre 
gennemført i sin udførelse, er nogen ny behandlingsmetode. 
For psykosernes vedkommende har allerede EsquiroP) frem- 
hævet denne behandlings fordele, og senere har saa godt 
som alle moderne psykiatrer lige fra Griesinger^) og Guis- 
lain^) til Kraepelin'^) og herhjemme Friedenreich, Lange 



2) Les maladies mentales t. I. p. 66. T. II. p. 322 o. f. Paris 1838. 

3) Die Pathol. und therap. der psych. Krankheit. Stuttgart 1861. p. 509 o.f. 
*) Lecons orales sur les Phrenopathies. T. III. p. 268 o. f. Gand. Paris. 

Bonn 1852. 
5) Psychiatrie VII Aufl. 1904. 

og Pontoppidan i deres lærebøger og foredrag sluttet sig til 
denne opfattelse. Og for neurosernes vedkommende kunde 
jeg nævne for Dem saa godt som alle de forfattere, der har 
givet sig af med disse sygdomme, og som uden undtagelse 
fremhæver isolationens kapitale betydning ved behandlingen 
af disse sygdomme. Jeg vil imidlertid indskrænke mig til 
at nævne en monografi af to af Dejerines elever®), hvor hele 
dette spørgsmaals historie og klinik har fundet en udtøm- 
mende og indgaaende behandling, og af hvilken det frem- 
gaar, at den absolute isolation allerede siden 1895 har holdt 
sit indtog paa Salpétriéren, idet man der har indrettet den 
saakaldte salle Pinel, hvor der er plads til 24 patienter, til en 
isolationsafdeling, hvor hver enkelt patients seng staar frit 
ud paa gulvet og ved hvide gardiner, der fuldstændig om- 
giver sengen, afsondrer patienterne indbyrdes. Jeg mindes 
fra mit studieophold i London, at ogsaa der var en isolation 
af lignende art sat i system paa enkelte af sygestuerne i 
the national hospital for paralysed and epileptics. 

Det har i lange tider været den almindelige opfattelse, 
at psykoterapien og suggestionsterapien var et og det samme. 
Der var jo en tid, hvor suggestionsterapien var den ene raa- 
dende, og hvor man gennem den hypnotiske søvn søgte at 
forøge suggestibiliteten. Senere vandt suggestionen i vaagen 
tilstand først terrain overfor børnehysterierne, hvor den i 
lang tid var og endnu er hovedbehandlingsmetoden, og se- 
nere, da ulemperne ved den hypnotiske behandling blev 
mere almindelig anerkendt, blev suggestionen i vaagen til- 
stand ogsaa ofte anvendt overfor voksne. Hvad der do- 
minerer disse to behandlingsmetoder, er suggestionen, det 
vil efter Camus og Pagniez's definition sige „den akt, hvorved 
en ide, den være sig ond eller god, paaføres et individ uden 
hans kontrol". Det er de sidste to ord: uden kontrol, der 
danner kløften imellem disse former for psykoterapi og den 
sidste og mest moderne form, der ganske langsomt er vokset 



^) Jean Camus et Pagniez: Isolement et psychothérapie. Paris 1904. 

ud af de to andre og lidt efter lidt har frigjort sig fra de 
ulemper, der hæftede ved dem. Det er den form for psyko- 
terapi, der gennem overtalelse og opdragelse, ved at vække 
og afstive bestemte forestillingsræl^ker, medens andre søges 
holdt nede og bragt til glemsel, ved at tvinge opmærksom- 
heden til at fæste sig mere og mere intenst mod bestemte 
viljesyttringer og bevægelser, ved stadig gentagelse og utræt- 
telig øvelse søger at bringe den psykiske ligevægt paa fode 
igen. 

Hvad hypnosen angaar, saa ved vi, at det er muligt 
gennem den at paavirke saa godt som alle de symptomer, 
der kan opstaa i forløbet af mange af de funktionelle neu- 
roser. Vi ved, hvorledes vi gennem den under hypnosen 
givne suggestion kan hæve paralyser og kontrakturer, kan 
stanse brækninger og kramper, kan paavirke sensibilitets- 
forstyrrelser og faa smærter til at forsvinde, og vi ved, hvil- 
ken tilsyneladende mirakuløs virkning en saadan hypnotisk 
suggestionsbehandling kan have. Og skønt jeg ogsaa selv i 
sin tid har set de smukkeste resultater af denne behandlings- 
metode, saa har jeg dog efterhaanden ganske forladt den. 
Hvad det hos patienter af den art, der her er tale om, frem- 
for alt skorter paa, er den fulde beherskelse af deres psyki- 
ske selvkontrol. De mangler ofte i udpræget grad det herre- 
dømme over deres følelsesudbrud og viljesyttringer, som er 
udtryk for det velordnede, ligevægtige bevidsthedsliv, deres 
irritabilitet er forøget paa samme tid som deres forskellige 
hemningsmekanismer er svage og lidet præcise i deres 
virksomhed. Gennem hypnosen tvinger man disse patien- 
ter til blindt at adlyde ens befalinger, efter at man først har 
bragt dem i en abnorm psykisk tilstand, men de gør det 
rent automatisk, uden at deres vilje er blevet retledet, tvært- 
imod eliminerer man den syge bevidsthed, der burde være 
angrebspunktet for vor terapeutiske handlen, og efter at det 
er gjort, søger man at paavirke symptomet. Man appellerer 
gennem hypnosen udelukkende til patientens subkonciente 

Christiansen : Psykiatriske forelæsninger. 2 

nervecentrer, der netop ved neuroserne har en saa stor 
tilbøjelighed til at vagabondere paa egen haand uden be- 
vidsthedscentrernes kontrol. De ved maaske, at der i mange 
aar er blevet ført en heftig strid imellem Nancyskolen med 
Bernheim i spidsen paa den ene side og Salpétriéreskolen 
med Charcot og alle hans elever paa den anden, om hvor- 
vidt hypnosen kun repræsenterede en forøgelse af den fy- 
siologiske suggestibilitet, som findes hos alle normale men- 
nesker, eller den maatte opfattes som noget patologisk, spe- 
cielt som en hysterisk manifestation. For enhver, der har 
set et menneske under hypnotisk paavirkning, set den fuld- 
stændige opgiven af hans egen personlighed, set hans 
slaviske underkasten sig et andet menneskes vilje og 
luner, set hans automatiske, søvngængeragtige handlen, 
synes jeg, det maa staa klart, at her drejer det sig 
om noget patologisk. Og det er da heller ikke faa tilfælde, 
der i tidens løb er refereret af forfattere, der iøvrigt anser 
hypnosen for et værdifuldt terapeutisk hjælpemiddel, hvor 
det er øjensynligt, at en latent hysteri gennem den hyp- 
notiske behandling er bleven manifest. Hvad der imidler- 
tid efter min erfaring gør hypnosen til et saa alvorligt ind- 
greb, er de overordentlig store vanskeligheder, der ofte er 
forbundet med at skælne de almindelige funktionelle neuro- 
ser fra begyndende psykoser, og at behandle psykoserne 
hypnotisk anser jeg for ganske uforsvarligt. Jeg har selv 
under min kandidattid, hvor jeg for at komme ind i den hyp- 
notiske behandlings teknik, hypnotiserede en hel del, set et 
tilfælde, hvor det var ganske øjensynligt, at der ved den 
hypnotiske behandling hos en meget suggestibel hysteriker, 
udviklede sig en angstfuld agitation, der efterhaanden antog 
saa alvorlige former, at hun maatte overflyttes til St. Hans 
hospital. Og jeg har hos en anden patient, der var blevet 
hypnotisk behandlet af en anden læge, set en psykose, hvis 
yttringsmaade og form var saa tydelig præget af denne be- 
handlingsmaade, og som endnu aar og dag efter befinder 

sig paa St. Hans hospital, og fremdeles frembyder et saa 
ejendommeligt af hypnosen farvet sygdomsbillede, at man 
umuligt kan frigøre sig for, at denne behandling har haft sin 
andel i denne psykoses manifestationer. Men De skal ogsaa 
for Deres egen skyld undgaa den hypnotiske behandling. 
Ti i vore dage er patienterne langt mindre hypnotisable, 
end de var for ti aar siden. Den gang var sindene langt 
mere indstillede paa denne behandlingsmetode, og gør De 
forsøget, uden at det lykkes, saa rokker De derved ved Deres 
patienters tillid, den De under den psykiske behandling i 
vaagen tilstand har saa god en brug for. Og endelig re- 
præsenterer hypnosen, saaledes som Pontoppidan'^) siger i en 
af sine forelæsninger, hvor han paa et par sider har koncen- 
treret sine erfaringer om den sidste hypnoseepidemi og har 
skrevet denne periodes ligbegængelse, et bedrag, suggestio- 
nen „betyder en bagvej, nemlig bag den suggereredes be- 
vidsthed" ; „men et bedrag, selv et fromt bedrag, er altid 
pinligt for ophavsmanden". 

Dé vil forstaa, at ved suggestionen i vaagen tilstand fal- 
der en del af disse anker bort, men hovedindvendingen mod 
suggestionsterapien, forsøget paa at overrumple patienten, 
er dog til stede. Derfor kombinerer mange terapeuter og- 
saa suggestionen med forskellige mere eller mindre mystiske 
procedurer, der skal virke præparerende paa patienterne. 
De ruller gardinerne ned for at dæmpe lyset, de foretager 
strygninger eller dæmper eller forstærker deres stemme, 
de forener den verbale suggestion med en elektrisk paavirk- 
ning eller en vibrationsmassage, de søger kort sagt at smugle 
deres suggestion ind i patientens bevidsthed. Men stadig er 
det den verbale suggestion, der er hovedsagen ; det er gen- 
nem kommando, gennem truslen, man søger at intimidere 
patienten. Man kan som Gilles de la Tourette^) udtryk- 
ker det ved suggestionen vel faa patienterne til at udføre en 



"O Kliniske forelæsninger over nervesygdomme p. 1 55 o. f. 
8) Traité clinique et thérapeutique de l'hystérie. 

bevægelse, men ikke en handling, og det er jo netop det 
sidste, det kommer an paa. 

Ved den tredje form for psykisk behandling, som jeg paa 
det indstændigste vil henlede Deres opmærksomhed paa, 
er det overtalelsen og opdragelsen, der har indtaget sugge- 
stionens plads. Vor opgave er ved den ikke at naa uden 
om eller bag om patientens bevidsthed, men tvært imod at 
naa helt ind til den, at vække den og retlede den, saa at 
bedringen og helbredelsen ikke sker gennem en overrump- 
ling, men gennem en restitution og opøvelse af de cortex- 
gebeter, hvis virksomhed er hemmet eller forøget eller 
daarligt afbalanceret. 

Jeg vil for at give Dem en forestilling om, hvad denne 
terapi formaar, ganske kort referere nogle sygehistorier fra 
mit eget observationsmateriale, og jeg vil nævne nogle eks- 
empler, hvor patienterne dels i lange tider har været under 
kyndig behandling uden resultat, dels har holdt sig raske 
saa længe, at man har lov til at tale om virkelig helbredelse. 

De ved, at en af de fordele, der altid anføres for den 
hypnotiske behandlings fortræffeligheder, er, at helbredel- 
sen indtræder saa hurtigt. Som regel viser det sig imid- 
lertid, at der slet ikke er tale om nogen helbredelse, hvad 
der jo ogsaa maa synes umiddelbart indlysende, da behand- 
lingen er rent symptomatisk, og umulig kan drage den syges 
bevidsthedsliv ind under sit virkefelt. At benyttelsen af 
den ideelle psykiske behandling, jeg her taler om, ogsaa 
hurtigt kan føre til en hurtig bekæmpelse af de grove so- 
matiske symptomer skal jeg give Dem et eksempel paa. 
Jeg har for øjeblikket liggende ude paa kliniken en ung pige 
paa 16 aar, som i de sidste 3 aar har frembudt en hel række 
hysteriske fænomener. Snart har hun haft en ptosis, snart 
en mutisme, snart en kontraktur af den ene, snart af den 
anden arm, ah sammen noget, der trods hendes unge alder 
kan føres tilbage til et stærkt følelsesbetonet psykisk traume. 
Hun fik da for ca. 1 aar siden en let febris rheumatica, og 

skal senere for ca. i aar siden have haft el lel recidiv. 
Efter dette sidste fik hun en kontraktur i højre overekstre- 
mitet, og denne kontraktur interesserede alle artikulationer, 
saa at fingrene holdtes krampagtig flekterede ind i haanden, 
medens armen iøvrigt var saa stærkt ekstenderet baade i 
albu og skulderled, at man selv med anvendelse af en meget 
betydelig kraft ikke kunde hæve kontrakturen. Efterhaan- 
den opstod der en lignende tilstand i begge underekstremite- 
ter, hvis forskellige led var som ankyloserede, navnlig 
fod- og knæled var det ganske umuligt at rokke, og naar 
hun gik, gik hun som med et par stylter. Hun havde gen- 
tagne gange været hypnotiseret med det resultat, at kon- 
trakturen i underekstremiteterne momentvis var hævet. Da 
hun kom ind paa kliniken havde hun et gazebind stukket 
ind i den højre haand, for at den stærke kontraktur ikke 
skulde give anledning til, at neglene borede sig ind i vola; 
men efter at jeg foruden kontrakturen havde konstateret den 
saa ofte tilstedeværende kvadrantanalgesi paa højre side, 
og hele tilstanden jo ikke lod nogen tvivl tilbage om, at det 
drejede sig om en hysteri, fjærnede jeg bindet og indledede 
den psykiske behandling, som jeg altid anvender overfor 
disse patienter. Jeg søgte at gøre hende forstaaeligt, at det 
i virkeligheden var hendes hjærne og ikke hendes muskula- 
tur, der var lidende, nævnte hende eksempler paa de hun- 
dreder af forhold, hvor vor psyke behersker vgre organiske 
funktioner, paaviste hende, hvorledes det altid havde været 
en sindsbevægelse af en eller anden art, der havde givet 
anledning til de forskellige symptomers opstaaen, og hvil- 
ken indflydelse hendes humør havde paa kontrakturernes 
tilstand. Og lidt efter lidt fik jeg hende overbevist, fik 
først lov til at foretage smaa passive bevægelser af ekstre- 
miteterne, og overtalte hende derpaa til selv at bevæge først 
skulderledet (der var blevet sidst angrebet) ved at angive 
hende, hvilke muskler hun skulde kontrahere, og ved at 
lade hende foretage bevægelsen først i den sunde skulder- 

artikulation, saa bar jeg mig ad paa samme maade med al- 
buen, fingre og underekstremitetens artikulationer; og i lø- 
bet af ti dage bragte jeg hende saa vidt, at hun spiste og 
skrev og syede med højre haand, ligesom hun ogsaa gik paa 
naturlig maade og var i stand til baade at staa paa tæerne 
og sætte sig paa hug. De maa imidlertid ikke tro, at jeg 
betragter denne patient som helbredet, skønt de symptomer, 
for hvilke hun er kommet under behandling, og som for læg- 
folk dannede det eneste iøjnefaldende patologiske ved hende, 
er hævet. Jeg tvivler heller ikke om, at én hypnotisk be- 
handling tilsyneladende kunde have udrettet det samme, 
selv om jeg rigtignok mener, at den behandlingsmaade, jeg 
har anvendt, yder ganske andre garantier for, at tilstanden 
holder sig, fordi det ikke er Uden om, men ved hjælp af 
patientens egen vilje, at kontrakturen er hævet. Men naar 
jeg ikke anser hende for helbredet, saa ligger det i, at hele 
hendes psykiske tilstand var saa apatisk, hendes følelsesliv 
saa afstumpet, hendes interesse for omgivelserne, sig selv 
og sin fremtid saa falmet, at hun erklærede, at hun havde 
belavet sig paa for lange tider at ligge hen paa denne 
maade, og hun var saa selvopgivende og ligeglad med alt, 
at jeg tror, hun havde været i stand til at gennemføre det. 
Men før hele denne almen psykiske tilstand er hævet, an- 
ser jeg selvfølgelig ikke patienten for helbredet, og jeg er 
ganske paa det rene med, at den tid, der vil gaa med til at 
give hende mod paa og lyst til at tage fat paa livet igen, og 
bringe hende til at forstaa, at hun maa ruste sig mod alle 
de smaa og store rifter og stød, som livet giver, paa endnu 
mere omhyggelig maade end de, hvis nervesystem er mere 
robust end hendes, at hun maa øve sig i at sætte haardt 
imod haardt og ikke straks give sig over, naar livet gaar 
hende imod, vil vare adskillig længere, end det har varet 
at hæve hendes kontrakturer. 

Lad mig nævne Dem et andet eksempel, som i sin slags 
ogsaa er typisk. Et af de organer, til hvilke nervøse men- 

nesker hyppigt lokaliserer deres abnorme sensationer, er 
underlivet. Det er jo en landskendt sag, hvilken rolle 
mavesorger spiller i nervøse menneskers tilværelse. Det 
er ofte de mest utrolige beretninger, disse patienter debite- 
rer, naar de f. eks. paastaar, at de i fjorten dage ingen af- 
føring har haft, eller taler om det besvær og den uro og 
kval, de føler overalt i underlivet, ryggen og hovedet, hver 
gang de har spist. Jeg vil raade Dem til altid, naar Deres 
nervøse patienter klager over fordøjelsesbesværligheder, da 
at kontrollere deres afføring, aldrig lade dem gaa paa 
W. C, men til stadighed lade dem bruge bækken. Jeg 
har haft eksempler paa, hvorledes baade patienten selv og 
hans familje og læge har paastaaet, at han led af en igen- 
nem mange aar fortsat haardnakket obstipation, og hvor det 
har vist sig, at et glas bittervand om morgenen var tilstræk- 
keligt til i begyndelsen at holde maven fuldstændig i orden, 
og senere hen virkede den uden kunstige midler. Naar en 
saadan eller lignende omstændighed er til stede, saa maa De 
ikke undlade at drage Dem den til nytte ved Deres psykiske 
behandling af patienten. 

Hos den patient, jeg vil omtale for Dem, drejede det sig 
imidlertid om noget andet, nemlig om brækninger. Hun 
havde i seks aar lidt af opkastninger af en ganske ejendom- 
melig art, idet det altid kun var hovedmaaltiderne, hun ka- 
stede op, hvorimod hun imellem disse gik og spiste frugt 
og nødder, chokolade og lignende, uden at faa brækninger. 
Opkastningerne kom snart umiddelbart efter maaltiderne, 
snart en halv eller hel time efter, de var ikke ledsaget af 
kvalme, men derimod af en sammensnørende fornemmelse 
i epigastriet og bag sternum. Denne patient havde kon- 
suleret et utal af læger og var tilsidst havnet hos prof. 
Lorentzen, der, da han mente, der maatte ligge en hysteri 
bag ved, bad mig om at se paa hende. Hvad der først slog 
en, naar man saa patienten, var, at hun trods sine mange- 
aarige brækninger var i upaaklagelig ernæringstilstand, men 

endvidere viste det sig, at hun havde en næsten total hyper- 
algesi, ikke blot af huden, men ogsaa af de dybere dele; 
der var endvidere udtalt ovari, en karakteristisk funktionel 
tremor og enkelte mere koreiforme bevægelser af baade 
arme og ansigt. Jeg begyndte med at seponere alle mel- 
lemmaaltiderne, og at foreholde patienten, at da hendes 
fordøjelsesorganer intet fejlede, da den form, hendes bræk- 
ninger havde, slet ikke lignede den, der plejer at opstaa ved 
ventrikelsygdomme, og da de øvrige symptomer, hun frem- 
bød, var gamle kendinge ved hysterien, saa maatte hendes 
opkastninger ogsaa være rent nervøst betingede, hvorfor 
hun med lidt anstrængelse og øvelse maatte kunne lære at 
beherske dem. Endvidere mødte jeg hver dag ved mid- 
dagen, faradiserede til at begynde med hendes oesofagus, 
overværede hendes maaltid og bragte hende i løbet af et 
par uger saa vidt, at hun kun en enkelt gang kastede sin 
mad op. Da det imidlertid viste sig, at hun for hver ny pa- 
tient, der kom ind paa kliniken, fik tilbagefald, fordi hun 
stadig maatte berette om alle de genvordigheder, hun havde 
gennemgaaet, og saaledes stadig fikserede sin opmærksom- 
hed om sine forskelligartede sensationer, fik jeg hende over- 
flyttet til hospitalet, isolerede hende, og under fortsat psy- 
kisk behandling lykkedes det i løbet af to maaneder at hel- 
brede hende. Jeg siger helbrede, fordi hun nu i halvtredje 
aar har kunnet udføre en trættende og ansvarsfuld gerning 
uden at faa recidiv. 

En tredje patient, der ligeledes kan gælde som type for 
en ret talrig gruppe indenfor de funktionelle neuroser, led 
af, hvad Kraepelin i sidste udgave af sin psykiatri har døbt 
med navnet ,,Erwartungsnearose". Hun hørte til en i høj 
grad disponeret familje, faderen led af en quærulantforrykt- 
hed, der absolut burde have været anstaltsbehandlet, om 
ikke af anden grund saa fordi hele hjemmet trykkedes og 
led under hans vrangforestillinger. En broder, som pa- 
tienten holdt meget af, led af juvenil demens og to andre 

søskende ligesom ogsaa moderen var i høj grad nervøse. 
Da patienten kom til mig havde hun omtrent et aar været 
under sagkyndig behandling uden nogen væsentlig foran- 
dring i tilstanden, og jeg forsøgte ogsaa selv til at begynde 
med en ambulatorisk behandling, under hvilken tilstanden 
blev værre. Og efterhaanden som jeg kom ind i de sørge- 
lige forhold i hjemmet, og begyndte at forstaa, hvor stærkt 
de i mange aar havde taget paa hende, og hvor ængstelig 
hun navnlig var for, at en yngre broder skulde gaa samme 
vej som den ældre, blev det klart for mig, at jeg ingen vegne 
vilde komme, uden hvis jeg isolerede patienten. Hendes 
hovedklage var træthed og smærter i armene, hvilke symp- 
tomer hun selv henførte til overanstrængelse ved klaver- 
spil. Der var imidlertid intet, der mindede om den sæd- 
vanlige form for spillekrampe, og det viste sig ogsaa, at den 
apparente parese og smærterne ikke paa nogen maade var 
særlig knyttet til klaverspillet, men den ringeste brug af 
hænderne gav anledning til en smærtefuld træthedsfornem- 
melse, der gjorde de simpleste handlinger til en lidelse for 
hende, saa hun, da hun blev indlagt, næppe kunde sætte 
sit haar selv eller vaske sig. Og undertiden var det ikke 
alene handlingen, men blot forestillingen om, at hun om. lidt 
skulde bruge armen, som var nok til at skabe smærterne og 
trætheden. Hun var efterhaanden bleven næsten fuldstæn- 
dig ubeskæftiget, hun kunde ikke sy, ikke skrive, ikke en 
gang læse en bog, fordi det at vende bladene var hende en 
lidelse; naar man kom ind til hende, sad hun med hæn- 
derne i skødet, og hele den slappe, hængende maade, hvor- 
paa hun holdt sine arme, som var de et par døde genstande, 
der kun var hende til gene, gav hendes holdning et ganske 
ejendommeligt præg. Der fandtes ved den objektive un- 
dersøgelse intet som helst, der tydede paa en organisk li- 
delse, og der var heller ingen hysteriske stigmata. Der- 
imod fandtes der, som saa ofte hos disse patienter, en let 
psykisk depression, der hjalp til at fæstne den forestilling 

hos hende, at hun var ganske uhelbredelig. Det eneste 
„hun havde tro til" var en hypnotisk behandling, og skønt 
Kraepelin anbefaler hypnosen varmt ved disse forventnings- 
neuroser, saa vægrede jeg mig dog ved at anvende den og 
forsøgte paa at gøre patienten forstaaelig, hvorfor jeg ikke 
vilde. Derimod indledede jeg en psykisk behandling, idet jeg 
foreholdt * hende, at lidelsen slet ikke skyldtes en overan- 
strængelse ved for meget klaverspil, men var rent psykisk 
betinget og var fremkaldt og vedligeholdt dels gennem 
hendes nervøse temperament og dels gennem de oprivende 
forhold, hvorunder hun saa længe havde levet. Og lidt 
efter lidt lykkedes det gennem overtalelser og forsigtig 
øvelsesterapi at give hende mere tillid til og tro paa 
denne opfattelses korrekthed, hvad der her som næsten al- 
tid ved behandlingen af neuroserne blev i høj grad under- 
støttet af den omstændighed, at man næsten altid ved de 
smaa svingninger, der forefaldt i dagens løb eller fra dag til 
dag, kunde paavise en tilsvarende svingning i patientens 
psykiske befindende og meget ofte kunde paavise en di- 
rekte psykisk aarsag baade til forværrelserne og bedrin- 
gerne. Og i løbet af ca. 4 maaneder var patienten saa flink, 
at jeg udskrev hende dog ikke til hjemmet, men til en fa- 
milje, der havde forstaaelse af hendes tilstand; og herfra 
kom hun saa efter et halvt aars forløb hjem. Jeg har set 
patienten flere gange senere og sidst fem fjerdingaar efter 
udskrivningen, og hun har atter optaget sin musikpassion 
og sporer kun ganske undtagelsesvis, naar hendes humør 
er paavirket, eller noget er gaaet hende imod, svage mindel- 
ser af sin tidligere træthed. 

Endnu en patient vil jeg omtale for Dem, dels fordi den 
type, hun hører til, er saa overordentlig almindelig, dels 
fordi disse patienter er saa vanskelige at behandle. Det 
drejer sig om en 40aarig gift frue, som lever og altid har 
levet under de allergunstigste og tilsyneladende mest lykke- 
lige forhold. Hun hører til en nervøs slægt, og har selv 

hele sit liv igennem lidt af en sværm forskelligartede og 
forskelligt lokaliserede nervøse symptomer. Efter en ope- 
ration forværredes hendes tilstand betydeligt; hun kunde 
ikke taale den mindste anstrængelse, fik hjærtebanken ved 
enhver bevægelse, trak sig ganske tilbage fra sin omgang, 
fordi fremmed selskab og samtale trættede hende. I hjem- 
met boede hun mest i sin egen stue, sendte børnene og 
manden bort, naar de kom for at spørge til hende; hun fik 
indvendig rysten og nerverne „rejste sig" , naar hun skulde 
tænke paa noget, og i løbet af et godt aars tid udviklede 
der sig en tilstand, der nærmede sig den hypokondre form , 
for visse psykoser, hun var saa optaget af og saa indlevet i 
udelukkende at beskæftige sig med sig selv og sine tusinde 
nuancerede organfornemmelser, og paa den anden side saa 
fordringsfuld i de hensyn, hun krævede af sine omgivelser, 
og saa tyrannisk i de opmærksomhedskrav, hun stillede til 
dem, at hjemmet og hendes omgivelser led i høj grad un- 
der det. 

De ved, at Janus, det nye aars guddom havde to ansig- 
ter, et, der saa tilbage mod fortiden, og et, der saa 
fremad mod den tid, der skulde komme. Og hos normale 
mennesker er det netop det gensidige, afstemte sammen- 
spil mellem disse to, imellem det blik, der samler erfarin- 
gerne og erindringerne, og det, der ser fremad mod de nye 
maal og de nye opgaver, der danner personligheden og brin- 
ger støbning i den enkeltes tilværelse. Men hos mange af 
de patienter, jeg taler om, er øjnene paa ansigtet, der ven- 
der fremad, ligesom blindet. De er utrættelige og uudtøm- 
melige i deres dvælen ved fortiden, de kan deres symp- 
tomer paa deres fingre, de kender dato og ofte klokkeslet 
paa, hvornaar det eller det symptom først viste sig, og de 
kender paa en prik kronologien for svingningerne og for- 
værrelserne i deres forskellige sensationer. Det vil ofte 
blive Deres opgave at vende disse patienters blik fremad. 
Og hos den patient, jeg lige nævnede for dem, lykkedes det 

ogsaa gennem en deriverende psykisk behandling lidt efter 
lidt at faa hendes mange sensationer til at svinde og sam- 
tidig vække hendes interesse for de opgaver, hun i saa lange 
tider havde forsømt og ganske glemt. Men De maa ikke 
\ tro, det altid lykkes for os. Der er patienter, der i den 
j grad behager sig i den omsorg og den ængstelse, deres syg- 
\ dom vækker hos omgivelserne, patienter, der mere eller 
mindre bevidst benytter deres lidelser til at koncentrere 
deres nærmestes opmærksomhed om sig, der fra deres 
chaiselongue fører et rædselsregimente, hvis fornemste 
straffe er de ,, migræneanfald" eller de „rystelser" , der uvæ- 
gerligt indfinder sig, hver gang der forsøges selv den svage- 
ste opposition eller det ringeste oprør mod deres ønsker. 
Jeg mindes fra kliniken en patient af denne art, som jeg i 
halvtredje maaned hærsede med, og som, da hun blev skre- 
vet ud, var akkurat lige saa daarlig, som da hun kom ind. 
Jeg har senere hørt, at hun i et halvt aar efter førte den 
samme tilværelse, der skiftede mellem en sofa og en rulle- 
stol, indtil en søster til hende skulde have bryllup i Jylland ; 
hun fik lyst til at overvære dette og begyndte en passende 
tid i forvejen at blive bedre, rejste derover, dansede hele 
natten, var livlig og interesseret, men kort tid efter hjem- 
komsten vendte den tidligere tilstand tilbage. De vil for- 
staa, hvor vanskelig behandlingen af den art patienter er, 
forstaa hvilken utrættelighed og opfindsomhed, der kræves, 
for at træffe netop de strænge, der skal sættes i bevægelse, 
for at faa dem til at ville vende tilbage til livet, og hvor 
svært det er at holde helbredelsen oppe, hvilken mildhed og 
hvilken ubøjelighed, der kræves, for at det skal lykkes. 

Det, jeg her har nævnet for Dem, er jo kun eksempler, 
som jeg kunde variere og supplere mangfoldigvis. Hvad 
jeg derimod ikke kan lære Dem, er den — om jeg saa maa 
sige — manuelle færdighed ved psykoterapien, det er de 
ord, De skal bruge, det væsen, der kræves, den optræden, 
der i hvert enkelt tilfælde er nødvendig, for at Deres psy- 

kiske behandling skal lykkes. Og det ligger dels deri, at 
hvert enkelt tilfælde i saa henseende kræver sin egen tek- 
nik, dels deri, at vor egen formaaen har sine grænser, saa 
det, der ikke lykkes for den ene læge, lykkes for den anden, 
fordi de midler, der staar til hans raadighed, netop har den 
nuance, som den andens manglede. 

Men nogle vink til vejledning kan jeg dog give Dem, og 
navnlig er der nogle farer ved denne form for terapi, som 
De maaske vil henfalde til, hvis De ikke straks fra begyndel- 
sen er gjort opmærksom paa dem. Som jeg flere gange har 
sagt Dem, er forudsætningen for et gunstigt resultat af De- 
res psykiske paavirkning, den, at patienten bliver klar over, 
at hans symptomer er psykisk betingede, og at han for en 
stor del selv er herre over den grad og det udtryk, de an- 
tager. Undertiden volder det ingen som helst vanskelig- 
heder, mange af disse patienter, der maaneder, maaske 
aar igennem, er blevet behandlet for de mest forskellige 
sygdomme, har ofte selv haft en fornemmelse af, at det var 
deres centralnervesystem, der var lidende, og en rolig, 
populært formet redegørelse for det psykiske moments alt- 
overvejende betydning i deres lidelse, ligesom løser en bun- 
den tanke hos dem og gør dem straks til ivrige allierede for 
deres bekæmpelse. Hos andre er sagen ganske anderledes 
vanskelig, og vor overtalelseskunst bliver ofte stillet paa en 
svær prøve. E>er er patienter, for hvem den tanke, at deres 
smærter eller forskellige sensationer skulde bero paa en mer 
eller mindre bevidst sjælelig akt, staar som noget saa frem- 
med, at de protesterer mod at akceptere en saadan opfat- 
tese. „De vil virkelig helst være fri for at være lamme, 
eller stumme, eller føle det ubehag i hjærtet, der stadig pi- 
ner dem" og „hvis det stod til dem, vilde de have været 
raske for længe siden". Overfor det store flertal af disse 
patienter gælder det som regel kun om at have taalmodig- 
hed. Der forefalder næsten daglig smaabegivenheder og 
svingninger i patientens befindende, og De vil som regel 

ved ganske objektivt og konsekvent at paavise, hvilken 
kapital rolle selv de mindste psykiske paavirkninger^ har, 
efterhaanden faa disse patienter overbevist. Hos andre er 
det frygten for, at man skal opfatte deres symptomer som 
villede eller simulerede, der afholder dem fra at gaa ind 
paa psykogenesen til deres symptomer. Der er saa ofte 
før, baade i tide og utide rettet den i al taaget almindelig- 
hed formulerede opfordring til dem, om „at tage sig sam- 
men" eller „beherske sig", saa de kun bliver irriterede og 
trodsige, naar den samme opfattelse gøres gældende over- 
for dem, selv om det sker under en anden form. Hos en 
tredje kategori af patienter endelig er det tilliden, det 
skorter paa. Det hænder ikke sjældent, at patienterne i den 
første tid indtager en mer eller mindre udtalt en garde stil- 
ling overfor lægen. De føler sig fornærmede over den 
strænge isolation, begriber ikke nytten af de forholdsregler, 
der kræves iagttaget, og forholder sig afvisende overfor den 
stillede appel til deres egen medvirken ved symptomernes 
bekæmpelse. Det første. De har at gøre ved disse som ved 
alle Deres patienter, er at foretage en systematisk under- 
søgelse baade af deres nervesystem og øvrige organer. Og 
De skal gøre det, dels for Deres egen skyld, fordi De aldrig 
vil kunne drive Deres psykoterapi med den fynd og den 
overbevisning, som er nødvendig, saalænge der kan være 
selv den svageste tvivl i Deres sjæl om, hvorvidt der ikke 
ligger en eller anden organisk aarsag bag ved sympto- 
merne; dels skal De gøre det, fordi intet vækker patienter- 
nes tillid og gør dem trygge, som en saadan gennemført 
undersøgelse, der intet springer over, og intet synes at 
kunne overse. Men desuden vil den omstændighed, at de 
forskellige former af funktionelle neuroser ofte ligner hinan- 
den saa forbløffende, at de forskellige patienters termino- 
logi ofte er ganske ens, hjælpe Dem i Deres bestræbelse 
for at komme i rapport til Deres patienter, idet De ofte kan 
foregribe deres beskrivelse og udmalen af et symptom, ved 

selv at angive dets optrædelsesmaade og yttringsform, hvad 
der i mange tilfælde giver patienten indtrykket af, at han 
er blevet forstaaet. De maa derfor heller aldrig narre 
Deres patienter; det er ofte tilfældet, at nervøse men- 
nesker i udpræget grad er mistroiske, og faar de indtrykket 
af, at de ikke kan stole paa Dem, saa trækker de sig ind i 
sig selv, og De er sikker paa at have tabt spillet. 

De maa heller aldrig konversere Deres patienter; den 
tid, De taler med dem, skal de have indtrykket af, at del 
er en gennemtænkt og vel tilrettelagt behandling, de er un- 
derkastet. Og De maa derfor aldrig lade patienten dirigere 
samtalen. Selv om De lader dem tale om og fordybe sig i 
deres forskellige symptomer, saa skal det dog altid være 
Dem, der er den ledende. Dem, der tvinger patientens fore- 
stillinger bort fra visse baner og ind i andre. Og her er der 
to momenter, der er af den største betydning. Det ene er, 
at disse patienters opmærksomhed saa overordentlig hurtig 
trættes, og saa snart De mærker, at opmærksomheden fly- 
der ud, skal De afbryde behandlingen, og det er derfor nød- 
vendigt navnlig i behandlingens begyndelse at gøre sean- 
cerne korte, men at gentage dem hyppigt. Det andet mo- 
ment er den betydning og den værdi, som gentagelsen har 
ved al psykisk behandling. Jo hyppigere De vækker be- 
stemte forestillingsrækker i patienternes hjærne, desto fa- 
stere fikseres de, og desto lettere fremkaldes de. Og derfor 
skal De heller ikke genere Dem for gang efter gang og dag 
efter dag at indprente og lade patienterne gentage og ind- 
øve bestemte psykiske forestillingsrækker. Psykoterapien 
er jo til en vis grad ikke andet end en overførelse af den 
øvelsesterapi, der i det sidste decennium har fejret saa store 
triumfer ved flere forskellige lidelser i centralnervesystemet, 
paa det psykiske omraade. 

Der er endnu et forhold, jeg maa omtale for Dem, og 
det er den maade, hvorpaa De skal møde en begyndende 
bedring hos patienten. Hos nogle gælder det om at drage 

hvert nok saa lille fremskridt ud i fuld belysning, stadig at 
pointere bedringen og understrege forskellen mellem før og 
nu. Det er navnlig hos de patienter, hvor det depressive 
moment er stærkt udtalt, de trænger til og forlanger en sta- 
dig bekræftelse paa den fremgang, de selv næppe tør tro 
paa, men som de dog haaber saa stærkt paa. Hos andre er 
forholdet ganske forskelligt, det er hos de patienter, hvor 
hvert fremskridt, navnlig i begyndelsen, saa at sige paa- 
tvinges dem mod deres vilje og uden at de selv rigtig øn- 
sker det. Overfor disse patienter tror jeg ofte, det vil være 
klog politik at være noget reserveret i sin fremhæven af 
bedringen. De skal langt hellere søge at ægge patienten 
til selv at pointere den, og hvis det lykkes for Dem, saa 
skal De holde ham til ilden, faa ham til at præcisere, hvori 
bedringen bestaar, tvinge ham til at uddybe den forskel, 
han føler, mellem før og nu ; forhold Dem, om det skal være, 
lidt skeptisk overfor hans forsikringer, "søg at gøre ham iv- 
rig, at faa forestillingen om fremgangen saa stærkt følelses- 
betonet som muligt, lad det i det hele faa udseendet af, at 
det er ham, der skal overbevise Dem, for alt medens han 
anstrænger sig derfor, overbeviser han sig selv og fikserer 
denne overbevisning i sin bevidsthed. 

Der er ved den psykiske behandling af neuroserne et 
forhold, som jeg ikke kan lade Uomtalt. De ved, at for en 
stor række af disse patienter spiller foruden et medfødt 
anlæg et eller andet psykisk traume en meget væsentlig 
rolle ved opstaaelsen af disse lidelser. Undertiden har dette 
psykiske moment virket som en knyttet næve, der har slaaet 
patienten til jorden, og enten straks efter, eller lidt efter lidt, 
ofte efter en saakaldt periode de meditation, optræder symp- 
tomerne. Men undertiden Ijgger det psykiske moment langt 
bedre gemt, og virker ikke ved sin pludselighed eller vold- 
somhed, men ved en gennem aar og dag fortsat gnavende 
og tærende vedholdenhed. Det er jo som regel de alier mest 
følsomme egne i bevidstheden, det gaar ud over, det er de 

intimeste, de mest personlige, stærkest følelsesbetonede 
interesser, der har lidt skibbrud. Ofte har patienterne 
igennem aar og dag roligt bøjet hovedet uden en gang over- 
for sig selv at ville indrømme, hvor dyb den skuffelse eller 
hvor stærkt de forskelligartede vanskelige forhold har tæret 
og slidt paa dem>- Det er imidlertid, for at Deres psykiske 
behandling skal faa nogen art, ganske nødvendigt, at De 
faar disse dybereliggende psykiske aarsagsforhold klarede; 
det er nødvendigt, dels fordi det er den eneste vej, hvor- 
igennem De kan retlede Deres patient og faa den fulde for- 
staaelse af symptomernes genese og vækst; dels fordi De 
ellers ikke vil være i stand til, naar patienten er helbredet 
at lægge livet bedre til rette for ham og fjærne eller i ah 
fald mildne de farer, der truer med at fremkalde et recidiv. 
Hvorledes De skal vinde Deres patienters fortrolighed, saa 
at de aabner deres hjærte for Dem og betror sig til Dem, 
kan jeg ikke lære Dem, her maa De sætte hele Deres ræ- 
sonnement, al Deres takt og viden og menneskekundskab 
ind. I det store flertal af tilfældene skal De ikke haste, 
efterhaanden som De vinder Deres patients tillid, vil han 
lidt efter lidt aabne sig for Dem, og en dag vil hele det ofte 
indviklede væv af forskellige psykiske paavirkninger, hele 
den ofte barnlige, ofte klodsede og ubehjælpsomme maade, 
hvorpaa han har mødt sin modgang, alle de krogveje og 
misforstaaelser og taabeligheder, der i forening med de 
reelle sorger og bekymringer har dannet jordbunden for den 
psykiske misere, staa ganske klart for Dem, og blive vej- 
ledende og afgørende for den form af psykoterapi, De vil 
anvende. 

De maa imidlertid ikke tro, at De altid vil kunne nøjes 
med overtalelsen og øvelsen. De vil i Deres fremtidige 
praksis sikkert komme til at møde tilfælde, hvor De bliver 
nødt til at rynke brynene og slaa i bordet for Deres patien- 
ter, tilfælde, hvor De uden betænkning skal læse dem 
teksten og ganske hensynsløst foreholde dem den store an- 

del, de selv har i, om behandlingen lykkes. En saadan 
sucreret brutalitet, forstandig doseret og anvendt paa det 
rette tidspunkt af en psykisk behandling, kan ofte bringe 
patienterne over et dødt punkt i deres sygdom og bringe 
dpm til at tage deres energiløshed fangen. 

Hvad jeg her har sagt Dem, har i følge sagens natur 
kun kunnet være rent fragmentarisk. De synes maaske 
endog, at meget af det er saa selvfølgeligt, at det nærmest 
kommer ind under det banale, men jeg kan forsikre Dem, 
at der daglig, til stor skade for patienterne, begaas de 
allergroveste synder mod disse rent elementære psyko- 
terapeutiske grundprinciper. At der imellem Dem er en- 
kelte, for hvem hele dette behandlingsprincip staar som 
noget fremmed og uforstaaeligt, det kan dels ligge deri, at 
en eller anden af Dem hører til den kategori af læger, som 
Dejerine omtaler i fortalen til den monografi, jeg før næv- 
nede, og hvor han siger: „J*ai vu quelques esprits distingués 
essayer vainement Temploi de la psychothérapie" , dels deri, 
at i vore dage staar jo modet og den blanke klinge for 
mange unge læger som al lægegernings alfa og omega. For 
dem vil den taalmodighedsgerning, den psyko-fysiologiske 
sjælesorg, som psykoterapien jo er, altid staa som noget dem 
uvedkommende. Men til Dem har jeg heller ikke talt. i 
aften; thi for at psykoterapien skal lykkes, maa man selv 
være overbevist om dens fortræffelighed, man maa være 
skælvende interesseret i for hvert enkelt tilfælde at træffe 
den rette fremgangsmaade, at fordybe sig i og lære at be- 
herske metoden i alle dens afskygninger. 



KORSAKOFFS PSYKOSE. 



MINE damer og herrer! Et af de forhold, hvorpaa man 
bedst mærker, at VI. afdeling er det første, om 
end kun midlertidige opholdssted for største delen af de 
mennesker, der i en stor by enten rent forbigaaende eller 
for stedse kastes ind over sindssygdommens grænse, er 
den rigdom paa alkoholiske sindssygdomsformer, vi ser her- 
inde. Det er vel næppe for meget sagt, at forsvandt al- 
koholismen fra København, vilde afdelingen her være alt- 
for stor, og de aarlige indlæggelser, i alt fald for mands- 
sidens vedkommende, gaa ned med halvdelen. 

Jeg vil i aften ud af alkoholismens brogede klinik 
fremdrage en enkelt klasse af patienter, hvis symptomer i 
de udprægede tilfælde er saa karakteristiske, at De umuligt 
kan miskende dem, naar De undersøger omhyggeligt. 

Den patient, som De her ser komme stavrende ind, 
har ligget paa afdelingen i godt og vel en maaned. Han 
er 47 aar og har i lange tider drukket tæt. Han blev 
indlagt paa en af hospitalets medicinske afdelinger under 
diagnosen miseries, men da han blev urolig, kastede senge- 
hesten paa gulvet og stadig forlod sengen, blev han over- 
flyttet hertil under diagnosen delirium tremens. Det viste 
sig imidlertid snart, at om det almindelige alkoholiske 
delirium kunde det ikke dreje sig. Ganske vist var pa- 
tienten noget agil og fuldstændig desorienteret, mente saa- 

3* 

ledes, han var paa landet hos sin søster, hvor han var 
taget ud „for at drive jagt og fiskeri", men dels var han 
ikke hallucineret, og dels svandt hans uklarhed ikke, selv 
da han havde sovet, saa den kritiske søvn, der er saa 
karakteristisk for det store flertal af delirister, udeblev. 
Han var og blev fremdeles lige desorienteret og vrøvlende, 
om end hans agitation nu er svundet. 

Hvis vi for at naa til klarhed over omfanget og arten 
af denne patients sjælelige lidelse examinerer ham noget 
nærmere ud, saa viser det sig først, at hans orienterings- 
evne er i høj grad defekt. Han har, som De hører, en 
ganske forkert opfattelse af sit nuværende opholdssted, 
han mener at være i „stokhuset", i morges var han i „den 
gamle kancellibygning". 

Denne stedlige desorienterthed er et symptom, som fore- 
kommer ved en hel række af de mest forskelligartede psykoser. 
Vi ser det vel nok hyppigst under det alkoholiske delirium, 
hvor det hører til undtagelserne, at patienterne ikke forlægger 
skuepladsen for deres delirier til et ganske andet sted end 
den sygestue, hvor de i øjeblikket færdes, det højeste, de 
driver det til, er at indrømme, at de i gaar eller for et par timer 
siden har forladt hospitalet. Vi ser det ved de forskellige for- 
mer af senile psykoser, hvor patienterne tosser omkring, 
uden at ane, hvor de er, kun drevet af deres for dem 
selv ofte ganske uforklarlige uro og trang til at komme 
et andet sted hen, hvorfor de dagen igennem gaar fra 
dør til dør og vrider i haandtaget, eller tigger enhver 
forbigaaende om at være sig behjælpelig med at komme 
bort. Vi ser det ved de forskellige former af forvirring, 
hvor det jo er reglen, at omgivelserne miskendes paa det 
groveste, og patienten selv digter de fire nøgne vægge 
om til paladser eller store skove, og hvor deres person- 
forvekslinger og hallucinationer befolker disse steder med 
ganske imaginære personer. Men selv i de former for 
sindssygdom, hvor orienteringsevnen sædvanligvis plejer at 

være uskadt, hænder det nu og da, enten at den stem- 
ningsanomali, der findes hos patienten, er saa dyb og ind- 
gribende, at den influerer paa hans opfattelse af omgivel- 
serne, eller ogsaa at hans forestillingsliv er saa behersket 
af ganske bestemte vrangideer, at selv om apperceptionen 
foregaar paa normal vis, saa undergaar den under den 
videre bearbejdelse i den syge hjærne saadanne forandringer 
og forskydninger, at resultatet bliver en mere eller mindre 
gennemgribende miskendelse af omgivelserne. Det er saa- 
ledes ikke helt sjældent, at man ved melankolien, hvor 
orienteringseynen som regel er vel bevaret, finder patienter, 
der ledet af den ulykkefølelse, den forestilling om egen 
nedværdigelse og skyldighed og drevet af den angst og 
forventningsafpekt om en forestaaende ulykke, der behersker 
dem, paa det bestemteste nægter, at de er paa et hospital. 
„Nej, de er i fængsel, eller ligger i en aaben begravelse, 
eller er blevet kaserneret i et bordel; de ved nok, hvad 
der venter dem, det er pænt nok, at man vil trøste dem, 
men om et øjeblik vil de blive hentet til pinebænk eller 
rettersted". Det hænder ogsaa, at forrykte patienter mis- 
kender omgivelserne, at de forledt af deres forfølgelses- 
forestillinger og hallucinationer paa det ivrigste nægter at 
anerkende, at det sted, de er paa, er et hospital; de „ved 
nok, hvilket slags hospital det er", og er ikke dummere, 
end at de nok har gennemskuet, „at det hele er kome- 
diespil." 

Der er derfor næppe nogen tvivl om, at her ligesom ved 
saa mange andre symptomer i psykiatrien er den psyko- 
patologiske motivering af symptomet i høj grad forskellig. 

Ogsaa overfor personer viser vor patients mangel paa 
orienteringsevne sig. Skønt han har set mig adskillige 
gange daglig i den tid, han har været herinde, erklærer 
han under mange generte buk og undskyldende talemaader, 
at han nok kender mig „af anseelse", men „ikke erindrer", 
hvor han sidst saa mig. I formiddags mente han, jeg var 

assessor, og i morgen titulerer han mig maaske, hvad den 
hvide frakke saa ofte forleder vore alkoholister til, hr. 
barber. Han husker aldeles ikke, hvomaar han sidst saa 
mig, skønt det næppe er en halv time siden, jeg talte 
med ham. Nævner man et firciffret tal for ham og lader 
ham gentage det og indprenter ham at huske paa det, 
saa har han fem minutter efter ikke alene glemt tallet, 
men han mindes aldeles ikke, at han overhovedet er blevet 
opfordret til at huske noget. Og viser man ham et bil- 
lede, der forestiller forskellige dyr paa en mark, har han 
ganske kort tid efter ingensomhelst erindring af det sete. 
Som De hører, mener han at være kommet ind paa af- 
delingen for nogle timer siden. Han foreslaar 1999 eller 
1990 som det aarstal, vi skriver, aner intet om maaned 
og ugedag, og ofte hænder det, at han heller ikke kan 
orientere sig i døgnet, men klæder sig af midt paa dagen, 
fordi han tror, det er sengetid, ligesom han ogsaa gentagne 
gange har rekvireret middagsmad ganske kort tid, efter at 
han har spist. Skønt han i og for sig forstaar, hvad man 
siger til ham, retter sig efter de opfordringer, man giver 
ham, og synes at have en dunkel forestilling om sin 
psykiske defekt, idet han ved hjælp af intetsigende tale- 
maader eller tomme udflugter søger at komme udenom de 
konkrete spørgsmaal, man retter til ham, saa er det dog 
umiskendeligt, at alt, hvad der foregaar om ham, kun rent 
momentant indvirker paa hans bevidsthed, hvorfra ind- 
trykket forsvinder som fra et spejl, saasnart billedet flærnes. 
Men De vil sikkert trods patientens manglende orien- 
teringsevne, trods hans manglende hukommelse og de over 
maaneder sig strækkende lakuner i hans erindring, dog 
have lagt mærke til den uanfægtethed, hvormed han be- 
svarer alle de spørgsmaal, der rettes til ham og den over- 
bevisende tiltro, han selv synes at nære til sine beret- 
ningers paalidelighed. Dette fænomen som en tid lang gik 
for at være et karakteristisk træk i disse patienters psykiske 



39 



habitus, giver sig særligt udtryk i patienternes fabuleren. 
Spørger De vor patient om, hvor han tilbragte dagen igaar, 
saa hører De, hvorledes han uden at betænke sig et øje- 
blik fortæller, hvorledes han i selskab med hr. og fru 
Petersen, der stadig spiller en stor rolle i hans beret- 
ninger, først tog med toget til Helsingør og derfra lejede 
en vogn og kørte ud i landet, spiste og drak og sang og 
morede sig udmærket. Dagen i forvejen var gaaet ganske 
fredeligt med drikken, spisen og læsning i illustrerede 
blade, om aftenen havde han været i arbejderforeningen 
af 1860, hvor der var aftenunderholdning. Han kan ikke 
tydelig huske navnene paa de optrædende personer, men 
er meget ked over, at de kunstnere — hvis navne han 
iøvrigt heller ikke kan huske — som han helst vilde have 
set, udeblev, men han smiler dog tilfreds ved tanken om 
den dame, han hørte synge viser, og meddeler, at han 
ogsaa ved den lejlighed traf den obligate familje Petersen. 
De hører, med hvilken tilforladelighed i tonen, med hvilken 
sikkerhed og selvfølgelighed, han debiterer disse historier, 
og De vil sikkert have forbavset Dem over, hvilken kær- 
lighed til detaillen, der præger hans fremstilling, hvorledes 
han er i stand til paa det nøjagtigste at angive, hvilke 
klæder de forskellige personer havde paa, og hvorledes 
hans dvælen ved ganske intetsigende smaatræk giver hans 
fremstilling et præg af virkelighed, som synes at udelukke 
muligheden af det rene fantasteri. Det er naturligvis og- 
saa umuligt at afgøre, hvormeget af det fortalte der beror 
paa reminiscentser fra virkelige oplevelser, og hvormeget paa 
patientens trang til fabuleren. At det sidstnævnte moment 
imidlertid spiller den altovervejende rolle, derfor taler dels 
patientens gennemgribende hukommelsessvækkelse paa alle 
de omraader, hvor det er muligt at kontrollere ham, dels 
den lethed, hvormed man gennem suggestion kan modificere 
og forandre retningen i hans beretninger, og endelig, at 

han ligesaa hurtigt har glemt den oplevelse, han lige har 
digtet, som alt andet. 

Der er endnu et træk ved denne patients fabuleren, 
jeg vil gøre Dem opmærksom paa, og det er, at han 
saa godt som aldrig spontant producerer sine historier, 
men at der kræves en impuls udefra i form af et spørgs- 
maal eller lignende for at sætte ham i gang og for at 
holde ham i gang. Hos nogle patienter af denne art 
behøves noget saadant ikke, de meddeler ganske uop- 
fordret, hvad de mener, der er passeret dem. Denne 
uproduktivitet skyldes — hvad der for prognosen af til- 
fældet er af stor betydning — patientens demens. Over- 
ladt til sig selv gaar han omkring paa afdelingen, skikkelig 
og sløv i hele sin desorienterthed, uden noget ønske, ud- 
over det at faa sin mad, uden at forlange sig udskrevet 
eller yttre nogen forbavselse over at være her, han gaar 
omkring, som mener han at skulle tilbringe resten af sine 
dage her. 

Hvad der i psykisk henseende karakteriserer vor patient, 
er dels en udpræget desorienterthed, dels en meget udtalt 
amnesi og en forvanskning af erindringsbillederne, der 
giver anledning til den saa stærkt iøjnefaldende fabuleren. 
Men foruden disse psykiske symptomer findes der ogsaa 
somatiske, som danner den anden komponent i det syg- 
domskompleks, som Korsakoff^) først har beskrevet. 

De lagde sikkert mærke til den usikkerhed, der prægede 
patientens gang, da han kom herind. Og søger vi nær- 
mere at analysere hans gangforstyrrelse, saa viser det sig, 
at den kommer ind under den ataktiske; hans gang er 
bredsporet, fødderne kastes frem, løftes unødvendigt højt 
og sættes stampende mod jorden. Og naar De ser pati- 
entens underekstremiteter, vil De se, hvor magre de er, 
hvor tonusfattig og slap muskulaturen er. Naar dertil 
kommer en udtalt ømhed af muskler og nerver, ikke blot 

1) AUg. Zeitschr. f. Psychiatri 1890. Arch. f. Psychiatrie Bd. 23. 

paa underekstremiteterne, men ogsaa paa armene, og det 
endvidere viser sig, at der ikke er noget tegn paa tabes 
dorsalis, naar de jnanglende dybe reflekser paa underekstre- 
miteterne undtages, saa vil De vel næppe være i tvivl om, 
at vor patient lider af en polyneuritis af den ataktiske 
type, af en pseudotabes alcoholica, idet hans kroniske alkohol- 
isme maa gøres ansvarlig for disse neuritiske fænomener. 

Det er denne kombination af ejendommelige, psykiske 
forstyrrelser, der ofte sammenfattes under betegnelsen „det 
amnestiske symptomkompleks**, og en polyneuritis, der 
danner kærnen i Korsakoffs psykose. Korsakoff paastod 
imidlertid, at det ikke alene var den fælles symptomatologi, 
der berettigede til at samle disse patienter til en særlig 
sygdomsenhed, men ogsaa den fælles patogenese. Han 
mente nemlig, at det her beskrevne sygdomsbillede altid 
opstod paa toksisk, respektive toksisk-infektiøst grundlag. 
Ganske vist var alkoholismen den hyppigste aarsag til 
lidelsens opstaaen, men man fandt lejlighedsvis det samme 
symptomkomplex efter infektionssygdomme af forskellig op- 
rindelse. Han foreslog derfor at kalde denne sygdom for 
cerehropathia psychica toxæmica, et navn, som dog ikke 
er slaaet igennem. 

At Korsakoffs psykose kan opstaa paa ikke alkoholisk 
basis er sikkert nok. D'hrr., der færdes paa afdelingen, vil 
sikkert mindes en ældre, døv frøken, som for et aars tid 
siden blev indlagt paa offlciantgangen, men som paa grund 
af sin uro maatte overflyttes til Pav. I. Hun havde kort 
tid før indlæggelsen gennemgaaet en influenzapneumoni, 
hvorimod der ikke fandtes blot det svageste holdepunkt 
for alkoholisme. Da hun kom herind, var hun fuldstændig 
desorienteret baade overfor omgivelserne og tiden. Hun 
anede ikke, hvem de personer var, der færdedes omkring 
hende; hendes hukommelse var i høj grad svækket, saa 
at hun til tider paastod, at hun midt paa dagen endnu 
intet havde faaet at spise, ligesom hun ogsaa havde glemt. 

at der havde været nogen at besøge hende, en halv time 
efterat de var gaaet. Desuden fabulerede hun paa det 
livligste; hun berettede saaledes en dag om en operation, 
der dagen i forvejen var foretaget paa hende, en anden 
dag beskrev hun meget omstændelig en sejltur, hun havde 
foretaget den foregaaende eftermiddag. Endvidere var der 
tydelig polyneuritis med parese og ataksi af underekstremi- 
teterne, stærkt nedsatte reflekser og tydelig ømhed af baade 
muskler og nerver paa alle fire ekstremiteter. 

Vi har ogsaa et par gange truffet patienter med et 
ganske tilsvarende sygdomsbillede, hvor det syntes utvivl- 
somt, at lidelsen var opstaaet som følge af en autointoksika- 
tion fra tarmkanalen. 

Men medens de tilfælde af Korsakojfs psykose, der op- 
staar enten som følge af en infektion eller autointoksika- 
tion er sjældne, saa er til gengæld de, der opstaar paa 
alkoholisk basis saa meget hyppigere, hvor hyppige, vil 
altid komme til at afhænge af, hvor stræng man er i sine 
fordringer til de forskellige symptomers renhed og styrke. 
Ti, som rimeligt er, findes der ganske jævne og umærke- 
lige overgange fra Korsakojfs psykose til de andre baade 
akute og kroniske alkoholiske sindssygdomsformer. Det 
vil saaledes i mange tilfælde bero paa et rent skøn, om 
man vil indrangere de patienter, der lider af et protraheret 
delirium^ under Korsakoffs psykose eller ej. Disse pati- 
enter kan ofte uger igennem holde sig uklare og desorien- 
terede, deres erindringsbilleder er som regel taagede og 
upaalidelige, ligesom de ogsaa af og til viser en vis til- 
bøjelighed til at fabulere og frembyder mer eller mindre 
udtalte neuritiske fænomener. I de hurtigt forløbende til- 
fælde, det vil sige de, der kun varer en uge eller to, vil 
deliriet som regel være det mest dominerende i sygdoms- 
billedet, hallucinationerne være talrige og levende, agiliteten 
og tremoren udtalt. I de mere langsomt forløbende tilfælde 
er det kun i den første tid, at de for det alkoholiske 

delirium typiske symptomer er mere fremtrædende, senere 
udviskes og svinder de, og sygdommen faar sin karakter 
fra symptomer, der i forskellige grader og nuancer gen- 
findes ved de typiske tilfælde af Korsakoffs psykose. 

Det hænder ogsaa, at der ved Korsakoffs psykose nu 
og da optræder vrangforestillinger. Snart og hyppigst er 
det forfølgelsesforestillinger af forskellig art, der dukker op 
i patientens bevidsthed og ængster ham, gør ham mistroisk 
og urolig; snart er det storhedsideer, ofte af den frodigste 
art, der behersker ham, saaledes at man til tider kommer 
til at tænke paa de generelle paretikeres megalomane fore- 
stillinger. Men altid er disse vrangforestillinger flygtige og 
usystematiserede, lidet præcise i deres udformning og 
vekslende i deres indhold. 

Imidlertid findes der andre tilfælde, hvor vrangforestil- 
lingerne efterhaanden antager fastere og mere systemati- 
serede former, og hvor det amnestiske symptomkompleks lidt 
efter, lidt bliver blegere og til sidst ganske svinder. Det er 
disse tilfælde, der gennem en jævn og uafbrudt skala danner 
overgangen fra Korsakoffs psykose til de akute og kroniske 
alkoholiske forrykthedsformer. 

Men endnu til en side fortoner Korsakoffs psykose sig 
ganske umærkeligt over i en tredje af de alkoholiske 
svækkelsestilstande, jeg mener i den alkoholiske demens. 
Det drejer sig i mange af disse tilfælde om patienter, der 
gentagne gange har haft delirium tremens, og for hver 
gang har de vanskeligere ved at arbejde sig ud af deliriet, 
for hver gang gaar der længere og længere tid, inden de 
naar til fuldstændig klarhed, og tilsi dst bliver de hængende 
merelier mindre dybt i en uhelbredelig demens. I en del af 
disse tilfælde drejer det sig om en simpel sløvelse af alle 
de psykiske funktioner, men hos andre genfinder vi i mer 
eller mindre udpræget skikkelse de ejendommelige baade 
sjælelige og somatiske symptomer, der karakteriserer Kor- 
sakoffs psykose. 

De vil derfor forstaa, at Korsakoffs psykose er en 
aaben provins indenfor de alkoholiske psykoser, og at den 
har brede forbindelsesveje ud til de tre hovedrepræsen- 
tanter for alkoholisk sindssygdom, ud til det akute og 
kroniske delirium, ud til de akute og kroniske alkoholiske 
forrykthedsformer og endelig ud til den simple alkoholiske 
demens. 

Men denne vanskelighed ved afgrænsningen af Korsakoffs 
psykose, er ikke noget for den ejendommeligt, den samme 
usikkerhed gør sig jo gældende overfor, saa godt som alle de 
funktionelle lidelser af centralnervesystemet og er ikke i stand 
til at svække den fortjeneste, som Korsakoff har indlagt 
sig ved at fremdrage det symptomkompleks, som kende- 
tegner denne psykose, og som i de udtalte tilfælde er saa 
let at erkende. 

Imidlertid har der i aarefies løb rejst sig forskellige 
indvendinger mod berettigelsen til at opstille denne psykose 
som en sygdom sui generis, og disse indvendinger har 
dels taget sigte paa den rent kliniske side af sagen, dels 
paa den patogenetiske. 

Et af de krav, der indenfor den moderne psykiatri 
er af den største betydning for spørgsmaalet om afgræns- 
ningen af de forskellige sygdomsenheder, er det, der 
gaar ud paa at hævde ensartet forløb og ensartet termi- 
nalstadium for alle tilfælde af samme sygdomsgruppe. 
Lad os først se, hvorledes Korsakoffs psykose opstaar 
og forløber. I det store flertal af tilfældene indledes 
sygdomsbilledet af et akut stadium. Hos den kroniske 
alkoholist opstaar der pludselig en delirøs tilstand, der 
i et meget stort procenttal af tilfældene optræder under 
billedet af et typisk delirium tremens. Naar Bonhøffer'^) 
mener sig berettiget til at skælne mellem fire forskellige 
former for prodromalstadier, et delirøst, et stuporøst, et 
mere langsomt forløbende og et, der aabnes med epilepti- 

^) Die akut. Geisteskrankheit. d. Gewohnheitstrinker 1901. 

forme kramper, saa er en saadan inddeling for saa vidt 
uden interesse, som den kun er et udtryk for den maade, 
hvorpaa det simple alkoholiske delirium sætter ind i for- 
skellige tilfælde. Det er ingenlunde altid, at delirium tre- 
mens eksploderer i den hallucinatoriske forvirring, hvis ejen- 
dommeligheder De jo alle kender saa godt, og som Pon- 
toppidan ^) har givet en klassisk fremstilling af i en af sine 
forelæsninger. Vi kender her fra afdelingen meget vel den 
sjældnere stuporøse form for det alkoholiske delirium, lige- 
som det heller ikke er sjældent, at vore alkoholister ligger 
„paa mistanke" i baade fire og fem dage, før deres deli- 
rium bryder ud; og at et simpelt delirium tremens kan 
indledes af epiléptiforme kramper, er vi saa fortrolige med, 
at vi, hver gang en alkoholist kommer ind med ekklamp- 
tiské tilfælde, og selv om han de første dage skulde vise 
sig klar, dog altid venter et udbrud af delirium tremens 
og kun sjældent venter forgæves. Der er derfor 
intet paafaldende i, at initialsymptomerne ved Korsakoffs 
psykose kan arte sig forskelligt i de forskellige tilfælde, 
da denne psykose som regel begynder med psykiske for- 
styrrelser, der ikke lader sig skælne fra delirium tremens. 
Men medens dette i løbet af nogle dage ender med en 
kritisk søvn, efter hvilken patienterne hurtig klarer op, saa 
fortsætter patientens uklarhed og forvirring sig ved Kor- 
sakoffs psykose, selv efter at han har sovet. Ganske vist 
svinder hallucinationerne som regel eller taber i alt fald 
betydelig i liv og styrke, agitationen hører op, tremoren 
og agiliteten svinder, men desorientertheden, den mang- 
lende evne til at erkende omgivelserne rigtig, den upaa- 
lidelige erindringsreproduktion, de store erindringslakuner 
og den stærke trang til fabuleren bliver mere og mere 
iøjnefaldende. I løbet af nogle maaneder plejer tilstanden, 
naar patienten udelukkes fra alkoholnydelse, at bedres. 

^) Psykiatr. forelæsn. og studier 1895. 

Han hører op med at fabulere, begynder at erkende 
omgivelseme rigtig, gør til at begynde med famlende, se- 
nere mere sikre forsøg paa at orientere sig i tiden, og 
fylder efterhaanden flere og flere af sine erindringsdefekter 
ud, om det end ofte sker paa højst ufuldstændig maade. 
Men i det store flertal af tilfældene bliver der, selv om 
patienten naar saa vidt, at han kan udskrives og optage 
sit tidligere arbejde, en betydelig grad af demens tilbage. 
Men deri er der ikke noget mærkeligt. Det er nemlig 
reglen, at de patienter, der faar Korsakqffs psykose, er 
svære drankere. Ingenlunde sjældent har de gennemgaaet 
flere anfald af delirium tremens; og som regel kan man 
ved siden af de ejendommelige psykiske symptomer, de 
frembyder, straks fra begyndelsen af erkende demensen, 
hvad der i høj grad taler for, at denne har været til Stede 
før den akute psykose brød frem. 

Hvorledes sygdommen senere forløber, vil for en stor 
del komme til at afhænge af, hvorvidt patienten kan af- 
holde sig fra nydelsen af alkohol eller ej. Men da demen- 
sen ogsaa gør sin indflydelse gældende paa viljelivets om- 
raade, saa vil det som regel vise sig, at patienten ikke kan 
modstaa fristelsen, men, naar han kommer ud, igen be- 
gynder at drikke. Vi har gentagne gange set patienter, 
der den ene gang efter den anden er kommet herind 
under billedet af en Korsakojfs psykose, og da baade de- 
lirium tremens og de mere kronisk forløbende psykiske 
forstyrrelser spiller en lignende rolle i den kroniske alkohol- 
ismes historie som det paralytiske anfald i den generelle 
pareses, saa betyder enhver saadan episode en nedgang i 
patientens sjælelige evner, saa at han for hver gang gaar 
mere og mere reduceret ud af den. 

Det sygdomsforløb, jeg her har skitseret for Dem, har 
særligt haft den form af Korsakoffs psykose, der opstaar 
paa alkoholisk basis, for øje. Ved den infektiøse form, som 

bl. a. er beskrevet af Tiling^), Wagner^) og Redlich ^), synes 
prognosen — ligesom hos den patient, hvis sygehistorie, 
jeg før refererede for Dem, ofte at være gunstigere, hvad 
der sikkert hænger sammen med, at lidelsen i disse til- 
fælde rammer en sund hjærne. Men ogsaa i en anden 
henseende skiller disse infektiøse former sig ud fra de al- 
koholiske, idet deres begyndelsesstadium ofte -^ hvad 
rimeligt er — ligner feberdeliriet, hvor omtaagetheden og 
forvirringen er langt stærkere udtalt end ved det alkohol- 
iske, ligesom ogsaa hallucinationerne plejer at være mindre 
fremtrædende, og det alkoholiske deliriums attributter: 
tremoren, agiliteten, geskæftigheden ganske mangler. 

Ligesom jeg før viste, at overgangen mellem det alkoholiske 
delirium og Korsakoffs psykose er ganske jævn, saaledes 
har Wagner og Redlich gjort opmærksom paa, at der 
mellem de akut opstaaede og akut forløbende amentiatil- 
fælde paa infektiøs basis findes en jævn overgang til den 
infektiøse form af Korsakoffs psykose. 

De vil saaledes se, at hverken optrædelsesmaaden, for- 
løbet eller terminalstadiet af Korsakoffs psykose altid er 
de, samme, men er afhængig, næppe saa meget af den 
patogenetiske faktor, der i de forskellige tilfælde gør deres 
indflydelse gældende, som af den tilstand, hvori den hjærne, 
der angribes, befinder sig, før sygdommen bryder ud. I 
praktisk henseende spiller imidlertid den form, der er op- 
staaet paa alkoholisk basis, paa griind af sin hyppighed 
den altovervejende rolle, og her vil baade begyndelses- 
stadiet og ætiologien altid hjælpe Dem til med sikkerhed 
at forudsige psykosens forløb. 

Et andet spørgsmaal, hvis besvarelse har voldt en del 
vanskelighed, er polyneuriternes betydning for den Korsa- 
koff' ske psykoses klinik. Korsakoff selv betragtede poly- 



1) Allg. Zeitschr. f. Psychiat. 1890 og 1892. 

2) Jahrb. f. Psychiat. Bd. X. 

8) Wien. klin. Wochenschr. 1896. 

neuriterne som en integrerende del af sygdomsbilledet, og 
han forklarede deres tilstedeværelse ved at antage, at den 
toksiske faktor, som gennem indvirkningen paa cortex cerebri 
gav anledning til de psykiske forstyrrelser, ogsaa paavirkede 
de perifere nerver. Og at dette sammentræf har slaaet 
ogsaa senere forfattere, kan De se deraf, at Korsakojfs 
psykose ofte gaar under navnet den polyneuritiske sinds- 
sygdom. Imidlertid har allerede Tiling og senere Jolly^) og 
Mønkemøller^) offentliggjort tilfælde, hvor det amnestiske 
symptomkompleks var til stede i udpræget grad, men hvor 
der ikke fandtes neuritiske fænomener, og Ebzholz^) har 
endog foreslaaet at opstille en særlig underafdeling inden- 
for Korsakoffs psykose og deri samle de tilfælde, hvor 
poly neuriterne manglede. Efter vore erfaringer her paa 
afdelingen, tror jeg med Bonhøffer at maatte hævde, at 
polyneuriterne meget sjældent mangler. Men afgørelsen af 
dette spørgsmaal vil jo altid afhænge af, hvormeget man 
forlanger for at stille diagnosen polyneuritis. Kræver man 
udtalte pareser eller stærk ataksi, kræver man atrofier og 
objektivt paaviselige sensibilitetsforstyrrelser eller indgribende 
forandringer i de elektriske reaktionsforhold, saa er det utvivl- 
somt at disse symptomer ingenlunde konstant ledsager Kor- 
sakoffs psykose. Lader man sig imidlertid nøje med mindre, 
med lette koordinationsforstyrrelser, en vis grad af parese 
med tilsvarende gangforstyrrelse, eller slaar man sig til ro med 
at konstatere en mer eller mindre intens og udbredt nerve- 
og muskelømhed ledsaget af paræstesier, saa tror jeg — som 
sagt — ikke, at der i mange tilfælde af Korsakoffs psykose 
med typiske psykiske symptomer vil savnes polyneuriter, og 
navnlig ikke i de tilfælde, hvor lidelsen udvikler sig paa alko- 
holisk basis. En ejendommelighed ved polyneuriterne, som 
de opstaar ved Korsakoffs psykose, er, at kranienerverne og 



1) Charité-Annal. 1897. 

2) Allg. Zeitschr. f. Psych. Bd. 54. 

3) Wiener klinische Wochenschr. 1900. 

specielt øjenmusklerne er relativt hyppigt angrebne. De 
husker f. eks. den mand, som for tiden ligger paa C, og 
som foruden de typiske, psykiske forstyrrelser og foruden 
sine udbredte og svære atrofiske lamheder af baade over- 
og underekstremiteterne, har en ptosis, en abducensparese og 
en mydriasis paa højre øje. I dette tilfælde tror jeg, at øjen- 
symptomerne skyldes en perifer neuritis, men i andre ser 
man, at der opstaar en mere eller mindre udtalt oftalmo- 
plegi, en polioencefalitis acuta hæmorrhagica superior, som 
Wernicke kaldte det, en sygdom, der skyldes en lidelse i 
øjenmuskelnervernes nukleære elementer, og en sygdom, 
der ligesom Korsakoffs psykose med forkærlighed rammer 
alkoholister, og ligeledes hyppigt begynder med et delirøst 
forstadium. 

Der er saaledes fra et klinisk standpunkt rettet den 
anke imod opfattelsen af Korsakoffs psykose som en noso- 
logisk sygdomsenhed, at forløbet og terminalstadiet ikke 
er ens i alle tilfælde, og at den ene komponent, hvoraf 
sygdomsbilledet dannes, nemlig polyneuriterne, lejligheds^ 
vis kan mangle. Men ogsaa mod den udelukkende toksæ- 
miske patogenese til lidelsen har der hævet sig røster. 
At Korsakoffs psykose i det altovervejende antal af til- 
fældene optræder hos kroniske alkoholister, derom er alle 
forfattere enige, at den dernæst nu og da viser sig i for- 
løbet eller rekonvalescentsen af akute infektionssygdomme, 
er ligeledes nævnt. De tilfælde af generel parese, som Meyer 
og Rucke^) og — om end noget mere tvivlsomt — de til- 
fælde af tumor cerebri, som Meyer^) har beskrevet, og 
hvor det amnestiske symptomkompleks er iagttaget, kunde 
vel ogsaa nok bringes ind under synspunktet: en toksisk 
paavirkning. Og det samme gælder de enkelte tilfælde, 
hvor en lues cerebri, saaledes som Jolly^) har paavist 



^) Archiv f. Psychiatrie. Bd. 57. 

2) Archiv f. Psychiatrie Bd. 32. 

3) Berl. kl. Wochenschr. 1901. 
Christiansen: Psykiatriske forelæsninger. 



50 



det, hap givet anledning til et sygdomskompleks, der lignede 
den Korsakoffske psykose. Derimod glipper forudsætningen 
for en toksæmisk oprindelse af sygdommen i de tilfælde, 
hvor den — som Kabberlach^) har paavist det — opstaar 
i» tilslutning til en commotio cerebri eller som en form af 
den senile demens (Kraepelin), I adskillige af de herhen 
hørende sygehistorier forekommer sygdomsbilledet mig 
imidlertid ikke at være rent. Det amnestiske symptom- 
kompleks, saaledes som Korsakoff beskrev det, og saaledes 
som vi træffer det i de typiske tilfælde af den alkoholiske 
variant af sygdommen, bestaar af tre elementer: en meget 
udpræget desorienterthed, en hukommelsessvækkelse, der 
ikke blot interesserer de nærmestliggende begivenheder, 
saa at patienten „ikke kan huske fra næse til mund" 2)^ 
men ogsaa gælder langt Qærnere liggende begivenheder, 
saa at der opstaar erindringsdefekter, der strækker sig 
over maaneder, samt en trang til fabuleren, der gør, at 
erindringsreminiscentser væves sammen med reelle op- 
levelser, eller danner udgangspunktet for ganske fantastiske 
digtninger. Hvert af disse momenter findes ved et stort 
antal psykoser, der intet har med Korsakojfs psykose at 
gøre, men i forening danner de et sygdomskompleks af et 
letkendeligt og karakteristisk habitus. Denne fordring om 
alle tre elementers tilstedeværelse er det, som ikke altid 
er sket fyldest i de refererede tilfælde, og naar saa dertil 
kommer, at fordringen om polyneuriternes tilstedeværelse 
ogsaa siddes overhørig, saa er det kun rimeligt, at disse 
forhold langt fra at klare begreberne om Korsakoffs psy- 
koses berettigelse som sygdomsenhed kun har hjulpet til 
at forplumre spørgsmaalet. 

Det er paa grund af denne forskellighed i forløb og 
terminalstadium, paa grund af polyneuriternes inkonstante 
tilstedeværelse og paa grund af den heterogene patogenese 

1) Archiv f. Psychiatrie Bd. 38. 

2) Friedenreich : Psykiatri, p. 252. 

den almindelige opfattelse, at man er nødt til at lade Kor- 
sakojfs psykose falde som en nosologisk sygdomsenhed, og 
kun opfatte det amnestiske symptomkompleks som et syn- 
drom, der kan forefalde ved de mest forskelligartede psy- 
koser. Og at denne opfattelse rent teoretisk set er mo- 
tiveret, nærer jeg ingen tvivl om. Men praktisk set ind- 
tager den alkoholiske form for denne psykose en saa 
dominerende plads, og viser sig baade i sin optrædelses- 
maade, sit forløb, sit terminalstadium og sin symptomato- 
logi saa typisk, at den paa en afdeling som denne, der 
huser største parten af en stor bys mange alkoholister, 
betyder en værdifuld hjælp ved klassifikationen af den 
kroniske alkoholismes mangeartede kliniske manifestationer. 



DEMENTIA PARALYTICA. 



MINE damer og herrer! Der er i de senere aar inden- 
for vort fag — foruden en overordentlig frodig ud- 
vikling af medicinens forskellige specialiteter — dukket et 
nyt fænomen op, der har faaet den tilsyneladende saare 
neutrale betegnelse: grænsegebet hæftet paa sig. Der 
dannes specielle medicinske selskaber, der drøfter emner, 
som formenes at høre ind under denne nye kategori, der 
startes tidsskrifter til dens ære; der indrettes kliniker med 
det særlige formaal for øje at huse patienter, der findes 
værdige til at ligge under denne nye fane, og det skal 
ikke undre mig, hvis De, om ikke længe, foruden alt det 
obligatoriske, der allerede nu tynger paa Dem, ogsaa 
kommer til at gennemgaa et obligatorisk kursus i grænse- 
gebeternes mysterier. 

For den almindelige medicinske bevidsthed er spørgs- 
maalet om grænsegebetet uløselig knyttet til den gamle 
strid imellem de interne medicinere og kirurgerne, og trods 
dets blidt klingende navn betegner det praktisk set kirur- 
giens vækstzone, det b^lte ind imod den øvrige medicin, 
hvor kirurgerne arbejder for at vinde noget af den jord, 
der tidligere er blevet dyrket efter farmakopeens og diæte- 
tikens principer, ind under sit herredømme. For tiden er 
det navnlig appendiciterne og enkelte galdevejssygdomme, 
striden staar om, ligesom det en tid lang var salpingiterne 

og parametriterne, kampen galdt. At en saadan strid nød- 
vendigvis maa medføre en betydelig usikkerhed og vaklen 
i den praktiserende læges terapeutiske handlen, siger sig 
selv. Og naar man gennemlæser referaterne fra de dis- 
kussioner, der i de forskellige medicinske selskaber føres 
om disse emner, saa faar man et meget levende indtryk 
af, hvor lidet misundelsesværdig en lod, der er tildelt en 
patient med en saadan grænsegebetssygdom, han er nemlig 
ofte at ligne med sjælen i de middelalderlige passions- 
skuespil, hvor en engel fra himlen haler i ham fra én 
side, medens en djævel fra helvede slider i ham fra en 
anden, uden at jeg iøvrigt skal fordriste mig til at afgøre, 
hvilken af de to discipliner, der i det givne tilfælde re- 
præsenterer himlens, og hvilken helvedes sendebud. 

Imidlertid findes der, naar man anlægger et mere generelt 
synspunkt, mange andre grænsegebeter end det, der skiller 
den interne medicin fra kirurgien. Og det er jo ogsaa en 
ganske selvfølgelig sag, at det maa forholde sig saaledes, 
saavist som ingen specialitet, den være sig nok saa be- 
grænset, ikke støder op til snart sagt alle den øvrige 
medicins grene. Og der er maaske faa afdelinger, hvor en 
enkelt specialitets afhængighed af og organiske forbindelse 
med alle andre træder en saa levende i møde som her paa 
VI afdeling. Dels findes her jo de to søsterdiscipliner 
neurologien og psykiatrien, efter det mønster, som Grie- 
Singer i sin tid indførte paa Charitéen, samlede paa et 
sted. Og enhver, der har blot det svageste kendskab til 
disse to discipliner, vil vide at vurdere og skatte denne 
ordning. Vi har jo daglig eksempler paa, hvorledes patienter 
der er indlagt i Pav. II og i lange tider behandlede under 
forudsætningen af, at det drejer sig om neurastenier eller 
hysterier, lider af udtalt sindssygdom, og hvorledes pati- 
enter, der indlægges i Pav. I, fordi de psykiske symp- 
tomer er stærkt fremtrædende, viser sig i virkelig- 
heden at lide af en organisk hjærnelidelse, og naar deres 

ofte rent transitoriske psykose er svundet, kan overflyttes 
til nerveafdelingen. Forhold af denne art maa belære Dem 
om, hvor nødvendigt det er for den læge, der har gjort 
„nervesygdommene" til sin specialitet, at beherske begge 
de to discipliner, baade neurologien og psykiatrien. Gør 
han ikke det, vil han ikke kunne undgaa at komme til 
at begaa ofte skæbnesvangre fejltagelser. Men desuden 
har VI afdeling den store fordel at være et led i et generelt 
hospital. Dette medfører, at alle de lidelser, hvor nervøse 
symptomer enten til stadighed eller kun forbigaaende spiller 
en rolle, kommer under vor behandling. Vi ser her i 
aarenes løb en hel række psykoser, der opstaar paa in- 
fektiøs og paa intoksikatorisk eller anæmisk og kakektisk 
basis. Vi ser mange af de lidelser, hvor der, som ved 
mb. Basedowii, næsten konstant findes psykiske symptomer 
af forskellig styrke, og hvor disse har imponeret den ind- 
læggende læge saaledes, at de somatiske symptomer er 
blevet overset. Vi ser en stor del af de patienter, der 
populært samles under betegnelsen „nervegigt", og hvor 
enten artroitis eller maaske en diabetes eller kronisk 
nefritis er den egentlige sygdomsaarsag. De har jo sikkert 
ogsaa ofte set eksempler paa, hvor værdifuld og for dia- 
gnosen ganske afgørende betydning en oftalmologisk eller 
otologisk undersøgelse kan have. Alt dette bør belære 
Dem om, at selv om Deres anlæg eller Deres lyst driver 
Dem hen imod ganske bestemte egne af medicinens store 
fastland, saa kan De ikke, hvor samvittighedsfuldt og ind- 
gaaende De ogsaa perfektionerer Dem i Deres specialitet, 
undvære det brede, solide grundlag, som en alsidig ud- 
dannelse, der tager alle medicinens forskellige discipliner 
og ikke mindst den almindelige patologi med, byder Dem. 
De patienter, jeg i aften vil vise Dem, har alle en og 
samme grænsegebetssygdom, idet de alle, hvor forskellig- 
artet det dominerende symptom i deres lidelse ogsaa er, 
frembyder tegn, der gør det utvivlsomt, at de har en 

generel parese. Det grænsegebet, hvor denne lidelse hører 
hen, er det, der skiller psykiatrien og neurologien fra hin- 
anden. Det hører ingenlunde til sjældenhederne, at den 
generelle parese begynder med saa snigende og tilsyne- 
ladende saa lidet alvorlige symptomer, at de mere eller 
mindre hypokondert farvede klager, patienterne fremkommer 
med, gør, at de bliver betragtede som neurastenikere. Og 
det er først senere, at den psykiske insufficiens arbejder 
sig saa stærkt i forgrunden, at det bliver tydeligt, at det 
drejer sig om en mere alvorlig lidelse. I andre tilfælde er 
de psykiske symptomer straks fra begyndelsen af saa do- 
minerende, at der ikke kan være tvivl om, at det er en 
psykose, patienten lider af, men i saadanne tilfælde stiller 
der sig et nyt spørgsmaal frem til besvarelse. Den gene- 
relle parese indtager nemlig for saa vidt en særstilling 
indenfor psykoserne, som det er den eneste af dem, hvor 
man kan paavise karakteristiske patologiske forandringer i 
hjærnebarken. Og skønt den klinisk set i adskillige til- 
fælde i alt fald til at begynde med præsenterer sig som 
en almindelig psykose, saa berettiger det patologisk ana- 
tomiske grundlag dog til at indrangere den under de or- 
ganiske hjærnelidelser. Det er derfor af den allerstørste 
betydning ikke at lade sig lede vild af det proteusagtige 
i de psykiske symptomers optrædelsesmaade, men altid 
søge at naa bagom disse og ind til de psykiske og soma- 
tiske symptomer, der danner kærnen i den generelle pa- 
reses symptomatologi. 

Det er ikke min mening i aften at give Dem en 
samlet fremstilling af denne sygdoms klinik. Men de pa- 
tienter, jeg kan vise Dem, giver en ualmindelig smuk illu- 
stration til, hvor forskelligartet de psykiske symptomer 
ved denne lidelse kan være, idet de enkelte patienter rent 
overfladisk set frembyder et sygdomsbillede, der vilde be- 
rettige til at indrangere dem under ganske forskellige 
rubriker i det psykiatriske system. Men trods dette hete- 

rogene i de psykiske symptomer findes der dog hos dem 
alle momenter, der knytter dem sammen og motiverer 
deres samhørighed, hvad der for prognosen af tilfældene 
spiller den allerstørste rolle. 

Den første patient, jeg vil vise Dem, er denne 32aarige 
cyklehandler, i hvis familje der ikke findes nogen disposi- 
tion til sindssygdom, og som heller ikke selv tidligere har 
frembudt psykiske forstyrrelser af nogen art. Derimod har 
han for 9 aar siden haft lues, et moment, som De ved 
spiller den allerstørste rolle i patogenesen af den lidelse, 
der her beskæftiger os. Han blev behandlet paa rationel 
maade, og har gentagne gange i de første aar efter infek- 
tionen gennemgaaet en smørekur. Jeg gør Dem opmærk- 
som paa dette forhold, fordi det saa ofte viser sig, at de 
patienter, der kommer ind med generel parese, er blevet 
ufuldstændigt eller irrationelt behandlet for deres syfilis. 
Han har aldrig haft udbrud siden infektionen, har været 
gift i flere aar og har to raske børn. Konen har aldrig 
aborteret. 

Hvad der straks vil være Dem paafaldende hos denne 
patient, er den blanding af træghed og ængstelse, der 
præger hele hans væsen. De saa, med hvilken tøven han 
gik ind gennem døren, hvorledes han, da han var kommet 
ind, gjorde tilløb til at vende om og slippe ud igen, men 
hvorledes denne beslutning ligesom stivnede, inden den 
blev til handling, og han blev staaende raadvild, som turde 
han hverken gaa frem eller tilbage. De vil endvidere lægge 
mærke til hans slappe holdning, det ludende hoved, de 
hængende arme, den lette fleksion i knæene, og den lang- 
somhed, man kunde næsten fristes til at sige ugidelighed, 
hvormed han slæber fødderne hen ad gulvet, naar han 
gaar. Opfordrer vi ham til at løfte hovedet, saa ser De, 
hvorledes de samme forhold, der præger hans holdning, 
ogsaa afspejler sig i hans ansigtsudtryk. De ser, hvorledes 
der i hans pande findes de for den psykiske depression 



57 



saa karakteristiske dybe tværfurer, De ser det fortvivlede, 
ængstelige udtryk, der hviler over hans ansigt og den 
skyhed, hvormed han betragter de mange mennesker om- 
kring sig. Og spørger vi ham ud om hans sygdoms forløb 
og nuværende tilstand, saa hører De, hvor langsomt og 
hviskende ordene kommer fra ham, og hvor monoton og 
klangløs hans stemme er. 

Paa spørgsmaalet om, h vorlænge han har været syg, 
erklærer han, at han intet fejler, men kun er en stor 
synder. Han fortæller, at han ved paasketid har celebreret 
coitus med en dame, der var ansat paa kontoret, og at 
han ved den lejlighed skal have paadraget sig en ny køns- 
sygdom. At denne sidste paastand i alt fald er grebet ud 
af luften, har den objektive undersøgelse overbevist os om, 
der findes ingen tegn paa uretritis og heller ikke noget 
friskt udbrud af syfilis, hvorimod cikatricen efter chankeren 
for 9 aar siden endnu kan baade ses og føles. Men det 
er ikke alene denne bekymring, der piner ham, men han 
er blevet klar over, at det er en stor forbrydelse af ham, 
at han overhovedet har giftet sig, det havde han ikke lov 
til. Han indrømmer at være angst, mener, der maa hænde 
ham og hans kære en ulykke, uden at han dog nærmere 
kan angive hvilken. Der hviler et tryk over ham, og han 
føler sig saa ulykkelig. Beder vi ham om at skrive sit 
navn, tør han ikke gøre det, han er „bange for følgerne". 
Han gør i det hele indtryk af et menneske, hvis ængstelse 
og ubeslutsomhed, hvis skyldbevidsthed og fortvivlelse 
gør, at han føler sig paa gyngende grund, at alle de 
værdier, der giver andre mennesker holdning og mod til 
at handle er blevet svømmende og ikke længer er til at 
stole paa, saa at han selv intet tør foretage sig og frygter 
for, hvilke ulykker det næste øjeblik kan bringe over ham. 

Vi har igennem hans kone faaet oplysninger om, at 
han, der tidligere altid har været en flittig og dygtig for- 
retningsmand, for en maaneds tid siden begyndte at sove 

daarligt, talte — ganske med urette — om, at forretningen 
gik tilbage, og kunde i timevis sidde hen uden at tage 
sig noget til. Omtrent samtidig begyndte han paa for- 
blommet maade at hentyde til den kønssygdom, han mente 
at have paadraget sig, vilde dog ikke gaa til lægen, men 
dagen før indlæggelsen drev han om paa gaden til langt 
ud paa aftenen uden at ville gaa hjem. Han blev inde- 
sluttet og tavs, mere og mere mistænksom, mente, at folk 
saa efter ham paa gaden, og turde ikke lade sig barbere 
af frygt for, at han skulde blive „smidt ud af barber- 
stuen." 

Hvis vi vilde blive staaende ved de oplysninger, som 
anamnesen og undersøgelsen af patienten hidtil har givet 
os, saa vilde vor diagnose af patienten blive: depressio 
mentis. Der findes jo hos ham den psykomotoriske hem- 
ning, der giver sig udslag i hele hans holdning og væsen, 
i hans ansigtsudtryk og tale, og som er det essentielle i 
melankoliens sygdomsbillede, endvidere findes der en ud- 
talt ulykkefølelse, en skyldbevidsthed og ængstelse, der er 
ganske umotiveret, og dertil kommer endelig vage melan- 
kolske vrangforestillinger, en haardnakket søvnløshed og 
et betydeligt vægttab, altsammen fænomener, som er vel 
kendte indenfor rammen af den simple melankoli. Imid- 
lertid vilde denne diagnose være i høj grad forhastet og 
medføre, at vi kom til at stille en ganske gal prognose 
for patienten. Der findes nemlig hos vor patient foruden 
de symptomer, vi allerede har omtalt, andre, der peger i 
retning af en langt alvorligere lidelse af hans hjærnebark. 
Det er saaledes umiskendeligt, at der findes en vis grad 
af demens hos ham. Skønt han gør et orienteret indtryk, 
ved, hvor han er, og erkender omgivelserne rigtigt, saa 
viser det sig, at hans tidsangivelser er ganske forkerte, 
han kender hverken dato eller maaned, aner ikke, hvor 
længe han har været paa afdelingen, og selv om han faar 
at vide, hvilken dag han blev indlagt, og hvad dato, vi 



59 



nu skriver, er han ikke i stand til at udregne, hvor længe 
han har været her, ligesom ogsaa multiplikation af ganske 
simple tal fuldstændig mislykkes for ham. 

Men skønt denne lette sløvhed i og for sig altid bør 
gøre Dem mistænksom overfor en patient med vors an- 
tecedentia, saa er det dog først de somatiske symptomer 
hos ham, der bekræfter vor mistanke. Jeg skal først med- 
dele Dem, at han i de sidste døgn har vist sig at være 
fuldstændig urenlig, et symptom som ganske vist nu og 
da forekommer ved den stuporøse form for melankolien, 
men som hos vor patient, hvis sensorium er saa relativt 
klart, sikkert maa skrives paa hans demens regning. End- 
videre viste det sig forleden aften, at hans blære var i 
betydelig grad udspilet, og trods alle overtalelser og fif var 
det ikke muligt at faa ham til at kvittere urinen, saa at 
vi blev nødt til at katetrisere ham. En saadan umotiveret 
urinretention er ingenlunde sjælden hos patienter, der lider 
af dementia paralytica, og De bør aldrig glemme hos saa- 
danne patienter, selv om de „altid ligger vaade i sengen," 
at overbevise Dem om, at blæren er tømt. Vi har gen- 
tagne gange som eneste aarsag til saadanne patienters uro 
og masen fundet en fyldt blære, og en katetrisation har 
næsten øjeblikkelig skaffet patienten ro. Men ogsaa i 
patientens ansigtsudtryk er der noget sløvt og stillestaa- 
ende, trækkene er slappe, øjelaagene hængende, nasolabial- 
furerne udslettede. De ser desuden, at naar han taler, 
opstaar der omkring munden og i hagen fine, fibrillære 
trækninger, der nu og da, naar det ord, han skal udtale, 
volder ham besvær, stiger til en grov bæven. Og naar vi 
efter en del overtalelse faar ham til at række tungen ud, 
findes der ogsaa her fine og grove fibrillære trækninger. 
Som De hørte, har han besvær ved at udtale længere og 
vanskelige ord, dels bytter han om paa eller gentager stavel- 
serne, dels flyder disse ud, dels overspringer han dem 
eller ligesom stejler og stanser overfor en eller anden, 

navnlig konsonantrig stavelse, og selv om han tager nyt 
tilløb, lykkes det ham dog ikke altid at forcere hindringen. 
Det vil føre mig alt for vidt, om jeg i aften skulde decifPrere 
denne taleforstyrrelse nærmere for Dem, og desuden vil 
De i enhver psykiatri finde de forskellige komponenter, 
hvoraf den er sammensat, nærmere omtalt. Hvad der imid- 
lertid er langt vigtigere for Dem, er, at De vænner Deres 
øre til at opfatte disse afvigelser fra den normale, vel- 
artikulerede tale, saa at selv afvigelser, der er langt mindre 
udtalte end hos vor patient, strax vækker Deres opmærk- 
somhed og aarvaagenhed. 

Der er ingen grund til at foretage en systematisk 
undersøgelse af patienten nu, den er foretaget gentagne 
gange og har kun røbet to symptomer endnu, som har nogen 
betydning for diagnosen. De ser, at ved forsøg paa at 
udløse de dybe reflekser, viser disse sig at være forhøjede, 
baade paa over- og underekstremiteterne. Dette er næsten 
reglen i begyndelsesstadiet af den ukomplicerede generelle 
parese, senere, naar degenerationen af bagstrængene kom- 
mer til, er det jo reglen, at de dybe reflekser ophæves. 
Symptomet har for saa vidt forøget betydning hos vor pa- 
tient, som de dybe reflekser ved den simple melankoli plejer 
at være nedsatte. Det andet symptom gælder patientens 
pupiller. Som De ser, er de egale og vel formede, om 
en(J den venstre nedadtil viser nogen uregelmæssighed. 
Hvis vi prøver deres reaktionsforhold, viser det sig, at de 
begge reagerer meget trægt for lys, og ved enkelte under- 
søgelser har det vist sig, at snart den ene, snart den anden 
var fuldstændig lysstiv. Det er ikke helt sjældent, at en 
saadan skiften i reaktionsforholdene gør sig gældende ved 
dementia paralytica, hvad der skal belære Dem om, at De ikke 
maa slaa Dem til ro med en enkelt undersøgelse, men 
gentage denne dag efter dag i mistænkelige tilfælde. 

Vi er saaledes ved at komplettere vor undersøgelse, 
ved foruden den psykiske depression at have konstateret 

en utvivlsom demens og ved at fastslaa de forskellige so- 
matiske symptomer, jeg lige har omtalt, kommet til det 
resultat, at vor patient lider af en generel parese, og at 
den melankoli, der til at begynde med imponerede som 
det væsentlige i sygdomsbilledet, kun er symptomatisk, 
kun er et syndrom i forløbet af en af de alvorligste orga- 
niske hjærnelidelser, vi kender. 

Hos den patient, jeg har vist Dem, var der intet i 
selve den psykiske depressions kliniske manifestationer, der 
kunde lede Deres tanker i retning af den generelle parese, 
depressionen optraadte under det billede, som vi saa ofte 
ser den ved andre former af psykiske forstyrrelser. 

Jeg skal nu vise Dem en patient, der ligeledes har en 
melankoli, men hos hvem denne optræder med karakterer, 
som altid skal vække Deres mistanke og opfordre Dem til at 
søge efter den generelle pareses somatiske symptomer. Det 
drejer sig om en 29aarig maskinmester, som for 8 aar 
siden har haft lues og blev behandlet med 1000 kvik- 
sølvpiller. Han har ikke senere haft udbrud og har ikke 
senere været under behandling. Efter konens udsagn skal 
han i de sidste 8/4 aar have været „nervøs", ikke rigtig kunnet 
passe sine ting, klaget over træthed og uoplagthed, være 
fremkommet med en del hypokondre klager, snart haft 
trykken i hovedet, snart i ryggen, snart i underlivet, er 
blevet tavs og indesluttet, gaaet omkring og „spekuleret" 
og har sovet mindre godt. Som De ser, er alt dette symp- 
tomer, som nok kunde forlede til at stille diagnosen 
neurasteni. Her paa afdelingen har han vist et deprimeret, 
men tillige et sløvt væsen. Som De ser, har hans hold- 
ning det ludende præg, som fandtes hos den anden patient, 
hans ansigtsudtryk er nedtrykt, og hans optræden bærer 
tydelig mærke af en udtalt hemning. Spørger vi ham ud 
om hans egne forhold, er det næsten ikke muligt at faa 
ham til at svare: „han kan ikke tale", som han siger, men 
nogen nærmere motivering heraf vil han ikke give. Der 

er imidlertid et punkt, som, naar det berøres, kan løse hans 
tungebaand, og det er spørgsmaalet om hans fordøjelse. 
Spørger vi ham om, hvorfor han ikke vil spise — han 
har i de senere dage spist ganske overordentlig lidt — 
hører De, hvorledes han erklærer det for umuligt for ham, 
da han ingen mave har, og hans tarme ligeledes er raadnet 
op. Han har kun leveren og hjærtet tilbage. De ser, det 
er med grædende taarer, han meddeler dette, og samtidig 
nærer han frygt for, at han skal opereres, en frygt, der 
ogsaa giver sig udtryk i en agiteret uro, der faar ham til 
at gaa op og ned ad gulvet og smaaklynke. 

Denne form for melankolske vrangforestillinger, der 
gæme gaar under navnet: délire des negations, og som 
Baillarger allerede i 1861 har beskrevet, blev af ham op- 
fattet som patognomoniske for den generelle parese. Imid- 
lertid har først og fremmest Cotard^) og senere Séglas^) vist, 
at de kan forekomme ogsaa ved andre former af psykoser, 
men deres optræden ved den generelle parese er dog saa 
hyppig, at man altid skal have denne sygdom in mente, 
naar man støder paa dem. Disse patienters negeren kan 
undertiden antage ganske formidable dimensioner, saa at 
de havner i en fuldstændig benægtelse, ikke blot af deres 
eget legemes og jegs eksistens, men ogsaa i en negeren af 
omverdenen og af liv og død, de kan aldrig dø, fordi deres 
legeme befinder sig under ganske abnorme forhold, og de 
skal lide evindelig. Dette délire d'énormité, som Cotard 
har døbt det, og som kun er en videre udvikling af nega- 
tionsdeliriet, kan for saa vidt have visse lighedspunkter 
med paralytikernes megalomane forestillinger, som det har 
antaget ganske grænseløse former. Men det er, som Séglas 
udtrykker det, i virkeligheden hypokondre ideer, der op- 



^) Ann. méd. psychol. 1861. 

2) Arch. de neurol. 1882. Ann. méd. psychol. 1888. 
8) Le délire des negations (EncycIop.-Scientif.-des aide - mémoire) og Le^ons 
cliniques sur les malad. mentales. Paris 1895. 

træder med en megaloman etikette: eller, som Cotard siger, 
den mest ekcessive form for det melankolske delirie. Og 
et blik paa vor patient vil jo ogsaa være tilstrækkeligt til 
at overbevise Dem om, at vi her staar ikke overfor en 
manisk patient, men overfor en deprimeret. 

I mange tilfælde er det muligt ved studiet af den maade, 
hvorpaa disse vrangforestillinger optræder med tilnærmel- 
sesvis sikkerhed at slutte sig til, om det drejer sig om 
en generel parese eller ikke. Dels er vrangforestillingerne 
hos paretikerne, saaledes som det næsten altid er tilfældet 
hos patienter, hvor der er en tydelig demens tilstede, ikke 
systematiserede, men flygtige og vekslende; dels er nega- 
tionen ofte kombineret med andre vrangforestillinger, og 
da navnlig med storhedsideer, som paa en saare barok 
maade er vævet sammen med de melankolske vrangfore- 
stillinger. Saaledes nævner Séglas en patient, som mente, 
at hans tarm var tillukket med en sølvmine. 

Hos vor patient har vi ikke kunnet paavise noget saa- 
dant, men han har ogsaa kun været herinde i godt og vel 
en uge, og da hans forestilling om ikke at kunne tale gør 
ham lidet meddelsom, er her skabt en yderligere vanske- 
lighed for at komme i rapport til ham. Men diagnosen 
dementia paralytica er ikke desto mindre blevet sikret ad 
anden vej. Ligesom hos den forrige patient er der nemlig 
for det første en umiskendelig demens til stede. Hans hu- 
kommelse er betydelig svækket, og hans regnefærdighed, 
selv hvor det drejer sig om ganske elementære opgaver, 
meget mangelfuld. Men desuden findes der en hel række 
af de somatiske symptomer, som karakteriserer den gene- 
relle parese. Han har kantede, myotisk kontraherede, 
inegale, lysstive pupiller, der er en ganske typisk og karak- 
teristisk taleforstyrrelse og fibrillære trækninger baade i 
ansigtets og tungens muskulatur, der er forøgede dybe re- 
flekser baade paa over- og underekstremiteterne og ansigts- 

udtrykket er svømmende, stillestaaende, og trækkene ud- 
glattede. 

Ogsaa hos den patient, jeg nu vil vise Dem, har der 
en enkelt dag vist sig forestillinger af lignende negerende 
art som hos den forrige, idet han har paastaaet, at han 
manglede læber, og hans indvolde var skrumpet ind til 
ingen ting, og han selv kun var „en stor figur". Imidlertid 
har disse forestillinger været ganske flygtige, hvorimod de 
psykiske symptomer, der ellers behersker sygdomsbilledet, 
baade i optrædelsesmaade og art leder tanken hen til en 
anden psykose end depressionen. Patienten har i de sidste 
to aar lidt af en tabes dorsalis, men har kunnet passe sin 
forretning til for et halvt aar siden, da han, efter konens 
udsagn, paa grund af overanstrengelse blev nervøs og 
pirrelig. Disse tilfælde tabte sig igen under et længere 
landophold, men for 14 dage siden blev han „underlig". 
De hører selv, hvorledes han fortæller, at han tror, der 
er politispioner efter ham, hvorledes de er fulgt efter ham 
paa gaden og har truet af ham. Spørger man ham om, 
hvad ondt de vil gøre ham, erklærer han, at de vil slagte 
ham, og paastaar, at de igaar aftes har druknet hans kone, 
som han tydelig hørte skrige, og De hører ogsaa, hvor- 
ledes han paastaar, at de mennesker, der nu er omkring 
ham, er „undersøgere". Han tror sig paavirket af „elek- 
triske straaler", der „udvider hans hoved og ben" og 
tvinger ham til at forlade sengen. Han har her paa hospi- 
talet gentagne gange været oppe af sengen for at slukke 
en ildebrand, han mærkede, der var i huset. 

Disse forestillinger har jo umiskendeligt et paranoidt 
tilsnit; om nogen systematisering er der ganske vist ikke 
tale, forestillingerne er netop saa løse og skiftende, som 
man i reglen finder dem hos patienter, hvis intelligens er 
sløvet. Ogsaa hallucinationernes tilstedeværelse leder tanken 
i samme retning. Der har været en tid, hvor man mente, 
at hallucinationer ikke forekom ved den ukomplicerede 



65 



generelle parese, og hvor deres tilstedeværelse navnlig 
skulde tyde paa, at den kroniske alkoholisme spillede ind 
med. Dette er imidlertid sikkert ukorrekt; hos vor patient 
foreligger der ingen komplikation af denne art, og desuden 
er hallucinationer baade paa hørelsen og lugten ingenlunde 
ukendt ved den simple dementia paralytica. 

Men ogsaa hos denne patient er der en betydelig grad 
af sløvhed til stede. Han opfatter kun højst ufuldkomment, 
hvad der siges til ham, ofte maa spørgsmaalet gentages 
flere gange, før han forstaar det, og tit svarer han ganske 
forkert. Han har ingen forestilling om tiden, eller hvor 
længe han har været her, kan ikke foretage de simpleste 
regnestykker. Men ligesaa meget som dette bærer den 
ganske indifferente maade, hvorpaa han reagerer overfor 
den forfølgelse og de pinsler, der venter ham, sløvhedens 
præg. Skønt han den ene gang efter den anden udtaler 
formodningen om, at hans forfølgere vil brænde eller slagte 
ham, er der intet i hans udtryk eller væsen, der røber 
ængstelse eller uro. Paa afdelingen gaar han omkring 
ganske desorienteret og fjoget, evakuerer i sengen eller 
i bukserne og er ogsaa i høj grad grisset, naar han spiser. 

Den tabes, patienten lider af, berøver os jo for saa vidt 
nogle af de for diagnosen af den generelle parese vigtigste 
somatiske symptomer, idet de ophævede dybe reflekser og 
de lysstive, myotiske pupiller, findes ved begge disse lidelser. 
Imidlertid findes der hos ham baade fibrillære trækninger 
i tungen og ansigtsmuskulaturen, ligesom ogsaa den tale- 
forstyrrelse, han frembyder, er af karakteristisk art. Sam- 
menholder vi disse symptomer med den udtalte demens, 
saa kan der næppe være nogen tvivl om, at vi staar over- 
for en generel parese, og at de øvrige psykiske symp- 
tomer ogsaa er et udtryk for den tilstedeværende peri- 
encefalitis^). 

^) Patienten døde et par uger senere, og ved sektionen konstateredes en 
periencefalitis. 
Christiansen: Psykiatriske forelæsninger. 5 

Vi har ganske vist ikke hos vor patient kunnet paavise 
noget tegn paa en syfilitisk infektion, og baade han selv 
og konen benægter, at han nogen sinde har haft lues. At 
dette imidlertid næppe forholder sig rigtigt, derpaa tyder 
for det første, at han har baade en tabes og en generel 
parese, to sygdomme, hvis afhængighed af en forudgaaende 
syfilitisk infektion er almindelig anerkendt, men desuden 
har konen aborteret en gang i 3. — 4. maaned og en gang 
i 2. og har aldrig senere været gravid. Forhold, som jo gør 
antagelsen af en lues end mere sandsynlig. 

Medens det hos de patienter, jeg hidtil har demon- 
streret, var ret vanskeligt at faa dem til at udtale sig, 
dels paa grund af deres depression og dermed følgende 
hemning, dels paa grund af deres vrangforestillingers art, 
saa vil sikkert hos den patient, jeg nu skal vise Dem, 
vanskeligheden blive den at stoppe munden paa ham. De 
hører, hvorledes han, saa snart han er kommet ind ad 
døren, præsenterer sig som Vorherre selv. Og spørger vi 
ham om, hvorledes hans pekuniære stilling er, erklærer 
han uden betænkning, at han har hundrede tusinde billioner 
trillioner kroner i minuttet; han kan købe hele verden 
florten millioner gange, naar han aabner et af sine penge- 
skabe, og han forlanger Danmark i erstatning for sit op- 
hold herinde. Hans sagfører faar en million kroner i 
minuttet for at føre hans sag og har lov til at sidde i højeste- 
ret med hat paa hovedet, medens hans hund og tjener 
staar bagved. Han meddeler ogsaa, at han engang har 
svømmet rundt i en mose i 14 timer og derved vundet 
et væddemaal, hvorved han tjente to kroner. Imidlertid er 
hans stemning ikke altid saa løftet, som De nu ser, og 
jeg skulde mene, at jeg ved at spørge ham lidt ud om 
den læge, der har lagt ham ind, kan faa ham til at 
forandre tonen. De ser, hvorledes hans overdaadige stor- 
hedsideer strax skifter, hvorledes han bliver rasende og 
beskylder vedkommende læge for at have villet forgive 

ham med en medicin, om hvilken en anden læge har for^ 
sikret ham, at to skefulde var nok til at dræbe ham. Og 
ved en ideassociation, der finder sin forklaring i, at hans 
kone har været behjælpelig ved hans indlæggelse, falder 
han over hende, erklærer, at hun staar i ledtog med 
lægen, og paastaar, at „det er konen og ikke ham, der 
er gal," en vending, vi er saa vant til at høre af vore 
patienter. 

Selv den, der har et meget mangelfuldt kendskab til 
psykiatrien og specielt til den generelle pareses klinik, vil 
sikkert ikke være i tvivl om, at denne patient lider af 
denne sygdom. Hans storhedsideer er saa eksorbitante, hele 
hans væsen, den evige motoriske uro, der behersker ham, 
den rundhaandethed, hvormed han vil „gøre alle til milli- 
onærer, saa de ikke behøver at arbejde," den eufori, der 
for det meste præger hans sindsstemning, og den tøjles- 
løshed og kritikløshed, hvormed han giver sig sine fore- 
stillinger i vold, svarer jo ganske til den „klassiske" form 
for paresen, der for den almindelige bevidsthed staar som 
det reneste udtryk for denne lidelse. Imidlertid hænder det, 
at man ved andre ekspansive sindssygdomsformer finder lige 
saa frodige og grænseløse storhedsideer som hos vor pa- 
tient. Der findes imidlertid hos ham enkelte træk, som 
altid skal gøre, at De er paa Deres post overfor mulig- 
heden af en dementia paralytica. Det er først den ud- 
prægede kritikløshed og inkonsekvens i produktionen af 
storhedsideerne. Et menneske, der anser sig selv for Gud, 
praler ikke paa den maade som vor patient af sine mil- 
lioner, og det menneske, der kan købe verden fjorten mil- 
lioner gange, kan umuligt have nogen glæde af at forlange 
Danmark i erstatning for sin indespærring. Desuden hørte 
De, hvorledes patienten, uden at han yttrede noget tegn paa 
fornemmelse af det paafaldende i en saadan paastand, erklæ- 
rede, at han havde indladt sig paa et væddemaal for at tjene 
to kroner. Det er meget muligt, at et væddemaal om end af 

5* 

en noget mindre livsfarlig form en gang er indgaaet af 
patienten, i lighed med, hvad vi saa ofte hører hos vore 
paretikere, naar de umiddelbart efter at have svælget i 
deres millioner ganske nøgternt erklærer, at de tjener 3 
kroner om dagen. Ogsaa den lethed, hvormed man kan 
paavirke patientens stemningsliv og ved et spørgsmaal kan 
faa ham revet ud af hans løftede stemning og gøre ham 
rasende, er ofte karakteristisk for paresen^). 

Men selv om disse træk ved eksaltationen kan være 
vejledende, saa er det dog først paavisningen af demensen 
og de somatiske symptomer, der er afgørende for diagnosen. 
Hos vor patient er begge ikke til at overse. Som De 
hører, er han fuldstændig desorienteret i tiden, kender hverken 
maaned eller aarstal, aner ikke, hvor længe han har været 
her, kan ikke foretage de simpleste additionsstykker i 
hovedet. Og naar han for et øjeblik stanser sin tales 
strøm og sidder stille, saa vil De se, hvor slappe og ud- 
viskede hans ansigtstræk er, og selv under talen er der 
et paafaldende misforhold mellem hans forestillingers ind- 
hold og det stillestaaende i udtrykket og den afblegede og 
fattige mimik, han raader over. Forøvrigt findes der hos 
vor patient fibrillære trækninger, typisk taleforstyrrelse, der 
navnlig kommer frem, naar han er vred, og da undertiden 
ganske afbryder hans tale, samt kontraherede lysstive pupiller. 

Skønt denne form for paresen gærne gaar under navnet 
„den klassiske", maa De ikke tro, at det er den hyppigst 
forekommende. Det billede, hvorunder paresen i vore dage 

— i alt fald efter de erfaringer, vi gør her paa afdelingen 

— hyppigst præsenterer sig, er den rene demens. Og denne 
opstaar i det store flertal af tilfældene ganske snigende og 
kan ofte naa ret betydelige grader, inden omgivelserne 



^) Et par dage efter demonstrationen fik patienten en række typiske lokal- 
epileptiske anfald. Da disse var overstaaet, sagtnede eksaltationen noget, 
medens demensen — saaledes som det er reglen efter de paralytiske 
anfald — blev dybere. Han overflyttedes til St. Hans hospital. 

bliver den var. Lad mig som et eksempel vise Dem denne 
56aarige mand. Hverken han selv eller hans familje kan 
egentlig angive noget bestemt tidspunkt for sygdommens 
begyndelse. Men for ca. 2 aar siden begyndte han at 
„spekulere", blev tavs og „dybttænkende". Jeg vil bede 
Dem om, hvergang De hører udtryk af denne og lignende 
art, da altid at have Deres opmærksomhed henvendt paa 
en mulig tilstedeværende demens, det er ofte, at den tavs- 
hed og indesluttethed, den mangel paa initiativ og aandelig 
bevægelighed, der ledsager demensen, bliver mistydet af 
patientens omgivelser, saa at den begyndende aandelige 
insufficiens bliver opfattet som udtryk for en særlig kon- 
centreret aandelig optagethed eller ogsaa som udslag af en 
depression. Vor patient blev efterladende i sin forretning, 
tabte hukommelsen, var nu og da lidt pirrelig og urimelig, 
men iøvrigt synes der ikke at have optraadt mere akute 
faser i hans sygdom. Demensen har ganske jævnt og 
snigende gnavet sig længere og længere frem, til han i 
den sidste tid har vist sig mere og mere desorienteret og 
i gaar ikke var i stand til at finde hjem, hvorfor han blev 
indlagt her. 

De ser nu, hvor sløv og ganske uinteresseret han 
sidder, og paa afdelingen gaar han omkring uden at yttre 
ønsket om noget, kun forlanger han paa en ganske auto- 
matisk maade at blive udskrevet, et krav, som vore pare- 
tikere plejer at fastholde selv langt hen i deres sygdom. 
De hører, at han er ganske uvidende om dato og aarstal; 
han husker heller ikke, hvem der har besøgt ham i dag, 
erklærer endog, at han slet ingen besøg har haft; han kan 
ikke foretage de simpleste regnestykker, og nævner vi et 
treciffret tal for ham, har han et øjeblik efter glemt det. 
For Værnere liggende begivenheder er hans hukommelse 
noget bedre bevaret, men ogsaa her findes der aabenbart 
baade lakuner og en betydelig usikkerhed. Hvad hans 
sindsstemning angaar, maa denne vel nærmest betegnes 

som indifferent. Han erklærer, at han befinder sig vel, og 
intet fejler, men her er ikke tale om den eufori, der ellers 
saa ofte følger disse patienter selv langt ned i deres demens. 

Ligesom den forrige patient har ogsaa denne en gammel 
tabes, der giver sig udtryk i en ret betydelig ataksi af 
underekstremiteterne, en analgesi af underekstremiteternes 
distale partier, som trods patientens demens tydelig lader 
sig demonstrere, i en ophævelse af de dybe reflekser og i 
inegale, lysstive pupiller. Den mulighed var derfor tænke- 
lig, at det hos vor patient drejede sig ikke om en demen- 
tia paralytica, men om en saakaldet tabo-psykose, saaledes 
som navnlig Cassirer^) og Schultze^) har beskrevet den. 
Der kan nemlig nu og da i forløbet af en tabes ligesom 
i forløbet af enhver anden kronisk lidelse, og i adskillige 
tilfælde ganske uafhængig af denne, opstaa psykiske for- 
styrrelser af forskellig art, efter Cassirers mening fortrins- 
vis under billedet af en kronisk hallucinose. Men imod 
denne opfattelse taler dels den ganske snigende, fremad- 
skridende demens og dels og navnlig den omstændighed, 
at der hos vor patient, foruden de tabiske symptomer, 
saaledes som De kan baade se og høre, findes tydelige 
fibrillære trækninger i tungens og læbernes muskulatur 
og en meget udpræget typisk taleforstyrrelse, der ikke 
blot kommer frem, naar vi lader patienten forsøge paa at 
eftersige de sædvanlige prøveord, men ogsaa tydelig viser 
sig under den spontane tale. 

Heller ikke hos denne patient er det lykkedes os at 
paavise tegn paa syfilis, og han selv benægter at have 
haft lues. Et forhold, der imidlertid — rent bortset fra 
patientens demens — gør denne benægtelse lidet værdi- 
fuld, er, at hans kone har ligget her paa afdelingen med 
en dementia paralytica, og at hun er død af denne syg- 
dom paa St. Hans hospital. Vi har altsaa at gøre med et 

*) Tabes und Psychose, Berlin 1903. 
*) Munch. med. Wochenschr. 1903. 

af de tilfælde, hvor begge ægtefolk har generel parese, og 
ikke nok dermed, men den ene af dem har desuden en 
tabes dorsalis. Og da begge disse lidelser i patogenetisk 
henseende staar hinanden meget nær, saa nær, at Møbius 
har kaldt den generelle parese for hjærnens tabes, maa 
det vel være tilladeligt i dette tilfælde at forudsætte i alt 
fald en „syphilis ignorée." 

Den sidste patient, jeg vil vise Dem, en denne 43aarige 
mand, som for øjeblikket i psykisk henseende kun frem- 
byder tegn paa ret dyb demens. Han ved ganske vist, 
hvor han er, men er ganske desorienteret i tiden, og ved 
intet om, hvor længe han har været herinde. Han opgiver 
næsten øjeblikkelig forsøget paa at udregne selv ganske 
simple additionsstykker, falder i staver og har næsten øje- 
blikkelig glemt, hvad det var, han blev opfordret til. Paa 
afdelingen er han ganske inertiløs, bliver siddende, hvor 
man sætter ham, sluger maden i sig, er nu og da urenlig. 
Han kommer aldrig med spørgsmaal, yttrer aldrig noget 
ønske; naar han har besøg, tager han kun de ting, hans 
familje bringer til ham, ud af hænderne paa dem og giver 
sig til at spise dem, men taler ikke med de besøgende og 
interesserer sig ikke det mindste for sin forretning, eller 
andre forhold, der maatte antages at ligge ham paa sinde. 
Hans stemning er fuldstændig indifferent, kun naar man 
vil rive ham ud af hans sløvhed, kan han nu og da fare 
op og protestere. 

Fra hans kone er det blevet oplyst, at hans sygdom 
er begyndt for omtrent to aar siden, han begyndte da at 
„spekulere", blev indesluttet og tavs. Forretningen for- 
sømte han, han blev glemsom, og hans sindsstemning blev 
skiftende, idet han ofte ganske umotiveret gav sig til at 
græde, klagede over smærter i hovedet, men han var god- 
modig og let at lede. 

Saavel den nuværende demens som ogsaa det snigende 
forløb og de skiftende sindsstemninger passer jo godt nok 

med antagelsen af en dementia paralytica. Men naar jeg 
viser ham for Dem, er det, fordi hans tilstand ved ind- 
læggelsen var en ganske anden end nu. Et par dage før 
indlæggelsen var han nemlig blevet urolig, sov ikke om 
natten, var snakkende og stærkt hallucineret. Og da han 
kom ind her, frembød han et typisk billede af et delirium 
tremens. Han var stærkt hallucineret, meget agil og tre- 
mulerende, løb omkring paa gulvet ivrig optaget af at 
samle 25ører op, hvad der imidlertid aldrig lykkedes ham, 
fordi de stadig smæltede imellem fingrene paa ham, og 
efter at dette havde varet i to døgn, faldt han i søvn og 
vaagnede i den tilstand, som De nu ser ham. Allerede 
under deliriet havde vi iagttaget en betydelig pupildifferens 
hos ham, idet højre pupil var omtrent dobbelt saa stor 
som venstre, og vi havde konstateret, at der var næsten 
fuldstændig ophævet lysreaktion. Disse forhold er endnu 
til stede, og desuden ser De, hvor slappe og udviskede hans 
ansigtstræk er. Det er ikke muligt at fremkalde hverken 
patellar- eller achillessenereflekseme, og da der iøvrigt ikke 
er tegn paa en perifer neuritis, saa betegner denne mangel 
sikkert en lidelse i bagstrængene. Der findes ogsaa hos 
vor patient ligesom hos de øvrige, jeg har vist Dem, fibril- 
lære trækninger baade i ansigtets og tungens muskler, 
ligesom ogsaa den paralytiske taleforstyrrelse er tydelig 
tilstede. Det er derfor hævet over enhver tvivl, at den 
demens, vor patient frembyder, er et udtryk for tilstede- 
værelsen af en generel parese. 

Spørgsmaalet bliver kun, hvorledes vi skal opfatte den 
interkurrente delirøse tilstand, under hvilken han blev indlagt. 
Rent symptomatisk set lignede patienten skuffende en al- 
mindelig alkoholisk delirist, ligesom ogsaa den kritiske 
søvn tydede i samme retning, og hvis pupillernes forhold 
ikke havde gjort os mistænksomme, tror jeg ikke, vi vilde 
have været i tvivl om, at det drejede sig om et delirium 
tremens. I patientens anamnese synes der ikke, hvad der 

jo ellers hyppigt er tilfældet ved den generelle parese, at 
foreligge alkoholiske antecedentia, hans kone erklærer end- 
ogsaa, at han er en „mageløs ædruelig mand"*. Dette 
lægger jeg nu ikke saa stor vægt paa, da vi gentagne 
gange har set eksempler paa, at patienterne har formaaet 
at holde deres abusus skjult for deres paarørende, og disses 
forestillinger om alkoholmisbrug ofte er ganske vildledende. 
Heller ikke patientens benægtelse spiller nogen afgørende 
rolle. Vi har flere gange haft patienter herinde, som paa- 
staar, at de ikke drikker andet end sødmælk eller svensk 
sodavand, og hvis delirium ikke desto mindre, baade hvad 
symptomerne og forløbet angik, var ganske typisk alko- 
holisk. Større vægt lægger jeg paa, at der nu og da i 
forløbet af den generelle parese opstaar transitoriske 
delirøse tilstande, der ganske kan ligne det alkoholiske 
delirium. Og da der hos vor patient iøvrigt ikke findes 
tegn paa kronisk alkoholisme — den fine tremor af hænder 
og tunge findes ofte ved dementia paralytica — og da der 
jo ellers er symptomer nok, der gør diagnosen generel 
parese sikker, saa er jeg mest tilbøjelig til at tro, at vi 
har haft med et saadant transitorisk delirium i forløbet af 
en generel parese at gøre^). 

De maa ikke tro, at jeg med demonstrationen af disse 
patienter har udtømt alle de former af psykiske forstyrrelser, 
der kan optræde under forløbet af en generel parese. Jeg 
mindes fra min funktionstid paa St. Hans hospital en ung 
paretiker i slutningen af tyverne, der frembød et ganske 
typisk billede af en katatoni. Der fandtes hos ham baade 
stereotypi, verbigeration, aparte, affekterede bevægelser, 
udtalt katalepsi, tidevis opstaaende negativisme, eksaltations- 
tilstande af den art, der saa hyppigt forekommer ved denne 



1) Patienten blev sløvere og sløvere, der kom urinretention og decubitus, 
og en uge efter demonstrationen fik han pneumomi og døde. Sektion 
blev forbudt. 



74 



lidelse, men de somatiske symptomer tillod allerede paa et 
tidligt stadium med sikkerhed at stille den rigtige diagnose, 
og forløbet bekræftede ogsaa denne. Jeg husker ligeledes 
fra den tid to kvindelige paretikere, hvis psykiske forstyr- 
relser antog formen af en manio-depressiv psykose, hvor 
eksaltationsperioder med regelmæssige mellemrum vekslede 
med depressive igennem flere aar, og hvor der ligeledes 
fandtes somatiske symptomer, der gjorde diagnosen utvivlsom. 
Det er derfor umuligt af den form, de psykiske symp- 
tomer antager, at slutte sig til den generelle pareses til- 
stedeværelse. Ikke engang demensen er altid til at stole 
paa, idet der findes tilfælde af alkoholisk og senil demens, 
der ikke er til at skælne fra den paralytiske. I saadanne 
tilfælde af alkoholisk og senil pseudoparalyse er det alene 
de somatiske symptomer, der kan hjælpe os til diagnosen. 
De vil forstaa, at under saadanne forhold maa de forsøg, 
der til forskellige tider er gjort paa fra de psykiske symp- 
tomer alene at slutte tilbage til en bestemt ætiologi, være 
frugtesløse. At tro, at en bestemt gift med nødvendighed hos 
alle mennesker fremkalder de samme psykiske symptomer, 
er sikkert ganske uberettiget. En af de forfattere, der med 
størst talent har hævdet den generelle pareses toksæmiske 
oprindelse, er Kraepelin. Han opfatter dementia paralytica 
som en sygdom af meta- eller parasyfilitisk oprindelse, idet 
der paa grund af den forudgaaende syfilitiske infektion 
opstaar et giftstof, der paavirker hjærnebarken og giver 
anledning til de forandringer, der danner det patologisk- 
anatomiske grundlag for paresen. Men at antage, at denne 
gifts sammensætning skulde være forskellig, alt efter som 
paresens psykiske symptomer antager den maniakalske, 
den depressive, den katatone eller rent demente form er 
lidet sandsynlig. Den alkohol, der i et tilfælde skaber et 
delirium tremens, hvor de psykiske symptomer nærmest 
er af manisk art, er ikke forskellig fra den, hvor deliriet 

forløber med fremtrædende paranoiske eller melankolske 
vrangforestillinger, eller hvor det er katatone eller stuporøse 
karakterer, der præger det. Den maade, hvorpaa de for- 
skellige mennesker — indenfor visse grænser — reagerer 
overfor en skadelig paavirkning, er ikke alene af- 
hængig af dennes art, men i lige saa høj grad af den 
medfødte eller erhvervede reaktionsmaade, deres nerve- 
system sidder inde med. 



OM HYSTERISKE SYMPTOMERS 
FOREKOMST VED SINDSSYGDOM.) 



MINE damer og herrer! Det er ikke uden en vis be- 
tænkelighed, at jeg her i medicinsk selskab, hvor 
jo kun et forsvindende mindretal af medlemmerne kan for- 
udsættes at være særlig neurologisk eller psykiatrisk inter- 
esserede, har vovet mig til at fremføre et emne, der ikke 
kan undgaa at strejfe ind paa omraader og berøre strids- 
punkter af saa speciel en natur, at de snarest kunde synes 
at høre hjemme indenfor fagmændenes snævrere kreds. 
Naar jeg imidlertid dog har foretrukket dette større forum 
frem for neurologisk selskab, saa er grunden dertil den, 
at jeg ikke kan tro andet, end at der i det, jeg har at 
sige, maa findes bemærkninger, der kan være vejledende 
for den praktiserende læge, der jo ofte er nødt til at ud- 
tale sig om og træffe afgørelsen ved behandlingen af sinds- 
syge, og gøre det netop i det akute stadium af sygdommen, 
hvor forstaaelsen og vurderingen af symptomerne kan volde 
de allerstørste vanskeligheder. 

Det er kun i uegentlig forstand, jeg kan siges at have 
valgt mit emne selv. Det har nemlig den ene gang efter 
den anden trængt sig paa mig lige fra den tid, jeg som 
kandidat gjorde tjeneste paa VI. afdeling og saa, hvor 
overordentlig vanskeligt det ofte var — selv om man ikke 
mødte forudsætningsløs til bedømmelse af disse forhold — 



^) Foredrag holdt i medicinsk selskab d. 1ste marts 1904. 

at skelne hysterien fra enkelte faser i visse former af sinds- 
sygdom. Og den samme vanskelighed har gang efter gang 
under min reservelægetid meldt sig for mig og har ført 
til, at jeg stadig har været opmærksom paa og har søgt 
efter hysteriske symptomer hos alle de patienter, hvis 
psykiske tilstand overhovedet tillod denne art af under- 
søgelser. At mit emne er blevet aktuelt, navnlig efter at 
Nissl i f^or offentliggjorde et foredrag, han i Karlsruhe ^) har - 
holdt om dette spørgsmaal, og at der sikkert i den nær- 
meste fremtid i Tyskland vil udvikle sig en livlig diskus- 
sion i den anledning, har kun haft den betydning for mig, 
at jeg har været nødt til at tage stilling til de mere teore- 
tiske spørgsmaal i sagen, og ikke har ment mig berettiget 
til kun at fremføre mine kliniske iagttagelser og diskutere 
deres værdi. 

Jeg vil bede Dem om at lægge mærke til, at jeg i mit fore- 
drags titel taler om hysteriske symptomer; det er nemlig med 
velberaad hu, jeg har brugt betegnelsen: hysterisk fremfor 
funktionel, der jo ofte anvendes synonymt. Men dels er alle 
de psykiske symptomer ved sindssygdommene funktionelle, og 
dels benyttes denne betegnelse ogsaa for alle de symptomer, 
der kfendetegne en anden af de store neuroser, nemlig neu- 
rastenien. Og den har jeg med forsæt villet udelukke. Ikke 
fordi de neurasteniske symptomer er sjældne ved psykoserne, 
de er tværtimod ganske overordentlig hyppige, navnlig, naar 
man som jeg, føler sig overbevist om, at et stort antal af 
de patienter, der til daglig gaar under betegnelsen neura- 
stenikere og behandles derefter, langt snarere hører ind 
under psykoserne, idet det er tilfælde af juvenil demens 
med neurastenisk farvning af symptomerne, og naar de 
overhovedet nogensinde er komne ind under neurologernes 
forsorg, saa er grunden dertil dels den, at det er neuro- 
loger og ikke psykiatrikere, der har skabt sygdomsen- 
heden neurasteni, dels den, at disse patienters demens 

1) Centralbl. f. Nervenheilk. u. Psych. 1902. 

som regel er saa let, at de ikke stikker alt for meget af 
imod deres omgivelser, og at de i de fleste tilfælde kan 
hutle sig igennem tilværelsen uden at behøve anstaltsbe- 
handling. Men skulde jeg have taget dem med, vilde mit 
emne være svulmet ganske uforholdsmæssigt op, og jeg 
vilde have haft langt vanskeligere ved at drage grænse- 
linjerne for det end nu. 

De symptomer, jeg har søgt efter ved psykoserne, og 
som jeg udelukkende vil beskæftige mig med i aften, er 
de hysteriske stigmata, hvad enten de optræder i form af 
sensibilitetsforstyrrelser som analgesier eller hyperalgesier, 
eller de viser sig som pareser eller kontrakturer, som mere 
eller mindre rudimentære hysteriske krampeanfald, som 
ovari eller globulus, og jeg har til disse almindelige og 
gammelkendte stigmata føjet undersøgelser .over det Hall- 
ager^ske symptom, der jo er karakteriseret ved, at aksil- 
temperaturen hos mange hysterikere viser sig at være 
højere i forhold til rektaltemperaturen, end tilfældet er hos 
normale mennesker. 

Det er navnlig katatonien, dette Heidelbergerskolens 
kælebarn, der har voldet diagnostiske vanskeligheder. Og 
i det foredrag, jeg før omtalte, vender Nissl sig da ogsaa 
stærkt polemisk mod Gantzer og Raecke^ der i to, forøvrigt 
i høj grad læseværdige afhandlinger, som findes i Allg. 
Zeitschr. f. Psyk. 1903 og Arch. f. Psyk. u. Nervenh. 1898, 
har skildret en ganske aparte art af omtaaget bevidsthed, 
ledsaget af forskellige somatiske symptomer, som de mener 
berettiger dem til at betragte hele det sygdomsbillede, 
der derved skabes, som beroende paa hysteri. Der er 
ingen tvivl om, at Nissl har ret, naar han protesterer mod 
denne opfattelse og erklærer de kliniske tilstandsformer, 
der her er tale om, som faser i en katatoni. Men med 
den lyst til at generalisere, der er Nissl egen, og med den 
affinitet til paradokset og de absolute kategorier, der altid 
har udmærket ham, benytter han lejligheden til at dele de 

moderne psykiatre i to store lejre. I den ene staar dyr- 
kerne af det, iian kalder for den kliniske betragtnings-' 
maade, anført af Kraepelin, i den. anden dyrkerne af den 
symptomatologiske betragtningsmaade, til hvilke han regner 
alle de psykiatrer, der ikke sværger til Heidelbergerskolens 
fane. Tilhængerne af den kliniske betragtningsmaade gør 
gældende, at den psykiske tilstandsform, hvori patienten 
paa et givet tidspunkt befinder sig, aldrig bør yære maalet 
for den psykiatriske undersøgelse og aldrig er tilstrækkelig 
til at fastslaa den psykiatriske diagnose. Dels kan det 
samme psykopatologiske symptom eller symptomkompleks 
optræde som led i de mest forskelligartede psykoser, saa- 
ledes at de i og for sig ingen værdi har som hjælpemiddel 
til at stille en prognose for tilfældet, dels kan tilsyne- 
ladende vidt forskellige tilstandsformer som — for blot at 
nævne yderpunkterne — en komplet stupor og en vehement 
eksaltation, enten optræde som selvstændige lidelser eller 
være faser i en og samme psykose og derfor have ganske 
forskellig diagnostisk betydning. Hvad det kommer an paa 
for den psykiater, der tænker klinisk, er at se den for- 
haandenværende psykiske tilstandsform som led i en psy- 
kose, og maalet for al stræben indenfor psykiatrien bør 
være at danne kliniske sygdomsenheder. Derfor maa man 
ikke alene tage hensyn til det sygdomsbillede, patienten i 
undersøgelsesøjeblikket frembyder, men ogsaa have opmærk- 
somheden henvendt paa ætiologien, patientens forhistorie, 
sygdommens udvikling og forløb og fremfor alt paa lidel- 
sens udgang. Nissl paadutter nu de psykiatrer, der er til- 
hængere af den symptomatologiske betragtningsmaade, at 
de lader haant om alle disse vigtige medbestemmende 
faktorer, og paastaar, at for dem er den psykiatriske dia- 
gnose udtømt, naar de har karakteriseret og analyseret den 
psykiske tilstandsform, de i undersøgelsens øjeblik finder hos 
patienten, naar de med andre ord — og for at bruge et hjem- 
ligt udtryk — har bestemt det eller de psykiatriske radikaler. 

hvorover psykosen er bygget. 'Der er ingen grund til at 
'spilde mange ord paa paavisningen af det tendentiøse i 
hele denne betragtningsoiaade. Paa den ene side er studiet 
af den psykiske tilstandsform selvfølgelig punctum saliens 
ogsaa for den psykiater, der er tilhænger af den kliniske 
betragtningsmaade, da det er igennem den, han naar 
til at konstatere alle de ejendommeligheder ved det fore- 
liggende tilfælde, der, sammenholdt med tidligere obser- 
verede tilfælde, hvis forløb han kender, gør det muligt 
for ham at stille diagnosen og anbringe patienten paa den 
rette plads i det psykiatriske system. Og paa den anden 
side vil enhver psykiater, der overhovedet tænker over sine 
patienters tilstand, ikke kunne undgaa at prøve paa at faa 
patienten til at passe ind i et psykiatrisk system, det være 
sig nu Heidelbergerskolens eller et andet, og i ethvert af 
disse systemer er der selvfølgelig som overalt i den øvrige 
medicinske systematik taget hensyn til alle de faktorer, 
som Nissl alene vil forbeholde de klinisk tænkende psy- 
kiatrer. Det er Heidelbergerskolens store fortjeneste, at 
den ved at skyde spørgsmaalet om prognosen, der jo over- 
alt i den øvrige praktiske lægekunst er det spørgsmaal, 
der først kræver et svar, saa stærkt i forgrunden, har 
skærpet kravene til en exaktere undersøgelse af sindssyge, 
og at den ved at fremhæve enkelte kliniske ejendomme- 
ligheder, saavel hvad symptomer som forløb angaar, har 
uddybet vort kendskab til og forstaaelse af visse bestemte 
sygdomsformer. Men at Heidelbergerskolen ikke har fundet 
den blaa blomst, der hedder en psykiatrisk systematik, 
derom overbevises man snart, naar man søger at føre 
Kraepelin's system ud i den praktiske psykiatri, for selv 
om man gør en meget udstrakt brug af princippet: hug 
en hæl og klip en taa, saa viser det sig, jo mere man ser 
af sindssyge, desto flere maa man anbringe i særlige klasser 
udenfor systemets rammer. 

Jeg skulde ikke have trættet Dem med denne rede- 

gøreise, hvis ikke Nissl i sit foredrag havde søgt at gøre 
sine psykiatriske synspunkter gældende ogsaa overfor spørgs- 
maalet om betydningen og forstaaelsen af de hysteriske 
symptomer ved psykoserne. Nissl indrømmer, at der for- 
uden ved katatonien ogsaa — om end i langt ringere 
grad — findes hysteriske symptomer ved de andre former 
af sindssygdom. Men skønt han paastaar, at man ikke er 
i stand til at skelne de ved psykoserne forekommende hy- 
steriske symptomer fra dem, der forekommer ved den 
simple hysteri, saa mener han dog, at de hysteriske symp- 
tomer ved psykoserne intetsomhelst har med hysterien 
at gøre, men er at opfatte som symptomer paa den tilstede- 
værende sindssygdom. Og denne opfattelse mener han at 
kunne opretholde i kraft af sin kliniske betragtningsmaade. 
Det er kun skade, at Nissl som klinisk tænkende psyki- 
ater kommer i konflikt med en anden disciplin, nemlig 
neurologien, hvis force alle dage netop kliniken har været. 
Nissl siger et sted i sit foredrag, „at det eneste sikkre 
kriterium for et symptoms hysteriske natur er paavisningen 
af en tilstedeværende hysteri hos patienten", og lidt læn- 
gere fremme, „at vi kun er berettiget til at tale om hyste- 
riske symptomer, hvor tilstedeværelsen af en hysteri kan 
paavises." Ved første øjekast maa jo en betragtningsmaade 
af denne art forekomme ganske bagvendt, i alt fald i høj 
grad paradoksal. Nissl kræver, at før man er berettiget til 
at opfatte symptomer, der indtil dato har været anset for 
patognomoniske for hysterien, og uden hvis tilstedeværelse 
man ikke har kunnet stille denne diagnose, som hysteriske, 
skal man have konstateret, at patienten lider af hysteri. Hvad 
der har forledt Nissl til denne tilsyneladende højst besynder- 
lige opfattelse, er hans sværmeri for sygdommens forløb. 
Hvad det drejer sig om for ham, er at konstatere, hvad han 
kalder for den hysteriske karakterforandring, der er den 
baggrund, paa hvilken alle de psykiske og somatiske symp- 
tomer ved hysterien tegner sig, og som er medfødt, og 

som en rød traad gaar gennem hele patientens livsførelse 
og præger hans gøren og laden saavel i sund som i syg 
tilstand. Det vil være indlysende, at hvis denne betragt- 
ningsmaade skulde blive den herskende ogsaa indenfor 
neurologien, saa vil det betegne et fuldstændigt brud med 
fortiden, vil betyde, at den erobring for den kliniske neuro- 
logi, som i sin tid blev foretaget under Salpétriéreskolens 
førerskab, udleveres til den i klinisk henseende vageste 
og mindst eksakte af alle de medicinske discipliner, nemlig 
til psykiatrien. Salpétriéreskolens fordring var jo over alt, 
hvor talen var om hysteri: paavisningen af de hysteriske 
stigmata, og hvad der gjorde disse stigmata saa værdifulde 
i diagnostisk henseende, var, at de ingenlunde sjældent 
var permanente, saaledes at de fandtes ogsaa udenfor de 
sygelige perioder, midt under patientens virksomhed og 
færden ude i livet. Men nu kommer Nissl og siger: stig- 
mata, de betyder intet ; det, der kaldes stigmata, kan findes 
som led i og optræde som symptom paa en hvilkensom- 
helst psykose; nej, det, det kommer an paa for den, der 
vil have lov til at gælde for tilhænger af den eneste 
saliggørende kliniske betragtningsmaade og ikke vil stødes 
over i symptomatologernes pariakaste, det er at tage hensyn 
til forløbet, og de hysteriske stigmata bliver først at be- 
tragte som symptomer paa hysteri, naar man har paavist 
den hysteriske karakterforandring. 

For den, der daglig har lejlighed til at glæde sig 
over den eksakthed, der kendetegner den kliniske neurologi, 
og daglig har lejlighed til at kæmpe med og lide under den 
usikkerhed og det meget gætteværk, der findes i psykiatrien, 
for ham kan det ikke stille sig anderledes end som et skæbne- 
svangert tilbageskridt, hvis kriterierne for diagnosen hysteri 
bliver forlagt fra det neurologiske til det psykiatriske omraade. 
En hysterisk sensibilitetsforstyrrelse, af hvad art den ogsaa 
er, en ptosis, en afoni, en parese, en ovari, et krampeanfald, 
kan demonstreres paa en maade, saa at enhver, der har de 

nødvendige forudsætninger, kan erkende disse symptomer. 
Men enhver, der ved, hvor vanskeligt det ofte er at afgøre, 
og hvilken dissens der tit kan være selv mellem gode iagt- 
tagere om, hvorvidt en eksaltation i et givet tilfælde har 
de karakterejendommeligheder, der vilde gøre, at patientens 
tilstand rettelig burde opfattes som et led i en manio- 
depressiv psykose, eller de ejendommeligheder, der vilde 
indrangere den mellem katatonierne, vil stille sig over- 
ordentlig tvivlende overfor muligheden af at finde saa sikkre 
holdepunkter for diagnosen af den hysteriske karakterfor- 
andring, at man i alle tilfælde kunde lide paa den. At 
noget saadant i alt fald ikke er lykkedes endnu, faar man 
et meget levende indtryk af, naar man gennemlæser den 
skildring af den hysteriske karakterforandring, som Kraepelin 
har givet. Som karakteristik for hysterien nævner Kraepelin: 
stor aandelig livlighed parret med overfladiskhed og let- 
troenhed; ubestandighed i interesser; hængen sig i det ud- 
vortes; mangel paa evne til at søge til bunds i tingene; 
en hang til at bedømme forhold og mennesker efter det 
ydre, første indtryk ; tilbøjelighed til at blande sig i andre 
folks anliggender og gla&de sig over skandaler ; upaalidelig 
reproduktion af erindringsbilleder og lyst til at udsmykke 
det oplevede; vekslen i stemning; stærk modtagelighed for 
og heftighed i reaktionen paa alle psykiske paavirkninger; 
mangel paa udholdenhed ; trang til at gøre sig til midt- 
punkt overalt; forhøjet selvfølelse; længsel efter at opleve 
noget nyt og uhørt; forhøjet suggestibilitet; lyst til at pynte 
sig og tage sig ud til sin fordel. Jeg tvivle* paa, at der 
er mange mennesker, der ikke med lidt ond vilje fra 
observators side maatte strække gevær og lade sig ind- 
rullere i hysteriens store hær, hvis denne beskrivelse blev 
anlagt som maalestok for hans karakter. Det meste af, 
hvad der paa erkendelsens og tænkningens omraade anføres, 
er jo i virkeligheden kun en mere eller mindre udpræget 
hypertrofi af saa almenmenneskelige egenskaber og smaa 

synder, at de umuligt kan anvendes som diagnostiske 
kriterier. Og en karakterforandring, der spænder over hele 
det menneskelige følelseslivs klaviatur og i sig rummer 
repræsentanter paa den ene side for den mest gennem- 
førte egoisme, der intet middel skyr for at sætte sin vilje 
igennem, og paa den anden side repræsentanter for den 
mest udprægede altruisme, der i sin barmhjærtighedstrang 
intet hensyn kender til sig selv, den er for usikker og 
omfattende til at kunne være afgørende for diagnosen af 
en i mange tilfælde saa vanskelig erkendelig sygdom som 
hysterien. Og hvad der for mig er det bedste bevis her- 
paa er, at hvis man f. eks. læser MoreVs klassiske be- 
skrivelse af den psykiske degeneration eller Magnan's 
redegørelse for de desequilibreredes sjælstilstand igennem, 
saa findes der saa mange og store lighedspunkter mellem 
disse og Kraepelin's udmalen af den hysteriske karakter- 
forandring, at det i mange tilfælde vilde være umuligt at 
skælne dem fra hinanden. Og det ligger ogsaa i sagens 
natur, at det maa være saadan, thi det samlingsmærke, 
der vajer over det store antal af hysterierne og psyko- 
serne, er jo netop den sjælelige degeneration, og den 
præger selvfølgelig sine folk, hvad enten de udvikler sig 
til hysterikere eller til sindssyge. 

Men der er endnu et forhold, Nissl ganske har overset, 
rimeligvis fordi han i sin egenskab af psykiater kun har obser- 
veret tilfælde af hysteri med stærkt understregede psykiske 
symptomer, og det er, at der findes tilfælde af hysteri uden 
nogensomheUt art af karakterforandring eller andre psykiske 
symptomer. Hos en ung pige med hysterisk stupor, jeg om 
lidt skal omtale, var det ikke muligt, trods den mest indgaa- 
ende eksamination af hendes paarørende, at finde nogetsom- 
helst træk i hendes livsførelse eller følemaade, der beret- 
tigede til antagelsen af noget psykisk abnormt hos hende. 
Og der er sikkert adskillige af Dem, mine damer og herrer, 
der kan nævne eksempler paa, hvorledes et stærkt psykisk 

traume hos et tidligere fuldstændigt sjælelig sundt individ 
har fremkaldt et eller flere karakteristiske hysteriske symp- 
tomer, og hvorledes disse efterhaanden er svundne, og pa- 
tienten er vendt tilbage til sin tidligere fuldstændigt normale 
modus vivendi, uden nogen sinde senere at faa symptomer af 
lignende art. Og at den hysteriske karakterforandring, der jo, 
som De erindrer, skal være medfødt, ikke er en conditio sine 
qua non for opstaaelsen af en hysteri, derfor taler de trauma- 
tiske hysterier tilstrækkelig tydeligt. Hvor Nissl vil an- 
bringe alle disse patienter, forstaar jeg ikke. Hans ræsonne- 
ment forekommer mig at være ligesaa uholdbart, som vilde 
han sige, man ikke har lov til at stille diagnosen epilepsi, 
selv om man har observeret et krampeanfald og erkendt 
det som typisk, og selv om man har udelukket baade 
muligheden af en organisk hjærnelidelse og alle de ekso- 
og endogene toksiner, der kan give anledning til epi- 
leptiforme anfald, før man har konstateret den epileptiske 
karakterforandring, og dog er denne i mange tilfælde af 
ganske anderledes haandgribelig prægnans, end den hyste- 
riske er det. At knæsætte NissVs betragtningsmaade af 
hysterien vil i virkeligheden være det samme som at slaa 
dørene op paa vid gab for den lægmandsopfattelse, der i 
hysterien kun ser en større eller mindre samling af mere 
eller mindre moralske defekter, hvor løgn og komediespil 
dominerer. Og det, der hidtil har gjort hysterien til det, 
den er, gjort den til en erkendelig nosologisk sygdoms- 
enhed, det, der har holdt sammen paa alt det proteus- 
agtige i hysteriens symptomer og forløb, de hysteriske 
stigmata nemlig, vil ingen betydning have mere. 

Nissl siger et sted i sit foredrag, at hverken han eller 
Kraepelin nogen sinde har set et tilfælde af hystero-mani 
eller hystero-melankoli eller hysterisk paranoia, men grun- 
den hertil er ganske simpelt den, at hver gang han træffer 
paa hysteriske stigmata hos sindssyge, opfatter han dem 
som symptomer paa den psykose, hvoraf patienten lider. 

Nissl er imidlertid saa uforsigtig, at han ogsaa erklærer 
aldrig at have set en hystero-epilepsi. Jeg forstaar ikke, 
hvorledes han da opfatter de tilfælde, hvor f. eks. hysteriske 
og epileptiske krampeanfald alternerer med hinanden og 
gør det paa saa udpræget en maade, at ikke blot lægen, 
der observerer dem, men patienten og hans paarørende, 
er ganske klar over, at han lider af to vidt forskellige 
arter af krampeanfald. Den eneste forklaring paa NissVs 
benægtelse er den, at han i kraft af sin kliniske betragt- 
ningsmaade lægger vægten paa karakterforandringen, og i 
de tilfælde, hvor den hysteriske karakterforandring er frem- 
herskende, opfatter de epileptiske anfald som symptomer 
paa patientens hysteri, og i de tilfælde, hvor den epilep- 
tiske karakterforandring er udpræget, opfatter de hysteriske 
krampeanfald som symptomer paa patientens epilepsi. Det 
forekommer mig nemlig at ville være en fornærmelse at 
antage, at Nissl, naar han overhovedet føler sig berettiget 
til at udtale sig om disse forhold, skulde være uvidende 
om eksistensen af de tilfælde, hvor hysteriske og epileptiske 
krampeanfald forekommer forenede hos en og samme patient. 
Det staar endnu tilbage for mig at undersøge, om kli- 
nikken giver Nissl ret i hans paastand om, at de ved 
sindssygdomme forekommende hysteriske symptomer altid 
er at opfatte som symptomer paa den tilstedeværende 
sindssygdom, og hvis dette viser sig ikke at være tilfældet, 
om det da er muligt klinisk at skælne de hysteriforme 
symptomer fra de hysteriske, der optræder som udtryk for 
en psykosen komplicerende hysteri. Det er dette spørgs- 
maals afgørelse, der til at begynde med vakte min inter- 
esse for hele denne sag, og jeg tror, det maa indrømmes, 
at det i mange tilfælde er af stor praktisk betydning at 
faa klaret spørgsmaalet. Jeg bliver imidlertid for at give 
Dem lejlighed til at bedømme mine paastandes rigtighed 
nødt til at referere en del sygehistorier. Jeg raader over 
nøjagtige optegnelser fra ca. 40 patienter, der led af de 

mest forskelligartede psykoser, og hos hvilke der fandtes 
flere eller færre stigmata. At referere dem alle vilde 
imidlertid være uoverkommeligt, og jeg har derfor, valgt 
kun at meddele enkelte af hver gruppe, idet jeg beder 
Dem erindre, at de sygehistorier, jeg nævner, kun er at 
opfatte som eksempler. 

Den første patient, jeg vil nævne, var en Slaarig husbestyrer- 
inde, der, som det saa ofte er tilfældet med vore patienter, indkom 
om natten, fordi hun i hjemmet havde givet sig til at prædike og 
havde paastaaet, at hun havde modtaget visioner af forskellig art. 
Paa afdelingen var hun til tider ganske overordentlig urolig, forlod 
sengen, snakkede og raabte højt, til tider var hun stærkt aggressiv, 
hvad der ofte kunde føres tilbage til hendes dybtgaaende og ud- 
bredte personforveksling og miskendelse af omgivelserne. Hun 
mente sig under fremmed indflydelse, paastod, hun var hypnotiseret, 
saa at hun blev tvungen til at raabe med høj stemme. Hendes 
udtalelser var ofte af religiøs natur, man skulde tro paa biblen og 
paa, at hun var jomfru Maria. Undertiden var hun deprimeret, 
græd over, at der blev sat brunt paa hendes søster (en sygeplejerske), 
der lignede en engel paa 2V2 aar og havde Valters øjne; til andre 
tider var hun næsten manisk opstemt, slog om sig, skældte ud, 
fordi hun ikke maatte komme til at tale med en god ven, som 
fandtes paa hospitalet forklædt som portør, hun paastod, at antikristens 
tid var kommet, og at antikristen var et dyr med mange hoveder. 
Hos denne patient fandtes flere stigmata, idet der paa venstre side 
af truncus, hals og arm fandtes analgesi, hvorimod venstre ben var 
frit, og analgesien til gengæld fandtes paa højre underekstre- 
mitet. Der var typisk reaktion ved tryk i højre fossa iliaca, hvor 
der fandtes en haandfladestor hyperæstetisk zone, farynksrefleksen 
manglede, og der var det nedenfor omtalte misforhold mellem de 
dybe reflekser paa underekstremiteterne og plantarreflekseme. Af- 
delingens diagnose paa denne patient var confus. ment., vel nærmest 
en dementia præcox. 

Den næste patient, jeg vil omtale, er en 53aarig kone, der lige 
siden klimakteriets begyndelse havde lidt af en del hypokondre for- 
nemmelser, for hvilke hun en gang tidligere havde været behandlet 
paa afdelingen. Hun blev nu indlagt, overflyttet fra amtssygehuset, 
hvor hun ikke kunde blive, fordi hun var urolig, søvnløs og ikke 
vilde spise. Hun var vel orienteret i sine egne forhold, men viste 

sig straks fra begyndelsen af dygtig deprimeret, fortvivlet og grædende, 
sad op i sengen og gentog ustanselig: „Aa Gud, aa Gud, lad mig 
dog snart dø, giv mig dog den gift, lad mig dog snart komme af 
med livet." Til tider var hun angst, mente, hun skulde slaas ihjel, 
laa og ventede paa, hun skulde slæbes bort og slagtes. Hun snørede 
et par gange lagenet om halsen paa sig og forsøgte at kvæle sig. 
Nu og da bad hun, om man ikke vilde slaa hende ihjel straks, for 
at hun kunde undgaa alt det rædselsfulde, der ventede hende. En 
tid prøvede hun paa at sulte sig ihjel, hvorfor hun maatte tvangs- 
mades. Ogsaa hos denne patient fandtes der udprægede hysteriske 
symptomer. Det viste sig, at der omkring højre knæ, hvori der 
fandtes en ankylose efter en gammel tuberkuløs affektion, fandtes 
en hyperæstetisk zone, fremdeles opstod der ved tryk i højre fossa iliaca 
først højrøstet klage og snappende respiration, men efterhaanden 
som trykket vedvarede, faldt hun hen i en letargisk tilstand, hun 
laa med rolig, men hurtig respiration, og det viste sig, at hun under 
denne tilstand var fuldstændig analgetisk paa hele hudens over- 
flade og paa comea og slimhinder, kun ved stik paa det hyperæs- 
tetiske parti omkring højre knæ reagerede hun paa samme maade 
paa smærtelige indtryk som før anfaldet. Patientens melankoli var 
under første del af hospitalsopholdet ganske uforandret, men de 
hysteriske symptomer svingede ganske uafhængigt heraf. Der var 
dage, hvor ovarien og den letargiske tilstand ikke kunde fremkaldes, 
andre hvor den hyperæstetiske zone fandtes i højre fossa iliaca og 
ikke omkring knæet, atter andre, hvor der overhovedet ingen hyste- 
riske symptomer lod sig paavise. Foruden de her omtalte stigmata 
var ogsaa det Hallager'ske symptom til stede i udpræget grad, og 
det fandtes, hvad jeg har iagttaget ved flere andre lejligheder, ogsaa 
under en febril periode hos patienten. 

Den næste patient, jeg vil omtale, er en 47aarig enke, der i 
længere tid før indlæggelsen havde været deprimeret, endog havde 
truet med at drukne sig. Paa afdelingen viste hun sig til at be- 
gynde med dygtig ængstelig, paastod, hun var under en mystisk, 
unaturlig paavirkning fra en ung mands side, han hypnotiserede 
hende søvnig om dagen, og en nat havde hun ganske tydelig mærket 
ham, medens hun sov, og havde da coitushallucinationer. Siden 
den tid synes hun, folk ser underligt paa hende paa gaden, og den 
tanke er dukket op hos hende, at et menneske, som hun ved vil 
hende ondt, har faaet nys om disse ting, og dels paavirker hende 
med elektricitet, 'som hun mærker gaar som ryk igennem hende, 
dels vil den unge mand ondt, hvad hun bønfalder om ikke maa 

ske, da hun holder saa meget af ham, og han er af god familie og 
en studeret mand. Efterhaanden blev hun mere tilbageholdende i 
sine udtalelser, tavs og mistroisk overfor omgivelserne paa paranoisk 
vis, af og til kom hun med udtalelser, der røbede hende som 
stærkt hallucineret; en dag havde hun en hvinetur paa et par mi- 
nutter, og som aarsag angav hun, at en stemme havde sagt til hende, 
at hun skulde græde meget, skulde græde blod; en anden dag sad 
hun fortvivlet og græd, fordi stemmerne havde sagt hende, at søn- 
nen var draget med ind i det seksuelle drama og havde stjaalet en 
cykle. Hendes tilstand forværredes under hospitalsopholdet, hun 
blev mere og mere ængstelig og forpint af sine hallucinationer. Hos 
denne patient fandtes der fire hyperæstetiske zoner, to over begge 
mammæ og to større i fossa iliaca. Endvidere opstod der ved tryk 
i begge fossæ iliacæ, stærkest i højre, en typisk reaktion, hun luk- 
kede øjnene, blev kongestioneret til kinderne, respirationen blev 
hurtig og overfladisk, nakken bøjedes tilbage i hovedpuden, og co- 
lumna krummede sig opistotonisk. Men skønt hendes melankoli var 
ens i karakter og yttringsmaade, skiftede de hysteriske symptomer 
jævnlig under opholdet paa hospitalet. 

Hos en af vore observationspatienter, en 26aarig tjenestepige, 
der var tiltalt for tyveri, og som to gange tidligere havde ligget paa 
afdelingen med ængstelig depression ledsaget af hallucinationer, fandtes 
der ligeledes under sidste hospitalsophold en psykose, der væsent- 
ligst karakteriseredes ved en hvileløs angst og en psykisk depres- 
sion, der i alt fald til dels skyldtes de mange hallucinationer, der 
uophørlig skældte patienten ud, bebrejdede hende, hvad hun havde 
gjort, sagde, at det var forkert alt sammen; undertiden talte stem- 
merne saa hurtigt, at hun ikke kunde opfatte dem. Hos denne pt. 
fandtes tre hyperæstetiske zoner, og hyperæstesien var saavel kutan 
som dyb, der var begyndende typisk reaktion ved tryk i h. fossa 
iliaca, farynksreflekserne manglede, det Hallager'ske symptom var 
til stede, de dybe reflekser vare livlige, plantarreflekserne meget 
svage, og patienten oplyste, at hun et par gange havde haft latter- 
krampe, der kunde vare et kvarterstid og beherskede hende paa 
fuldstændig imperativ maade. 

Jeg vil dernæst nævne et par tilfælde, som kommer 
ind under de manio-depressive psykoser: 

I det første drejede det sig om en ITaarig tjenestepige, der ind- 
kom paa hospitalet, fordi hun hjemme havde gjort selvmordsforsøg 
ved at stikke en gasslange i munden og aabne for gassen. Hun 

var fuldstændig klar og orienteret, oplyste, at hun i et par maaneder 
havde følt lede ved livet, ønskede sig død, hun var en del hemmet, 
dygtig deprimeret; en dag fandt hun lejlighed til at dunke hovedet 
imod sengekanten, en anden gang drak hun en flaske med sprit og 
glycerin, og begge dele motiverede hun med, at hun var ked af 
livet. Der var til tider en rastløs uro over hende, hun gik klyn- 
kende op og ned ad gulvet, til andre tider laa hun stum og halv- 
stuporøs hen. Et par gange forsøgte hun paa at tage livet af et par 
gamle, syge patienter, en gang ved at lægge hovedpuden over an- 
sigtet, en anden gang ved at stikke et tørklæde ind i munden paa 
vedkommende, hun mente, de gamle mennesker maatte hellere dø 
end ligge saadan og lide. Der var under dette hospitalsophold ingen 
hysteriske stigmata hos patienten. Hun blev overflyttet til St. Hans 
hospital, og var der et halvt aars tid, hvorefter hun af sine paa- 
rørende, der, som det saa ofte er tilfældet med sindssyges slægt- 
ninge, mente, at hun ikke kunde taale det stille liv, men trængte 
til adspredelse, blev taget ud af hospitalet. En af de første aftener 
efter udskrivningen tog familien hende med hen i Scala, hvor der bl. 
a. optraadte en forvandlingskunstner, der fremstillede de fire tem- 
peramenter. Melankoliens ansigt kunde patienten imidlertid ikke blive 
kvit, og om natten viste dette ansigt sig for hende ved sengen, hun 
blev urolig, ængstelig, gav sig til at synge religiøse sange og talte 
om selvmord. Paa afdelingen var hun den første tid deprimeret, 
vidste godt, at hendes fremtid var ødelagt, og der kun ventede hende 
ulykke, hun havde intet blivende sted her, og en enkelt gang fandt 
hun lejlighed til at binde lagenet om halsen paa sig. Hun var hal- 
lucineret paa hørelsen, og stemmerne opfordrede hende til at tage 
livet af sig. Men efterhaanden udviklede der sig en submanisk til- 
stand, med stærk talestrøm og tydelig tankeflugt. Hun talte i en 
pseudovidenskabelig jargon, talte om, hvor længe hun skulde være 
observativt forsøgsobjekt, mente, afdelingen var en anstalt for sinds- 
syge, alkoholister og epileptikere, der blev sendt hjem efter endt 
restaurering. Napoleon var ogsaa epileptiker, hun oplyser om, at 
hjæmen er bevidsthedens sæde og centralstationen for nervernes 
udgang, hun flnder det mærkeligt, at man giver hende alkohol o: 
amylenhydrat et par timer efter, at hun har faaet et afholdsblad at 
læse; skal nok sørge for ikke at komme til St. Hans, hun trækker 
bare i nødbræmsen, det koster kun 20 kroner, ironiserer over mo- 
derkærligheden, der bl. a. giver sig udslag i, at hendes moder 
før den sidste rejse til St. H. har forsynet hende med saa mange 
haarnaale, som skulde hun være der hele sit liv, hun skælder ud 
paa Vorherre, som hun ikke tror paa, og paa præsterne og paa jour- 

nalisterne, hvilke sidste hun ønsker ad helvede til. Efterhaanden 
steg eksaltationen til en saadan højde, at man maatte anvende hyos- 
cin subkutant for at dæmpe den. Hos denne patient fandtes der i 
det depressive og submaniske stadium — da eksaltationen steg, lod 
forholdene sig ikke undersøge — stærk og typisk ovari med en 
haandfladestor hyperæstetisk zone i højre fossa iliaca; endvidere 
fandtes der til tider en typisk fleksionskontraktur i albu og finger- 
led, endvidere var det Hallager' ske symptom af og til til stede. Og 
endelig frembød hun et symptom, som sikkert var af funktionel 
natur, idet hun til stadighed laa og smækkede med tungen, medens 
munden holdtes lukket. Hun oplyste, at det skrev sig fra den sidste 
tid af opholdet paa St. H., hvor hun havde haft en angina; som 
regel var den lyd, hun fremkaldte, ikke særlig stærk, men trykkede 
man hende i højre fossa iliaca, steg den baade i frekvens og højde, 
og det lød da nærmest, som havde hun en af de i sin tid forbudte 
criscriser i munden. Dette symptom svandt, efterhaanden som pa- 
tientens eksaltation tiltog. 

Det andet tilfælde af manio-depressiv psykose, jeg vil nævne, 
var en Haarig pige, der ca. 10 dage før sin første indlæggelse 
var begyndt at blive tavs og indesluttet, spiste kun lidt og sov daar- 
iigt. Ved indlæggelsen var hun deprimeret, dygtig hemmet, svarede 
kun med hviskende stemme; hun var ængstelig og opfyldt af en 
mængde melankolske vrangforestillinger; hun var en slem pige, 
havde ikke været god og lydig imod sine forældre, havde ikke villet 
gaa i byen for sin fader, var fortvivlet over, at Gud var vred paa 
hende. Under det første hospitalsophold fandtes der af hysteriske 
stigmata kun ovari med typisk reaktion ved tryk i højre fossa iliaca. 
8/4 ar efter indkom hun atter. Hun havde i mellemtiden været na- 
turlig, var blevet konfirmeret og havde faaet en plads, som hun 
passede. Men kort før indlæggelsen var hun blevet eksalteret, snak- , 
kede ustanseligt, var en nat staaet op, havde overstreget sin kon- 
firmationsattest og skrevet „løgn" tværs over den. Paa afdelingen 
var hun i en submanisk tilstand, talte meget, var ophøjet og slag- 
færdig, nu og da kværulerende, men uden vrangforestillinger, og 
hendes eksaltation havde det puerile, ufærdige præg, der udmærker 
bamepsykoseme. Af hysteriske stigmata fandtes der hos hende en 
universel hyperalgesi, der i højre fossa iliaca afbrødes af et haand- 
fladestort parti, hvor hun reagerede stærkt for den svageste berø- 
ring, der var typisk ovari, endvidere laa hun ofte med smaa klo- 
niske trækninger i begge arme, og de første dage var hun hæs og 
havde en meget udtalt hysterisk dyspnoe. Farynksreflekserne mang- 
lede, og det Hallager'ske symptom var ofte til stede. 

Til slutning skal jeg nævne et par sygehistorier, hvor 
der foruden tydelige psykiske symptomer var en utvivlsom 
imbecilitet til stede. 

I det første tilfælde var det en ISaarig pige med ret stærk here- 
ditær disposition. Hun blev indlagt under diagnosen encefalopati 
og klagede ogsaa den første tid en del over hovedpine, men lod 
senere til at glemme hovedpinen og klagede da over smærter i un- 
derlivet. Det viste sig imidlertid snart under observationen paa af- 
delingen, at disse klager var af psykogen natur. Hun var til tider 
ganske overordentlig tung og træg, ikke til at faa op om morgenen, 
og ofte lagde hun sig midt paa dagen i sengen under et eller andet 
paaskud. Der laa hun saa tavs og mut, halvstuporøs hen, med ar- 
men over hovedet, ikke til at drive til noget, en time efter kunde 
man træffe hende fnisende og fjantet med ligesaa ringe motivering. 
Hos denne patient fandtes der en analgesi af hele højre arm i sin 
totalitet, der fandtes endvidere en stor hyperæstetisk zone i højre 
fossa iliaca, ved tryk paa hvilken der opstod typisk reaktion, og naar 
trykket hævedes, faldt hun for en tid hen i en letargisk tilstand, 
endvidere var det Hallager'ske symptom til stede. Denne patient 
er atter indkommet paa hospitalet for knap'fjorten dage siden. Hen- 
des psykiske tilstand var i alt væsentligt uforandret, hvorimod de 
hysteriske havde skiftet karakter. Den nævnte hyperæstetiske zone 
i h. fossa iliaca var flyttet over i v. side, hvorimod analgesien af 
højre arm var svundet. Derimod fandtes der en komplet analgesi 
af venstre ben, kombineret med en diffus udbredt og komplet pa- 
ralyse. Kun ét sted paa underekstremiteten, nemlig omkring malleo- 
lus externus, var der hyperalgesi. 

En anden patient af denne art, jeg vil nævne, var ligeledes 
' stærkt disponeret til sindssygdom. Hendes sygdom begyndte for to 
aar siden med smærter i hovedet, men efterhaanden har der udviklet 
sig en sværm af forskelligartede hypokondre fornemmelser. Ogsaa 
denne patients væsen var i begyndelsen af opholdet dygtig vekslende. 
Snart laa hun ganske død hen, med selvopgivende udtryk, snart var 
hun fjantet og kaad, udskældende og fornærmet, men der var stadig 
noget imbecilt over hele hendes optræden. Under den sidste del af 
hospitalsopholdet forandredes hendes opførsel noget, hun var depri- 
meret, gik grublende og bekymret omkring, talte meget lidt og holdt 
sig for sig selv, og det viste sig da ogsaa, at hun var stærkt hø- 
relseshallucineret, stemmerne bagtalte hende, beskyldte hende for 
ting, som hun erklærede „ingen forstand at have paa", men som 

ængstede og pinte hende meget. Hos denne pt. fandtes dels ud- 
bredt analgesi, dels udbredt hyperalgesi. Endvidere havde hun i flere 
aar lidt af indtil timer varende krampeanfald, der synes at have 
været af hysterisk natur med omtaaget bevidsthed og synshallucina- 
tioner. Der var typisk reaktion ved tryk i højre fossa iliaca. Der 
var livlige dybe reflekser og manglende plantarreflekser, hun skildrede 
endvidere, hvad man kunde kalde for en globulus inferior, hun fik 
nemlig nu og da en sammensnørende fornemmelse i højde med 
umbilicus, og der steg som en kugle op til prækordiet, hvor der 
optraadte en smærtefuld sammensnøring, ledsaget af hjærtebanken, 
angst og dyspnoe, og endelig var det Hallager'ske symptom til stede. 

Jeg kunde som sagt endnu referere adskillige syge- 
historier med ligesaa slaaende et sammentræf af psykiske 
og hysteriske symptomer som i de her anførte, og adskillige 
af dem har det kostet mig en del resignation at lade uom- 
talte. Jeg tror imidlertid, at de nævnte er tilstrækkelig 
talende til at kunne motivere min opfattelse af dette for- 
hold. De vil have set, at det er ganske ligegyldigt, om 
det er radikalet, hemningen eller flugten, forvirringen eller 
vrangforestillingen, psykosen er bygget over, og ganske 
ligegyldigt, om den psykiske tilstandsform repræsenterer 
det eneste led i psykosen eller maa opfattes som en af 
faserne i en i symptomatologisk henseende flersidig psy- 
kose, eller den kun optræder som en sjælelig defektuositet; 
de hysteriske symptomer findes ved dem alle. Og den 
maade, hvorpaa disse hysteriske symptomer giver sig et 
klinisk udtryk, er ganske uafhængig af den psykopatologiske 
tilstandsform, hvori patienten befinder sig; de optræder 
ganske under samme former og med samme karakter som 
ved den almindelige hysteri uden psykiske symptomer, og 
de præges ikke paa nogen maade af disse. Og paa den 
anden side præger de heller ikke selv de psykiske symp- 
tomer, hvoraf patienten lider. For blot at nævne et eks- 
empel vil jeg minde om den anden patient, jeg omtalte, 
og som led af en klimakteriel melankoli. Der er intet i 
hendes psykiske depression, der er afvigende fra, hvad 

man ellers finder, hendes klager er ikke mer larmoiante, 
end man tit ser det, hendes melankolske vrangforestillinger 
er af den typiske art, hendes ængstelse for fremtiden, 
hendes sortsyn, hendes hemning med den koncentriske 
indsnævring af hele bevidsthedsindholdet, der kun raader 
over en begrænset og til monotoni sig gentagende fore- 
stillingsrække, gør, at man uden tøven stiller diagnosen 
melankoli, og dog findes der her udtalte og karakteristiske 
hysteriske stigmata. 

Men der er et forhold endnu, det er af betydning at 
faa klaret, og det er: hvorledes forholder de psykiske og 
hysteriske symptomer sig til hinanden, naar man tager 
hensyn til deres forløb. Jeg har allerede i det foregaaende 
anført flere eksempler paa, hvorledes den psykopatologiske 
tilstandsform holdt sig fuldstændig uforandret, medens de 
hysteriske symptomer svandt eller skiftede karakter. Jeg 
kan derfor indskrænke mig til kun at referere et enkelt 
særlig slaaende eksempel af denne art for at stille denne 
saa vigtige side af sagen i fuld belysning. 

Patienten var en 47aarig husmandskone fra Herningegnen, der 
i mange aar havde lidt af en sværm hypokondre klager af forskel- 
lig art og tilsidst var havnet paa Frederiks hospital, hvor hun i den 
tid, hun tilbragte der, satte alle hospitalets specialister i aktivitet. 

Da hun imidlertid blev grsedende og urolig, forlod sengen, talte 
om, at hun skulde slaas ihjel, og viste sig at være hallucineret, 
blev hun overflyttet til os. Paa afdelingen viste hun sig at være 
angst, gemte sig under tæpperne af frygt for omgivelserne, erklæ- 
rede, at hun helst vilde dø, bad bønligt for sine børn, som hun 
paastod var blevet skudt, hun havde selv hørt skuddene, og hørt, 
hvorledes kisterne blev hejset op og ned, hun sagde, at datterens 
kæreste havde faaet gift, vilde hjem til Herning for at dø, men hvis 
hun skulde skydes herovre, udbad hun sig den begunstigelse, at 
hun maatte blive skudt af „æ doktor". Hos denne patient, hvor 
den psykiatriske diagnose vel nærmest maa komme til at lyde paa 
en angstfuld melankoli, var der paa Frederiks hospital konstateret 
en kutan hyperæstesi af abdomen med dobbeltsidig ovari og spinal- 
ømhed af nederste del af hvirvelsøjlen, og endvidere en venstre- 

sidig hemianæstesi. Paa VI. afdeling fandtes i de første dage intet 
af dette, men nogle dage senere konstateredes ovari, men ingen hy- 
peræstesi, og hemianalgesien viste sig overhovedet ikke under pt/s 
ophold paa afdelingen. Derimod frembød hun i den første tid det 
ganske typiske billede paa en astasi-abasi. I sengen havde hun 
ganske gode kræfter i benene, men stillede man hende op paa 
gulvet, kom hun til at ryste og sank sammen som en sæk eller 
lod sig glide ned ad en af de omkringstaaende. Efter godt og vel 
14 dages forløb gik hun imidlertid uden vanskelighed. Endvidere 
konstateredes en enkelt dag analgesi af begge crura, en analgesi, 
der stansede paa den typiske maade ved knæet. Og disse hyste- 
riske symptomer kom og gik, uden at patientens psykiske tilstand 
forandredes. 

De har saaledes set, at heller ikke hvad forløbet angaar, 
afviger de ved psykoserne forekommende hysteriske symp- 
tomer fra dem, man finder ved den ukomplicerede hysteri, 
det flygtige, det serpentineagtigt skiftende, genfindes her i 
hele sin vekslende mangfoldighed. Der forekommer mig 
derfor ikke at være nogen grund til pludselig at give disse 
symptomer, der ikke afviger det mindste i optrædelses- 
maade eller forløb fra dem, man ser ved den almindelige 
hysteri, en ganske ny betydning og betragte dem som 
symptomer paa den psykose, hvoraf patienten lider. Disse 
hysteriske symptomer er for det første ikke et udtryk for 
den psykopatologiske tilstandsform, der behersker patienten; 
for det andet afviger de i deres kliniske optrædelsesmaade 
ikke i nogen henseende fra dem, man finder ved de al- 
mindeligt forekommende tilfælde af hysteri uden psykiske 
forstyrrelser, og for det tredje forløber de ganske uafhængig 
af grundlidelsen, uden at paavirke denne eller paavirkes 
af den, og de forløber netop saadan, som de hysteriske 
symptomer ved hysterien gør det. Det er disse tre kriterier, 
der ellers overalt i den kliniske medicin karakteriserer 
komplikationen; hvorfor saa ikke ogsaa anerkende den i 
psykiatrien? Noget andet er, at begge arter af symptomer, 
saavel de psykopatologiske som de hysteriske, have et 

fælles grundlag, for saa vidt som det brændpunkt, hvori- 
mod de begge stiler, er den sjælelige degeneration, der i 
ét tilfælde fører til bystenen, i et andet til psykosen og i 
et tredje fører til, at patienten frembyder symptomer baade 
paa sindssygdom og hysteri, men hver for sig lever disse 
symptomer deres eget liv ganske uafhængige af hinanden. 

Men findes der da ikke hysteriforme symptomer ved 
psykoserne, symptomer, som i deres kliniske yttringsmaade 
kan ligne de hysteriske og dog være et symptom paa 
den psykose, hvoraf patienten lider? Jo, det gør der ganske 
utvivlsomt, men de forholder sig paa en ganske anden 
maade end de egentlig hysteriske symptomer gør det. 

Jeg vil, for at gøre forskellen klar for Dem, referere 
et par tilfælde, der i klinisk henseende nærmest kommer 
ind under katatonien. 

Der indkom juleaften i fjor en 49aarig ugift kvinde paa hos- 
pitalet. Der fulgte ingensomhelst oplysninger med hende, og hun 
selv var ikke at formaa til at svare. Hun laa hen fuldstændig pas- 
siv, med lukkede øjne, stiv holdning, gjorde modstand imod enhver 
art af undersøgelse. I de følgende dage laa hun hen paa samme 
maade, spiste ikke, talte ikke, der var kataleptisk stivhed af armene, 
hvorimod underekstremiteterne faldt slapt ned, naar man løftede dem 
i vejret. En enkelt gang forlod hun fuldstændig umotiveret sengen 
og løb hen til døren og tog i laasen, en dag ved stuegangen satte 
hun sig pludselig op i sengen og holdt hænderne fast foldede saa 
længe, at knoer og fingre blev hvide; en enkelt gang sad hun op 
i sengen i nogen tid og gentog uafbrudt: Kæmp for alt, hvad du 
har kært, dø, om saa det gælder o. s. v. Der var komplet analgesi 
over hele kroppen, og denne analgesi interesserede saavel næsens 
slimhinde som ogsaa cornea, iøvrigt fandtes der ingen hysteriske 
stigmata. Det oplystes senere, at pt. i 1/2 aars tid havde været de- 
primeret, og at hun ganske pludselig, efter at have ligget stiv og 
stum hen hele dagen, om aftenen paa indlæggelsesdagen for til vin- 
duet og raabte efter politi. 

Skønt denne patient klarede noget op under hospitals- 
opholdet, nærer jeg ingen tvivl om, at den tilstand, hvori 
hun i den første tid befandt sig, er at betragte som en 

fase i en katatoni, og at prognosen for tilfældet derfor maa 
stilles daarlig. Det drejede sig jo i dette tilfælde om en 
stupor, men hvad der karakteriserede denne stupor, var 
dels den ganske lunefulde maade, hvorpaa den pludselig 
kunde afbrydes, og patienten give sig til at synge eller 
foretage en anden handling, hvis formaal det var vanskeligt 
at erkende, dels den tilstedeværende katalepsi og dels 
endelig negativismen, der gav sig udslag i en systematisk 
modstand imod alt. At den sensibilitetsforstyrrelse, patienten 
led af, ogsaa var et udtryk for hendes negativisme og 
ikke for en tilstedeværende komplicerende hysteri, derpaa 
tyder dels den omstændighed, at da hun klarede op og 
opgav sin negativisme paa andre omraader, svandt ogsaa 
analgesien, dels patientens eget udsagn, idet hun, i lighed 
med adskillige andre patienter af denne art, da hian klarede 
op, selv erklærede, at hun meget godt mærkede naale- 
stikkene, men ikke vilde reagere paa dem. I et par til- 
fælde af lignende art paastod patienten, at det var hallu- 
cinationer, der jo meget ofte fuldstændig optager patientens 
hele forestillingsliv under en saadan stupor, der havde 
forbudt ham at lade sig mærke med noget. I god over- 
ensstemmelse med denne genese af analgesien staar det 
fænomen, at analgesien er universel. Der er ingen grund 
til, at patientens negativisme med forkærlighed skulde ud- 
vælge sig bestemte regioner og lade andre fri. Allerede 
denne universelle udbredning af analgesi er noget for den 
egentlige hysteri fremmed; de hysteriske sensibilitetsfor- 
styrrelser udmærker sig jo netop i det store flertal af til- 
fældene ved deres halvsidige eller segmentære udbredning. 
Og at dette ogsaa gælder for sensibilitetsforstyrrelserne ved 
den hysteriske stupor, skal jeg nævne et eksempel paa. 

Det drejede sig om en 28aarig, ugift kvinde, der ligesom den 
forrige patient indkom om natten med den oplysning, at hun knap 
en time i forvejen havde drukket noget morfinsaft, hvormeget 
kunde ikke oplyses. Aarsagen til hendes tentamen suicidii var den, at 

hun, der i flere aar havde plejet sin syge moder, til hvem hun 
havde sluttet sig meget varmt, pludselig var blevet vækket og havde 
faaet at vide, at moderen var død. Hun var ved indlæggelsen fuld- 
stændig klar, og i det første døgn sporedes der intet paafaldende 
hos hende ud over det, at hun, hver gang moderens død blev bragt 
paa bane, gav sig til at græde, og samtidig dermed opstod der smaa 
kloniske trækninger i armene. Der fandtes ingen hysteriske stig- 
mata. Men den næste dag laa hun stuporøs hen, svarede enten slet 
ikke paa tiltale, eller kun med enstavelsesord, og talte aldeles ikke 
spontant, laa af og til og græd stille. Ved tryk i højre fossa iliaca 
opstod der en række kloniske trækninger i arme og ben, hun blev 
kongestioneret til ansigtet, og saavel in- som eksspirationen blev 
snappende. Naar man løftede hendes ekstremiteter i vejret, faldt de 
fuldstændig slapt ned. Der var ingen negativisme. Sensibilitets- 
undersøgelsen gav en højresidig analgesi, der indtog hele under- 
ekstremiteten og truncus til en cirkulær linje, skarpt afsat lige under 
papillen. Denne analgesi blev i h. fossa iliaca afbrudt af en haand- 
fladestor hyperæstetisk zone. Det viste sig endvidere, at farynks- 
refleksen manglede, og at der var livlige dybe reflekser med mang- 
lende plantarreflekser, et forhold, Buzzard sikkert med rette har 
gjort opmærksom paa, er suspekt for en funktionel lidelse. I de 
nærmest følgende dage blev patienten noget livligere, men var dog 
stadig dygtig tung og træg. Tre dage efter, at den omtalte sensibilitets- 
forstyrrelse var konstateret, viste det sig, at analgesien havde bredt 
sig over hele h. legémshalvdel, ogsaa indtagende næseslimhinden 
og conjunctiva, og endvidere konstateredes en højresidig hemiparese 
af arm og ben, diffust udbredt. Efterhaanden er pt. blevet mere og 
mere naturlig, sensibilitetsforstyrrelsen og hemiparesen er taget godt 
af, og der er grund til at antage, at hun i en nær fremtid atter vil 
være rask. 

At den stuporlignende tilstand, hvori patienten henlaa 
et par dage, var af hysterisk natur, kan vel næppe være 
tvivl underkastet, baade de ledsagende somatiske symp- 
tomer og forløbet taler jo et tilstrækkelig tydeligt sprog. 
Jeg skal kun yderligere gøre opmærksom paa den for 
bystenen saa karakteristiske periode de meditation, der jo 
var overordentlig tydelig hos vor patient, idet saavel de 
psykiske som somatiske symptomer først opstod et døgn 
efter indlæggelsen. 

Det er imidlertid ikke altid, at analgesien ved kata- 
tonien, selv naar den optræder som udtryk for patientens 
negativisme, er universel, men der findes dog ogsaa i de 
tilfælde ejendommeligheder ved den relative hyperalgesis 
topografiske udbredning, der gør, at man kan skælne disse 
sensibilitetsforstyrrelser fra de egentlig hysteriske. 

Jeg skal som eksempel nævne en 44aarig arbejderske, som under 
største delen af opholdet paa afdelingen var eksalteret paa den for ka- 
tatonikere paatagne, affekterede maade, hun sad i timevis og sang 
paa en og samme melodi en ganske usammenhængende tekst, til 
tider skreg hun op eller stod ud af sengen og lagde sig over hos 
en anden patient. Men en morgen ved stuegang laa hun fuldstæn- 
dig todt, med stift, stillestaaende, maskeagtigt udtryk, hun blinkede 
kun yderst sjældent, hun vilde ikke spise, var fuldstændig stum; 
der var udtalt katalepsi af overekstremiteteme. Der var tydelig ne- 
gativisme, bad man hende række tungen ud, bed hun kæberne fast 
sammen, forsøgte man at flektere i knæleddet, strammede hun ex- 
tensoreme, saa at modstanden ikke var til at overvinde. Hos denne 
patient fandtes komplet og udbredt analgesi over største delen af le- 
gemets overflade, hvorimod hun reagerede paa naalestik i plantæ, 
paa indsiden af femora, i sideregioneme mellem cristæ ilei og kur- 
vatureme og omkring areolæ mammæ. 

Hos denne patient drejer det sig altsaa om ganske 
andre regioner end hos hysterikere, og det drejer sig netop 
om regioner, hvor der, om jeg saa maa sige, findes en fysio- 
logisk hyperalgesi — det er netop de samme lokaliteter, 
hvor man ogsaa hos normale mennesker finder en relativ 
ømtaalelighed for smærtefulde indtryk. Hos denne patient 
fandtes iøvrigt ogsaa et symptom, der tit har været mig 
til nytte ved bedømmelsen af sensibilitetsforstyrrelsens natur 
hos disse patienter; det viste sig nemlig, at skønt patienten 
angav komplet analgesi paa abdomen, var abdominalrefleks- 
eme endog usædvanlig livlige. Den stuporøse tilstand holdt 
sig kun et døgn, saa vendte patientens eksaltation tilbage, 
og samtidig hermed opgav hun fuldstændig sin negativisme, 
reagerede paa normal maade paa naalestik overalt og er- 

kiærede, at hun meget godt havde mærket naalestikkene 
den foregaaende dag, men ikke viUet lade sig mærke med 
det. Ogsaa hos denne patient var der et nøje sammen- 
hæng mellem negativismen og sensibilitetsforstyrrelsen, kun 
var negativismen ikke tilstrækkelig udpræget til, at pati- 
enten kunde gennemføre den konsekvent. Og dette var i 
endnu mindre grad tilfældet med en anden patient. 

En 50aarig kone, der ligeledes under opholdet paa afdelingen 
frembød det' for katatonien karakteristiske, bizarre, affekterede væsen. 
Hendes opførsel og tale var teatralsk, som spillede hun komedie, 
til tider var hun i høj grad højrøstet og lo højt, til andre indesluttet 
og tvær. Undertiden sad hun i timevis i samme stilling, en morgen 
stirrede hun uafbrudt ind i solen og maatte med magt bringes der- 
fra, der var til tider tydelig katalepsi af overekstremiteteme. Af og 
til stod hun mekanisk ud af sengen og tog sengetøjet med. En 
morgen hældte hun pludselig en kop mælk ud over hovedet paa 
sig. Ogsaa hos denne patient var der negativisme, men ikke særlig 
gennemført, paa de fleste, selv de simpleste spørgsmaal, svarede 
hun: det ved jeg ikke, hun vilde ikke vise tungen, fordi den ikke 
var ren, men hun vilde heller ikke vise sine tænder, hun kan ved 
kraftig tiltale faas til at staa ud af sengen og gaa hen til døren, 
men der stiller hun sig op stiv som en støtte uden at vende om, 
før man atter energisk opfordrer -hende til det. Hos denne patient 
fandtes der tilsyneladende ved en flygtig undersøgelse komplet og 
universel analgesi, men da man opsøger de føromtalte fysiologisk 
hyperalgetiske lokaliteter, rejser hun sig fornærmet op og frabeder 
sig yderligere undersøgelser af den art, men paa direkte spørgs- 
maal benægter hun vedholdende at kunne mærke noget, indtil hun 
pludselig opgiver dette standpunkt og nu reagerer normalt overalt, 
selv paa steder, hvor hun et øjeblik i forvejen havde angivet kom- 
plet analgesi. Jeg tror. De vil indrømme mig, at en opførsel af 
denne art hos en hysteriker vilde være noget ganske uhørt. 

De tre eksempler, jeg har nævnt, forekommer mig 
meget slaaende at demonstrere sensibilitetsforstyrrelsernes 
afhængighed af den grad af beslutsomhed, der findes i pa- 
tientens negativisme. Hos den første patient, hvor nega- 
tivismen var dyb og meget udtalt, er analgesien det samme, 
hos den anden patient, hvor negativismen om end udtalt 

dog kun optræder som en kortvarig episode, er analgesien 
ganske vist udbredt, men paa enkelte, særiig følsomme 
partier reagerer patienten for naalestik, og hos den tredje 
patient, hvor negativismen er mindre energisk og ogsaa 
paa andre omraader lader sig paavirke, f. eks. ved bestemt 
tiltale, der opgiver patienten relativt hurtigt analgesien som 
udtryk for sin negativisme. 

Det er imidlertid ikke blot ved katatonien, at der 
findes saadanne hysteriforme symptomer. Ogsaa ved melan- 
kolien træffer man dem. Jeg skal som eksempel nævne et 
tilfælde af stuporøs melankoli. 

Pt. var en 24aarig tjenestepige, der indkommer uden oplysninger 
og selv ikke kan give saadanne. Hun laa i den første uges tid fuld- 
stændig apatisk hen, talte aldrig spontant, og svarede kun med en- 
stavelsesord paa spørgsmaal. Spurgte man hende, hvor hun var, svarede 
hun: et løjerligt sted, hvis navn hun dog viste sig at kende, de 
fleste andre spørgsmaal besvarede hun med at spørge: hvor er 
Charly? hvad der viste sig at gælde hendes 2aars barn. Hun viste 
sig iøvrigt at være orienteret, paa direkte spørgsmaal erklærede 
hun, at hun følte sig saa ulykkelig, men vilde ingen grund angive. 
Der var ingen antydning af katalepsi, negativisme eller de øvrige 
for katatonien karakteristiske fænomener, hendes væsen og hold- 
ning, hendes faa bevægelser og enkelte udtalelser bar kun præget 
af en meget betydelig hemning, og hendes stemning og forestil- 
linger var farvet af et almindeligt sortsyn, hun var fortvivlet over 
at tænke paa fortid og fremtid, uden at der dog kom egentlige vrang- 
forestillinger til orde. Hos denne patient fandtes der til stadighed 
en komplet analgesi udbredt over hele legemets overflade, ligesom 
man ogsaa kunde stikke hende højt op i næsen og stryge hende 
med en pensel over cornea, uden at hun reagerede derpaa. løv- 
rigt fandtes ingen hysteriske stigmata. 

I dette tilfælde var analgesien ligesom ved det første 
tilfælde af katatoni, jeg nævnede, universel. Men ogsaa 
hos melankolske patienter hænder det, at man, naar man 
opsøger de følsomme lokaliteter, kan faa dem til at reagere. 
Men den maade, hvorpaa de gør det, er en ganske anden 
end katatonikernes. Jeg mindes saaledes en melankoliker, 

der tilsyneladende var fuldstændig analgetisk, men naar man 
stak hende i plantæ, rejste hun sig pludselig op og sagde : 
Skaan mit liv og pin mig ikke, en anden forsikrede om, 
at hun nok skulde bekende alle sine synder, naar man 
blot vilde lade være med at dræbe hende. Allerede af 
disse uvilkaarlige udbrud fremgaar det, at sensibilitetsfor- 
styrrelsens psykologiske motivering er en ganske anden 
ved melankolien end ved katatonien. Undertiden er den 
kun et udtryk for intensiteten af den psykiske smærte- 
følelse, der optager og piner patienten, og som gør, at et 
saa relativt svagt sensitivt indtryk som et naalestik ikke 
stiger tilstrækkelig højt op over bevidsthedens tærskel til, 
at det perciperes tydeligt; men til andre tider er analgesien 
kun et udtryk for patienternes melankolske vrangforestil- 
linger, idet den betegner patientens følelse af egen skyl- 
dighed, de betragter de smærter, der tilføjes dem, som en 
rimelig straf for alt det onde, de har begaaet, som en 
skyldig tribut, de betaler for deres umaalelige slethed. 
Men ligesom ved katatonien er den energi, hvormed anal- 
gesien fastholdes, afhængig af den intensitet, hvormed den 
psykopatologiske tilstandsform, der er grundlaget for symp- 
tomet, er til stede hos patienten ; og ligesom ved katatonien 
er der et organisk sammenhæng imellem sensibilitetsfor- 
styrrelsen og patientens psykose, saaledes at den første 
vokser ud af den anden og svinder, saa snart psykosen 
ophører. 

Jeg tror. De maa indrømme mig, at der er en himmel- 
vid forskel paa det psykiske grundlag for disse hysteri- 
forme symptomer og saa de ægte hysteriske. I det ene 
tilfælde er der tale om et ræsonnement, om en bevidst 
undertrykkelse af smærtefulde indtryk og de afværgebe- 
vægelser, der fysiologisk følger som svar herpaa, der er 
med andre ord tale om en aktiv cellevirksomhed; i det 
andet tilfælde naar de smærtefulde indtryk overhovedét 
ikke bevidstheden, visse cortexgebeter er ligesom lukkede 

ude fra omverdenen, her er altsaa snarest tale om et ophør 
af bestemte cellers virksomhed. Den teoretiske side af 
sagen har imidlertid kun sekundær interesse; hvad der 
forekommer mig at vsere af større betydning, og hvad der 
i alt fald for mit eget vedkommende har gjort, at jeg nu 
staar mindre usikker og vaklende overfor disse symptomer 
end tidligere, er, at jeg tror, man i det store flertal af til- 
fældene er i stand til klinisk at skælne de to arter af 
symptomer fra hinanden. 

Der er jo i og for sig ikke noget nyt i paavisningen 
af hysteriske symptomer hos sindssyge, allerede Guislain 
omtaler i sine bekendte Legons orales tilfælde af denne 
art, men hvad der skulde give de bemærkninger, jeg har 
fremført her i aften, nogen selvstændig værdi, er det forsøg, 
der er gjort paa at markere en forskel imellem de hysteri- 
forme symptomer ved psykoserne, de symptomer, der vel 
i det ydre kan minde om, endog til forveksling ligne de 
hysteriske, men hvor de træder ind som et harmonisk led 
i og holder retning med de psykiske symptomer, og saa 
de hysteriske symptomer, der klart og tydeligt markerer sig 
som noget ganske akcessorisk, som en komplikation, der 
ikke paa nogen maade er udtryk for den psykose, hvoraf 
patienten lider, og som hverken i deres optrædelsesmaade 
eller forløb afviger fra, hvad man finder ved den alminde- 
lige ukomplicerede hysteri. 



DEMENTIA PRÆCOX. 

(HEBEFRENIEN). 



MINE damer og herrer! Paa alle, der giver sig af med 
studiet af sindssygdommene, har ungdomsaarenes 
psykoser altid virket med en særlig tiltrækningskraft. Og det er 
i og for sig ikke til at undres over. Det er jo i disse aar, 
at menneskernes fremtid formes, og linjerne i deres person- 
lighed drages op i de store træk. Og der er sikkert mange 
forældre, der i vore dage med en vis uro og hjærtebanken 
ser deres børn nærme sig de aar, hvor den store revolu- 
tion, som pubertetstiden baade i legemlig og sjælelig hen- 
seende betyder, skal fuldbyrdes, og som med ængstelse og 
spænding følger saavel den gæring som den afklaring, ti- 
aaret fra det 15. til det 25. aar selv under den normale 
udvikling repræsenterer. Det er nemlig efterhaanden 
gaaet op for et stort antal mennesker, at de sindsygdoms- 
former, der optræder i denne alder, rummer farer ikke 
blot for øjeblikket, men ogsaa for den fremtid, der venter 
individet. 

Den fare, ungdomsaarenes psykoser indeholder, ligger 
for en del deri, at saa mange af dem, snart ganske snigende 
og jævnt, snart gennem mere eller mindre stormfulde eks- 
alterede, deprimerede eller forvirrede faser, fører ind i et 
sløvsind, der ofte naar saa betydelige grader, at patienten 
i løbet af ganske kort tid frembyder billedet af den fuld- 

stændige aandelige opløsning. Og hvad der ofte forøger 
det pinlige ved at overvære denne aandelige død, er, at 
de vegetative funktioner i mange tilfælde forbliver ganske 
uberørt af patienternes sindssygdom, saa at de kan tilbringe 
det ene aarti efter det andet i en saadan aaben begravelse. 
Jeg mindes fra mit ophold paa St. Hans hospital patienter, 
som var blevet indlagt i Frederik d. VI« regeringstid, og 
som altsaa i to menneskealdre havde levet deres liv inden 
for anstaltens mure, forglemt af guder og mennesker, uden 
at det svageste indtryk fra livet udefra naaede ind til dem, 
ene optaget af deres rent legemlige fornødenheder og de 
faa flakkende rester af aandeligt liv, der gav sig udtryk 
i et ganske uforstaaeligt sprog og lige saa umotiverede 
handlinger. Der var for en teleologisk betragtningsmaade 
momenter nok til at falde i staver over meningen med en 
saadan patients tilværelse. 

Men selv om denne dybeste grad af sløvsind ikke naas, 
og selv om patienten, efter at den akute psykose er overstaaet, 
retter sig saa vidt, at han igen kan vende tilbage til livet og 
fortsætte sit arbejde, saa vil det dog ofte vise sig, at hans 
hjæme ikke ustraffet har været udsat for de skadelige ind- 
flydelser, der har været aarsagen til hans sindssygdom. Man 
vil i adskillige tilfælde uden vanskelighed kunne paavise en 
diffus forringelse af hans aandelige ydeevne. Hans modstands- 
kraft er svækket, hans evne til at sætte skuldrene imod 
de hindringer, der møder ham, og tvinge dem til side, er 
forringet, hans initiativ, hans selvstændighed, hans ud- 
holdenhed er brudt; ogsaa hans modtagelighed er sløvet, saa 
at paavirkninger udefra ingen svingninger frembringer i 
hans forestillings eller følelsesliv, men preller af imod hans 
passivitet og indifferentisme. Patienter af den art er derfor 
som regel udprægede egoister, den altruistiske samfølelse, 
som forestillingen om at være et led i et større hele, 
skaber, fattes ham ganske. Evnen til selvstændig arbejden 
og tænken, trangen til at paatrykke den gerning, han ud- 

fører, et individuelt præg, er borte, han optages enten helt 
af det rent mekaniske og manuelle ved sit arbejde, eller 
ogsaa fordyber han sig i intetsigende smaating og digres- 
sioner, uden nogen sinde at faa øje for de større skillelinjer, 
der hjælper til at danne et samlende overblik. 

Men mellem disse lavere grader af demensen, der i 
og for sig ikke forhindrer patienten i at færdes ude i livet, 
og den fuldstændige aandelige opløsning, jeg før nævnede, 
ligger der en hel skala af sløvhedstilstande, der faar deres 
rent ydre præg fra de vrangforestillinger og hallucina- 
tioner, eller fra de ejendommelige udslag, som deres psy- 
kose giver sig, enten i sproglig henseende eller ogsaa i 
de sære, umotiverede handlinger og bevægelser, som disse 
patienter frembyder, og som i mange tilfælde kan erkendes 
som reminiscentser fra den mere akute fase i deres sinds- 
sygdom. 

Imidlertid er der ogsaa juvenile psykoser, der helbredes. 
Disse patienter hører dels til de former, som Kraepelin har 
samlet under betegnelsen dementia præcox, og mere specielt 
til den underafdeling, der gaar under navnet katatonien; 
dels hører de til de manio-depressive psykoser. Det er af 
vigtighed for Dem at vide, at denne form for periodiske 
psykoser ingenlunde sjældent begynder i puberteten, og 
ligesaa vigtigt er det, at De ved, at der kan ligge aartier 
imellem de enkelte anfald, aartier, hvor patienten kan være 
fuldstændig psykisk normal og udrette et arbejde, der i 
værdi og betydning kan overstraale meget af, hvad menne- 
sker, hvis psykiske ligevægt aldrig har været forstyrret, 
kan præstere. 

De vil sikkert forstaa, hvor betydningsfuldt det vilde 
være, om man ved disse psykoser, der opstaar i ungdoms- 
aarene, gennem studiet af det ætiologiske grundlag, hvor- 
paa de hviler, eller af symptomatologien eller forløbet 
kunde danne sig en nogenlunde paalidelig rettesnor for 
bedømmelsen af det enkelte tilfældes prognose. Det resultat. 

psykosen fører til, er jo i disse tilfælde, hvor det drejer 
sig om mennesker, der først skal til at begynde deres til- 
værelse, om end ikke i bogstavelig saa dog i overført be- 
tydning ofte livet om at gøre. Det er da ogsaa navnlig 
ungdomsaarenes psykoser, den moderne psykiatriske forsk- 
ning, der netop med saa stor veltalenhed har skudt spørgs- 
maalet om de forskellige sindssygdomsformers prognose 
saa stærkt i forgrunden, fortrinsvis har beskæftiget sig med. 
Og selv om der endnu er langt igen, inden vi naar til 
sikkre og paalidelige resultater i denne henseende, saa er 
der dog efterhaanden tilvejebragt saa mange forskellige 
baade kliniske og symptomatologiske momenter, at vi i de 
udtalte tilfælde uden vanskelighed kan skælne ikke blot 
tilfældene af manio-depressive psykoser og dementia præcox, 
men ogsaa de forskellige grupper af disse sygdomme ind- 
byrdes. 

Det skulde være min opgave i denne og de nærmest 
følgende forelæsninger at give Dem en haandsrækning til 
bedømmelsen af disse forskellige differentieldiagnostiske 
faktorers kliniske fysiognomi og betydning. Og jeg vil 
begynde med dementia præcox. 

Men inden jeg viser Dem de patienter, der som levende 
billeder skulde hjælpe til at fiksere de væsentlige træk af 
denne iøvrigt stærkt omstridte sygdomsenhed i Deres be- 
vidsthed, bliver jeg nødt til dels at omtale de faktorer, 
der har betydning for dens opstaaen, dels at forsøge paa 
en afgrænsning af den imod andre psykopatiske sygdoms- 
enheder. 

Aarsagen til de forskellige sindssygdomsformer har jo 
altid, naar vi lige undtager den generelle parese, de i 
egentlig forstand toksiske og senile psykoser og enkelte 
af de typiske forvirringsformer paa infektiøs basis, altid 
været i høj grad omstridt. Og for dementia præcox ved- 
kommende stiller sagen sig ikke anderledes. Man har 
hæftet sig ved alderen som ætiologisk moment, man har 

talt om overanstrængelse , om masturbation, om kønslig 
afholdenhed, om svangerskaber og fødsler, om tobak, om 
bly, om tuberkulose, om nød og sorg og sindsbevægelser, 
om fængsselstraf, om hjemve og endelig om pubertetsudvik- 
lingen, der i sine resultater giver sig et udtryk, der er let nok 
at kende, men hvis dybere liggende indflydelser og angrebs- 
punkter vi intetsomhelst paalideligt ved om. De fleste af 
disse faktorer fremføres imidlertid ikke alene som momenter 
af større eller mindre betydning, hvor talen er om dementia 
præcox, men ved næsten alle sindssygdomsformer. 

Der er imidlertid tre momenter, som det forekommer 
mig at være nødvendigt at tage standpunkt til overfor 
ætiologien af dementia præcox. Det ene er arvelighedens 
betydning, det andet er pubertetens indflydelse og det tredje 
er den teori om en autointoksikation, som sygdomsgruppens 
fader, Kraepelin har opstillet. 

Skønt jeg maa indrømme, at min interesse for statistik 
og specielt for medicinsk statistik er ganske overordentlig 
begrænset, for mig har kasuistikken altid staaet som al 
klinisk virksomheds hovedhjørnesten, saa taler dog de tal, 
forskellige paalidelige forfattere er naaet til, saa klart et 
sprog, at man umuligt kan overhøre det. Kraepelin anfører 
saaledes, at han i 70 °/o af sine tilfælde af dementia præ- 
cox har fundet arvelig disposition til sindssygdom. I en 
meget omhyggelig og udtømmende monografi over dette 
emne har den norske psykiater Hans Evensen^) fundet 73 ^/q 
og Fr. Lange^y er for den erhvervede idiotismes ved- 
kommende naaet til 90 ^/q. Disse tal er for store til at 
man kan lade dem ude af betragtning. De svarer jo i det 
store og hele til de tal, forskellige undersøgere anfører, 
naar de vil bevise dementia paralyticas eller tabes dor- 
salis postsyfilitiske genese, og den omstændighed, at 
vi intetsomhelst ved om det parasyfilitiske virus vil- 

^) Dementia præcox. Kristiania 1904. 

') Om arvelighedens indflydelse i sindssygdommene. Kbh. 1883. 

kaar eller virkemaade, afkræfter ikke disse tals afgørende bevis- 
kraft for syfilisens betydning ved opstaaelsen af disse lidelser. 
Hvorfor saa stille sig anderledes, naar det drejer sig om en 
psykose? 

Det forekommer mig derfor, at Langes slutning er 
baade berettiget og konsekvent, naar han siger, at 
hovedvægten i ætiologisk henseende maa lægges paa 
den. arvelige disposition. Kraepelin mener derimod, at an- 
tagelsen af et medfødt anlæg støder paa meget vægtige 
betænkeligheder. Han siger saaledes, at det vilde være 
uforstaaeligt, at en organisme, der hidtil havde været sund, 
i adskillige tilfælde endog usædvanlig vel udrustet i psy- 
kisk henseende, pludselig skulde stanse i sin udvikling og 
maaske hjemfalde til de dybeste grader af demens. Man 
maa imidlertid være i høj grad eksklusiv psykiater, hvis 
beviser af denne art skulde gøre noget indtryk paa én. 
Vi ved jo dog alle, at der findes adskillige familjære li- 
delser indenfor centralnervesystemet , , hvor det medfødte 
anlæg spiller en alt overvejende rolle, og hvor sygdommen 
først kommer til udbrud i den unge eller voksne alder. 
Jeg mindes saaledes fra mit studieophold i London en 
20aarig ung mand, som led af en pseudohypertrofia mus- 
cularis, og i hvis slægt der fandtes flere tilfælde af samme 
sygdom, han kom med stort besvær vraltende ind paa kon- 
sultationsstuen i the national hospital, men to aar i forvejen 
havde han vundet første præmie i hurtigløb. Eller lad mig 
minde Dem om den heredo-cerebellare ataksi, hvor patien- 
terne som regel er fuldstændig raske og arbejdsdygtige til 
det 20 aar, eller om Huntigtons chorea, som baade er arvelig 
og som i reglen skaaner deres offre til de har passeret 
40aars alderen. Ved nogle af disse ekskvisit arvelige lidelser 
i nervesystemet, hvor det tilmed ofte ikke blot drejer sig 
om funktionelle, men om organisk paaviselige forandringer, 
ser det ud, som om det er puberteten, der har den ud- 
løsende indbydelse paa den latente disposition, ved andre 

er det de begyndende senile involutionsprocesser, der gør 
sig gældende, og i disse tilfælde er prognosen som oftest 
daarlig, fordi patienten ikke kan „vokse fra den". Og vi 
er heller ikke inden for psykiatrien ukendt med fæ- 
nomener, som maaske har en lignende forklaring. Det er 
saaledes ikke usandsynligt, at Thalbitzer har ret, naar han 
ikke vil tilkende den klimakterielle melankoli en selvstændig 
plads i systemet, men indrangerer den mellem de manio- 
depressive psykoser. Muligheden af, at den disposition, 
som disse patienter sidder inde med, har trodset de angreb, 
som ungdoms- og manddomsaarene har rettet imod dem, 
og først falder for involutionsprocessernes skadelige ind- 
flydelse, er ingenlunde udelukket, hvad ogsaa den slette 
prognose, som disse melankolier frembyder, ikke blot quoad 
valetudinem, men ogsaa ofte quoad vitam, kunde tyde paa. 
Det andet argument, som baade Kraepelin og Evensen 
fører i marken mod arvelighedens betydning for opstaaelsen 
af dementia præcox, er, at de arvelige psykoser saa ofte 
frembyder et helt andet sygdomsbillede og et helt andet 
forløb, end vi ser ved dementia præcox. Kraepelin frem- 
hæver saaledes, at de sindssygdomsformer, der opstaar paa 
arveligt grundlag, ikke fører til det hurtigt opstaaende 
aandelige sløvsind, som ved dementia præcox, men tvært- 
imod viser en langt mere snigende udvikling eller ogsaa 
hører til de periodiske sindssygdomme. Og Evensen siger, 
at dementia præcox længe nok har maattet gælde for de- 
generationens plumring af maniens eller melankoliens klare 
sygdomsbillede, og at inddelingen af sindssygdommene, efter 
som psykosen opstaar i en sund eller en ved medfødt 
anlæg disponeret hjærne, ikke lader sig opretholde. Jeg 
maa indrømme, at jeg har svært ved at forstaa, at den 
omstændighed, at flere arter af psykoser opstaar paa et 
fælles arveligt grundlag, skulde gøre afgrænsningen af de 
forskellige sygdomsenheder vanskeligere, end om dette ikke 
eksisterede. Det er jo dog bekendt nok, at f. eks. baade 

bystenen og epilepsien i et meget stort antal tilfælde op- 
staar paa arveligt grundlag, uden at vi derfor har nogen 
vanskelighed ved i de udprægede tilfælde at skælne dem 
fra hinanden. Og ganske vist tror jeg, at Vorster^) til en 
vis grad har ret, naar han hævder, at der i nogle familjer 
findes en similær disposition, saaledes at de psykoser, der 
opstaar i dem, har en udtalt tilbøjelighed til at optræde enten 
under billedet af den manio-depressive psykose eller en 
dementia præcox, — jeg kunde fra mit eget lille observations- 
materiale nævne flere eksempler paa saadanne slægter — , 
men der er mange undtagelser, saa det afgørende ganske 
sikkert ikke ligger i dispositionens art, men i at en saa- 
dan overhovedet er til stede. Men desuden er de særegen- 
heder, som Kraepelin 1 denne sammenhæng fremfører ingen- 
lunde overbevisende. Han indrømmer paa flere andre 
steder baade et mere snigende og et periodisk forløb af 
dementia præcox, ligesom terminalstadiet af denne lidelse 
ingenlunde altid er sløvsindet. Og at en ætiologisk 
faktor som arveligheden skulde forplumre andre psykopa- 
tiske sygdomsenheders renhed, saaledes som Evensen paa- 
staar, ser jeg ingen nødvendighed i. Jeg tror, naar vi 
har passeret det Heidelbergerskolens himmeltegn, hvori 
psykiatrien i alt fald herhjemme for øjeblikket staar, og 
næste gang en myndig haand drejer paa den psykiatriske 
systematiks kalejdoskop, saa vil en af de linjer, der kom- 
mer til at danne skæl imellem sygdomsenhederne, atter 
ligesom i psykiatriens morgen blive den hereditære dispo- 
sition. Jeg tror, at der indenfor den store gruppe af de- 
generative psykoser vil udskille sig tre store underafdelinger. 
Den ene vil blive den, der nærmest repræsenteres ved de 
sjælelige abnormiteter, som Kraepelin har samlet under 
betegnelsen de originære sygdomstilstande og de psykopa- 
tiske personligheder, og som til dels kommer ind under 
franskmændenes psychoses å prédisposition apparente^) ; den 

1) Monatschr. f. Psych. 1901. 

2) Åmaud: I traké de path. mentale. Paris 1903. 



112 



anden bliver de manio-depressive psykoser, og den tredje 
dementia præcox. Og Heidelbergerskolens fortjeneste vil 
have været den — gennem sin propaganda for det betydnings- 
fulde i at studere og systematisere sygdomstilfældene efter 
deres optrædelsesmaade og forløb og ikke alene efter deres 
øjeblikkelige symptomer — at muliggøre en saadan afgræns- 
ning. At der imellem disse tre grupper vil findes jævne 
overgange, og at de alle vil have en udgang aaben, hvor- 
fra overgangen til det normale sjæleliv sker ganske jævnt 
og umærkeligt, kan ikke fratage de typiske tilfælde noget 
af deres kliniske værdi — saa meget mindre, som de deler 
disse egenskaber med saa godt som alle andre psykopa- 
tiske tilstandsformer. 

Medens Kraepelin som sagt ikke tillægger den here- 
ditære disposition nogen betydning som aarsag til dementia 
præcox' opstaaen, opstiller han paa grund af lidelsens nære 
forbindelse med forplantningsorganernes funktion, med pu- 
berteten, puerperiet og klimakteriet, den teori, at lidelsens 
egentlige aarsag ligger i en selvforgiftning, der staar i et mere 
eller mindre fjærnt forhold til kønsorganerne. Denne teori, 
som opstod paa en tid, da autointoksikationerne og navnlig 
kirtlernes interne sekretion blev misbrugt som forklarings- 
forsøg ved en mængde hidtil patogenetisk uopklarede syg- 
domstilfælde, svæver i virkeligheden ganske i luften. 
Den løser slet ikke spørgsmaalet, men skyder blot be- 
svarelsen videre ud. Thi hvad er aarsagen til forandrin- 
gerne i ovariernes og testes interne sekretion? Beror disse 
muligvis paa et abnormt arveligt anlæg, eller hvorfor op- 
træder de netop hos individer, hvor der findes saa ud- 
præget en psykopatisk disposition som hos disse patienter? 
Kraepelin maa selv indrømme, at 70 **/o af de tilfælde af 
dementia præcox, som jeg mener bør regnes med til denne 
sygdomsgruppe, falder i tiaaret mellem det 15de og 25de 
aar. At nogle opstaar senere, er der i og for sig ikke 
noget paafaldende i, dels er det en bekendt erfaring fra 

den øvrige kliniske medicin, at sygdomsbilleder, som væ- 
sentligst er knyttet til bestemte aldersklasser, sporadisk fore- 
falder i andre, dels vil i adskillige tilfælde de psykiske 
forstyrrelser være begyndt langt tidligere, end patienten 
og hans paarørende angiver, og dels er det paa grund af 
hele vor psykiatriske diagnostiks upaalidelighed og vor sy- 
stematiks ufuldstændighed umuligt andet, end at tilfælde, 
som en senere tids mere forfinede kliniske metoder vil 
vide at anbringe paa deres selvstændige plads i systemet, 
under de nuværende mere primitive forhold føres ind under 
den gruppe, som for øjeblikket er den mest elastiske. 

De to momenter, jeg derfor i ætiologisk henseende an- 
ser for de afgørende og betydningsfulde for udviklingen af 
en dementia præcox, er den hereditære disposition og pu- 
bertetsudviklingen. At jeg ikke er i stand til at angive de 
strukturelle forandringer eller de kemiske og fysiske for- 
skydninger i cellernes metabolisme, som muligvis betinges 
af disse to faktorer, og som er forudsætningen for denne 
psykoses opstaaen, kan ikke berøre deres værdi i ætiolo- 
gisk henseende. Der findes jo saa mange sygdomme i 
den øvrige kliniske medicin, hvor den samme mangelfuld- 
hed gør sig gældende. 

Kraepelin har indenfor den større sygdomsgruppe: de- 
mentia præcox afgrænset tre underafdelinger: den hebe- 
frenCy den katatone og den paranoide demens. Medens de 
to første underafdelinger til trods for, at der findes en 
del overgangs- og blandingsformer imellem dem, saa det 
nu og da kan være vanskeligt i det givne tilfælde at af- 
gøre, hvor man skal anbringe patienten, i det store og 
hele svarer til to i klinisk henseende let kendelige syg- 
domsenheder, saa er fofholdet et noget andet for den pa- 
ranoide demens' vedkommende. Og dette hænger, som 
jeg ved en anden lejlighed har gjort Dem opmærksom paa, 
sammen med det ejendommelige standpunkt, Kraepelin ind- 

Christiansen : Psykiatiske Forelæsninger. 8 

tager til paranoiaen. En del af disse tilfælde af paranoid 
demens kan, hvad ogsaa Evensen og fornylig en anden 
norsk psykiater Vogt^) holder paa, naturlig føres ind under 
forryktheden; en anden del frembyder ved siden af en 
række usammenhængende og flygtige vrangforestillinger 
saa tydelige hebefrene eller katatone træk, at der ingen 
grund er til alene paa basis af den større fylde af vrang- 
forestillinger at afgrænse en særlig sygdomsenhed, saa 
meget mindre som vrangforestillingerne i mange tilfælde 
først optræder, efter at hebefrenien og katatonien i længere 
tid har bestaaet uden paranoid tilblanding;^) og en tredje 
del endelig — sikkert den mindste — hører til overgangs- 
formerne til de manio-depressive psykoser. En omstæn- 
dighed, der ogsaa gør mig uvillig til at optage den para- 
noide demens som en af dementia præcox' underafdelinger, 
er, at knap 40 ^/q af tilfældene efter Kraepelins angivelse 
falder før det 25de aar, en omstændighed, der efter min 
mening paa det tydeligste viser, at vi her staar overfor 
sygdomsprocesser med ganske andre forudsætninger end 
i de to førstnævnte grupper. 

Jeg skal om et øjeblik vise Dem en patient med hebe- 
freni og søge at fastslaa de momenter, der udmærker 
denne form for dementia præcox. Men forinden maa jeg 
have lov til at gøre en historisk digression til et hjemligt 
arbejde, nemlig til Fr. Langes doktordisputats*). Naar 
man er dansk, og naar man er læge og, mere specielt, 
neurolog, saa er der noget baade mistrøstigt og harme- 
ligt i, at to bøger som Carl Langes: rygmarvens pa- 
tologi og Fr. Langes: om arvelighedens indflydelse i 
sindssygdommene, er skrevet paa et sprog, der har umulig- 
gjort, at de synspunkter og de erfaringer, der er nedlagt i 
dem, kunde faa nogen nævneværdig indflydelse paa den 
udvikling og de veje, som neurologien og psykiatrien fulgte 

^) Psykiatriens grundtræk. Første del. p. 108. Kristiania 1905. 

-) Se Anmærkningen p. 135. 

3) Om arvelighedens indflydelse i sindssygdommene. Kbh. 1883. 

ude i verden. Naar man i adskillige aar har vænnet sig 
til at arbejde med Heidelbergerskolens synsmaade som 
rettesnor, og saa igen gennemlæser Langes arbejde, kan 
man ikke undgaa at blive slaaet af, hvorledes han i mere 
end én retning har været foregangsmand og paa mange 
punkter har foregrebet den udvikling, den moderne psy- 
kiatri har taget. Ganske vist staar Lange over alt paa Morels 
skuldre, men baade den afgrænsning, han giver stoffet, og 
den rigdom af kliniske og symptomatologiske enkeltheder, 
han føjer til, gør hans fremstilling til den betydeligste, jeg 
mindes at have læst. Og hvis De vil læse kapitlet om 
den erhvervede idiotisme igennem, saa vil De der, baade 
hvad afgrænsningen af de enkelte former angaar, og hvad op- 
trædelsesmaade, symptomerne og beskrivelsen af terminal- 
stadierne angaar, finde hele kærnen i det sygdomsbillede, 
der nu gaar under navnet demen tia præcox, begrænset. 
Ogsaa Lange skildrer et paranoidt forløb af denne lidelse, 
men hans skildring passer kun paa de patienter, som 
Sander har samlet under betegnelsen: den originære for- 
rykthed, et sygdomsbillede, der uden tvang lader sig ind- 
ordne under hebefrénien. Til en sygdomsgruppe af det 
omfang, som Kraepelin giver sin dementia paranoides, ken- 
der han derimod intet. 

Men selv om Langes kliniske skarpsyn — jeg havde 
nær sagt imod hans vilje — foregriber en ny tids af- 
grænsning af disse psykoser, saa er hans grundsyn paa 
de faktorer, der adskiller de kliniske sygdomsenheder 
indbyrdes, et andet end vort. Langes interesse er langt 
mindre optaget af gennem psykosernes optrædelsesmaade, 
forløb og symptomatologi at slutte fremad til deres pro- 
gnose, end af gennem studiet af terminalstadiet eller 
det eller de psykiatriske radikaler^), hvorover sinds- 
sygdommen er bygget, at slutte tilbage til deres ætio- 
logi. Jeg kan forstaa, at denne betragtningsmaade er særlig 

1) De vigtigste sindssygdomsgrupper i kort omrids. Kbh. 1894. 

fristende paa en sindssygeanstalt, hvor psykosernes termi- 
nalstadier, og den brogede mangfoldighed, hvorunder de 
forskellige former og gråder af demens dér præsenterer sig, 
byder sig selv frem til studie og overvejelse. Men her 
paa afdelingen, hvor vi saa godt som aldrig ser de 
dybere grader af sløvsindet — jeg regner ikke med de- 
mentia paralytica og de alkoholiske og senile demenser 
— men hvor psykosernes akute stadier fanger interessen 
saa meget desto mere, her ægges man til stadig at be- 
skæftige sig med prognosen, stadig at spejde efter de 
momenter, der kan give en vejledning til besvarelsen af 
spørgsmaalet om : hvordan vil det gaa? hvorledes er chan- 
cerne for helbredelse? Og det er derfor næppe nogen til- 
fældighed, at det ikke er fra en sindssygeanstalt, men 
fra en psykiatrisk klinik — den i Heidelberg nemlig — 
at parolen om prognosens betydning som inddelingsprincip 
er givet. 

Den patient, jeg vil demonstrere for Dem, er en ung 
pige paa 22 aar, som for en maanedstid siden er kommet 
herind fra landet. Om hendes familjeforhold har det været 
umuligt at faa oplysninger. Men selv har hun været syg i et 
aarstid. Det begyndte med, at hun følte sig træt og uar- 
bejdsdygtig, samtidig med at der opstod en hel række for- 
skellige abnorme sensationer. Hun havde smærter i brystet, 
trykken i hovedet, susen og knagen i ørene. Hun følte 
sig tillige i denne tid dygtig deprimeret, græd ofte, havde 
fornemmelsen af, at der skulde hænde en ulykke, og at 
hendes liv var forspildt. Denne ulykkefølelse var til tider 
saa stærk, at hun tænkte paa suicidium, og — som hun 
selv siger — en enkelt gang har været lige ved at gøre 
alvor af det. 

Efter at denne tilstand havde varet nogle maaneder, op- 
stod der hallucinationer dels paa synet, dels paa hørelsen. 
Hun saa navnlig om natten store, hæslige, onde ansigter, 
til andre tider var det engle eller Kristus eller Vorherre 

selv, der viste sig for hende. Undertiden forskrækkede 
disse syner hende, til andre tider lod- de hende ganske 
uberørt. Hun hørte ogsaa nu og da stemmer, der talte til 
hende om himlen og helvede, bragte bud til hende fra en 
broder, der er død, og fra hendes fader. Da hun for en 
maaned siden kom her til byen, steg hendes hallucinationer 
i styrke, og da hun følte sig overbevist om, at den pige, 
hun boede i værelse sammen med, var en djævel, og da 
stemmerne begyndte at tale om, at hun skulde skydes, 
forlod hun pludselig sin plads, drev hvileløs omkring paa 
gaden, indtil hun paa Raadhuspladsen gav sig til at skrige 
i vilden sky af angst for de onde aander. Hvorfor hun af 
politiet blev indlagt her. 

Jeg skal nu vise Dem patienten. Som De ser, er hun 
kraftig bygget, i god ernæringstilstand, med frisk og sund 
hudfarve. Da hun kom her ind, smøg hun sig paa en 
ejendommelig slangeagtig maade igennem døren, gik et 
par gange op og ned ad gulvet, daskende med armene og 
vridende med kroppen og kastede sig saa fnisende i en 
stol uden tilsyneladende at tage noget hensyn til omgivel- 
serne. Spørger vi hende nærmere ud om hendes forhold, 
saa hører De imidlertid, at hun giver ganske ordentlige 
og samlede oplysninger om sin hjemstavn, sin skolegang 
og sin familje. Hun ved ogsaa meget godt, at hun er paa 
et hospital, kender dato og aarstal, ved, hvor længe hun 
har været her, men kender ikke navnene paa en eneste 
af personalet. Det er dog kun ved at holde hende fast 
og tvinge hendes opmærksomhed til at fastholde spørgs- 
maalene, at man opnaar disse korrekte svar. Ofte svarer 
hun først ganske hen i vejret eller nævner den dato eller 
det navn, der først falder hende ind. Hendes skolekund- 
skaber synes selv for en bondepige at være i høj grad 
begrænsede, og hendes regnefærdighed er ligeledes yderst 
tarvelig, selv énciffrede tal lykkes det hende ikke altid at 
lægge rigtig sammen. 

\ Spørger vi hende noget nærmere ud om hendes vrar^- 

\ forestillinger, saa erklærer hun, at djævlen kom til hende, da 
' hun var barn, og sagde, at hun levede som et svin og skulde 
i helvede, men at hun nu har fundet Vorherre, og at han 
nok skal hjælpe hende. Hun fortæller ogsaa, at hun havde 
en ven, men at djævlen gjorde dem til uvenner, saa han 
ikke kom til hende, og hun kunde ikke 'en gang græde, 
fordi en ond aand passede paa hende. Hendes forestil- 
linger og tale drejer sig i det hele næsten udelukkende 
om religiøse forhold. Af og til har hun miskendt omgivel- 
serne, mente saaledes forleden dag, at overlægen var Gud, 
og bad ham om at tage hende med op til himlen; hun 
har ogsaa skiftevis opfattet sine medpatienter som djævle 
og engle, har paastaaet, at en af kandidaterne var hendes 
broder og hørte til kongefamiljen. Men alle disse forestil- 
linger er, skønt saare begrænsede i antal, meget skiftende 
og flygtige, uden antydning af systematisering. 

Hvad hendes opførsel og hendes handlinger angaar, saa 
er de, ligesom De ser det nu, præget af en planløshed og 
mangel paa fornuftig motivering, der straks maa falde i 
øjnene. Der er en næsten ustanselig motorisk uro over 
hende, kun et øjeblik ad gangen bliver hun paa samme 
sted; sidder hun et øjeblik ned, rejser hun sig straks op 
igen, dasker rundt i stuen, syngende eller snakkende, 
rører snart ved én ting, snart ved en anden, paa en un- 
derlig pueril, hvileløs maade. Der er intet af den maniske 
uros maalbevidste handlen over disse bevægelser, de synes 
kun at være udtryk for en trang til at røre sig, en ulyst 
mod at være i ro, men bevægelsens udslag og resultat er 
ganske uden betydning for hende. Paa afdelingen har 
denne bevægelsestrang af og til givet sig endnu tydeligere 
udtryk; dels har hun et par gange givet sig til at vælte 
borde og stole eller rive alt ned, hvad der stod paa bor- 
det, til andre tider har hun i timevis gaaet op og ned ad 
gulvet og sunget i vilden sky. Om nogen verbigeration, 

saaledes som man finder (Jet ved katatonien, har der ikke 
været tale, det er ikke de samme ord eller sætninger, der 
stadig vender tilbage, selv om syntaksen og meningen af 
de enkelte sætninger var ligesaa uforstaaelig som ved den 
egentlige verbigeration. Derimod findes der to andre fæno- 
mener hos vor patient, som ogsaa hyppigt og ofte i endnu 
mere udpræget grad optræder under katatoniens forløb. 
Det ene er de forvredne, aparte stillinger, hun af og til 
indtager, og som hun kan fastholde i unaturlig lang tid. 
Det andet er det fænomen, som gaar under navnet echo- 
praxL Som De ser, kan man ved at foretage forskellige 
bevægelser, f. eks. løfte og sænke armene, faa patienten 
til at gøre det samme, og naar man forandrer bevægelsens 
rytme eller planet, hvori den foregaar, følger hun sla- 
visk med. 

Endnu et symptom maa jeg omtale for Dem, og det 
er den fuldstændige stemningsindifferentisme, der behersker 
patienten. Hun gaar som regel omkring i en nynnende 
ligegladhed, og hvad enten hun i det enkelte øjeblik tror, 
at himlen vil aabne sig, og hun blive taget op til Vorherre, 
eller hun taler om, at hun skal brændes i helvede, hendes 
reaktion overfor disse forestillinger er altid paafaldende 
spagfærdig. Men hendes stemningsudbrud er ogsaa i høj 
grad skiftende. De saa selv, hvorledes hun for lidt siden 
fortrak sit ansigt som til graad og endogsaa førte sin haand 
op for ansigtet, men næsten i samme øjeblik, det var sket, 
spredte hun paa ganske tøset maner fingrene og smilede 
ud igennem dem. Disse stemningsudbrud er som illinger, 
der farer hen over hendes bevidsthed, snart i én retning, 
snart i en anden; de kruser kun overfladen, men gaar al- 
drig i dybden, og er glemt i samme øjeblik, de er svundet. 
Det er heller ikke altid, at stemningsudbruddet er et 
adæqvat udtryk for det forestillingsindhold, der i øjeblikket 
behersker hende. Der er intet i vejen for, at hun med 
et smilende ansigt fortæller, at hun skal skydes, eller at 

hun grædende taler om de engle, hun mener sig omgivet 
af. Denne paramemi er et meget almindeligt symptom ved 
hebefrenien. Men endnu hyppigere ser man dog, at pati- 
enterne ganske umotiveret brister i latter uden at kunne 
give nogen grund. Som regel siger de — ligesom vor patient 
— at de kan ikke lade være, at det kommer over dem. Disse 
umotiverede stemningsudbrud — det hænder ogsaa, at det er 
graad, det drejer sig om — minder en del om de fæno- 
mener af lignende art, som man nu og da træffer ved or- 
ganiske lidelser i hjærnen eller medulla oblongata. De er 
fra disse latteranfald ikke berettiget til at slutte til nogen 
løftet stemning hos patienten, lige saa lidt som De af hendes 
livlige, spillende øjne maa lade Dem forlede til at tro, at 
hendes fjantede, puerile væsen dækker over et rigere be- 
vidsthedsindhold, end hun virkelig sidder inde med. Jeg 
har paa St. Hans hospital set flere patienter, hvis blik var 
ligesaa livligt og tilsyneladende opmærksomt som hos vor 
patient, men som i aandelig henseende til trods herfor var 
at betragte som en tabula rasa. 

I et tilfælde som dette er prognosen ikke vanskelig at 
stille. Og det ligger i, at demensen hos vor patient har 
naaet saa betydelig en grad^ at der ikke kan blive tale 
om nogen nævneværdig forandring i hendes tilstand. Det 
er muligt, endog sandsynligt, at hendes vrangforestillinger, 
hendes hallucinationer, hendes motoriske uro, de pludselig 
umotiverede handlinger efterhaanden vil tabe i styrke. 
Men den mangel paa ønsker og interesser, den næsten 
fuldstændige stemningsindifFerentisme , det puerile, lune- 
fulde, tilfældige i opførsel, manglen paa initiativ og eyne 
til at sondre og afveje bevidsthedsindholdet efter dets be- 
tydning og værdi, alt dette er sikkert irreparabelt, fordi 
det samlet danner kærnen i den kroniske uhelbredelige 
aandelige svækkelsestilstand, der gaar under navnet demens. 
Det er sandsynligt, at denne patient i løbet af relativ kort 
tid vil komme til at frembyde billedet af den fuldstændige 

aandelige uproduktivitet og passivitet, som præger termi- 
nalstadiet af det store flertal af hebefrenikere. ^) 

Det er imidlertid ikke alle tilfælde af hebefreni, hvor 
prognosen lader sig stille saa let som hos vor patient. Det 
hænder nu og da, at lidelsen afbrydes paa et tidspunkt, 
hvor demensen er langt mindre fremtrædende og ofte kan 
være vanskelig at erkende. Der er saaledes tilfælde af 
hebefreni, der saa at sige stanser i opløbet og aldrig naar 
ud over det snigende prodromalstadium, der altid indleder 
denne sygdomsform. Disse patienter ser man saa godt 
som aldrig paa sindssygeanstalterne, og selv her paa afde- 
lingen findes de hyppigere i pav. II end paa sindssyge- 
afdelingen. Derimod træffer man dem ofte dels paa poli- 
kliniken, dels ude i livet. Mange af dem frembyder bil- 
ledet af en mer eller mindre hypokondert farvet neurasteni. 
De føler sig trætte og uoplagte til arbejde, klager over en 
del abnorme sensationer i forskellige lokaliteter, navnlig i 
hovedet og ryggen,^ de bliver indesluttede, menneskesky, 
„dybttænkende", taber interessen for deres arbejde, bliver 
skødesløse i deres opførsel, glemsomme og distraite. Og 
da disse symptomer saa ofte optræder paa et tidspunkt i 
patienternes liv, hvor der stilles større krav til dem end 
tidligere, saa bliver deres sygdom opfattet som en følge 
af overanstrængelse eller forlæsthed. Hos en del af saa- 
danne patienter lykkes det gennem anamnesen at faa op- 
lyst, at patientens tilstand betegner en mer eller mindre 
iøjnefaldende forandring i hans karakter og aandelige yde- 
evne. Han har tidligere været maaske endog ualmindelig 
opvakt og interesseret, saa at ynglingen ikke synes at ville 
holde, hvad drengen lovede. Det er disse tilfælde, som 
Kahlbaum^) har haft for øje ved skildringen af, hvad han 
kalder for heboidofrenien. Nogle af disse patienter kommer 
sig, og hvis Kraepelin havde taget mere hensyn til dem. 



1) Er fremdeles paa St. Hans hospital: „stærkt dement, næsten idiotisk, 
med impulsive voldsomheds- og raserianfald". 

2) Allg. Zeitschr. f. Psychiatrie. Bd. 41 og 46. 

end han har, tror jeg, at han vilde naa til et højere pro- 
centtal end 8 for helbredede hebefirenier. 

I andre tilfælde holder de ovenfor nævnte symptomer 
sig, enkelte svingninger undtagne, ganske uforandret igennem 
aaringer, ofte livet igennem, og gør patienterne til invalider, 
der aldrig naar til at udføre voksne menneskers gerning. 

I en tredje række af tilfælde svinder symptomerne, og 
patienten naar sin tidligere arbejdsevne og aandelige styrke, 
men efter kortere eller længere tids forløb vender symp- 
tomerne tilbage, og patienten glider ganske stille over i 
den hebefrene demens med dens forskellige attributer, eller 
han kommer sig atter, og først efter to eller flere saadanne 
anfald viser sløvsindet sig tydeligt. I disse periodisk for- 
løbende tilfælde, hvor der efter det enkelte anfald synes at 
indtræde en tilbagevenden til status quo, kan det ofte være 
ganske umuligt at afgøre, om det drejer sig om en hebefreni 
eller et anfald af en manio-depressiv psykose. 

Jeg tror derfor ikke, det vil være muligt at angive 
for Dem, hvorledes De i det enkelte tilfælde skal være 
i stand til, naar det alene drejer sig om symptomer, 
der i mange tilfælde danner initialstadiet til en hebefreni, 
at stille en sikker prognose. Men De skal i saadanne 
tilfælde med spændt opmærksomhed spejde efter de 
symptomer, der karakteriserer den hebefrene demens. 
Viser der sig i patientens opførsel t)g væremaade noget 
af den puerile fjantethed, med imperative stemningsudbrud, 
eller den umotiverede, uoverlagte impulsivitet, eller den 
højttravende affektation i lader og ordvalg, der saa ofte 
findes ved hebefrenien, eller dukker der flygtige, usystema- 
tiserede vrangforestillinger og hallucinationer op, eller synes 
De at skimte stemningsindifFerentismen eller andre af 
demensens kendetegn, saa vil sagen som regel være klar. 
Thi i det store flertal af de tilfælde, hvor demensen med 
sikkerhed kan demonstreres, vil forløbet være progredient, 
og terminalstadiet være de dybeste grader af sløvsindet. 



DEMENTIA PRÆCOX. 

(KATATONIEN). 



MINE damer og herrer! Den 21aarige unge mand, 
som De her ser komme ind med mig, vil sikkert 
ved hele sin ydre apparition og sin ejendommelige opførsel 
straks gøre det klart for Dem, at vi staar overfor et psykisk 
abnormt individ. De saa, hvor langsomt det gik med at 
faa ham herind, hvilken sej, passiv modstand, han gjorde 
mod at flytte benene, hvorledes han nu og da bøjede kroppen 
tilbage, saa man kun ved at skyde paa ham eller tage ham 
under armen fik ham af sted. Og nu, da jeg har givet slip 
paa ham, bliver han staaende med ludende hoved, hængende 
arme og flekterede knæ, stirrende ud for sig uden tilsyne- 
ladende at tage det ringeste hensyn til omgivelserne, med 
et udtryksløst blik og ganske stillestaaende ansigt. Prøver 
man paa at bryde denne passivitet ved f. eks. at løfte den 
ene arm i vejret, saa møder dette forsøg en tydelig mod- 
stand, men er armen først løftet, beholder den den givne 
stilling. Og bøjer vi det ene knæ og løfter foden fra jorden, 
og retter vi hans hoved til en knejsende stilling, saa be- 
varer han denne kunstig tilvejebragte holdning i en saa at 
sige ubegrænset tid, og han gør det, uden at hans ansigt 
viser noget tegn paa anspændelse og uden at den rysten, 
der hos normale mennesker markerer den begyndende træt- 
hedsfomemmelse, indtræder. 

Beder vi ham om at lægge sig i sengen, saa gør han 

tøvende et svagt tilløb til at følge opfordringen, men stanser, 
inden han har faaet den udført ; og efter at vi med noget 
besvær har faaet ham i seng, saa lægger han sig ubevægelig 
paa ryggen med armene langs med siden og hovedet løftet 
op fra puden i en svævende stilling. Denne trang til at 
fastholde det én gang givne faar ogsaa udtryk saavel i de 
bevægelser, patienten af sig selv udfører, og som i mange 
tilfælde bærer præget af det rent tvangsmæssige, som i de 
bevægelser, det ofte lykkes rent suggestivt at paaføre ham. 
Hos vor patient lykkes det uden vanskelighed, naar man .løfter 
og sænker sin egen arm, at faa ham til at foretage den 
samme bevægelse, og er han først kommet i gang, saa bliver 
han ved med det længe efter, at jeg er hørt op. Denne 
stereotypi er, hvad enten den giver sig udtryk ved en stædig 
fastholden af en bestemt, ofte ubekvem og forvreden stillingy 
eller i katalepsien, eller handlingssuggestibiliteten, et over- 
ordentlig karakteristiskt træk i symptomatologien af den 
lidelse, der her beskæftiger os. 

Hvis De fulgte ham dagen igennem, vilde De faa et 
endnu fyldigere indtryk af, hvor fuldstændig saadanne 
enkelte psykomotoriske funktioners hegemoni overfor alle 
andre behersker hans tilværelse. Og det er ikke blot i dage 
og uger, at denne tilstand kan vare, men ofte strækker den sig 
over maaneder og aar. Det kan saaledes nok siges at være 
et af de mest trøstesløse syn, der kan møde én, naar man 
efter længere tids forløb vender tilbage til den sindssyge- 
anstalt, hvor man i sin tid færdedes, saa at træffe patienter 
af denne art igen. Man ser dem efter aar og dags forløb 
stivnede i de samme stillinger, som da man rejste. Én 
staar med armene udbredte langs væggen, som var han 
korsfæstet, én sidder sammenrullet i den samme krog, med 
benene krummet og hovedet hvilende paa dem, medens 
saliva periodevis som en kilde strømmer ud ad munden paa 
ham, én sidder som en ^ssyrisk stengud med albuerne paa 
laarene og hænderne lukket omkring knæene, medens 

hovedet er bøjet, og der er opstaaet ødem af ansigtet paa 
grund af den stadige hængen. Andre traver op og ned 
langs den samme mur, som da man sidst saa dem, eller 
spaserer som en hane op og ned ad den samme strimmel 
jord, der i aarenes løb er blevet fast og haard af hans 
trin. Disse patienters bevidsthed har knyttet sig omkring 
en ganske begrænset provins af psykomotoriske impulser, 
der ved sin perseveration i) skaber disse ganske hensigts- 
løse stillinger, medens bommen er slaaet ned for alle de 
associationernes veje, der fører til modforestillinger og 
kontraimpulser. Og de enkelte bevægelsesimpulser, disse 
patienter sidder inde med, er ligeledes i høj grad bundne, 
de løber ligesom paa skinner altid den samme korte stræk- 
ning frem og den samme tilbage, og der kræves meget 
stærke paavirkninger ude fra for at tvinge patienten bort 
fra disse baner, og lykkes det, sker bevægelsen tungt og 
under en stadig energisk modstand. Ogsaa her lades 
hele den sum af associationsmuligheder, der under nor- 
male forhold staar til vor raadighed, ganske ude af be- 
tragtning. 

Medens saavel trangen til at bevare bestemte stillinger 
ligesom de stereotype bevægelser, katalepsien og handlings- 
suggestibiliteten uden tvang kan føres ind under et fælles 
psykopatologisk synspunkt, saa forekommer der hos vor 
patient et andet symptom, som ved en overfladisk betragt- 
ning synes at staa i den grelleste modstrid med den forøgede 
suggestibilitet, som de to sidstnævnte fænomener tyder paa, 
jeg mener det symptom, som allerede Kahlbaum har be^ 
skrevet under navnet negativismen. 

Beder vi vor patient om at række tungen ud, saa ser 
De, at han gør et forsøg paa det, men det lykkes ham kun 
at bringe spidsen lige udenfor tænderne. Og forsøger vi 
paa at hjælpe ham ved at lægge en flnger paa hans hage 
og aabne munden, saa er det saa langt fra at bedre situa- 

1) Neiser. Allg. Zeitschr. f. Psych. B. 51. 

tionen, at det kun medfører, at han med stor energi bider 
tænderne sammen. Og ganske paa samme maade gaar det, 
naar vi beder ham om at lukke øjnene, han spiler dem kun 
endnu højere op, og lukker vi dem med magt, saa aabner 
han dem øjeblikkelig, saa snart vi Ijærner fingrene. Trykker 
vi hovedet ned imod puden, saa føles der stadig en energisk 
modstand herimod, og slipper vi, saa springer det øjeblikke- 
lig tilbage til den tidligere svævende stilling. Der er patien- 
ter, hos hvem denne trang til kontrær opførsel er saa ud- 
præget, at de med en ganske utrolig gennemført konsekvens 
bestandig foretager sig den handling, der er modsat den, 
de mærker, man ønsker af dem. Medens forøget suggesti- 
bilitet jo ellers betyder en abnorm stærk paavirkelighed for 
inducerede forestillinger, saa foreligger der her, hvad man 
kunde fristes til at kalde en negativ eller pervers suggesti- 
bilitet, idet den inducerede forestilling øjeblikkelig lader 
modforestillingen springe saa stærkt frem i bevidstheden, 
at den bliver dominerende og det afgørende for handling- 
ens udslag. 

Hvor nær i slægt med de tidligere nævnte symptomer, 
negativismen i virkeligheden er, fremgaar ogsaa deraf, at 
det ofte kan være vanskeligt nok at afgøre, hvorledes man 
skal forklare flere af de fænomener, der optræder hos disse 
patienter. Ser man bort fra muligheden af hallucinatorisk 
indflydelse, saa er det jo vanskeligt at sige, om den kom- 
plette stumhed, som patienten frembyder, kun er et udtryk 
for hans vedhængen ved det engang givne eller for hans 
negativistiske tilbøjeligheder. Hvor mutacismen er saa kom- 
plet som hos vor patient, forekommer den første antagelse 
mig at være den naturligste, men hvor den som hos en 
kvindelig katatoniker, vi for øjeblikket har liggende 
her paa afdelingen, nu og da ved bestemt tiltale kan brydes, 
og hvor resultatet er, at hun paa ganske simple spørgsmaal 
og mod bedre vidende svarer forkert og f. eks. paa spørgs- 

maal om, hvor gammel hun er, snart svarer tre aar, snart 
firsindstyve, eller paa spørgsmaal, hvem jeg er, svarer: 
min søster, der er denne „Vorbeisprechen" jo ganske tydeligt 
udtryk for patienters negativisme. Og en lignende betragt- 
ningsmaade maa gøre sig gældende overfor den urenlighed, 
som saa ofte findes hos disse patienter. Hos nogle er den 
kun at opfatte som en side af hans passivitet, han lader 
sin blære løbe fuld og kan, naar trangen til at tømme den 
indfinder sig, ikke overvinde den inerti, der behersker ham, 
men lader vandet i sengen og bliver liggende uden at yttre 
det mindste ubehag. Hos andre stiller sagen sig anderledes, 
de er f. eks. ikke at formaa til at tømme blæren eller rectum, 
naar de bringes ud paa W. C, men saasnart de er bragt 
tilbage til deres seng, gør de det. Paa samme maade kan 
disse patienters spisevægring snart opstaa, fordi de ikke kan 
overvinde den modstand, der findes i de psykomotoriske 
centrer, der skal sættes i bevægelse, for at denne akt kan 
foregaa, snart opstaar den som et udtryk for deres nega- 
tivisme, naar de f. eks. haardnakket vægrer sig ved at 
spise deres egen mad, men et øjeblik efter gaar hen og 
sluger en anden patients. 

Heller ikke den passive, ofte meget energiske modstand, 
patienten gør imod at skifte stilling eller mod at blive 
vasket og gjort istand eller blive flyttet, er altid ud- 
tryk for negativisme, men kun mangel paa evne til og ulyst 
imod at hæve den spasme, der findes i bestemte cortex- 
gebeter, og give sig nye handlingsimpulser i vold. Jeg er 
imidlertid ikke sikker paa, at den modstand, vor patient 
gjorde, da han blev ført her ind, alene skyldes det ene 
eller det andet af disse momenter. Det er nemlig muligt, 
at der laa en vis angstaffekt bag ved hans vægren sig. Det 
viste sig forleden dag, da vi forsøgte at flytte ham over 
paa den rolige gang, at dette voldte en del besvær. Og 
han satte sig ikke alene til modværge, idet han strittede 
imod med arme og ben, men han gav sig til at skrige 

højt, blev rystende og svedende, og hans ansigtsudtryk 
røbede tydeligt en udpræget ængstelse, saa vi maatte afstaa 
fra forsøget. 

De ser altsaa, at her som saa ofte i psykiatrien 
ligger den psykologiske motivering af et symptom ikke 
altid klart for dagen, for at naa ind til det maa man tage 
flere forskellige faktorer i betragtning, og ofte maa vi nøjes 
med en sandsynlighedsforklaring. 

Endnu et symptom paa patientens negativisme vil jeg 
nævne for Dem, og det er den sensibilitetsforstyrrelse, han 
lider af. Som De ser, kan man overalt stikke ham endog 
stærkt og vedholdende, uden at han reagerer paa det, selv 
naar man stikker ham højt op i næsen, tager han ingen 
notits af det, lige saa lidt som han, naar man lægger en 
finger paa hans cornea, kniber øjet til. Jeg har imidlertid 
saa ofte^) gjort Dem opmærksom paa dette symptoms be- 
tydning som udtryk for en tilstedeværende negativisme og 
paavist dels deres nøje samhørighed i forløbet og dels de 
kriterier, der skal hjælpe Dem til at kende denne sensi- 
bilitetsforstyrrelse fra den hysteriske, saa jeg i aften ikke 
skal opholde mig længere ved det. 

Disse forskellige udslag af et abnormt fungerende viljes- 
liv, der er stivnet i eller bundet til ganske bestemte eller 
stadig tilbagevendende psykomotoriske formler, giver disse 
patienters væsen og handlen præget af noget uvirkeligt og 
voksfiguragtigt, af noget hensigtsløst og fornuftstridigt. 

Det hænder imidlertid ofte, at denne patientens passi- 
vitet pludselig brydes for kortere eller længere tid. Under- 
tiden rejser patienten sig pludselig op i sengen og giver 
sig til — saaledes som tilfældet var hos vor patient forleden 
dag — i timevis og i en ganske bestemt rhytme at tromme 
med hænder og arme paa madrassen. Eller patienten giver 
sig — saaledes som den unge pige, jeg før omtalte for Dem 
— til at skrige højt og vedholdende. Da vi spurgte hende 

1) Se p. 97 o. f. 

om, hvorfor hun gjorde det, gav hun det ganske menings- 
løse svar, at det var fordi „der var en lille, bitte fugl, der 
sang saa skønt om minderne". I disse tilfælde har bevægel- 
serne som regel karakteren af tvangsbevægelser. 

Men hos andre patienter bliver de pludselig opstaaende 
viljesimpulser omsat i handlinger, der paa grund af den 
eksplosive voldsomhed, hvormed de overvinder patientens 
passivitet, og den hurtighed og præcision, hvormed de 
udføres, virker i høj grad overraskende netop hos disse 
patienter, hvor den psykomotoriske spasme og spærring 
ellers er et saa fremtrædende træk. Man kan, naar man 
tager den stærkt forøgede suggestibilitet, der findes hos disse 
patienter, i betragtning, ikke frigøre sig fra den forestilling, at 
det ved disse impulsive handlinger drejer sig om psykologiske 
processer, der staar dem, der betinger autosuggestionen, nær. 
De vil ofte høre, at disse patienter, naar de klarer op, 
erklærer, at de foretog den paagældende handling, som de 
i reglen har en tydelig erindring om, fordi de „maatte gøre 
det", eller fordi de „ikke kunde lade være". Det er det 
impulsive, motivløse, det præcise og hensynsløse i udførel- 
sen, der karakteriserer disse handlinger. Hos vor patient 
har vi en enkelt gang været vidne til en saadan handling, 
idet han for et par dage siden pludselig rejste sig op og 
under høj latter gav sig til at slaa løs paa en anden patient. 
En anden patient af lignende art, som i flere uger havde 
ligget hen i en lige saa dyb stupor, sprang pludselig ud af 
sengen og jog sin haand igennem en rude for derefter 
ganske langsomt at vende tilbage til sin seng og lægge sig 
hen, ubevægelig og stum som tidligere. Og da disse im- 
pulsive handlinger nu og da antager meget alvorlige aggres- 
sive former, idet patienten pludselig farer hen mod en 
eller anden af omgivelserne og søger at kvæle ham, 
eller ogsaa ligesaa uventet og ligesaa umotiveret gør al- 
vorlige selvmordsforsøg, saa maa De ikke lade Deres aar- 
vaagenhed lulle i søvn af patienternes passivitet, men altid 

Christiansen : Psykiatriske forelæsninger. 9 

være forberedt paa de største overraskelser fra deres side 
og vide at tage Deres forholdsregler imod dem. 

Paa endnu en maade kan disse patienters passivitet 
blive brudt, idet der pludselig opstaar en eksaltationstilstand 
af en ganske ejendommelig art, der kan vare fra timer til 
maaneder. Men da denne katatone uro i mange tilfælde 
markerer en ny fase i forløbet af den sygdom, vi her be- 
skæftiger os med, vil jeg opsætte omtalen af den, til jeg 
har vist Dem den næste patient. 

Da den frodighed og afveksling, der findes i menneskers 
handlinger, er afhængig af styrken og arten af det fore- 
stillingsindhold, der behersker dem, saa er det at vente, at 
vi paa forestillingslivets omraade finder forandringer, der 
svarer til dem, vi møder paa viljeslivets. Og det er i virke- 
ligheden ogsaa tilfældet. Hos vor patient, hvor al aandelig 
virksomhed synes ganske indstillet, og hvor de forestillinger, 
der muligvis behersker ham, ikke giver sig udtryk, hverken 
i mimik eller i ord, der vil det være umuligt at demon- 
strere disse forhold. Men vi ved fra studiet af andre patienter, 
hvor stuporen er mindre, udtalt, og hvor navnlig mutacismen 
ikke spiller nogen væsentlig rolle, eller fra patienternes egen 
beretning, naar de vaagner af deres passivitet, at den sygelige 
fastholden ved eller den stadige gentagelse af bestemte 
forestillingsrækker i udpræget grad findes hos dem, ligesom 
ogsaa den forøgede paavirkelighed ofte viser sig ved, at et 
ord eller en sætning fra omgivelserne optages i deres fore- 
stillingskreds og pludselig forandrer dennes retning eller 
danner udgangspunktet for en ny forestillingsrække, der 
hager sig fast og gemtages paa samme stereotype maade 
som de, der spontant opstaar i patientens bevidsthed. 

Skønt vor patient synes ganske at have lukket sig ude 
fra omverdenen og ikke synes at skænke omgivelserne den 
mindste interesse, saa er det dog sandsynligt, at han, naar 
hans stupor hæves, vil kunne give korrekte og nogenlunde 
samlede oplysninger om' hvad der i denne tid er passeret 

omkring ham. Da han kom herind for ca. 14 dage siden, 
var han ganske vist dygtig træg, og det var med stort 
besvær, at det lykkedes at presse forskellige oplysninger om 
hans tidligere liv ud af ham, og disse oplysninger frem- 
førte han med hviskende stemme og i saa faa ord som 
muligt. Men det viste sig dog, at hans orienteringsevne var 
fuldstændig vel bevaret, han erkendte sted og personer paa 
rette maade, han kunde give oplysninger om, hvad han 
havde foretaget sig umiddelbart forud for indlæggelsen, og 
hvad han har meddelt om sit tidligere liv, har vist sig at 
være paalideligt. Han fulgte ogsaa med en — ganske vist 
passiv men dog øjensynlig — interesse, hvad der foregik 
om ham og kunde nu og da komme med bemærkninger, 
der tydelig røbede, at hans iagttagelsesevne var vaagen. 

Derimod var patientens opmærksomhed, saaledes som 
det er reglen, i høj grad paavirket. Ganske, vist kunde 
man for et øjeblik faa ham til at koncentrere sig om en 
enkelt opgave, et regnestykke, et billede eller lignende, 
men kort efter flød hans opmærksomhed ud, og han faldt 
hen i sin tidligere passivitet. Dette hænger utvivlsomt 
sammen med disse patienters manglende interesse; selv om 
deres opfattelsesevne er lidet afficeret, saa forholder de sig 
fuldstændig receptivt, de føler ingen som helst trang til at 
gribe ind eller bearbejde, hvad der bibringes dem ude fra, 
det glider af paa dem, og deres hukommelse er derfor ofte 
upaalidelig og spredt, ligesom det er ganske tilfældigt, hvad 
der bliver hængende; betydningsfulde og for dem selv af- 
gørende begivenheder kan gaa dem sporløst forbi, medens 
ganske intetsigende og uvæsentlige smaating kan præge 
sig i deres erindring, udpenslet i de fineste enkeltheder. 

Det staar endnu tilbage for os at faa klaret, hvorledes 
den psykose, vor patient lider af, har udviklet sig, og hvor- 
ledes dens sandsynlige forløb vil forme sig. Han skal i sin 
barndom og opvækst have været flink og paapasselig og 
efter de oplysninger, vi har indhentet hos familjen, har der 

9» 

ikke i hans karakter eller opførsel været noget, der lod 
ane eller befrygte den katastrofe, som nu er indtraadt. 
Han blev i ^or udlært i sin profession som smed, drog 
derefter til Tyskland og har været hjemme et halvt aars 
tid. En maaned før indlæggelsen begyndte han at blive 
indesluttet og tavs. Han sad i timevis hen uden at tage 
sig noget for, prøvede han paa at gaa paa arbejde, vendte 
han kort tid efter tilbage, følte sig ude af stand til at fort- 
sætte. Han følte sig samtidig deprimeret, mente, der ventede 
ham en ulykke, vidste ikke, hvad der skulde blive af ham. 
Han var ogsaa i denne tid nu og da hallucineret. Naar 
han gik paa gaden, hørte han „nogen" sige til ham: „der 
kommer vognen", og fra etagen neden under hans hjem 
var der stemmer, der sagde forskellige ting til ham „for 
at drille" ham, ligesom han ogsaa nu og da har set en 
skygge ved siden af sin seng om natten. Han led ogsaa i 
hele denne periode af en del abnorme sensationer. Han 
havde trykken i hovedet, susen for ørene og en „underlig 
fornemmelse" i venstre side af kroppen. 

Dette forløberstadie minder jo i høj grad om det, vi i 
forrige time saa, var det almindeligste ved hebefrenien. Men 
som regel plejer ved den lidelse prodromalstadiet at være 
mere snigende og vare længere end ved den sygdom, der her 
beskæftiger os. Ligesom ved hebefrenien kan dette neurasteni- 
forme forstadium erstattes af et depressivt og antage former, 
der kan gøre det vanskeligt at skælne det fra en melankoli. 
Der kan opstaa meget udtalte melankolske vrangforestillinger 
med stærk skyldbevidsthed og selvbebrejdelser og ledsaget 
af en angstfuld agitation, der i adskillige tilfælde under- 
holdes af hallucinationer. I nogle tilfælde vil man allerede 
i dette depressive forstadium kunne erkende flere eller 
færre ejendommeligheder, der gør det klart, at det ikke er 
en simpel melankoli eller en fase i en manio-depressiv psykose, 
man staar overfor. Ganske vist sker det, at der, naar depres- 
sionen og hemningen er særlig udtalt ved de manio-depressive 

psykoser, kan fremkaldes katalepsi, men dels er den som 
regel lidet udtalt, og dels mangler baade negativismen og 
handlingssuggestibiliteten. Den ulykkesfølelse, der behersker 
melankolikerne, er ogsaa i mange tilfælde langt mere dybt- 
gaaende og har haget sig ganske anderledes fast end ved 
dementia præcox, hvor det selv i initialstadiet nu og da 
hænder, at depressionen pludselig brydes af en umotiveret 
latter eller en kaad handling, der viser, hvor overfladisk 
patientens stemning i virkeligheden er. Ved dementia 
præcox er patientens evne og lyst til at give de stem- 
ninger og de forestillinger, han huser, udtryk og form, 
langt ringere end ved melankolien, hvor meddelelsestrangen 
trods den tilstedeværende hemning ofte er stor, og hvor 
kravet til en sympatetisk forstaaelse og trøst er saa iøjne- 
faldende. Ogsaa melankolikerens vrangforestillinger plejer 
at være langt mere energisk egocentriske, end det træffes 
ved dementia præcox. Her er det ikke sjældent, at selv- 
bebrejdelserne skifter med udadprojicerede vrangforestil- 
linger, saa at der tidevis blander sig vage og flygtige for- 
følgelsesforestillinger ind imellem de depressive. 

Men selv om det saaledes kan siges, at der i mange 
tilfælde er mere stil, mere ensartethed og konsekvens i 
melankoliens symptomer, end i dem, der optræder i det 
depressive forløberstadium til en dementia præcox, saa er 
der dog andre, hvor de faktorer, der skulde hjælpe os til 
differentialdiagnosen, er saa lidet fremtrædende, at selv 
den kyndigste staar usikker overfor bedømmelsen og vurde- 
ringen af symptomerne, og først forløbet gør deres betyd- 
ning klar. 

Vor patient er jo imidlertid naaet ud over initialstadiet, 
og hvis De vil slaa Dem til ro med en rent symptomatisk 
diagnose af hans tilstand, vil denne lyde paa, at han lider 
af en stupor. Men dette syndrom er i og for sig ingen 
diagnose, det angiver kun den situation, hvori patienten i 
øjeblikket befinder sig, men det hjælper os ikke til at orientere 

os med hensyn til hans fremtidige skæbne. Stuporen op- 
træder nemlig som et symptom ved en hel række psy- 
koser af ganske forskellig oprindelse og med ganske for- 
skelligt forløb og terminalstadium. Den kan strække sig 
over et kortere eller længere tidsrum i forløbet af en 
generel parese^ den kan vise sig transitorisk som et led i 
de psykiske forstyrrelser, der optræder ved hysterien eller 
epilepsien^ den kan være en af forløbsformerne for den 
akute hallucinatoriske forvirring^ og den kan endelig optræde 
som en fase i en manio-deptessiv psykose eller en dementia 
præcox. I de førstnævnte tilfælde vil i det store flertal 
de ledsagende somatiske symptomer eller de anamnestiske 
og ætiologiske oplysninger hjælpe os til den rette forstaaelse 
af tilfældet. Derimod kan differentialdiagnosen imellem 
den stupor, der optræder som det stærkeste udtryk for 
den depressive hemning ofte være vanskelig at skælne fra 
den, der repræsenterer den fuldstændige viljesspærring ved 
en dementia præcox. 

Hvad De navnlig her skal lægge vægt paa, er, at De 
ikke tager fejl af den depressive hemning og negativismen. 
Ved hemningen er den modstand, som patienten gør imod 
bevægelser og forandringer udtryk for den angst eller den 
mangel paa selvtillid, der behersker ham; alt, hvad han 
foretager sig, sker tøvende og ængsteligt; enhver tilnær- 
melse, ethvert forsøg paa at bringe ham ud af den tilstand, 
han er i, faar ham til at reagere med en afværgebevægelse; 
derfor reagerer han ogsaa som regel paa smærtelige ind- 
tryk eller trusler om saadanne, og gør han det ikke, skyldes 
det indholdet af hans vrangforestillinger i). Hemningen kan 
ogsaa nu og da give anledning til katalepsi og til en vis 
grad af stereotype stillinger, men ved den depressive hem- 
ning er disse udtryk for patientens sindsstemning, det 
drejer sig om virkelige expressions of emotion, det er der- 
for sjældent det forvredne og umotiverede ved dem, som 

1) se p. 102. 

man finder ved dementia præcox. Den depressive hem- 
ning giver heller ikke anledning til den kontrære opførsel, 
som vi ser ved negativismen, lige saa lidt som den pludse- 
lig afbrydes af de impulsive handlinger eller tvangsmæssige 
stereotype bevægelser, som man finder ved dementia 
præcox. 

Hos vor patient kan der, efter hvad jeg har udviklet 
for Dem, næppe være nogen tvivl om, at vi staar overfor 
en stupor i forløbet af en dementia præcox. Og hvad der 
støtter denne diagnose, er dels den maade, hvorpaa lidelsen 
er begyndt, * dels de forstyrrelser paa viljeslivets omraade, 
der giver sig udtryk i den seje fastholden ved ganske 
bestemte psykomotoriske udtryksformler, den tilstedeværende 
katalepsi, handlingssuggestibili teten, de stereotype, de im- 
pulsive, umotiverede handlinger, negativismen, det over- 
fladiske, skiftende i stemningslivet og den velbevarede 
orienteringsevne, men svigtende opmærksomhed. 

Men selv om vi er naaet til at fastslaa denne diagnose 
for vor patient, kan vi saa med sikkerhed stille horoskopet 
for hans fremtid? Ikke med sikkerhed, men med sand- 
synlighed ^). 

I 1874 udgav Kahlbaurriy efter at han allerede 5 aar 
i forvejen 2) havde skitseret sine anskuelser, en monografi, 
der bar navnet: Die Katatonie oder Spannungsirresein. 
Han skildrer heri en cyklisk forløbende psykose, der gen- 
nem forskellige faser af melankoli, mani, stupor og for- 
virring havner i sløvhed, og som foruden disse psykiske 
forstyrrelser, hvis rækkefølge og fuldstændighed ikke altid 
er ens, frembyder ejendommelige symptomer fra det moto- 
riske nervesystems side. Kahlbaum skildrer baade kata- 



1) Patienten overflyttedes til St. Hans hospital, hvor han endnu er „udpræ- 
get juvenil demens med usystematiske forfølgelsesforestillinger". Han 
er saaledes et eksempel paa, hvorledes vrangforestillingen først optræder 
i forløbet af en dementia præcox. 

2) Arch. f. Psychiatrie. Bd. II. Allg. Zeitschr. f. Psychiatr. Bd. 26. 

lepsien, negativismen, stereotypien og de automatiske be- 
vægelser, ligesom ogsaa det impulsive og umotiverede i 
patienternes handlinger. Og han mener, at disse somatiske 
symptomer i forbindelse med de psykiske er ligesaa karak- 
teristiske for katatonien og fuldt saa vel motiverer en af- 
grænsning af denne som en nosologisk sygdomsenhed, som 
den ejendommelige kombination af psykiske forstyrrelser 
med bestemte legemlige symptomer berettiger til at udskille 
dementia paralytica som en særlig sygdom. 

Denne Kahlbaums opfattelse brugte imidlertid lang tid om 
at slaa igennem, og det var egentlig først, da Kraepelin omtrent 
20 aar senere knæsatte Kahlbaums opfattelse, at denne lidt 
efter lidt arbejdede sig frem til en mere almindelig aner- 
kendelse. Det nye, der udover den fortrinlige skildring 
af de enkelte symptomer laa i Kahlbaums syn paa 
katatonien, var hans stærke fremhæven af det uholdbare 
i at ville gøre den i øjeblikket tilstedeværende psyko-pato- 
logiske tilstandsform til det bestemmende ved psykosernes 
diagnose, og hans paavisning af, at det afgørende laa i 
studiet af psykosens hele levnedsløb lige fra de første 
spor af den gennem alle dens forskellige faser til dens 
udgang i helbredelse eller demens. Kraepelin blev imid- 
lertid ikke staaende ved Kahlbaums syn paa katatonien. 
Dels viste han, hvorledes der imellem denne og hebefrenien, 
som en af Kahlbaums elever — Hecher^) — har givet 
den klassiske beskrivelse af, var flydende overgange, og 
motiverede derved berettigelsen til at samle de to sygdoms- 
enheder under et fælles synspunkt; dels lagde han, lige- 
som han gjorde det ved de manio-depressive psykoser 
mindre vægt paa det cykliske i katatoniens forløb, saaledes 
at tilfælde, der kun manifesterede sig i kataton eksaltation 
eller kataton stupor, fik samme plads i systemet som de, 
hvor de forskellige faser fulgte efter eller vekslede med 
hinanden; og endelig skød han, i modsætning til Kahlbaum, 

1) Virchows Arch. f. pathol. Anat. und Physiol. Bd. LII. 1871. 

der ansaa katatoniens prognose for at være god, den ter- 
minale demens stærkt i forgrunden og fremhævede baade 
handlingssuggestibilitetens og følelsesindifferentismens dia- 
gnostiske betydning. 

Hvis denne betragtningsmaade havde absolut gyldighed, 
saa vilde det ingen vanskelighed volde at angive den vej, 
vor patients psykose vilde tage. Vi kunde forudsige, at 
den stupor, hvori han nu ligger hen, om kortere eller 
længere tid vilde blive afløst af en kataton eksaltation, at 
disse to faser maaske i aaringer vilde veksle med hinanden, 
og selv om den ene eller den anden af dem blev domi- 
nerende, saa vilde patienten i løbet af relativ kort tid 
havne i en tiltagende demens, der lidt efter lidt vilde lægge 
hele hans psykiske liv øde. En saadan kategorisk pro- 
gnose er vi imidlertid ikke berettiget til at stille. Men for 
at undgaa unødige gentagelser, vil jeg vente med at dis- 
kutere de forskellige forløbsmuligheder, til jeg har vist 
Dem endnu en patient, der skulde tjene som et eksempel 
paa den anden fase i katatonien, paa den katatone eksaltation. 



Den næste patient, jeg vil vise Dem, er ogsaa 21 aar. 
Men medens der hos den forrige ikke fandtes noget i 
hans tidligere liv, der tydede paa et vulnerabelt central- 
nervesystem, saa har vi om den patient, De her ser, faaet 
oplyst, at han i 1 2aars alderen led af en langsomt begyn- 
dende og snigende forløbende chorea, der debuterede med 
en periode af stærk forvirring, som varede i en snes dage. 
Selv om delirier af forskellig styrke hører til de daglig- 
dags fænomener i indledningsstadiet til infektionssygdomme 
hos børn, saa bør dog psykiske forstyrrelser, der har 
præget af virkelige psykoser, altid vække vor opmærk- 
somhed, fordi de saa ofte er udtryk for en abnormt følsom 
og sygeligt reagerende hjærnevirksomhed. Vor patient skal 
i de siden da forløbne aar have været fuldstændig psykisk 

normal. Derimod gennemgik han for to maaneder siden 
en svær influenza, der dog ikke var ledsaget af cerebrale 
symptomer. Han kom sig relativt hurtigt, genoptog sit 
arbejde, og der skal ikke have været noget at mærke paa 
ham før en ugestid før indlæggelsen her paa hospitalet. 
Han blev da adspredt og tavs, kunde ikke passe sine for- 
retninger, sløsede tiden bort, eller sad stille hen og stirrede 
ud for sig, og rørte, skønt han ellers er passioneret violin- 
spiller, ikke sit instrument. Han sov daarligt om natten 
og lod sig forlyde med, at han snart skulde dø. Et par 
dage før indlæggelsen yppede han kiv med sin bedste ven 
i anledning af en ung pige, som han for et aarstid siden 
havde v^ret forelsket i, men i den mellemliggende tid slet 
ikke havde set, og han erklærede, at nu vilde han gaa 
ud og fri til hende. Han gik ogsaa op i hendes hjem, 
hvor han dog kun traf hendes fader, opførte sig i høj grad paa- 
faldende, og gik forbitret bort uden at have fremført sit ærinde. 
Ved indlæggelsen her paa afdelingen var han de første 
dage ængstelig, var bange for de andre patienter, kom 
om natten hyppigt ud paa gangen for at tale med 
sygeplejersken og gjorde indtryk af at være noget ufor- 
staaende og usikker, til dels ogsaa mistroisk overfor om- 
givelserne. Men ret pludseligt forandrede han adfærd. Han 
blev urolig og støjende, var til tider halve døgn igennem 
i uophørlig bevægelse, snakkede ustanseligt og sang eller 
raabte op. Men saavel hans bevægelser som hans hand- 
linger og sprog var præget af den stereotypi og den samme 
blinde impulsivitet, som udmærkede de enkelte psykomo- 
toriske udtryk i den katatone stupor. Han travede i storm- 
march op og ned ad gangen og trommede i timevis med 
hænderne paa væggen, klappede i hænderne eller dansede 
med affekterede, paatagne fagter rundt i værelset. Til andre 
tider stillede han sig op i aparte forvredne stillinger og 
bevarede dem tableauagtigt i lange tider, medens han — 
ligesom De ser det nu — grimacerede paa det ivrigste. 

Men foruden disse hensigtsløse bevægelser, der jo kun 
i grad og voldsomhed adskiller sig fra den liro, der nu 
og da afbrød den katatone stupor, foretog han sig ogsaa 
handlinger, der selv om motivet til dem ofte var uudgrunde- 
ligt, dog forudsatte en vis grad af overvejelse. Han er 
flere gange faret løs paa de andre patienter eller personalet 
og har slaaet eller sparket dem, han rev forleden dag, medens 
han sad i sin ^eng, ganske pludseligt en strimmel af sit 
lagen, og strammede den haardt om halsen paa sig, og 
De saa jo selv, hvorledes han for et øjeblik siden pludseligt 
opgav sin teatralske tænkerstilling og som et lyn for hen 
og rev papiret ud af haanden paa mig og kastede det paa 
gulvet. 

Naar man undtager disse direkte angreb paa omgivel- 
serne og de ikke faa handlinger, han foretager sig, der 
tydelig viser, at han har en uimodstaaelig trang til at fore- 
tage netop det, som omgivelserne ikke ønsker af ham, 
saa danser han omkring paa gulvet eller synger og snakker 
uden tilsyneladende at tage noget hensyn til eller lade sig 
paavirke af, hvad der foregaar om ham. Som regel svarer 
han slet ikke paa, hvad man spørger ham om, undertiden 
udslynger han ganske pludselig med bydende eller truende 
fagter og miner et ganske meningsløst spørgsmaal. De 
hørte selv, hvorledes han før pludselig raabte: „hvem taler 
til en mand, der tror, han er halshugget", til andre tider 
viser hans svar, at han meget godt har forstaaet spørgs- 
maalet, men mod bedre vidende giver en forkert oplys- 
ning. Men som regel er hans tale et sammensurium af 
ganske sammenhængsløse, ofte nylavede ord, en ordsalat, 
som Forel kalder det, i hvilken det hverken er muligt at 
finde traad eller mening. Han frembyder ogsaa i udpræget 
grad det symptom, der gaar under navnet verbigeratioriy 
idet han lange tider igennem gentager den samme sætning; 
undertiden er den ganske meningsløs, undertiden udtryk 
for et ønske, som da han forleden dag under hele stue- 

gangen vedblev at sige: „Henry J. vil gærne hjem." 
Som regel fremføres disse sætninger eller samlinger af ord 
i en ganske bestemt rhytme, med patetisk eller hemme- 
lighedsfuldt tonefald, med akcent paa enkelte ord eller 
stavelser eller syngende eller vrængende. De ser altsaa, 
at vi ogsaa i patientens tale finder de samme to lede- 
motiver: stereotypien og impulsiviteten, som vi traf i hans 
rent motoriske udladninger. 

Jeg har allerede antydet for Dem, at der hos vor pa- 
tient ogsaa kan paavises tegn paa negativisme. Hele den 
kontrære maade, han opfører sig paa, og som for den 
ukyndige let kan blive misforstaaet og opfattet som bevidst 
drilleri, hans „Vorbeisprechen" ligesom ogsaa hans lyst til 
i sygeplejerskernes nærværelse at bruge sjofle udtryk, — 
ved stuegangen i morges morede han sig med i en sæt- 
ning at anbringe ordet tyrepenis, selvfølgelig uden latin- 
isering, mindst tyve gange — eller naar de kommer 
ind til ham, at rive klæderne af sig og spasere nøgen 
om i stuen med alt andet end høviske lader, er sikkert 
udtryk herfor. Men desuden har han en tid lang været 
spisevægrende, gjort energisk modstand mod toilettet om 
morgenen og et par gange paa ostentativ maade ladt 
vandet i sengen. 

Skønt man paa grund af den motoriske uro, patientens 
sprog, hans tilsyneladende ignoreren af omgivelserne, hans 
hensigtsløse handlinger og forskellige negativistiske tilbøje- 
ligheder, ved en overfladisk betragtning kunde faa det 
indtryk, at hans orienteringsevne er mangelfuld og usikker, 
saa viser det sig, naar man nøjere undersøger dette forhold, 
ingenlunde at forholde sig saadan. Giver man sig tid og 
har taalmodighed til at forcere hans negativistiske trang 
til at gøre imod, saa kan han, som De hører, give fuld- 
stændig korrekte oplysninger om sine egne forhold. Han 
kender dato og aarstal, ved. hvor længe han har været 
her og kender de fleste af personalet ved navn. At hans 

opfattelsesevne heller intet har lidt, viser de smaabemærk- 
ninger, han af og til strør ind i sin ordsalat og som baade 
kan være rammende og bærer tydelig vidnesbyrd om, at 
han følger, hvad der sker udenom, selv om hans interesse 
for omgivelserne øjensynlig er meget ringe. 

De har sikkert lagt mærke til det overlegne, ned- 
ladende, der af og til er over patientens optræden. Dette 
hænger ganske sikkert til dels sammen med de vrangfore- 
stillinger, han sidder inde med. Snart tror han om sig 
selv, at han er Napoleon, og De saa jo ogsaa, hvorledes 
han for lidt siden stillede sig op med korslagte arme og 
med imperatormine spurgte mig: „Kender Du blikket, kender 
Du blikket fra Waterloo"? til andre tider har han erklæret, 
at han er Høffding, Georg Brandes eller Kristus, og i de 
brudstykker af hans tale, der er forstaaelige, spores der 
ogsaa ofte en vis grad af filosoferen. Han taler om selv- 
tilintetgørelse, idealerne, og grunden til verdens elendighed. 
Hos vor patient spiller vrangforestillingerne dog kun en 
underordnet rolle, men i andre tilfælde kan de næsten ganske 
dominere sygdomsbilledet, og det er da navnlig mystiske 
og religiøse forestillinger, der er fremtrædende. De af 
Dem, der er kendt paa afdelingen, mindes sikkert en svensker 
midt i trediverne, der har alle den katatone eksaltations 
attributer, og hvor religiøse vrangforestillinger spiller en 
altovervejende rolle. Han er ogsaa i høj grad hallucineret, 
hører stadig Kristus tale til sig, og ser himlen aaben og 
jomfru Maria i skyerne. Det er i det hele taget almindeligt, 
navnlig i eksaltationens begyndelse, at hallucinationer spiller 
en meget fremtrædende rolle; De kan vise sig baade paa 
synet og hørelsen, og maaske endnu hyppigere som følelses- 
hallucinationer, idet patienten klager over at blive elek- 
triseret, gennemlyst eller paavirket ved hypnose og 
telepati, vor patient har saaledes gentagne gange højlydt 
skældt ud paa sine hallucinationer, han paastod forleden 
dag, at overlægen kastede et membrum virile hen i sengen 

til ham, ligesom han ogsaa har beklaget sig over, at han 
„blev paavirket af usynlige kræfter." 

Hvad patientens stemningsliv angaar, saa maa de ikke, 
saaledes som det i tidligere tider ofte er sket, lade Dem 
forlede til af patientens stadige motoriske uro og hans 
tidevis optrædende ustanselige talestrøm, at slutte til en 
løftet stemning hos ham. Det er tværtimod paafaldende at 
se, hvor ligeglad og indifferent han forholder sig baade overfor 
omgivelserne og de forestillinger, der behersker ham. Han 
viser aldrig tegn, hverken paa glæde eller sorg, den eneste 
affekt, der nu og da for et øjeblik bruser op i ham, er 
vreden, men den svinder som regel hurtigt. 

Endnu et symptom maa jeg omtale, skønt ingen af vore 
to patienter har frembudt det, og det er de epileptiformey 
eller rettere hysteriforme anfald, som nu og da optræder 
navnlig under den katatone eksaltation, men som iøvrigt 
kan vise sig paa et hvilketsomhelst tidspunkt i dementia 
præcox' forløb, endogsaa nu og da være det første symptom. 
D'herrer, der gør stuegang med, husker sikkert en ung 
barber, som blev udskrevet som helbredet for et par dage 
siden, og som frembød et typisk billede paa en kataton 
eksaltation. De mindes sikkert ogsaa, at han en dag pludse- 
ligt fik et anfald, under hvilket han blev stiv, gav sig til 
at klapre med tænderne og lidt efter fik skiftevis toniske, 
og kloniske trækninger i arme, ben og truncusmuskulaturen, 
og disse steg til sidst til en saadan styrke, at han, da man 
med vilje ikke holdt paa ham, faldt ud af sengen, dog 
uden at slaa sig. Anfaldet varede omtrent ti minutter, og 
umiddelbart efter det genoptog han sine sære fagter, sin 
grimaceren og verbigereren. Kraepelin vil have set katatone 
anfald, efter hvilke der opstod forbigaaende pareser og 
andre, hvor der pludseligt opstod en længere varende coma i 
forløbet af en dementia præcox. Noget saadant har jeg aldrig set. 
Hvis man kun faar lejlighed til at observere anfaldet, bærer 

det som regel ganske præget af et hysterisk anfald i). Men har 
man lejlighed til i længere tid at observere patienten, vil 
det som regel ingen vanskelighed volde at stille den rigtige 
diagnose. 

Skønt de to patienter, jeg her har vist Dem, i det rent 
ydre frembyder meget iøjnefaldende forskelligheder, saa 
findes der dog hos dem træk, som tydeligt aabenbarer deres 
samhørighed. Og det er da navnlig de~ ovenfor nævnte 
forstyrrelserne paa viljeslivets omraade og den udtalte 
følelsesindifferentisme, der danner det samlende fælles- 
mærke for disse forskellige udtryksformer af den samme 
psykose. 

Hvad differentialdiagnosen mellem den katatone eksal- 
tation, og den eksaltation, der kan opstaa i forløbet af en 
manio-depressiv psykose eller en generel parese angaar, 
saa maa jeg henvise til, hvad jeg ved andre lejligheder^) 
har meddelt Dem herom. At katatonikere, hvad enten de"^ 
befinder sig i den stuporøse fase, eller i den eksalterede, 
ofte af lægfolk betragtes som simulanter, kan ikke forbavse 
Dem, naar De husker, hvor ofte disse patienters mod- 
stræbende, puerile opførsel, bærer præget af det villede 
og bevidst drilagtige, og da det ikke er helt sjældent, at 
denne psykose viser sig i fængslet, vil De forstaa, hvor 
udsatte disse patienter kan være for en uretfærdig og i høj 
grad uheldig behandling. I virkeligheden vil simulationen 
af en kåtatoni med flere eller færre af dens saa karakteri- 
stiske psykomotoriske forstyrrelser umulig lade sig gennem- 
føre overfor en kyndig observation, dertil vilde kræves et 
kendskab til denne psykoses symptomatologi og en utrætte- 
lighed og konsekvens i udførelsen, som ikke kan forud- 
sættes at være til stede hos patienten. 

Der er imidlertid et differentialdiagnostiskt spørgsmaal, 
som jeg i dag vil gaa noget nærmere ind paa, og det er 

1) Se mine kliniske forelæsninger over nervesygdomme, p. 178 o. f. 

2) Se p. 67 o. f. samt p. 194. 

forholdet mellem katatonien og den akute hallucinatoriske 
forvirring. Medens denne sidste sygdom for blot ti aar 
siden var den, der beskæftigede psykiatrikerne ivrigst og 
inden for sine rummelige rammer husede de mest forskellig- 
artede psykoser, saa betegner Kraepelin den i sidste udgave 
af sin psykiatri som „eine ziemlich seltene Krankheit", og 
R. Vogt^) skriver endog, at „amentia er en meget sjælden 
sindssygdom", og begge forfattere hævder, at største delen 
af de patienter, som i tidligere tider blev opfattet som 
tilfælde af forvirring, i virkeligheden hørte ind under kata- 
tonien. Jeg mener ogsaa, at dette for en del patienters 
vedkommende er rigtigt, og jeg tror det navnlig for de 
mere protraherede tilfældes vedkommende. Jeg ved da fra 
mit eget ophold paa St. Hans hospital, hvorledes den ejen- 
dommelige, kontrære opførsel hos katatonikere, hvorledes 
deres tilsyneladende fuldstændige mangel paa interesse og 
opmærksomhed overfor omgivelserne, deres verbigeration 
og ganske meningsløse handlinger og automatiske bevægel- 
ser gang efter gang fik os til at betragte saadanne patienters 
psykose som udslag af forvirring, fordi vi oversaa den 
orienteringsevne og korrekte opfattelse af omgivelserne, 
der laa skjult under de andre symptomer. Og der er ikke 
tvivl om, at det er gaaet paa samme maade andre steder, 
og da navnlig paa sindssygeanstalterne. Der er nemlig 
ingen sindssygdomsform, hvor forskellen mellem de psy- 
kiatriske kliniker og sindssygeanstalterne gør sig gældende 
paa en saa iøjnefaldende maade som ved forvirringen. Og 
det ligger i, at det store flertal af forvirrede patienter aldrig 
naar til sindssygeanstalterne. Enten dør de, eller ogsaa hel- 
bredes de, inden de kommer saa langt. 

Hvis De f. eks. vil studere den fremstilling af amensen, 
som Pontoppidan^) har givet her fra afdelingen, saa viser 
det sig, at af hans 56 tilfælde dør de 31, de 15 udskrives 

1) 1. c. p. Ptt*. ^ ' ' 

2) Psykiatr. forelæsn. og studier. 1892. 

som helbrededede, og af de 10 uhelbredede bliver kun 
5 overført til en sindssygeanstalt. Og ser man paa det 
materiale, som Th. B. Hansen anfører i), og som for største 
delen skriver sig her fra afdelingen, saa dør der af hans 
42 patienter 12, 21 af 30 helbredes inden 2 maanecjers 
forløb, og 7 af de 42 overflyttes til en sindssygeanstalt. 
Og endelig har D. E. Jacobson^) samlet ni tilfælde af 
„autointoksikationspsykoser", der ligeledes optraadte under 
forvirringens billede, og af disse døde de 5, 2 helbrededes, 
bedredes, og 1 sendtes til St. Hans hospital. 

der først skar én ved disse tal, er den slette vitale 
der kendetegner disse tilfælde, et forhold, der 
in ger sammen med de ofte meget alvorlige organ - 
Pr ligger bagved og har fremkaldt psykosen. Men 
ifaldende er den hurtighed, hvormied de patien- 
kc dor, helbredes, 
tning til disse erfaringer, der skriver sig fra 
klinik, skal jeg nævne, at Arne Poulsen^), 
et meget grundigt arbejde om forvirringen 
■ueriale fra Oringe sindssygeanstalt, kun 
^asprocent paa 6,4, medens helbredeligheds- 
Farer nogenlunde til, hvad de før omtalte for- 
.cfc angiver, Fr, Lange^) betegner prognosen som „ret 
gunstig*', men fremhæver gentagne gange den fare, der er 
for, at disse psykoser gennem en hurtig udvikling kan 
føre til uhelbredelig demens. 

Hvad der imidlertid staar de to lejre imellem, tager 
ikke alene sigte paa prognosen, men ogsaa paa ætiologien 
og symptomatologien. De forfattere, der har arbejdet her 
paa afdelingen, er alle enige om at tillægge infektiøse. 




1) Om forholdet mellem puerperal sindssygdom og puerperal infektion. 
Kbh. 1888. 

2) Bibi. forlæg. 1894. 

3) Studier over primær idiopatisk amentia. Kbh. 1 896. 

4) De vigtigste sindsygdomsgr. Kbh. 1 894, p. 264. 
Christiansen : Psykiatriske forelæsninger. 10 

respektive intoksikatoriske faktorer den altovervejende be- 
tydning ved forvirringsformernes opstaaen. Ikke saaledes 
at forstaa, at et af disse momenter ikke lejlighedsvis skulde 
virke udløsende paa en hidtil latent disposition til psykoser 
af anden art, men saaledes, at amensen som sygdomsenhed 
krævede et toksisk eller infektiøst grundlag for sin opstaaen. 
Derimod tillægger disse forfattere ikke den hereditære 
psykopatiske disposition nogen betydning. I modsætning 
hertil angiver Arne Poulsen, at der i 71,6 % af hans til- 
fælde var arvelig disposition, et tal, der ikke er ringere 
end det, mange forfattere finder ved de ekskvisit arvelige 
sindssygdomme, medens der kun i 34 % af tilfældene kunde 
paavises en somatisk aarsag til psykosens opstaaen. 

Men ogsaa i symptomatologisk henseende er de linjer, der 
drages for amensen meget forskellige. Medens Pontoppidan, 
der er den eneste, som her hjemme har givet en fuldstændig 
fremstilling af forvirringen, saaledes som den præsenterer 
sig paa en psykiatrisk klinik, med bestemthed udskyder 
ikke blot katatonien, som han regner til den juvenile de- 
mens, men ogsaa de forskellige former af „acuter Wahn- 
sinn", som han kun opfatter som faser med omtaaget be- 
vidsthed under forløbet af de forskellige primære sinds- 
sygdomsformer, saa er afgrænsningen hos flere andre for- 
fattere langt mere svævende. Hvis De f. eks. hos Arne 
Poulsen vil gennemlæse de karakterejendommeligheder, som 
pubertetsalderen efter hans mening giver forvirringen (1. c. 
p. 57), saa vil De der genfinde nfesten alle de træk, jeg 
i denne og forrige forelæsning angav som karakteristiske 
for dementia præcox. Og flere af hans sygehistorier, lige- 
som ogsaa mange af dem, som Fehr^) nævner i sin i mange 
henseender interessante monografi over influenzapsykoserne, 
vil i vore dage blive henregnet til dementia præcox. Iblandt 
Pontoppidans sygehistorier har jeg derimod kun fundet et 
par blandt de uhelbredte, som kan vække nogen tvivl om 

^) Influenza som aarsag til sindssygdom. Kbh. 1898. 

berettigelsen til at anbringe dem under forvirringen. Der 
er derfor ingen tvivl om, at selv om en stor del af de 
patienter, der for 10 — 15 aar siden af mange forfattere blev 
indrangeret under forvirringen, i vore dage vilde finde deres 
plads dels under dementia præcox, dels under de manio- 
depressive psykoser, saa findes der en lille gruppe, som 
er forblevet upaavirket af tidernes skiftende syn paa de 
psykiatriske sygdomsenheder. Og jeg tror ikke, at den, der 
vilde skildre amensens sygdomsbillede, som den i vore dage 
viser sig her paa afdelingen, vilde behøve at foretage 
nævneværdige forandringer i opfattelsen af de ætiologiske 
eller symptomatologiske faktorer, der har været de ledende 
for Pontoppidan i hans fremstilling af spørgsmaalet. 

Hvad der i diagnostisk henseende maa være Dem magt- 
paaliggende, efter at De har fastslaaet det somatiske grund- 
lag for psykosen, er at konstatere, at der virkelig foreligger 
en forvirring. De maa overbevise Dem om, at patientens 
bevidsthedsliv er omtaaget, at hans apperception er stærkt 
forstyrret, saaledes som det giver sig udslag i hans taagede, 
drømmeagtige opfattelse af omgivelserne, i hans udprægede 
personforvekslinger, i den famlende, tøvende, usikkre maade, 
hvorpaa han — ofte forgæves — søger at finde sig til 
rette i forholdene. Om sygdomsbilledet ellers mere antager 
en eksalteret eller deprimeret, en fatuid eller stuporøs 
skikkelse, er uden betydning, lige saa lidt som det indhold, 
patientens vrangforestillinger eller hallucinationer har, spiller 
nogen rolle. Saavel overfor den maniske som den katatone 
eksaltation vil det ofte hjælpe Dem, at orienteringsevnen 
og perceptionen, selv hvor eksaltationen er betydelig, langt- 
fra er saa stærkt afficeret som ved forvirringen, og navnlig 
overfor den sidste vil De næsten altid kunde konstatere, 
hvor forbavsende godt patienten „er med". Overfor kata- 
tonien vil desuden et eller flere af denne lidelses somatiske 
tegn, navnlig negativismen, mutacismen, stereotypien og 
verbigerationen hjælpe Dem til den rigtige diagnose. 

10* 

Det kan synes paafaldende, at forvekslingen imellem 
to psykoser som katatonien og forvirringen, hvis prognose 
er saa forskellig, nogen sinde har kunnet foreligge. Men 
det kommer af, at katatoniens forløb kan være i høj grad 
lunefuldt. Selv Kraepelin^) mener, at 1 3 % af hans tilfælde 
helbredes, idet han har kunnet følge dem flere, indtil 20 
aar, uden at der er kommet tilbagefald, og uden at der er 
kommet demens. Man skal imidlertid være forsigtig med 
at konstatere helbredelsen, for saa vidt som der ofte kommer 
tilbagefald, navnlig i de første aar, og det først er gennem 
flere anfald med stærkere og stærkere udtalt demens, at det 
terminale sløvsind naas. Men desuden findes der patienter, 
der symptomåtologisk frembyder alle katatoniens karakterer, 
men hvis psykose igennem mange aar antager et mere 
eller mindre regelmæssigt periodisk forløb, uden at der 
viser sig nogen demens. Vi har her paa afdelingen obser- 
veret flere tilfælde af saadanne cirkulære katatonier. I andre 
tilfælde stanser katatonien, uden at de dybere grader af 
demensen naas. Dette gælder 23 % af Kraepelins tilfælde. 
En del af disse patienter kan, trods de mange særheder i 
opførsel og nedsættelsen i arbejdsevne og selvstændig ini- 
tiativ, leve ude i livet. Men i flertallet af tilfældene, ca. 
60 % naas de dybeste grader af sløvsindet. 

Desværre findes der ikke sikkre kriterier for, hvilke 
tilfælde der vil forløbe paa den ene, og hvilke paa den 
anden maade. Det er i virkeligheden umuligt at sige noget 
bestemt om den enkelte patients skæbne, før slutningsstadiet, 
det vil sige demensen er indtraadt. I intet af de to tilfælde 2), 
jeg har vist Dem i aften, er der sikkre kendetegn paa de- 
mens. Hverken stuporen eller den ejendommelige eksalta- 
tion, hverken stereotypien, negativismen eller de andre 



1) Allg. Zeitschr. f. Psychiatrie. 1899. 

2) Vor 2den patient blev overflyttet til St. Hans hospital, hvor han laa i 
1 i/j aar. Han blev udskrevet som helbredet og er nu et aar efter ud- 
skrivningen fremdeles rask. 

katatone træk er i denne henseende afgørende. De vil 
imidlertid have set, at af de to lidelser, der konstituerer 
sygdomsbilledet dementia præcox, har hebefrenien den daar- 
ligste prognose. Hver gang De derfor møder et tilfælde af 
dementia præcox med rask udvikling og helst med depressivt 
forstadium, og i hvis forløb der optræder vel udtalte kata- 
tone fænomener, der er De berettiget til at haabe paa en 
gunstigere udgang end i de tilfælde, der begynder snigende, 
hvor de katatone træk mangler eller er lidet markerede, 
men hvor der findes paafaldende svækkelse af dømme- 
kraften og følelseslivet. Det vil jo imidlertid ikke sige 
andet, end at i hebefrenien viser demensen sig tidligere 
og paa en mere umiskendelig maade end i katatonien. 



DEN MANIO- DEPRESSIVE 
PSYKOSE. 

(DEPRESSIONEN). 



I., 



MINE damer og herrer! At saa iøjnefaldende fæno- 
mener som periodiciteten og den skiftevise optræden 

forskellige hinanden ganske modsatte psykopatiske til- 
standsformer hos en og samme patient ikke har undgaaet 
de forfatteres opmærksomhed, der er grundlæggere af den 
moderne psykiatri, vil ikke forbavse nogen, der kender 
det kliniske skarpsyn, de fleste af dem sad inde med. De 
vil baade hos Esquirol, Morel og Guislairiy baade hos 
Heinroth, Griesinger og Spielmann finde disse forhold om- 
talt og vurderet. 

Der er imidlertid to momenter, der ved den kliniske 
bedømmelse maa holdes ude fra hinanden. Det ene er 
selve periodiciteten, det andet den rent symptomatologiske 
skikkelse, hvorunder psykosen og dens forskellige faser 
viser sig. Vilde man lægge hovedvægten paa periodiciteten 
og med den som ledetraad prøve paa at gennemføre en 
psykiatrisk systematik, vilde man hurtig havne i det grænse- 
løse. Periodiciteten er nemlig saa allestedsnærværende et 
fænomen, at der ikke gives den psykiatriske sygdomsenhed, 
indenfor hvilken det ikke optræder. Det er derfor ikke til 
at undres over, at der i aarenes løb og lige ned til den 
nyeste tid er beskrevet baade en periodisk forrykthed^), 



1) Se f. eks. Kausch: Arch. f. Psych. 1892. 

et periodisk „ Wahnsinn*' ^) og en periodisk forvirring^). En 
del af disse tilfælde vil uden tvang kunne henføres under 
sygdomsenheden: dementia præcox. Dette gælder f. eks. 
mange af de periodisk forløbende psykoser, som Kirn^) i sin 
monografi har skildret som: „Centralen Typosen mit kurzen 
Anfailen", og hvor det øjensynligt for en stor del drejer sig 
om de kortvarige uroanfald, der forefalder saavel i forløbet 
af hebefrenien som katatonien. I andre tilfælde drejer det 
sig om saa furibunde anfald af mani, at al kohærens hører 
op, og de atributer, der ellers hører manien til, drukner i 
den derved opstaaede forvirring. Og endelig er der til- 
fælde af periodiske psykoser, der optræder paa baggrund 
af den psykiske degeneration, enten i form af det saakaldte 
délire d'emblée, eller under billedet af en uregelret for- 
rykthed, og De vil allerede hos Fr, Lange finde omtalt, at 
forryktheden nu og da kan antage et periodisk forløb. 
Periodiciteten er jo i det hele et af de træk, der i ud- 
præget grad udmærker den sjælelige degeneration, og 
Morel vilde derfor heller ikke anerkende en periodisk sinds- 
sygdom som særlig sygdomsenhed, han saa i periodiciteten 
kun et udtryk for degenerationen som saadan. 

Men naar man uden forbehold taler om periodiske 
psykoser, saa er det ikke alene periodiciteten, man tænker 
paa, der er til denne betegnelse tillige knyttet forestillingea 
om ganske bestemte psykopatiske tilstandsformer, der for- 
løber enten under billedet af en mani eller en melankoli, 
eller ert kombination af begge. Men medens den perio- 
diske melankoli og navnlig den periodiske mani var vel 
kendt af de ældre forfattere og f. eks. har faaet en ind- 
gaaende behandling hos Esquirol^), saa var det først i midten 



1) Krafft Ebing: Lehrb. d. Psych. 1890. 

2) Meynert: Klin. Vorles. ub. Psychiatrie. 1890. 
8) Die periodisch. Psychosen. 1 878. 

*) Traité des malad. ment. T. I. p. 168. 

af forrige aarhundrede, at Falretpére^) og Baillarger^) omtrent 
samtidigt skildrede de cykliske psykoser, der i forskellige 
kombinationer var sammensat af en melankolsk og en 
manisk fase, af une crise rose og une crise noire som en 
af Marcés^) patienter udtrykte det, undertiden med, under- 
tiden uden frit interval. 

Med disse forskellige forhold som grundlag er der i 
tidernes løb opstillet en hel række af underafdelinger inden- 
for den periodiske sindssygdom. Man^) har dels opstillet 
en intermitterende type, hvor anfald af enten mani eller 
melankoli gentog sig den ene gang efter den anden afbrudt 
af kortere eller længere varende frie intervaller; dels har 
man opstillet en alternerende type, enten saaledes, at ma- 
nien og melankolien var adskilt fra hinanden ved et frit 
interval, hvad der repræsenterer typen for den alternerende 
psykose, eller saaledes at manien afløstes af en melankoli, 
uden at der fandtes noget frit interval, og dette først ind- 
traf, naar begge faser var forløbet; det er denne form, 
Baillarger døbte med navnet: folie å double forme; og 
endelig er der tilfælde, hvor anfald af mani og melankoli 
stadig skifter med hinanden, uden at der overhovedet findes 
noget frit interval, tilfælde, som Falret beskriver under 
navnet folie circulaire. 

Disse forskellige forløbsformer maa imidlertid kun 
opfattes som typer, indenfor hvilke der findes forskellige 
afvigelser og overgange. Navnlig er det ikke sjældent i 
forløbet af en intermitterende melankoli eller mani pludselig 
at se et anfald af en anden farve opstaa end den, man 
efter psykosens tidligere forløb var berettiget til at vente. 



1) Le^ons cliniques de médecin. mentale 1854. pg. 249. Bullet. de TAca- 
démie de médecine. 1854. 

2) Bulletin de l'Académ. de méd. 1 854, og Ann. méd. psych. 1 854. 
8) Traité pratique des maladies mentales. 1862. 

*) Se f. eks. Ballet. Traité de méd. (Charcot, Bouchard et Brissaud) T. VI. 
Arnaud. Traité de pathol. mentales. 1903. 

Der er endogsaa forfattere, der gaar saa vidt, at de mener, 
at saa godt som alle tilfælde af den intermitterende type 
i virkeligheden er alternerende, idet man ofte kun faar 
lejlighed til at observere den ene fase i psykosen, medens 
den anden forløber saa afbleget, at den ikke kommer til 
behandling og i mange tilfælde ganske undgaar omgivel- 
sernes opmærksomhed. Dette er ogsaa utvivlsomt rigtigt. 
Mdn kan blandt andet se det af det faktum, at de aller- 
fleste forfattere angiver den periodiske mani for at være 
langt hyppigere end den periodiske melankoli. Men det j 
kommer af, at psykiatrien næsten udelukkende skrives paa 
sindssygeanstalterne, og manierne som regel er langt van- 
skeligere for ikke at sige umulige at behandle ude i livet 
end melankolien. Den læge, der derimod er knyttet til en | 
receptionsafdeling som VI. afdeling eller er beskæftiget ved 
polikliniker og med privat praksis, ser langt flere periodiske I 
melankolier end manier. Dog hænder det ogsaa, at de 
melankolske faser enten paa grund af den ledsagende 
agitation eller paa grund af den fare, som navnlig selv- 
mordstrangen repræsenterer, nødvendiggør en anstaltsbe- 
handling. Og har man lejlighed til at følge sine patienter, 
efter at det anfald — det være sig nu en melankoli eller 
mani — der tvang dem ind under psykiatrisk behandling, 
er forløbet, saa vil det ofte vise sig, at den patient, der 
tilsyneladende lider af en periodisk melankoli, tilbringer 
sine saakaldte raske perioder i en let submanisk tilstand, 
der af hans nærmeste opfattes som udtryk for hans normale 
væremaade og som et udslag af et naturlig livsglad 
temperament. Og paa samme maade bliver den lette de- 
pression, der saa ofte findes i de frie mellemrum af en 
periodisk mani, opfattet som et tegn paa et noget tungt, 
dybttænkende drag i vedkommendes karakter. 

Hævdelsen af den periodiske psykose som en selvstændig 
sygdomsenhed, med sit ejendommelige forløb, med sin 
særlige prognose og sine særlige forudsætninger førte med 

sig, at forfatternes bestræbelser særlig tog sigte paa, at 
paavise momenter, der kunde tjene som skælnemærker 
mellem disse psykoser og den simple mani og den simple 
melankoli, selv om disse skulde vise sig mere end én 
gang i patientens liv. Og De vil da ogsaa baade hos 
Spielmann^), Kirn, Mendel^), Schiile^), Emminghaus % 
Krafft'Ebing, hos Clouston^) og Bevan Leivis% ligesom 
ogsaa hos de nævnte franske forfattere se, hvor ivrigt de 
beskæftiger sig med differentialdiagnosen mellem de simple 
manier og melankolier og de periodiske psykoser. 

For største parten af de tyske forfattere dannede selve 
det konstitutionelle grundlag, paa hvilket psykosen opstod, 
et meget afgørende kriterium. Medens den simple mani 
eller melankoli opstod hos et tidligere fuldstændig sundt 
individ, og psykosen, hvis den ikke gik over i demens, 
helbrededes, saa var den nødvendige forudsætning for den 
periodiske sindssygdom et gennem arv disponeret central- 
nervesystem, og selv om patienten tilsyneladende kom sig 
efter hvert anfald, saa vilde man ogsaa i de frie mellem- 
rum kunne konstatere flere eller færre af de psykiske 
ejendommeligheder, der karakteriserer den sjælelige dege- 
neration. Den periodiske sindssygdom maa efter denne op- 
fattelse betragtes som en kronisk hjærnelidelse, hvor de 
forskellige maniske og depressive faser hæver sig frem 
som særlig iøjnefaldende episoder, men som selv i inter- 
vallerne mærkede sin mand paa en saadan maade, at den 
kyndige var i stand til at erkende ham som patologisk. 
Dette syn paa sagen fik ogsaa sit udtryk i de forskellige 
forfatteres systematik. Medens saaledes baade Schiile og 



1) Diagnostik d. Geisteskrankheiten. 1 855. p. 324 f. 

2) DieManie. 1881. p. 74. 

8) Handbuch d. Geisteskrankh. 1878. p. 430. 
*) Allgem. Psychophathol. 1878. p. 280. 
^) Clinical lectures on ment. diseases. 1890. 
®) A textbook on ment. diseases. 1 889. 

Krafft'Ebing indrangerer den simple mani og melankoli 
under psykoneuroserné, saa opfører de den periodiske 
psykose mellem de sjælelige degenerationstilstande. Et 
lignende standpunkt indtager i vor hjemlige literatur baade 
Friedenreich og Lange, der begge i deres lærebøger an- 
bringer den periodiske sindssygdom under de paa arveligt 
anlæg beroende psykoser. 

Medens for alle disse forfattere bestemmelsen af pa- 
tientens tilstand efter det enkelte anfald var af den største 
betydning for diagnosen, fordi man herved mente — selv 
om psykosen skulde vise sig paa ny — at kunne afgøre, 
om man stod overfor et simpelt recidiv eller overfor en 
ny fase i en periodisk sindssygdom, saa mente de fleste 
franske forfattere, at der af dette forhold ikke kunde hentes 
sikkre diagnostiske holdepunkter. Baade Falret og Bail- 
larger holder nemlig paa, at patienterne i det lucide inter- 
val mellem de enkelte faser af den periodiske psykose er 
normale, og den samme opfattelse deles af J. Falret^)^ 
Magnan^)y Ballet og Årnaud, medens Marcé^) gør den karak- 
teristiske indskrænkning, at man overfor retsmedicinske 
tilfælde skal være meget forsigtig med at erklære en pa- 
tient for tilregnelig i de frie perioder af en periodisk sinds- 
sygdom. Naar franske forfattere saa stærkt fremhæver pa- 
tientens normale tilstand i det frie interval, saa ligger det 
i, at de udskyder alle de tilfælde, hvor den periodiske psy- 
kose udvikler sig hos patienter, hvor den sjælelige dege- 
nerations stigmata er tydelig fremtrædende, og i disse til- 
fælde opfatter periodiciteten som et udtryk for degenerationen. 
Imidlertid gælder denne de psykiske funktioners integritet 
i intervallerne kun for sygdommens første tid. Har den 
bestaaet længere, og har anfaldene gentaget sig flere gange. 



1) Arch. genér, de méd. 1878—1879. 

2) Commun. au congrés de méd. 1 890 og Recherches sur les centres ner- 
veux. 1893. 

3) 1. c. p. 652. 

saa er alle de anførte forfattere enige om, at patienterne 
i har sværere og sværere ved at kæmpe sig frem til status 
' quo, og at der efterhaanden ogsaa i de frie perioder viser 
[ sig mere og mere fremtrædende patologiske træk hos dem. 
/ Vanskeligheden ved at bedømme disse forhold fyldest- 
/ gørende, ligger dels i, at vi saa relativt sjældent har 
/ lejlighed til at iagttage vore patienter i det frie mellemrum, 
) og paa de iagttagelser, som patienten selv eller deres nær- 
meste gør, kan man intetsomhelst bygge. Men dels be- 
ror bedømmelsen af disse forhold ofte paa saa vage nu- 
ancer, de undersøgelsesmetoder, der staar til vor raadig- 
hed er saa lidet fint mærkende, at den forudfattede mening, 
man gaar til undersøgelsen med, meget let kan medføre 
saadanne forskydninger i vurderingen af de enkelte iagt- 
tagelser, at bedømmelsen af samme patient af to forskel- 
lige undersøgere kan føre til et forskelligt resultat. Men 
bortset fra disse vanskeligheder, der jo altid melder sig, 
hver gang det gælder om at drage grænserne mellem sjælelig 
sundhed og sindssygdom, saa mener jeg efter de erfaringer, 
jeg selv efterhaanden har indhøstet, at ved den typiske 
periodiske sindssygdom vil man i det store flertal af til- 
! fældene selv i de frie intervaller kunne konstatere symp- 
I tomer paa et uligevægtigt, disharmoniskt anlæg af central- 
I organet. 

Man har imidlertid ogsaa fra selve forløbet søgt at 
finde holdepunkter for differentialdiagnosen mellem faserne 
i den periodiske sindssygdom og recidiverne af en simpel 
melankoli eller mani. Man har saaledes for den periodiske 
psykoses vedkommende stillet meget rigoristiske fordringer 
baade til varigheden af de enkelte anfald og de frie pe- 
rioder, ligesom ogsaa til rækkefølgen, hvori de optraadte, og 
den form, hvorunder de viste sig. Og selv om det ikke 
\ kan nægtes, at der gives tilfælde af periodisk sindssygdom, 
\ der viser en næsten matematisk regelmæssighed, hvad 
I disse forskellige faktorer angaar, saa er der andre, hvis 

forløb er ganske anderledes lunefuldt. Jeg har allerede 
gjort Dem opmærksom paa, hvorledes den ene fase i den 
intermitterende psykose ofte forløber saa stilfærdigt, at den 
ganske bliver overset, eller hvorledes der pludselig uventet 
i en intermitterende melankoli optræder en mani, eller om- 
vendt i en intermitterende mani viser sig en melankoli. Men 
selv i de alternerende former er forløbet ikke altid regel- 
mæssigt, lange faser af mani veksler med korte anfald af 
melankoli og omvendt, ligesom intervallerne heller ikke 
altid er af samme længde. Og hvad der yderligere i diag- 
nostisk henseende forringer værdien af det regelbundne i 
den periodiske psykoses forløb, er, at det ofte først er 
langt hen i sygdommen at dette fænomen viser sig, hvor- 
imod de første anfald optræder ganske uregelmæssigt, og 
i adskillige tilfælde mere gør indtryk af at være recidi- 
verende end periodiske psykoser. 

Men man har ogsaa søgt differentialdiagnostiske støtte- 
punkter i symptomatologiske ejendommeligheder, der skulde 
markere forskellen mellem de enkelte faser i den perio- 
diske sindssygdom og anfaldet af en simpel melankoli eller 
mani. Medens enkelte forfattere som f. Eks. Marcé^) er- 
klærer det for umuligt at skælne et anfald af melankoli 
eller mani fra faserne .i den periodiske sindssygdom, er 
der i tidernes løb af en række klinikere fremdraget ad- 
skillige træk, som ikke er uden betydning for diagnosen. 
Adskillige af dem vil De allerede finde opført hos Spiel- 
mxinn^). Det er saaledes reglen, at prodromalstadiet i den 
periodiske psykose er af langt kortere varighed end ved 
manien og melankolien. Drejer det sig om en periodisk 
mani, saa begynder den ofte ganske akut, eller den me- 
lankoli, der indleder den, varer kun nogle dage. At den 
ofte er saa kortvarig, at den overses, fremgaar tydelig nok 
deraf, at medens Lange f. eks. paastaar, at den periodiske 

1) 1. c. p. 347. 

2) 1. c. p. 326. 

) sindssygdom som regel begynder med et depressivt for- 
{ stadium, mener Clouston at den i 90 ^lo af tilfældene be- 
gynder med en mani. Ved den simple mani varer den 
indledende melankoli som regel meget længere, ofte uger 
og maaneder. Karakteristiskt er ogsaa, at manien hurtigt 
stiger til højdepunktet og holder sig paa samme standpunkt 
saalænge psykosen varer. Men ogsaa selve den maniske 
fases akmestadium har ofte særegenheder, der kan være 
af betydning for diagnosen. For det første naar manien i 
den periodiske psykose næsten aldrig den højde som ved 
den simple mani, inkohærensen er mindre fremtrædende, 
hvorimod det kværulerende, det impulsive, den moralske 
depravation er iøjnefaldende, og baade vrangforestillinger 
og hallucinationer forekommer kun sjældent. Ligesom psy- 
kosen sætter pludselig ind, saaledes hører den ogsaa plud- 
selig op, og den ofte lange rekonvalescens med mangfoldige 
svingninger og tilløb til helbredelse, der saa ofte forefalder 
ved den simple mani, er næsten ukendt ved den periodiske 
sindssygdom. 

Hvis De staar over for en melankoli og skal afgøre, om 
den er en simpel melankoli eller en fase i en periodisk 
psykose, saa gælder for prodromalstadiet og defervescensen 
det samme, som jeg har sagt angaaende manien. Jeg har 
f. eks. gennem mange aar nøje fulgt en patient, der lider 
af en regelmæssig forløbende typisk periodisk melankoli. 
Hun kan gaa hjemmefra glad og fornøjet, og paa spa- 
sereturen „sænker der sig ligesom en sky over hende", og 
hun kommer hjem dybt deprimeret og bliver i denne til- 
stand maaneder igennem. Men en dag, naar hun gaar ud, 
letter depressionen, og hun kommer hjem og føler sig „som 
et andet menneske", har lyst til at tage fat og maa vel 
nok i en del af den tid, der forløber, inden den nye de- 
pression indfinder sig, siges at være let eksalteret. Men og- 
saa akmestadiet af melankolien i den periodiske psykose 
har ofte sine ejendommeligheder. Ogsaa her er vrang- 
forestillinger og hallucinationer sjældne, og det er hem- 

ningen, den manglende følelsesbetoning af forestillingerne, \ 
den pinagtige følelse af en egen psykisk afmagt, der 
er dominerende. Og hertil kommer ofte ligesom i den 
maniske fase et kværulende anstrøg; disse patienter er 
let saarbare, vredladne, surmulende og ofte i høj grad 
irritable. 

Hvad der ogsaa nu og da kan være af betydning i 

differentialdiagnostisk henseende er — hvad blandt andre 

M Meynert^) har gjort opmærksom paa — , at der i den ma- 

/ niske eller depressive fase af den periodiske psykose viser 

\ sig kortere varende, ofte næsten momentane svingninger 

i over i den modsatte fase. 

De vil ogsaa i mange psykiatrier finde angivet, at de 
enkelte anfald i den periodiske sindssygdom er — som 
I Kim^) udtrykker det — fotografisk ens i alle enkeltheder. 
Der gælder imidlertid her det samme, som jeg fremhævede 
for regelmæssigheden i varigheden af de enkelte faser, at 
I symptomet kun har betydning, naar det er til stede, hvor- 
imod symptomatologisk uensartethed indenfor de enkelte 
anfald af samme art ingen afgørende differentialdiagnostisk 
rolle spiller. 

Et forhold endnu er af differentialdiagnostisk betydning, 
og det er den spontanitet, hvormed anfaldene i den perio- 
diske psykose ofte viser sig. De optræder ofte ganske 
uden nogen lejlighedsaarsag, bryder frem, medens patienten 
lever under de roligste og mest skærmede forhold, og svin- 
der igen, selv om der er ydre forhold nok, der kunde an- 
tages at ville holde dem i live. Ved de simple anfald af 
mani eller melankoli vil man derimod i modsætning til 
i denne selvstændighed i optrædelsesmaade og vækst ofte 
(finde ydre baade mere akute og kroniske skadelige po- 
|tenser, der virker som direkte fremkaldende momenter. 
Imidlertid har heller ikke dette forhold absolut gyldighed, 
idet man nu og da ser tilfælde, hvor en eller anden ydre 

1) Klin. Vorles. ub. Psychiatrie. 1 890. 

2) 1. c. p. 10. 

skadelig indflydelse har en udløsende virkning paa de 
første anfald af den periodiske sindssygdom, hvorefter den 
fortsætter sin egen tilværelse ganske uafhængig af saa- 
danne. 

Selv om alle disse forhold taget enkeltvis kun har en 
relativ værdi ved afgrænsningen af de periodiske psykoser, 
saa repræsenterer de dog, hvis de findes samlede en sum 
af kliniske og symptomatologiske træk, der ofte kan være 
til stor hjælp ved fastsættelsen af den altid vanskelige 
diagnose mellem den periodiske sindssygdom og det en- 
kelte anfald af en simpel mani eller melankoli. 

De vil af det, jeg hidtil har sagt Dem, se, at der inden- 
for psykiatrikerne gør sig to retninger gældende overfor 
spørgsmaalet om de periodiske psykoser. For den ene er 
periodiciteten det afgørende, hvoraf følgen bliver, at der 
opstilles baade en periodisk mani og melankoli, en perio- 
disk forrykthed, en periodisk forvirring, og man kunde 
yderligere supplere disse former med en periodisk kata- 
toni og en periodisk dementia paralytica. For den anden 
retning er akcenten ikke alene lagt paa periodiciteten, 
men ogsaa paa den form, psykosen har antaget, for den 
omfatter den periodiske psykose kun de tilbagevendende 
melankolier og manier og de forskellige kombinationer af 
disse psykopatologiske tilstandsformer. Men der gives 
endnu en retning, og det er tilmed den, der for øjeblikket 
har bedst vind i sejlene. Denne retning, der repræsen- 
teres af Kraepelin, har / principet ganske elimineret perio- 
diciteten og udelukkende fæstet opmærksomheden paa det 
rent symptomatologiske sygdomsbillede, idet den har revet 
skællet ned imellem den periodiske sindssygdom og den 
simple mani og melankoli og — paa en enkelt undtagelse 
nær — samlet alle melankolier og manier i den samme 
nosologiske sygdomsenhed, i den manio-depressive psykose. 
Det vil med andre ord sige, at enhver mani eller enhver 
\ melankoli, der ikke optræder symptomatologisk under for- 
' løbet af en anden psykose og ganske uafhængig af, hvor- 

ledes forløbet senere maatte arte sig, slaas sammen i en / 
og samme sygdomsenhed. 

Naar De mindes den iver og det store arbejde, der er 
udrettet for at drage skillelinjen mellem den periodiske psy- 
kose og den simple mani og melankoli op, og naar De 
erindrer, at det ikke her drejer sig om en simpel etikette- 
ring af forskellige psykoser, men om afgørelser, der tager 
sigte paa patientens hele fremtidige liv, fordi prognosen af 
de to sindssygdomsformer er saa forskellig, saa maa man 
være berettiget til at vente sig meget vægtige grunde og 
meget afgørende og uimodsigelige beviser ført i marken 
for at motivere en saadan sammensmæltning. Kraepelins 
hovedargument ligger i den paastand, at det er umuligt ved 
studiet af den tilstedeværende psykopatiske tilstandsform 
alene at afgøre, om der foreligger et tilfælde af simpel mani 
eller periodisk sindssygdom. Jeg har ovenfor søgt at vise 
Dem, at denne paastand i adskillige tilfælde ikke holder 
stik. Men dernæst paastaar han, at der gives ganske jævne 
og umærkelige overgange mellem de tilfælde, hvor en sim- | 
pel mani kun viser sig én gang i patientens unge dage 
for aldrig senere at gentage sig, gennem andre tilfælde, , 
hvor psykosen optræder 2, 3 eller 4 gange i livet og til 
saadanne, der antager karakteren af en intermitterende] 
eller alternerende psykose. Men saadanne overgange er 1 
vi jo vant til at finde mellem alle sygdomsenheder inden- ' 
for psykiatrien, uden at vi derfor opgiver de ejendomme- 1 
ligheder, der sætter grænse imellem de typiske tilfælde af 
hver enkelt af dem. i 

Kraepelin paastaar, at akcepterer man ikke hans maade , 
at se sagen paa, kan man komme til at vente 30 aar og 
mere, inden man kan faa stillet sin diagnose. Han glemmer 
imidlertid ganske at omtale, at hvis man anlægger hans syns- 
maade, saa berøver man sig selv muligheden for i et lige 
saa langt tidsrum at stille prognosen for tilfældet, hvad han 
sikkert selv vil indrømme, er ligesaa vigtigt. Det kan i det 

Christiansen: Psylciatrislce forelæsninger. 11 

hele taget ikke undgaa at vække forundring at se en for- 
fatter, der er fører for den kliniske betragtningsmaade inden- 
for psykiatrien, en betragtningsmaade, der ikke har ord 
stærke nok til at fordømme de undersøgere, der lægger ho- 
vedvægten paa den rent symptomatologiske tilstandsform, 
hvori patienten i undersøgelsesøjeblikket befinder sig, se ham 
lade forløbet og terminalstadiet ganske ude af betragtning 
ved fastsættelsen af diagnosen. Det er jo nemlig det, der 
sker, naar man i samme nosologiske sygdomsenhed an- 
bringer patienter, der én gang i deres ungdom har gen- 
nemgaaet en simpel mani eller melankoli, og som i resten 
af deres liv udfylder deres plads i samfundet paa fuldtud 
fyldestgørende, maaske endog fremragende maade, og pa- 
tienter, hvis liv for største delen maa leves indenfor en 
sindssygeanstalts mure, kun skiftende imellem celleafde- 
lingen og de mere rolige afdelinger. Og det er lige- 
saa paafaldende at se, at han, der overfor hysterien lægger 
en saa overordentlig vægt paa den baggrund, som hele 
\ patientens karakter og personlighed danner for de psykiske 
forstyrrelser, ganske uden betænkning anbringer patienter, 
der kun én gang i deres liv viser patologiske afvigelser 
fra normen og iøvrigt er fuldttid normale, i samme syg- 
domsenhed som patienter, der hele deres liv igennem lever 
paa eller inden for sindssygdommenes grænse. 

Hvad der imidlertid efter min mening er grundfejlen 
ved Kraepelins synsmaade er, at han tager manien som 
ledetraad ved begrundelsen af det omfang, han giver den 
manio-depressive psykose. Det har nemlig i lange tider 
været fastslaaet, at manien har en udpræget tilbøjelighed 
til at optræde periodisk, allerede Esquirol angav dette for- 
hold for Ys af manierne. De vil i Kraepelins fremstilling 
se, hvorledes han i sine deduktioner stadig tager sigte paa 
den maniske tilstandsform, og dog er denne et langt sjæld- 
nere forekommende fænomen end den depressive. Ganske 
vist angives der i de arbejder, der er skrevet paa sinds- 

sygeanstalterne, at den periodiske mani er langt hyppi- 
gere end den periodiske melankoli, Kirn anfører f. eks. 
i sin monografi kun et tilfælde af den sidstnævnte, og 
Lange er den eneste forfatter, jeg kender, der har lige 
mange af hver. Men det ligger i, at manierne langt hyp- 
pigere kræver anstaltsbehandling. Her paa VI. afdeling der- 
imod og «ndnu mere ude i livet er melankolierne, baade 
de simple og de periodiske langt de hyppigste. Det fore- 
kommer mig derfor at være en vægtig anke imod Krae- 
pelins betragtningsmaade, at han selv maa indrømme, at 
depressionstilstanden er langt mindre karakteristisk for den 
manio-depressive psykose end eksaltationstilstanden, selv 
om der ogsaa her gives „eine nicht ganz kleine Gruppe 
von Fallen", hvor melankolien viser sig flere gange i et 
menneskes liv og ogsaa nu og da antager et „næsten" 
periodisk forløb. At en saadan usikkerhed overfor bedøm- 
melsen af den hyppigst forekommende yttringsform for en 
nosologisk sygdomsenhed er faretruende for dens opret- 
holdelse, forekommer mig indlysende. 

Hvad der ogsaa for Dem som praktiserende læger 
spiller en meget betydelig rolle at vide, er, at i numerisk 
henseende vejer den ende af den manio-depressive psy- 
kose, hvor der i patientens liv kun optræder et eller et 
par anfald, langt tungere end den, hvor den psykose, der 
af andre forfattere skildres som den periodiske sindssyg- 
dom, befinder sig. Denne sidstnævnte psykose, der i et ^ 
meget stort antal tilfælde gør patienterne til invalider i hele < 
eller store dele af deres liv, er nemlig en sjælden sygdom. I 
I sammenligning med de enkeltstaaende eller recidive- 
rende anfald af melankoli og mani tæller de, hvad enhver, ' 
der har været paa en sindssygeanstalt ved, kun lidt. Og 
Fr, Lange har imellem 3000 patienter paa Oringe kun set 
28 tilfælde, medens han i samme materiale 109 gange har 
fundet primær forrykthed, en sygdom, der ogsaa er sjæld- 
nere end den simple melankoli og mani. At opstille en 



164 



statistik om disse forhold vil imidlertid ikke føre til noget 
paalideligt billede af sagen. Dels vil de lette tilfælde, som 
netop i praktisk henseende spiller en saa stor rolle, let 
unddrage sig opmærksomheden, og dels vil patienterne 
med tilsyneladende kun ét anfald aldrig være overbevi- 
sende, fordi tilbagefald af lettere karakter, som ikke kom- 
mer til behandling, ikke kan udelukkes. 

Jeg vil imidlertid give Dem det raad, naar De staar 
overfor et anfald af melankoli eller mani, og der ikke i for- 
løbet eller symptomerne optræder nogle af de forhold, jeg 
ovenfor anførte som tegn paa den periodiske sindssygdom, da 
at stille en god prognose for tilfældet, og navnlig kan De 
gøre det, hvis psykosen optræder under melankoliens bil- 
} lede. De kan jo, om De vil, altid tage den reservation,' 
/ at patienten maaske om fem eller ti eller femten aar faar 
I et recidiv af sin psykose, eller at han nogle uger hvert 
\ efteraar eller foraar vil føle sig mindre arbejdsdygtig, mere 
i forknyt og tung i det end ellers. 

Jeg sagde Dem før, at Kraepelin tog et forbehold, naar 
han indordnede alle manier og melankolier under den 
manio-depressive psykose, og dette forbehold gælder den 
klimakterielle melankoli, som for ham staar som melanko- 
lien sui generis. Hvad der foruden den sene opstaaen faar 
ham til at afgrænse denne form som noget fra den manio- 
depressive melankoli afvigende, er den rent symptomato- 
logiske skikkelse, hvorunder den optræder, en skikkelse, 
som forøvrigt her hjemme er skildret baade af Lange og 
Pontoppidany og som jeg om lidt, naar jeg kommer til de- 
monstrationen af patienterne, skal vise Dem et eksempel 
paa. Men dels er de karakterer i det kliniske sygdoms- 
billede, Kraepelin anfører, ikke patognomoniske for den 
klimakterielle melankoii, selv om de ogsaa hyppigst fore- 
kommer der, dels er der andre forhold, der gør afgræns- 
ningen i høj grad kunstig og tilfældig. Kraepelin anfører 
som en grund til at udskille den klimakterielle melankoli 

fra den manio-depressive psykose, at depressionstilstande 
i klimakteriet er et temmelig hyppigt fænomen, medens 
enkeltstaaende anfald af mani er meget sjældne. De ser, 
atter her er det manien, der bliver det bestemmende for 
afgrænsningen. Denne motivering forekommer mig dog 
saare betydningsløs, da det sikkert ligger i den menneske- 
lige hjærnes fysiologi at reagere depressivt overfor invo- 
lutionsprocessernes indflydelse. Det er derfor ganske na- 
turligt, at der ikke optræder manier i dette tidspunkt af 
patienternes liv, naar det da ikke drejer sig om patienter, 
der har den periodiske sindssygdom. Heller ikke Kraepe- 
lins paastand om, at man, hvis man ikke vil anerkende 
den klimakterielle melankolis selvstændige stilling i sy- 
stemet, men drage den ind under den manio-depressive 
psykose, ogsaa maa tage de senile melankolier med, be- 
tyder næppe meget, da der jo selv fysiologisk findes jævne 
og snigende overgange mellem klimakteriet — baade det 
kvindelige og mandlige — og seniet. Hvorfor skulde der 
saa ikke ogsaa findes en umærkelig overgang mellem de 
former af psykoser, der optræder i de to faser af men- 
neskelivet? 

Men der er ogsaa andre forhold, der gør det vanske- 
ligt at dele Kraepelins opfattelse af den klimakterielle 
melankoli. Jeg kunde fra mit eget private klientel nævne 
Dem tre patienter, der alle i deres ungdom har haft 
et anfald af simpel melankoli, og som omkring halv- 
tredsindstyveaarsalderen efter i mellemtiden at have været 
fuldstændig normale fik et nyt anfald af melankoli med 
den ejendommelige farvning af symptomerne, som saa ofte 
findes i denne alder. Efter Kraepelins opfattelse var disse 
patienter at betragte som tilfælde af manio-depressive psy- 
koser. Men denne opfattelse forekommer mig ganske kun- 
stig. Jeg mener, det drejer sig om recidiverende melan- 
kolier, hvor de klimakterielle involutionsprocesser har haft 
den udløsende virkning paa det sidste anfald og givet det 

den ejendommelige farve, der saa ofte findes ved disse 
psykoser. Men desuden hænder det, hvad bl. a. Krafft- 
Ebing har gjort opmærksom paa, og Kraepelin selv heller 
ikke nægter, at der i klimakteriet ikke sjældent opstaar ty- 
piske tilfælde af den periodiske sindssygdom med alle 
dennes ejendommeligheder baade i optrædelsesmaade, symp- 
tomatologi og forløb. 

Naar man tager alle disse forhold i betragtning og 
navnlig erindrer, at den symptomatologiske tilstandsform, 
der skulde være karakteristisk for den klimakterielle me- 
lankoli, ogsaa findes tidligere i livet, saa forekommer det 
mig fuldtud berettiget, naar Thalhitzer^), der iøvrigt deler 
Kraepelins syn paa „afgrænsningen" af denne lidelse, 
hævder, at der ikke er nogen grund til ikke ogsaa at op- 
tage den klimakterielle melankoli mellem de manio-depres- 
sive psykoser. 

Indtager man derimod det standpunkt overfor den ma- 
nio-depressive psykose, som jeg har udviklet for Dem, saa 
er det af praktiske grunde nødvendigt at give den klimak- 
terielle melankoli en særstilling. Og motiveringen hertil 
søger jeg i, at prognosen for disse melankolier er langt 
daarligere end for den simple melankoli i den yngre alder. 
Den er daarligere, dels hvad helbredelse angaar, fordi saa 
mange af disse patienter, selv om depressionen bliver 
mindre dyb og vrangforestillingerne og uroen og angsten 
stiller af, gaar over i en kronisk depressionstilstand, ofte 
ledsaget af mer eller mindre hypokondert farvede vrang- 
forestillinger og let demens, dels fordi et ikke ringe antal 
af disse patienter dør. Jeg mener derfor, at naar De i 
klimakteriet træffer paa en melankoli, og denne ikke viser 
sig med de særegenheder, jeg har anført som karakteri- 
stiske for den periodiske psykose, saa skal De ganske 
uafhængig af, om det er første anfald, eller der maaske 

^) Den manio-depressive psykose. Kbh. 1 902 og Allg. Zeitschr. f. Psychia- 
trie. Bd. XXII. 

tidligere i patientens liv har vist sig et enkelt eller et par 
anfald af simpel melankoli, være ganske anderledes varsom 
i Deres prognose, end hvis De staar overfor en simpel 
melankoli i den unge alder. 

Jeg er gaaet saa forholdsvis dybt ind paa min opfat- 
telse af spørgsmaalet om den manio-depressive psykoses 
stilling indenfor psykiatrien, fordi hele dette spørgsmaal 
har en saa overordentlig stor praktisk betydning. Det store 
flertal af de psykoser. De som praktiserende læger faar at 
gøre med, hører ind under denne gruppe. Jeg har derfor 
anset det for min pligt at forsøge paa at give Dem nogle 
holdepunkter ved orienteringen i denne store provins inden- 
for psykiatrien. 

Det kan jo ikke nægtes, at Heidelbergerskolen ved at 
give dementia præcox og den manio-depressive psykose de 
vide rammer, som den har gjort, paa en i øjne faldende maade 
har simplificeret den psykiatriske systematik, den har det i 
den grad, at i de store flertal af ikke symptomatiske psyko- 
ser, stiller spørgsmaalet sig gerne saaledes: drejer det sig om 
den ene eller den anden af disse to sygdomsenheder. Men 
medens man for dementia præcox vedkommende samtidig 
med at stille diagnosen ogsaa fastslog en i alt fald sand- 
synlig prognose, idet de 90% af disse patienter havner i 
demens og over 60% endog i de dybeste grader, saa er 
forholdet et ganske andet ved den manio-depressive psy- 
kose. Med de rummelige rammer, som Kraepelin har givet 
den, findes der nemlig samlet i den saavel tilfælde med 
udmærket prognose som tilfælde med meget slet prognose. 
Og derfor vil jeg raade Dem til at fastholde de skille- 
linjer, der markerer grænsen imellem de simple og reci- 
diverende stemningspsykoser paa den ene side og den peri- 
odiske sindssygdom og klimakterielle melankoli paa den 
anden. 

Den 38aarige kone, jeg nu skal gaa over til at demon- 
strere for Dem, har ligget her paa afdelingen fire gange i 
løbet af det sidste halve aar, og hver gang har hun frem- 
budt det samme sygdomsbillede, og hver gang er der hen 
imod slutningen af opholdet herinde sket den samme bratte 
forandring i hendes tilstand. Hvad anamnesen angaar, saa 
har vi faaet oplyst, at hendes fader skal have været tung- 
sindig, men iøvrigt findes der ingen disposition til sinds- 
sygdom i hendes familje. Hun har en broder, som ved 
egen dygtighed skal have tjent sig op til en betydelig vel- 
stand, og hun har en søn paa en halv snes aar, som skal 
være et ualmindelig godt hoved, og som maler og tegner 
og skriver komedier, hvad der jo for en arbejdsmands søn 
maa forekomme paafaldende. Jeg gør opmærksom paa dette 
forhold, dels fordi Fr. Lange i sin bog: slægter, har hævdet, 
at den uratiske degeneration, som et udtryk for hvilken han 
opfatter de periodiske depressioner, danner det organiske 
grundlag for en stor del kunstneriske begavelser, men dels gør 
jeg opmærksom paa det, fordi et eksempel, som det, jeg her 
kan fremføre for Dem, hører til de store sjældenheder i det 
klientel, vi som regel har at gøre med her paa afdelingen. 
Det er heller aldrig lykkedes mig paa polikliniken, hvor 
der i aarets løb kommer et meget betydeligt antal periodiske 
depressioner, og hvor jeg har gjort mig til regel at spørge 
patienterne nøje ud med hensyn til disse forhold, at kon- 
statere tilfælde af kunstnerisk begavelse i disse patienters 
familje. Hvad forholdet mellem den psykopatiske og uratiske 
degeneration iøvrigt angaar, kan jeg henvise til min art- 
meldelse af Langes bog^). Kun skal jeg tilføje, at jeg hos 
tre patienter med typisk periodisk depression har gjort 
aareladning og udtømt 200 kb.ctm. blod, af hvilket hospi- 
talets kemiske assistent dr. Chrom har gjort en kvantitativ 
bestemmelse af urinsyren uden at finde mængden afvigende 
fra det normale, og at en samtidig foretagen undersøgelse 
af urinen har givet samme negative resultat. 
1) Bibi. for læger. Juli 1904. p. 559 o. f. 

Patienten har selv meddelt os, at hun lige fra sin tid- 
ligste ungdom har tilbragt sit liv svingende imellem perio- 
der, hvor hun var livlig, stærkt optaget, hvor alt gik let 
fra haanden, og andre, hvor hun følte sig tungsindig, intet 
kunde overkomme og ethvert arbejde syntes som en byrde. 
Hun mener, at disse sidste perioder har været stærkest 
udtalt under de syv graviditeter, hun har gennemgaaet, og 
den første indlæggelse her paa afdelingen skete ogsaa 8 
dage efter en partus. Hun har forøvrigt for 9 aar siden 
ligget paa Amtssygehuset og var den gang efter sit eget 
sigende „ganske forstyrret", og for 1^2 ^^^ siden har hun 
ligget her paa afdelingen under diagnosen depressio mentis. 

De ser nu, hvorledes hun sidder let sammensunken i 
stolen, med dybe tværfurer i panden og et deprimeret ud- 
tryk og taarer i øjnene. Og De hører, at hun med lav, hvis- 
kende stemme fremfører sine klager over, hvor umuligt 
det var for hende at passe huset, hvor store anstrængelser 
det kostede hende at udføre selv det simpleste arbejde, 
hvor „umulig" hun selv er, og hvorledes hun ikke synes 
„det er værd at leve". At denne sidste yttring ikke er en 
tom talemaade, har hun vist ved, at hun umiddelbart før 
en af indlæggelserne har gjort et alvorligt strangulations- 
forsøg, en handling, som hun nu bebrejder sig paa det 
heftigste. Den psykomotoriske hemning, der præger hele 
hendes væsen, giver sig ogsaa udtryk paa afdelingen ; hun 
ligger den meste del af dagen i sengen, og naar hun er 
oppe, sidder hun gærne paa en stol uden at tage sige noget 
for „fordi hun ikke kan". Hjemme vaagnede hun hver 
morgen med et tryk over sig, hun gruede for den dag, 
der skulde komme, og kunde ikke tænke sig, hvorledes 
hun skulde faa udført alle de pligter, der hvilede paa hende. 
Hun havde mest lyst til at blive liggende i sin seng uden 
at røre sig og uden at tale. Og i hver handling, hun fore- 
tager sig, i hver bevægelse hun gør, kan man tydelig 

spore den overvindelse, den modstand, der maa besejres 
ikke blot for at faa handlingen i gang, men ogsaa for at 
holde den ved lige og bringe den til fuldendelse. Hos nogle 
patienter stiger denne hemning til en fuldstændig stupor, 
under hvilken patientens opfattelse af omverdenen kan 
være i høj grad forstyrret. Den psykiske hemning er saa 
udtalt, at de indtryk, der tilføres patienten, ingen forestil- 
linger vækker, og de erindringsbilleder, der skulde frem- 
kalde genkendelsen af indtrykkene, er saa taagede eller 
fragmentariske, at der intet tydeligt billede opstaar. Derfor 
forholder disse patienter sig ofte ganske uforstaaende og 
usikkre overfor omverdenen,' hvad der yderligere forøger 
deres tøvende hemning og ofte forleder til at anbringe 
dem under forvirringens sygdomsenhed. 

Hendes stemning er tydelig deprimeret, ofte træfPes hun 
grædende, hun begriber ikke, hvorledes hun skal kunne 
klare sig i fremtiden, der ligger for hende i det sorteste 
lys, hun er „ked af det hele", ængstelig for, hvordan det 
skal gaa manden og børnene, som hun mener at have for- 
sømt. Af og til har hun klaget over en uforklarlig angst, 
hun har fornemmelsen af, at der vil ske en ulykke, men 
er ikke i stand til at motivere sin ængstelse. Hun føler 
det, som om halsen snøredes sammen paa hende, og noget 
trykkede hende for brystet, hun faar saa hjærtebanken, er 
overbevist om, at der maa hænde hende selv eller hendes 
kære noget frygteligt. Denne pinefulde forventningsafPekt, 
ledsaget af prækordialangst er jo et overordentlig hyppigt 
fænomen ved melankolien, og hos adskillige patienter er 
det saa udtalt, at det bryder den psykomotoriske hemning, 
saa at de stadig maa skifte plads eller staar smaaklynkende 
og tripper paa gulvet eller klamrer sig fast til en og 
trygler en om ikke at gaa, da ulykken saa sikkert kommer 
over dem. Imidlertid dukker der af og til en noget anden 
stemning op hos vor patient, idet hun et par gange har 
vist sig vredladen overfor de andre patienter og let kvæ- 

ruiende, hvad maden og den behandling, hun har faaet, 
angaar. 

Paa forestillingslivets omraade er det mest i øjne faldende 
træk den monotoni, der præger det. Det er med en utrætte- 
lig ensformighed, at hun, hver gang man ser hende, gen- 
tager den samme lille kæde af tankeforbindelser, gentager 
forsikringen om, at havde hun blot ikke gjort det selv- 
mordsforsøg, og var hun blot kommet her ind to dage før, saa 
vilde al ting have været anderledes, gentager bekymringerne 
og ængstelsen for sin egen og sin familjes fremtid. Der- 
imod findes ingen egentlige vrangforestillinger. Hendes 
paastand om, at hun ikke haf sørget godt nok for manden 
og børnene, kan nemlig ikke opfattes som saadan, da det jo 
er højst rimeligt, at hun paa grund af sin depression virkelig 
ikke har kunnet gøre det. Men De vil hos vor patient 
intet finde til de forsyndelsesideer, der ellers saa ofte op- 
træder ved melankolien, og som faar patienten til at gennem- 
forske deres fortid og grave store og smaa synder op, som 
de saa bruger som materiale til at motivere deres opfattelse 
af dem selv som de største syndere og forbrydere og guds- 
fornægtere, der nogen sinde har levet paa jorden. Heller ikke 
de vrangforestillinger, der gærne er knyttet til den æng- 
stelige forventningsaffekt, og som faar patienten til at fore- 
gøgle sig alle de lidelser og pinsler, der venter dem i 
fremtiden, findes hos vor patient. Hallucinationer har hun 
heller ikke haft. 

Som De hører, er hendes orienteringsevne fuldstændig 
vel bevaret. Hun har i enhver henseende rede baade paa 
opholdsstedet og de personer, der omgiver hende, hendes 
tidsangivelser er korrekte, og hendes hukommelse god. 

Hvis De alene tager hensyn til den rent symptoma- 
tologiske tilstand, hvori patienten befinder sig, saa er denne 
kendetegnet ved en psykomotorisk hemning, der præger 
sig tydelig baade i udtryk og lader, baade i tale og fore- 
stillingsindhold, og desuden ved en nedtrykt sindsstemning. 

der — som en anden af mine patienter udtrykte det — gør „livet 
til en stor, graa klat", en enstonig, farveløs tungsindighed, 
der aldrig synes at skulle faa ende. Hertil slutter sig saa 
nogen ængstelse med prækordialtryk og forventningsaffekt, 
men hverken vrangforestillinger eller hallucinationer. Det 
drejer sig med. andre ord om den form for depression, der 
i gamle dage gik under navnet melancolia sine delirio, og 
som jeg før sagde Dem, er det netop den form, hvor- 
under depressionen i den periodiske psykose oftest op- 
træder. Og hvis De faar lejlighed til at følge patienten, 
medens hun er her paa afdelingen, saa vil De faa yder- 
ligere holdepunkter for denne diagnoses rigtighed. Det har 
nemlig hver gang, hun har været her inde, vist sig, at naar 
depressionen har varet et par uger, slaar tilstanden ret 
pludselig om. Hun bliver talende og virksom, er flink til 
at hjælpe paa afdelingen, er ikke ledig et øjeblik, samtidig 
begynder der at opstaa en let forhøjet selvfølelse, hun taler 
om, hvilken dygtig kone hun er, hvor udmærket hun pas- 
ser sit hus, begynder at presse paa for at komme hjem, 
den sygdomsfølelse, der pinte hende før, er som blæst bort, 
hun fejler ikke noget mere. Samtidig bliver hun rap i sine 
svar og let kværulerende, blander sig ved stuegangen i 
samtalen med og undersøgelsen af de andre patienter, og 
hun, der nu ser ældet og udslidt ud, bliver ti aar yngre, 
faar glans i øjnene og farve i kinderne, der kommer turgor 
i huden og fart og præcision i hendes bevægelser. Man 
kan som regel mærke, naar denne lette eksaltation træk- 
ker op, idet man endnu, medens hemningen i bevægel- 
serne er udtalt, ved at tale i nogen tid med hende mærker, 
hvorledes en vis flugt i tankegangen er ved at arbejde sig 
frem, hvorledes trykket i virkeligheden er ved at lette, og 
hun begynder at føle sig rask. 

Naar De sammenholder alt dette med de anamnestiske 
oplysninger. De har faaet, kan der jo ikke være tvivl om, 
at vi staar overfor den alternerende psykose. I dette til- 

fælde er det depressionsfasen, der er den mest markerede, 
og som navnlig paa grund af de suicidale tendenser, pati- 
enten nu og da har vist, kræver hospitalsbehandling, hvor- 
imod hun i den eksalterede periode betragter sig selv som 
rask. Jeg anser det dog for i høj grad sandsynligt, at hun, 
da hun laa paa Amtssygehuset, har haft en stærkere eksal- 
tation. Hun erklærer selv, at hun den gang ikke følte sig 
ulykkelig, men kun var forstyrret i hovedet, saa at eksal- 
tationen denne ene gang har været forenet med en saa 
stor inkohærens, at hun ikke kunde være hjemme. Men 
den slags afvigelser i et iøvrigt regelmæssigt forløb er, som 
jeg allerede har sagt, ikke ualmindeligt for den periodiske 
psykoses forløb. 

De ser, at de atributer, der særtegner den periodiske 
psykose, findes i udtalt skikkelse hos vor patient. Anfal- 
dene opstaar pludseligt, og de forskellige faser skifter plud- 
seligt med hinanden, akmestadiet naas hurtigt og holder sig 
næsten uforandret i længere tid, sygdomsbilledet er for den 
depressive fases vedkommende en rnelancolia sine delirio, og 
eksaltationsstadiet giver sig kun til kende ved let tanke- 
flugt og forøget virke- og bevægelsestrang; der er et let 
kværulerende anstrøg over patienten i begge stadier, og 
anfaldene opstaar som regel uden ydre foranledning og 
ligner i høj grad hinanden'^). 

Den næste patient, jeg vil vise Dem, er ligeledes en 
kvinde. Hun er 57 aar. En kusine til patientens moder 
har talrige gange været patient her paa afdelingen lidende 
af en periodisk sindssygdom og er død paa St. Hans hos- 
pital. Selv skal patienten altid have været rask, af et liv- 
ligt, men ligeligt temperament. Klimakteriet indtraadte for 
tolv aar siden uden at have givet anledning til psykiske 
forstyrrelser af nogen art. Hendes nuværende sygdom be- 



1) Jeg har ^% aar senere set patienten. Hun var da let eksalteret, men er- 
klærede, at hun i mellemtiden havde været dygtig deprimeret og var da 
„lige paa nippet" til igen at blive indlagt paa afdelingen. 

gyndte 6 — 7 uger før indlæggelsen paa afdelingen, og efter 
mandens udsagn satte den ret akut ind uden det ofte lang- 
trukne neurasteniforme indledningsstadium, der som regel 
findes ved den simple melankoli. Hun begyndte — ganske 
med urette — at nære bekymringer for udkommet, blev 
urolig, gik jamrende op og ned ad gulvet, var bange for, 
at hun skulde paa St. Hans hospital, tvang manden til at 
love hende og sværge paa, at det ikke skulde ske. Fem 
dage før indlæggelsen tømte hun resten af, hvad der var 
tilbage i en flaske med opiumsdraaber, hvad der dog ingen 
alvorlige følger havde. Men da hendes uro stadig steg, og 
da hun gav sig til at raabe saa højt, at det generede hus- 
beboerne, blev hun indlagt her for omtrent en maaned 
siden. 

Som patienten nu viser sig, danner hun tilsyne- 
ladende den fuldstændige modsætning til den forrige pa- 
tient. Her er saa langt fra tale om nogen psykomotorisk 
hemning, at man tværtimod med fuld ret kan betegne 
patientens ydre væremaade som en agitation. Hun gaar 
op og ned ad gulvet, fægtende med armene, eller vri- 
dende hænderne, eller hun kaster sig paa en stol, skjuler 
ansigtet med armene og jamrer eller skriger højt. Og der 
er ikke antydning af noget tøvende eller modstandsover- 
vindende ved hendes bevægelser, de foregaar med en hur- 
tighed og utvungen præcision, der ligger forestillingen om 
hemning saa fjernt som muligt. Ogsaa paa afdelingen er 
hun næsten stadig i en hvileløs uro, springer ud af sengen 
og jager ind i spisestuen eller ud i badet eller traver jam- 
rende op og ned i gangen. Ikke heller hvad talen angaar, 
er der nogen hemning. Hun taler næsten ustanselig. Snart 
paastaar hun, at politiet om et øjeblik vil komme for at 
sætte hende i „enecelle", hun ved, at der vil blive gjort 
de skrækkeligste ting ved hende, og at hun vil havne paa 
St. Hans hospital eller vestre fængsel, snart taler hun om, 
at der staar mennesker udenfor med tunge lænker for at 

binde hende, hun kan høre, hvorledes lænkerne rasler, 
hun har hørt, hvorledes skafottet, hvorpaa hun skal hen- 
rettes, er blevet rejst ude i gaarden; snart om, at hun 
skal brændes, eller sættes i et bur, der er saa lille, at 
„kun en kanariefugl kan være i det". Og ind imellem 
tigger og beder hun en om beskyttelse og naade for alt 
det onde, der venter hende. 

Som De ser, er det angsten, der ganske behersker 
hende, og til tider har den faaet endnu alvorligere udtryk, 
end De her har set. Af og til har vi truffet hende i sen- 
gen eller ude paa gangen, bleg, svedende og skælvende, 
ganske behersket og stakaandet af frygt. Hun klager ogsaa 
over det sædvanlige prækordialtryk, der altid ledsager denne 
affekt hos melankolikere. Til andre tider har hun lagt sig 
ned og dunket hovedet mod gulvet, saa at hun med magt 
maatte føres i seng, og De ser, hvorledes der om hendes 
hals findes en tydelig strangulationsfure, som hun forleden 
dag paadrog sig ved at snøre linningen fra sin uldtrøje 
om halsen, fordi hun hellere vilde dø end gennemgaa alle 
de lidelser, hun ved, vil komme. Hun er nu meget for- 
tvivlet over, hvad hun har gjort, ved, hun er den „største 
synderinde", og at der venter hende „det værste". 

Foruden disse vrangforestillinger, der paa det nøjeste 
hænger sammen med hendes angst og fortvivlelse, har der 
ogsaa, som det nu og da hænder ved melankolien, vist 
sig vage paranoide ideer. Hun har talt om det „komplot", 
der er dannet for at pine hende, og forleden dag vilde hun 
ikke give haanden, fordi hun ikke vilde have noget med 
folk at gøre, der stod i forbindelse med „de folk", der 
smeddede lænkerne til hende. At hun er hallucineret, frem- 
gaar jo tydeligt nok af, hvad De har hørt hende fortælle, 
og hun har ogsaa paastaaet, at der var „nogen" ude paa 
gangen, der raabte „selvmorderske" efter hende. 

Der er imidlertid et par ejendommeligheder ved vor 
patient, jeg vil gøre Dem opmærksom paa, fordi jeg mener, 

de har betydning for diagnosen af tilfældet. De vil saa- 
ledes se, at 'der er en vis mulighed for i ganske kort tid 
at vende hendes tanker bort fra de forestillinger, der ellers 
er eneraadende i hendes bevidsthed. Spørger vi hende om, 
hvorledes hun staar sig med sin familje, saa afbryder hun 
pludselig med sine fortvivlede klager og fortæller — ganske 
vist paa en maade, der tydelig viser, at det er noget, hun 
i en fart maa se at blive færdig med — om, hvor afholdt 
og elsket hun er af sine nærmeste, for saa atter straks at 
vende tilbage til sine sorger og sin angst. Denne forestil- 
lingernes „Åblenkbarkeit'' — som Kraepelin kalder det — 
er ellers et symptom, der, ligesom den forøgede bevægelses- 
og taletrang, hører eksaltationen til. 

Det er ogsaa en enkelt gang hændet, at hendes for- 
tvivlelse er slaaet om til en mere løftet stemning, saaledes 
at hun med smilende ansigt har fortalt om alle de ulykker 
og pinsler, der ventede hende. Skønt forestillingsindholdet 
beholdt sin depressive farvning, var det, som hendes stem- 
ning for et øjeblik løste sig fra det for i en kort tid at 
følge sine egne veje. 

Og endelig vil jeg meddele Dem, at der til tider kom- 
mer et kværulerende moment frem hos patienten. Da hun 
blev indlagt, var hun fuld af klager og beskyldninger mod 
den sygeplejerske, der havde passet hende, og ogsaa her 
paa afdelingen har hun nu og da beklaget sig over be- 
handlingen og skældt personalet ud. 

Hendes orienteringsevne er trods hendes vrangforestil- 
linger og hallucinationer ganske uskadt. Som De hører, 
erkender hun omgivelserne paa fuldstændig korrekt maade, 
hun kender dato og aarstal, ved, hvornaar hun er indlagt, 
og kan ogsaa bringes til at foretage lettere regnestykker 
i hovedet, uden at det volder hende synderligt besvær. 

Naar vi nu skal prøve paa at stille en diagnose paa 
denne patient, saa er det jo tydeligt nok, at hun paa den 
ene side frembyder tegn paa en angstfuld melankoli med 

typiske vrangforestillinger, med hallucinationer og nedtrykt, 
til fortvivlelse grænsende sindsstemning, men paa den anden 
side er den for melankolien karakteristiske psykomoto- 
riske hemning saa langt fra til stede, at den maa siges at 
være erstattet af en psykomotorisk uro. For de ældre for- 
fattere, hvem fastsættelsen af det rent symptomatologiske 
sygdomsbillede var tilstrækkeligt, vilde diagnosen have været 
let nok og vilde have lydt paa melancolia agitata. Men 
dette er ikke tilstrækkeligt for os. Det forekommer mig — 
da der ikke foreligger noget til støtte for antagelsen af en 
recidiverende melankoli — at spørgsmaalet maa blive, drejer 
det sig om klimakteriel melankoli eller om det første anfald 
i en periodisk sindssygdom, der jo — som sagt — ikke 
sjældent først viser sig i klimakteriet? 

Nu er det netop et særkende for den klimakterielle 
melankoli, at angsten spiller en saa overordentlig domi- 
nerende rolle i sygdomsbilledet, og den psykomotoriske hem- 
ning mangler eller er erstattet af en agitation. Det kunde 
derfor være fristende nok at slaa sig til ro med denne 
antagelse. Naar jeg imidlertid tror, at det vilde være for- 
hastet at gøre det, saa ligger det i, dels at psykosens be- 
gyndelse taler her imod, idet den klimakterielle melankoli 
næsten altid har et meget langt forløberstadium, hvorimod 
vor patients sygdom er begyndt akut, dels deri, at baade 
hendes „Ablenkbarkeit", den skiftende stemning og det 
kværulerende i hendes væremaade, er symptomer, der er 
sjældne ved den klimakterielle melankoli, men derimod 
meget ofte findes ved den periodiske sindssygdom. Det vil 
være af interesse at se, hvorledes sygdommen videre ud- 
vikler sig, og navnlig om en eventuel helbredelse optræder 
nogenlunde rapidt, hvad der jo yderligere vilde støtte vor 
diagnose. Jeg mener altsaa, at det er berettiget at stille 
en relativ god prognose for dette anfald, men jeg er bange 
for, at det senere i patientens liv vil gentage sig enten i 
samme skikkelse eller under billedet af en mani. Og hvad 

Christiansen: Psykiatriske forelæsninger. 12 



178 



der gør antagelsen af et anfald af periodisk sindssygdom 
endnu mere sandsynligt, er, at der, som Kraepelin, Weygandt 
og her hjemme Thalbitzer har vist, findes blandings- 
former af den manio-depressive psykose, hvor komponenter 
saavel fra den eksalterede som deprimerede fase findes 
samtidig. Den ene af disse, som Thalbitzer har døbt med 
navnet melancolia agitata productiva, er netop karakteri- 
seret ved de depressive vrangforestillinger, den fortvivlede, 
nedtrykte sindsstemning, kombineret med en stadig psyko- 
motorisk uro og en større eller mindre grad af „Ablenk- 
barkeit" i). 

Inden jeg slutter, vil jeg endnu sige Dem et par ord 
om melankoliens behandling. Det er med rette, at melan- 
kolikere anses for at være de farligste patienter af alle, 
naar det drejer sig om selvmord. Og De skal ikke lade 
Dem vildlede af den populære overbevisning, at de men- 
nesker, der taler om at tage livet af sig, aldrig gør det. 
Selv ved lette depressioner kan der pludselig opstaa øje- 
blikke, hvor fortvivlelsen i den grad overmander dem, at 
de gør alvor af deres trusel. Til en vis grad er akme- 
stadiet af en melankoli endda som regel ikke det farlig- 
ste, fordi den psykomotoriske hemning, der karakteriserer 
dette tidspunkt, den viljesslappelse, der behersker pati- 
enten, ofte gør det umuligt for ham at faa handlingen 
udført. Men i sygdommens initialstadie, hvor patienten selv 
har en udtalt følelse af, at en alvorlig sygdom nærmer sig, 
eller i rekonvalescensen, hvor depressionen endnu tidevis 
kan vende tilbage med hele sin gamle styrke, men hvor 
hemningen er mindre udtalt, kan faren for selvmord ofte 
være stor. Det eneste selvmord, der i mange aar er fore- 
faldet paa kvindesiden her paa afdelingen, var en ældre 



1) Patienten blev udskrevet her fra afdelingen i samme tilstand som ved 
demonstrationen. To maaneder senere maatte hun flyttes til St. Hans 
hospital, hvor hun efter 8 maaneders forløb „maatte anses for ret flink. 
Men det var gennem flere svingninger, helbredelsen (?) indtraadte.** 

dame, der paa selve udskrivningsdagen benyttede den man- 
gel paa aarvaagenhed og den sorgløshed, som hendes til- 
syneladende helbredelse havde indgivet omgivelserne, til at 
hænge 'sig. Og da melankolikere jo ofte har en udpræget 
evne til at skjule deres vrangforestillinger, og hvis de gaar 
med suicidale tanker, ofte i uger og maaneder med sej 
udholdenhed kan lure paa det rette øjeblik til at udføre 
deres forsæt, saa vil De forstaa, hvor omsorgsfuld og 
vagtsom man maa være overfor disse patienter. Og jo 
ældre melankolikere er, desto farligere er de. Der er ingen 
tvivl om, at de klimakterielle og navnlig de senile melan- 
kolikere langt hyppigere begaar selvmord end patienter i 
en yngre alder. 

Alene af denne grund skal De være forsigtig med at 
behandle selv lette melankolier ambulant, og De skal hel- 
ler ikke forsøge paa at behandle dem i hjemmet. Selv om 
forholdene er saadan, at der kan skaffes det nødvendige 
opsyn med patienten, saa kræves der som regel et sted, 
hvor den fare, der truer, er gaaet personalet i den grad i 
blodet, at ingen mulighed for selvmord lades aaben, og 
alle de hundreder af hensyn og forsigtighedsregler, som 
kræves hertil, er sket fyldest. Og alt dette kan kun paa 
betryggende maade skaffes til veje paa en hospitalsafdeling, 
hvor hele husordenen er indrettet med disse forhold for øje. 

Men desuden kræver de fleste melankolier sengebehand- 
Ung, hvad der som regel i høj grad virker beroligende, 
ligesom ogsaa fjærnelsen fra de vante omgivelser ofte er 
ganske nødvendig. 

I medikamentel henseende har opiumshehandlingen et 
gammelt ry for at virke dæmpende paa ulykkefølelsen og 
ængstelsen, der er de mest pinlige symptomer ved melan- 
kolien, og i et stort antal tilfælde hjælper det ogsaa ud- 
mærket. Hvad grunden er til, at midlet i enkelte tilfælde 
svigter, har det ikke været mig muligt at udfinde. I nogle 
af dem har jeg ved at give store doser bromsalte — hvad 

navnlig Krafft-Ebing har anbefalet — opnaaet gode resul- 
tater, i andre og navnlig i de, hvor angsten var stærkt 
udtalt, har jeg givet codein — l^/g — 2 ctgr., 3 gange dag- 
lig — med god nytte. 

Endelig maa De med den mest pinlige omhu sørge 
for, at Deres patienter faar tilstrækkelig mad. Deres appe- 
tit er ofte lig nul, dels paa grund af den almindelige træg- 
hed, hvormed alle deres organer fungerer, dels paa grund 
af deres hemning, af og til ogsaa paa grund af deres vrang- 
forestillinger; de fortjener ikke maden, kan ikke betale 
den, eller mener, de ikke kan fordøje den. Der skal stor 
taalmodighed og megen opfindsomhed til for at faa melan- 
kolikere til at spise, men ogsaa her gør det trænede per- 
sonale paa en hospitalsservice og den disciplin og regel- 
mæssighed i husordenen, som dér hersker, ofte underværker. 
Og jeg vil raade Dem fra at lade Dem forlede af vor 
tids asketiske tilbøjeligheder i ernæringsspørgsmaalet til at 
unddrage Deres melankolikere æggehvideholdige nærings- 
midler. Æg, kraftbouillon, albuminmaltose og mælk givet 
i smaa portioner, men hyppigt i dagens løb, skal være 
Deres løsen. Og støder det paa uoverstigelige vanskelig- 
heder at give patienten den nødvendige mængde, skal 
De ikke vente for længe med at sondemade ham. 

Et symptom, der ofte volder vanskeligheder ved be- 
handlingen af melankolikere, er deres søvnløshed. Efter 
mine erfaringer virker veronal bedst, navnlig, naar der 
samtidig gives opiater. Jeg er efterhaanden kommet til den 
overbevisning, at disse to midler paa fortrinlig maade sup- 
plerer hinandens virkninger, og jeg har det indtryk, at 
den depression, der ved melankolikere er saa udtalt om 
morgenen, er langt mindre, naar der den foregaaende 
aften er givet veronal. 



DEN MANIODEPRESSIVE PSYKOSE 

(EKSALTATIONEN). 



MINE damer og herrer! Jeg viste Dem forrige gang 
en patient, i hvis psykose der fandtes symptomer, 
der skrev sig saavel fra melankolien, for saa vidt som hen- 
des stemnings- og forestillingsliv gav sig tydeligt depres- 
sivt udtryk, som fra manien, for saa vidt som hun var be- 
hersket af en stadig psykomotorisk uro, baade hvad be- 
vægelser og tale angik. Men medens hos denne patient 
elementer fra begge psykopatologiske tilstandsformer holdt 
sig under hele sygdommens forløb og paa det nøjeste var 
knyttet sammen, skal jeg i dag begynde med at vise Dem 
en anden patient, hvor forbindelsen er langt mindre intim, 
mere tilfældig og sikkert har en ganske anden betydning 
end hos den førstnævnte. 

Den 16aarige unge pige, De her ser, har ligget paa 
afdelingen to gange tidligere. Første gang havde hun en 
udtalt depression med stærk psykomotorisk hemning, de- 
pressiv stemning og udtalte forsyndelsesideer; anden gang 
havde hun en middelstærk eksaltation med bevægelsestrang, 
løftet stemning, tydelig tankeflugt og forhøjet selvfølelse. 

Som De ser, er hun nu i en næsten stadig bevægelse. 
Snart sidder hun op i sengen, snart lægger hun sig ned 
og skjuler sig under tæpperne, og naar hun bliver i sen- 
gen, er det sikkert kun, fordi Deres tilstedeværelse lægger 

en vis dæmper paa hende. Paa afdelingen tilbringer hun 
en stor del af døgnet paa gulvet, draperet i et sengetæppe, 
og dér ligesom nu snakker hun næsten ustanselig og led- 
sager sin tale med store understregende armbevægelser og 
livlig mimik. Hvis man kun saa hendes bevægelser og 
hendes mimik og hørte den latter, som hun ofte bryder 
ud i, vilde man ikke være i tvivl om, at man stod over- 
for en mani, saa meget mindre som hendes glansfulde øjne, 
kongestionen til kinderne og den forøgede turgor vilde be- 
styrke denne antagelse. Men i den grelleste modsætning 
til disse eksaltationens attributer, staar det forestillingsind- 
hold, der kommer til orde i hendes tale. Den drejer sig 
næsten udelukkende om død og tilintetgørelse. De hører, 
hvorledes hun med smilende ansigt foreslaar én at dø 
sammen med hende; hvorledes hun ønsker, at hendes 
fader havde pryglet hende ihjel, saa at hun kunde være 
sluppet for al den sorg og elendighed, der venter hende, 
hvorledes hun stadig vender tilbage til, at hun helst „vil 
af med livet"; for „naar det er saadan i ungdommen, 
hvordan skal det saa blive i alderdommen". Hun vil helst 
straks flyttes til St. Hans hospital eller Ebberødgaard, 
hvor hun dog vil komme til sidst. Under alt dette er 
hendes stemning stadig skiftende, snart smiler og ler hun, 
medens hun meddeler alt det sørgelige, der optager hende, 
snart græder hun, snart ligesom harcelerer hun over sig 
selv, eller giver sig til at beklage sig over den behandling, 
hun har været udsat for baade i de pladser, hvor hun 
har tjent og her paa hospitalet. Hendes orienteringsevne 
og opfattelse af omgivelserne er korrekt, hun er ikke 
hallucineret, og der findes hos hende ingen af de symp- 
tomer, der plejer at ledsage en dementia præcox. 

Naar man sammenholder anamnesen med det sygdoms- 
billede, patienten nu frembyder, kan der ikke være tvivl 
om, at det drejer sig om en fase i den periodiske sinds- 
sygdom. Men medens patienten de to gange, hun tidligere 

har ligget her paa afdelingen, frembød billedet den første 
gang af en melankoli, den anden af en mani, saa findes 
der denne gang momenter, hentede fra begge disse psy- 
koser. Vi staar med andre ord overfor en af de blandings- 
former indenfor den manio-depressive psykose, som Krae- 
pelin og Weygandf^) og her hjemme Thalbitzer^) har be- 
skæftiget sig med. 

Hvis man ved bedømmelsen af den psykopatologiske 
tilstandsform, som patienten frembyder, tager hensyn baade 
til forstyrrelserne paa stemningslivets, det psykomotoriske 
og forestillingslivets omraade, en trefoldighed, som Wey- 
gandt har døbt med navnet den manio-depressive triade, 
saa vil man kunne tænke sig en ret anselig række blan- 
dingsformer. Den nedtrykte sindsstemning og hemningen 
paa forestillingslivets og det psykomotoriske omraade, der 
karakteriserer depressionen, vil enten enkeltvis eller to og 
to kunne indgaa som led i en psykose, hvor den løftede 
sindsstemning, den motoriske uro og tankeflugten, der 
karakteriserer eksaltationen, danner den eller de mang- 
lende komponenter i triaden. Weygandt opstillede tre blan- 
dingsformer: den maniske stupor, den agiterede melankoli 
og den uproduktive mani; til disse har Thalbitzer føjet to 
andre, og Kraepelin har i den sidste udgave af sin psy- 
kiatri angivet seks forskellige blandingsformer, men her- 
med er kombinationernes mulighed jo langt fra udtømt. 

Jeg maa indrømme at have lidt svært ved at se for- 
delene ved denne pulverisering af de enkelte faser i den 
manio-depressive psykose. Det forekommer mig ikke, at 
den hjælper os til en klarere forstaaelse af de psykopato- 
logiske processer, der betinger psykosen, og ikke heller 
til nogen skarpere afgrænsning af de symptomatologiske 
sygdomsbilleder indbyrdes. 

Det er sandt nok, at der findes tilfælde af agiteret 

1) Ober die Mischzustånde des manio-depressiven Irreseins. 1899. 

2) Den manio-depressive psykose. Kbh. 1902. 

melankoli, eller hvis man foretrækker det, af „depressive 
Erregung" eller melancolia agitata productiva, men det 
har man vidst længe, før blandingsformerne blev opdaget, 
og blandt andre har Mendel i sin monografi over manien 
givet en fortrinlig beskrivelse af den og hævdet dens plads 
imellem melankolierne. Det er ogsaa sandt, at der findes 
sjældne tilfælde af manisk stupor, hvor patienten i sit ydre 
bærer præget af den mest udtalte psykomotoriske hemning, 
men hvor man af de enkelte handlinger, de foretager, og 
yttringer, de kommer med, kan slutte sig til en løftet 
sindsstemning. Naar jeg kalder denne form for sjælden, 
saa slutter jeg det af, at Thalbitzer i det store materiale, 
der stod til hans raadighed, ikke har kunnet finde et eneste 
tilfælde, og at jeg selv kun en gang har set en patient, 
som jeg mente, det var berettiget at henføre til denne 
kategori, og jeg er endda ikke ganske sikker paa, at det 
ikke drejede sig om en dementia præcox, der var nemlig 
baade katalepsi og udtalte impulsive tilbøjeligheder til stede. 
Men for det store flertal af blandingsformernes vedkom- 
mende drejer det sig i virkeligheden slet ikke om faser i 
den periodiske psykose, men derimod om episoder i den 
maniske eller depressive fase, episoder, der er blottet for 
enhver selvstændig klinisk berettigelse, idet de enten be- 
tegner, at patienten er ved at svinge fra en fase over i 
en anden, eller ogsaa kun er en akcentuation af den skiften 
i stemning, som saa overordentlig hyppigt forefalder inden- 
for den enkelte fase i den periodiske sindssygdom, og som 
undertiden kun varer timer eller dage. Hvis De lægger 
for megen vægt paa den art symptomatologiske petitesser, 
saa vil De den ene gang efter den anden i forløbet af en 
periodisk psykose selv indenfor den samme fase komme 
til at forandre Deres diagnose, og i adskillige tilfælde vil 
det være ganske umuligt for Dem at afgøre, hvor De skal 
lægge eftertrykket, om De skal kalde patientens tilstand 
en depression og føje adjektivet productiva til, eller om 

De skal betegne den som mani og føje adjektivet depres- 
siva til. 

De manio-depressive blandingsformer siger derfor i det 
store flertal af tilfældene ikke andet, end at de tre kom- 
ponenter af den manio-depressive triade ikke altid følges 
ad, at stemningslivet f. eks. kan holde sig deprimeret, 
medens hemningen paa det psykomotoriske omraade og 
forestillingslivet kan hæves enten for en kortere tid eller 
bgsaa som udtryk for en begyndende forandring i pati- 
entens tilstand. 

Der er endnu et forhold, jeg vil gøre Dem opmærk- 
som paa, og det er, at indførelsen af adjektivet improduc- 
tiva for en stor del af manierne er ganske værdiløs, hvis 
man tager forestillingslivets virksomhed med i betragtning. 
Uproduktiviteten er nemlig et meget hyppigt fænomen ved 
manierne, selv om de iøvrigt, hvad stemningslivet og den 
psykomotoriske sfære angaar, er klassiske. Det er paafal- 
dende at se, hvor lille det repertoire mange af disse pati- 
enter, hvis psykose er bygget over „flugtens" radikal, 
frembyder, hvor monoton og indsnævret deres forestillings- 
kreds i virkeligheden er, og hvor vanskeligt de har ved 
uden impulser udefra at komme bort fra de faatallige tanke- 
forbindelser,, der stadig vender tilbage i deres bevidsthed. 

Disse hlSLndingsepisoder, som jeg vil foretrække at kalde 
dem, har, forekommer det mig, kun praktisk betydning i 
tre retninger. For det første angiver de som regel, at man 
staar overfor en fase i den periodiske sindssygdom og 
ikke overfor en simpel melankoli eller mani ; for det andet 
betegner de meget ofte, navnlig naar de holder sig i læn- 
gere tid, at psykosen er ved at svinge over i en anden 
fase eller er i færd med at helbredes; og for det tredje 
skal de belære Dem om, at selv manierne kan være far- 
lige i retning af suicidium, idet der pludselig kan optræde 
kortvarige depressive episoder, under hvilke patienten kan , 
gøre alvorlige selvmordsforsøg. De eneste tilfælde, hvor 

det forekommer mig beretriget at tale om selvstændige blan- 
dings/ormer, er de, hvor psykosen under hele sit forløb er 
bygget over den samme kombinarion af faktorer, hentet 
dels fra manien, dels fra melankolien. 

Hvad vor patient angaar, saa er hendes stemnings- og 
forestillingsliv væsentlig præget af depressionen, hvorimod 
den psykomotoriske uro bærer eksaltationens præg. Jeg 
tror, hun er paa overgangen mellem to faser i en peri- 
odisk psykose, men til hvilken af siderne hun vil svinge, 
er det sikkert umuligt at afgøre i). 

Den næste patient, jeg vil vise Dem, er denne 21aarige 
telefonarbejder, om hvis fader vi har faaet oplyst, at han 
skal have frembudt lignende psykiske forstyrrelser som 
patienten, og hvis moder er nervøs, nu og da deprimeret, 
saaledes at der altsaa hos begge hans forældre har vist sig 
tilbøjelighed til forstyrrelser paa stemningslivets omraade. 
Efter moderens sigende skal patienten altid have været en 
dygtig og paapasselig ung mand og først otte dage før 
indlæggelsen her have frembudt tydelige psykiske forstyr- 
relser. Hvor ringe en betydning man kan tillægge saa- 
danne oplysninger fra familjens side, fremgaar deraf, at 
telefonselskabet har meddelt os, at han i flere aar og navnlig 
i det sidste har været ustadig og stundesløs i sit arbejde, 
og at han i de sidste maaneder har været ganske umulig 
til stillesiddende arbejde paa grund af den uro og hvile- 
løshed, der har været over ham, ligesom ogsaa selskabet 
i det hele anser ham for en mindre flink arbejder. Disse 
anamnestiske oplysninger sammenholdt med den hereditære 
disposition berettiger os til at antage, at vi her staar over- 
for en patient med et fra fødslen vulnerabelt centralnerve- 
system. 

^) I løbet af en halv snes dage udviklede der sig en typisk eksaltation. Hun 
blev overflyttet til St. Hans hospital, hvor „hun svingede stærkt og plud- 
seligt mellem mani og depression i de første maaneder. Samtidig med, 
at menses indtraadte, kom der mere ligevægt, og efter to maaneders re- 
mission blev hun udskrevet". 

Baade han selv og hans familje paastaar imidlertid, at 
han har været rask til otte dage før indlæggelsen. Han 
begyndte da at strejfe om paa gader og stræder, kom først 
hjem langt ud paa natten efter at have besøgt forskellige 
beværtninger, han sov daarligt, blev meget talende og var, 
da han indkom her, i betydelig grad opstemt. 

Jeg skal nu lade patienten komme her ind et øjeblik, 
for at De kan faa et indtryk af den tilstand, hvori han 
befinder sig. Naar jeg ikke vil beholde ham længere tid 
her inde, ligger det i, at jeg er bange for, at den relative 
ro, der er kommet over ham i de senere dage, skal blive 
brudt, naar han bliver udsat for for mange nye indtryk 
og for megen opmærksomhed. De ser, hvorledes der er 
en betydelig motorisk uro over ham, hvorledes den beher- 
skelse, han aabenbart tilkæmpede sig ved sin indtrædelse, 
og som fik ham til at gøre en høflig kompliment for Dem, 
hurtig er veget og erstattet af en trang til bevægelse, der 
stadig tvinger ham til at skifte stilling og stundesløs van- 
dre frem og tilbage. De vil ogsaa lægge mærke til den 
livlige mimik, der stadig ledsager hans tale, til den agt- 
paagi venhed, hvormed han fikserer omgivelserne og læg- 
ger mærke til, hvad der foregaar, han ligger stadig ligesom 
paa spring for at kaste sig over et ord eller en opgave, 
for derved at finde afløb for sin virksomhedstrang. Hans 
bevægelser er præcise, trods deres stadige skiften præget 
af en vis harmoni, der er intet maniereret eller paataget 
over dem; bortset fra deres evige vekslen, den hurtighed 
og rastløshed, hvormed de foregaar, er der i og for sig 
intet, der gør dem afvigende fra normale menneskers be- 
vægelser. 

De har sikkert faaet indtrykket af, at De her staar 
overfor den psyko-motoriske hemnings modsætning. Den 
gnidningsmodstand, der under normale forhold repræsen- 
teres af den vejende og hemmende kritik og den vragende 
vurdering af motiverne, er ganske borte, enhver bevægel- 

sesimpuls omsættes hensynsløst i handling, og da impul- 
serne stadig skifter, og da det ofte hænder, at han næppe 
har fuldført én handling, før trangen til en ny allerede er 
dukket op i bevidstheden, saa kommer der noget brud- 
stykkeagtigt og tilfældigt i hele hans opførsel. Hans dag 
falder paa denne maade i stumper og stykker, fordi der 
intet ledende princip, intet bestemt maal findes for hans 
handlinger, enhver forestilling, enhver stemning har samme 
værdi for ham, og udløser med samme lethed et psyko- 
motorisk udslag, uden at han skænker endemaalet for eller 
følgerne af sine handlinger en tanke. 

Spørger man ham om, hvorfor han ikke kan være 
rolig, saa erklærer han, at det er, fordi han „er saa stærk", 
han „har nerver af Staal", han kan „ikke taale denne inde- 
spærring i et fængsel", „det er ikke noget for et raskt 
menneske". Imidlertid gav han forleden dag en noget mere 
drastisk, men, billedlig set, sikkert langt korrektere moti- 
vering af sin motoriske uro, idet han erklærede, at han 
vilde have sine bukser og ikke kunde ligge længere i 
sengen, fordi han „havde kløpulver i halen", han maatte 
op og „movere sig, eksercere, voltigere", hvilket sidste 
han ogsaa gjorde, idet han gav sig til at springe over 
sengene. 

Den samme løshed, den samme overfladiskhed, den 
samme mangel paa konsekvens og den samme blinde given 
sig hen i enhver opdukkende psykomotorisk impuls, som 
vi fandt i patientens handlinger, gør sig ogsaa gældende 
i hans tale. De har set, hvor vanskeligt det er at stoppe 
munden paa ham, hvorledes han trods sine ihærdige be- 
stræbelser, og skønt han lægger pegefingren paa munden 
for at tvinge sig selv til at følge min opfordring til ham 
om at tie stille, dog hvert øjeblik ikke kan dy sig for at 
blande sig i samtalen. Snart er det mere eller mindre 
vittige apropos, han indskyder, snart gentager han et ord 
eller rimer paa et andet. Paa afdelingen er dette endnu 



189 



mere fremtrædende, da han der intet som helst baand 
lægger paa sig. Han taler næsten uafbrudt hele dagen 
igennem og ofte natten med. Men stadig er de associa- 
tioner, der knytter de enkelte forestillinger sammen, gan- 
ske løse og tilfældige, og der findes, hvad f. eks. Aschaf- 
fenhurg^) og Levison^) har vist ved deres associationsforsøg 
over maniske eksaltationer, en ganske overvældende til- 
bøjelighed til at danne klangassociationer. Medens det hos 
normale mennesker er forestillingernes indhold og logiske 
samhørighed, der knytter de forskellige forestillingsrækker 
til hinanden, saa er det hos den eksalterede ganske tilfældige 
ydre ligheder imellem forestillingerne eller de tilsvarende 
lydbilleder, der er afgørende for de associationer, der slaas 
ind paa. Og det er derfor ikke sjældent, at man hos saa- 
danne patienter efter et par minutters forløb finder dem 
milevidt borte fra deres oprindelige udgangspunkt, ''og ofte 
vil det være ganske umuligt at følge end sige reproducere 
de associationernes veje, som patienten har fulgt, saa meget 
mindre, som han mange gange i sin ivrighed springer 
mellemledene over eller underforstaar dem. Disse pati- 
enters taletrang er derfor ingenlunde udtryk for en særlig 
stor tankerigdom, men kun for den uimodstaaelighed, hvor- 
med enhver forestilling, der dukker op i bevidstheden, 
ganske uafhængig af dens værdi eller forbindelse med 
andre forestillinger omsættes i ord. 

Hvad patientens stemning angaar, saa er den som regel 
løftet, hvad der har givet sig ret støjende udslag i hans 
syngen og leen. De hørte selv, hvorledes han gav den 
følelse af kraft og sundhed, han føler, udtryk, og det vil 
derfor ikke forbavse Dem, at han fuldstændig mangler 
sygdomserkendelse, og betragter sin indlæggelse her som 
en ganske uretfærdig frihedsberøvelse. Han har ogsaa flere 
gange været opfarende og utaalmodig, energisk forlangt at 

1) Kraepelin: Psychologische Arbeiten. Bd. I, II og IV. 

2) Bibliotek for Læger. Juli 1906. 

blive skrevet ud, og en enkelt dag har han været græ- 
dende, fordi han ikke vidste „hvor han skulde faa penge 
fra til at betale med". 

Hans løftede sindsstemning viser sig ogsaa i den for- 
højede selvfølelse, der præger hans hele optræden. De ser, 
at han har dekoreret sit frakkeopslag, og spørger man 
ham om, hvorfor, svarer han, at han „er blevet æres- 
medlem af dansk sygeplejeraad m. m.", en formodning, der 
under de for haanden værende omstændigheder maa op- 
fattes under synspunktet: storhedsforestilling. 

Hvad hans orienteringsevne angaar, saa er den fuld- 
stændig vel bevaret. Han ved, hvor han er, kender aars- 
tal og dato, erkender omgivelserne paa fuldtud korrekt 
maade. Ved, hvornaar han kom herind, og har rede paa 
baade personalet og patienternes navne. 

Hans opfattelsesevne er ogsaa uskadt, kan vel endog 
paa en vis maade siges at være skærpet, for saa vidt som 
han lægger mærke til alt. Selv de uvæsentligste smaating 
slaar han ned paa og gør bemærkninger om, intet synes 
at undgaa ham, og denne forøgede modtagelighed giver i 
forening med den lethed, hvormed associationerne knyttes 
og den ganske vist overfladiske, men ofte barokke eller 
overraskende maade, hvorpaa han finder ligheds- og be- 
røringspunkter mellem de mest forskelligartede fænomener 
og forestillinger, hans bemærkninger et vittigt, undertiden 
spirituelt anstrøg. Det er derfor ikke altid en udelt for- 
nøjelse at gøre stuegang hos manisk opstemte patienter. 
De har meget ofte et ualmindelig klart blik for omgivel- 
sernes store og smaa svagheder, og da den hemning, som 
klogskab og god tone ellers lægger paa yttringsfriheden 
mand og mand imellem, mangler hos disse patienter, saa 
turnerer de deres vittigheder og kommer med deres ind- 
skud og randbemærkninger uden betænkning og uden at 
dæmpe den tilspidsede, skarpe form, hvori de dukker op 
i deres bevidsthed. Men deres dialektik er rent formel, den 

' ^te paa tingenes yderflade, naar aldrig ind til det 

'g de er derfor, trods det opvakte og begavede ind- 

le kan gøre, i virkeligheden distanceblændere. 

indgribende eller gennemført bearbejdelse af 

der tilføres dem, er der heller aldrig tale. 

feres opmærksomhed alt for løbsk. Det er kun 

tmnt^ de kan fastholde den om en bestemt 

1 ojeblik efter er deres interesse slappet, og et 

\ længsler den for lige saa hurtigt at slettes 

^* es af et tredje, 
/.'vor^ patients psykose er bygget over „flugtens" ra- 
dikal, er iøjnefaldende nok. Den gør sig gældende i den 
forøgede motoriske uro, i den geskæftighed og hevægelsestrang, 
der behersker patienten ; den gør sig gældende i patientens 
tale, der flyder næsten ustanselig, og den gør sig gæl- 
dende i den hurtighed, hvormed den ene forestilling knyttes 
til og skifter med den anden. Hertil kommer nu den flyg- 
tighed og skiften, den overfladiskhed og løshed, hvormed 
alle disse psykiske processer foregaar, og den overordent- 
lige lethed, hvormed patienten slipper det bevidsthedsind- 
hold, der i det givne øjeblik behersker ham, for at kaste sig 
over et nyt; hans hjærnevirksomhed foregaar i virkelig- 
heden efter formlen: men da den i det samme saa en 
rotte, lod den musen gaa. Endvidere, den løftede stemning, 
den forøgede selvfølelse, antydningen af storhedsideer, den 
bevarede orienteringsevne og uskadte opfattelse af omgivel- 
serne. Disse faktorer sammenholdt med den fuldstændige 
mangel paa alle de træk, der er karakteristiske for eksal- 
tationerne i dementia præcox, gør det utvivlsomt, at vi 
staar overfor en manisk eksaltation. 

Hos vor patient viser denne eksaltation sig kun i sin 
middelstærke grad. Men hos andre og for resten ogsaa 
hos vor patient, da han kom herind, er symptomerne ofte 
langt mere fremtrædende. Den motoriske uro stiger til et 
sandt bevægelsesdelirium, og patienterne maser ofte hele 

døgn igennem, klapper i hænderne, dunker paa døren, 
synger og skriger sig fuldstændig hæse. Deres tale er 
ganske sammenhængsløs, springer afeted over stok og sten, 
og kun alliterationerne og rimerierne tillader os af og til for 
et øjeblik at knytte den ganske løse og tilfældige forbin- 
delse mellem de forskellige led i de forestillingsrækker, 
der stadig trænger sig paa og mylrer af sted i kaotisk 
virvar. Som regel vil man dog selv under disse forhold 
tydeligt kunne erkende den løftede sindsstemning og den 
forøgede selvfølelse. Men stemningen slaar let over i vre- 
desudbrud, der kan give sig alvorlige aggressive udslag. I 
disse stærkere anfald af mani plejer ogsaa vrangforestil- 
lingerne, navnlig storhedsideerne at træde stærkere i for- 
grunden, patienterne mener om sig selv, at de er ministre 
eller konger eller Vorherre selv; deres følelse af egen 
styrke og velvære giver sig udtryk i de mest overdrevne 
forestillinger om, hvad de er i stand til at udrette, der er 
ingen grænser for deres mod og tapperhed, ingen ende 
paa deres magt og fuldkommenhed. Men ogsaa forfølgelses- 
forestillinger dukker nu og da frem hos dem, de føler 
mystiske paavirkninger af forskellig art, eller bliver elek- 
triseret eller hypnotiseret, der blæses giftige luftarter ind 
i deres stue, eller der bliver om natten gjort seksuelle 
attentater paa dem. Ikke faa af disse patienter viser sig, 
saalænge man er til stede, i høj grad medgørlige, er under- 
danige indtil slaviskhed, for saa snart man er gaaet, at 
beskylde én for de frygteligste og mest kriminelle forbry- 
delser; som regel kan De, lige som naar De taler med 
professionelle bagvaskere, ude i livet, altid faa en fore- 
stilling om, hvad der venter Dem selv, ved at høre den 
maade, hvorpaa patienterne omtaler ikke tilstedeværende 
personer for Dem. 

Hos adskillige af de patienter, hvor eksaltationen har 
naaet de højere grader, er det ikke sjældent at træffe hal- 
lucinationer, skønt de næsten aldrig har den betydning og 

spiller den rolle som i forvirringen, forryktheden eller de- 
mentia præcox. Allerede hos vor sidste patient viste der 
sig ved begyndelsen af opholdet svage hørelseshallucina- 
tioner. Spurgte man ham, om han hørte stemmer, saa 
pegede han mod loftet og gulvet, men erklærede, at de 
var saa langt borte, at han ikke kunde høre dem tyde- 
ligt, og hverken disse stemmer eller den banken, han nu 
og da hørte paa vinduerne, afficerede ham synligt. 

Under disse stærke maniske anfald er det ogsaa reg- 
len, at patienternes orienteringsevne og opfattelse af om- 
givelserne bliver mindre klar. Vor patient fortalte, da han 
blev indlagt, alt imedens han dansede rundt paa gulvet 
og fløjtede, at han om formiddagen havde været i Gen- 
tofte, hvor „hele byen var lavet om". Der var „grinagtige 
skilte paa husene", om søen var der rækværk, for at han 
ikke skulde falde i den, han var dog gaaet ud paa isen, 
og „morede et nydeligt publikum", for skønt hans skøjter 
slet ikke passede, løb han alligevel udmærket. Alle tele- 
fonpælene var fulde af plakater, hvorpaa der stod „hallo!" 
Han opfattede ogsaa her de første dage enkelte af perso- 
nalet som „opdagere". Men hvad der hos ham kun var 
antydningsvis til stede, det udvikler sig ved de stærkere , 
grader af manisk eksaltation til en mere eller mindre udtalt 
desorienterthed, saa at patienterne miskender omgivelserne, 
giver dem gale navne og ikke er ganske klare over, hvor 
de befinder sig. 

Hvad prognosen for vor sidste patient angaar, saa mener 
jeg, at denne kan stilles god for det nuværende anfald. 
Han er allerede langt bedre, end da han kom herind, og 
hans eksaltation har i det hele, naar de første dage und- 
tages, ikke været af de stærke. Anderledes stiller det sig 
imidlertid med hensyn til spørgsmaalet om tilbagefald. 
Dels findes der jo en del af de symptomer, som jeg har 
nævnt for Dem som karakteristiske for den periodiske 
sindssygdom — jeg skal kun minde Dem om den akute 

Christiansen : Psykiatriske forelæsninger. 13 

opstaaen uden depressivt forstadium, om den ringe styrke, 
eksaltationen har naaet, om det skiftende i patientens stem- 
ning, og om det kværulerende anstrøg, der nu og da har 
været over ham — , men dels har patienten jo utvivlsomt 
i flere aar frembudt tegn paa den uligevægtighed i stem- 
ningsliv og arbejdsevne, der saa ofte findes hos degene- 
rerede. Det er derfor sandsynligt, at hans nuværende psy- 
kose kun betegner en mere stormfuld episode i et fra 
fødslen daarligt afbalanceret nervesystem, og at der er fare 
for, at han senere i livet vil faa tilbagefald i). 
I Hvad der i dijferentialdiagnostisk henseende er af be- 
/ tydning for Dem, er at skælne den maniske eksaltation fra 
den eksaltation, der saa overordentlig hyppigt forefalder i 
forløbet af en dementia præcox. Der er ingen tvivl om, at 
disse anfald af uro, som for en overfladisk betragtning i det 
rent ydre kan ligne den maniske eksaltation, i tidligere 
tider hyppigt er blevet forvekslet med manien. I det store 
flertal af tilfældene er diagnosen imellem de to tilstands- 
former ikke vanskelig, naar De fastholder den grundfaktor, 
de psyko-patologisk hver for sig er bygget over. Ved de- 
mentia præcox ligger eftertrykket paa forstyrrelsen af vil- 
jeslivet Og selv om der optræder motorisk uro og ustan- 
selig tale, saa kan man dog altid paavise den viljesspær- 
ring, det hang til stereotypi og fastholden ved det engang 
givne, som faar udtryk dels i den stadige gentagelse af de 
samme bevægelser og de samme ord, dels i den tilbøje- 
lighed, man hos disse patienter finder til pludselig for en 
tid at opgive deres eksaltation og stivne i en eller anden for- 
vreden stilling. Den maniske eksaltation er derimod bygget 



1) Pt. blev udskrevet efter seks ugers hospitalsophold. Han var da let eks- 
alteret; men hans familje paastod, at han var rask og ikke anderledes, 
end han havde været, før han blev syg. Han befinder sig nu, l^/g aar 
efter udskrivningen, godt, er stadig i telefonselskabets tjeneste. Har ikke 
paa familjen gjort hverken noget eksalteret eller depressivt indtryk i den 
forløbne tid. 

over en stemningsanomaliy og det udtryk, denne giver sig \ 
i patientens handlinger og ord, er saa langt fra at være J 
bundet i bestemte formler eller til bestemte associationer, j 
medens vejen til alle andre er lukket, at det tværtimod | 
er det stadigt strømmende og evigt skiftende, der præger \ 
disse patienters opførsel, og giver os et tydeligt indtryk af, j 
at alle psykiske funktioner foregaar med en abnorm ringe ' 
gnidningsmodstand og har en tilbøjelighed til og en lethed 
ved at følge den første den bedste associationsmulighed, 
der viser sig. | 

Bevægelserne og ordene i eksaltationen ved dementia 1 
præcox er derfor ofte ganske uden mening, bevægelserne j 
er hensigtsløse og sætningerne kun en samling af ord 
uden sammenhæng. Over de manisk eksalterede er der , 
derimod en stadig geskæftighed, de er optaget af at ; 
skulle udrette noget, og det er ikke det motivløse i deres 
bevægelsestrang, der forhindrer dem i det, men den sta- ! 
dige strøm af nye opgaver, der faar dem til at fare fra 
det ene til det andet uden at faa noget fuldført. Og selv ; 
om deres tale ofte kan være vanskelig at følge, saa er der , 
dog hos dem intet af katatonikerens endeløse verbigera- 
tion, man kan næsten altid, om end kun brudstykkevis 
fange i flugten de associationer, som knytter de forskel- 
lige forestillingsrækker til hinanden. 

Men der er ogsaa andre forhold, der kan hjælpe os 
ved differentialdiagnosen. Ved manien er hele patientens 
tilværelse baaret oppe af hans løftede sindsstemning, af den 
følelse af velvære og styrke, der fylder ham, kun rent mo- 
mentant kan denne løftede stemning slaa over i sin mod- 
sætning og for en kortere tid gøre patienten deprimeret. 
Og reagerer han nu og da fjendtligt overfor omgivelserne, 
saa er det, fordi vreden bruser op i ham for et øjeblik. 
Ved dementia præcox derimod finder man en mere eller 
mindre ndpvæget følelsesindifferentisme, disse patienters stem- 
ningsliv sættes kun med stort besvær i svingninger, og \ 

13* 

deres reaktion overfor indre og ydre indflydelser er ganske 
overordentlig ringe. Og angriber de nu og da omgivelserne, 
saa er det ikke paa grund af den opdukkende forestillings 
følelsesbetoning, men det sker rent impulsivt og med 
koldt blod. 

Skønt orienteringsevnen og bevidstheden selv under den 
stærkeste eksaltation under en dementia præcox som regel 
er langt sikkrere og klarere end ved manien, saa er den 
interesse og opmærksomhed, som patienter med dementia 
præcox viser over for deres omgivelser, meget ringe. De 
er altid ensomme mennesker, tager intet hensyn til, hvad 
\ der foregaar om dem, blander sig ikke imellem de andre 
/ patienter, er ganske absorberet af deres eget. En mania- 
cus derimod er altid et selskabsmenneske, og hans trang til 
at komme i rapport til sine omgivelser og gribe dirigerende 
ind kan ofte være højst generende. Medens katatonikeren 
under en stuegang kan virke trættende og forstyrrende ved 
den monotoni og den støj, hans uro og tale volder, saa 
holder han sig altid for sig selv, kan i det højeste gribe 
et ord eller en bemærkning og flette dem ind i sin ver- 
bigereren, men han forsøger ikke paa at spille nogen aktiv 
rolle over for sine omgivelser. Den manisk eksalterede 
derimod blander sig stadig i samtalen eller undersøgelsen, 
snart raadgivende, snart trøstende, snart velvillig og hjælp- 
som, snart kritiserende eller drillende. 

Men desuden findes der som regel selv under eksal- 
tationen ved dementia præcox andre af de symptomer, der 
karakteriserer denne sygdomsenhed. Man kan næsten altid 
paavise enten negativisme eller forøget suggestibilitet eller 
katalepsi, ligesom ogsaa den udprægede grimaceren eller 
det affekterede, teatralske og maniererede i bevægelser og 
tale sjældent mangler. 

Jeg vil endnu sige Dem et par ord om behandlingen 
af den maniske eksaltation. Naar De erindrer den livlig- 
hed og den lethed, hvormed disse patienter reagerer over- 

for alle paavirkninger ude fra, og hvor lidt der skal til 
for at øge deres eksaltation og faa dem til at tale sig op 
i den vildeste tankeflugt eller den mest ubeherskede vrede, 
saa vil de forstaa, at hovedindikationen for disse patienters 
behandling er tilvejebringelsen af den størst mulige ro, den 
mest gennemførte udelukkelse af alle de irritamenter, der 
kan virke udløsende paa og give deres eksaltation næring. 
De maa derfor, selv om patientens paarørende, hvad der ofte 
er tilfældet ved de lettere grader af eksaltation, modsætter 
sig det, bestemt holde paa, at patienten bliver indlagt paa en 
hospitalsservice, der er særlig indrettet til at huse den slags 
patienter. Det er nødvendigt, dels fordi disse patienter 
ikke sjældent begaar baade ekscesser og kriminelle hand- 
linger, som kan komme til at svie til dem for hele livet, 
dels fordi den hovedindikation, jeg har nævnet for Dem, 
kun paa denne maade kan ske fyldest, og den videre ud- 
vikling af deres psykose derved kan stanses eller mildnes. 
At omgaas eksalterede patienter hører nemlig mange gange 
til de terapeutiske kunststykker. At bevare ro og bestemt- 
hed over for deres paagaaende fordringer, at bevare kold- 
blodigheden over for deres mange drillerier og forstaa at 
overhøre og ignorere deres mer eller mindre velturne- 
rede sarkasmer, dertil kræves en træning og forstaaelse, 
som kun findes hos personalet paa en afdeling, som er 
vant til at behandle disse patienter, og hos hvem opfat- 
telsen af dem som syge mennesker er gaaet over i blodet. 
Men desuden kræver disse patienter foruden isolation og- 
saa sengeleje. Den opfattelse, som ældre navnlig engelske 
sindssygelæger havde og til dels endnu har, at man ved 
megen motion i fri luft skulde forsøge paa at gaa eksal- 
terede patienter trætte, beror paa en skæv opfattelse af 
maniens væsen. Dels vil det i mange tilfælde være mere 
end et Herkulesarbejde at faa disse patienter trætte, fordi 
træthedsfornemmelsen slet ikke indtræder, selv om de har 
været i uafbrudt aktivitet døgn igennem, men dels vil den 

ro, man muligvis derved opnaar, kun markere en udmat- 
telse, men ingen ophør af psykosen, der, naar patienten 
igen har samlet kræfter, vil bryde ud med fornyet styrke. 
Sengelejet har derimod ofte en sedativ virkning, og hvis 
man anbringer patienten i et eneværelse og giver ham en 
paalidelig vagt, der uden vold, men ved forstaaende over- 
talelse og klog larveren formaar patienten til at blive i sin 
seng, vil det ofte hurtigt have en beroligende virkning. 

Skønt vi ellers ikke her paa afdelingen har nogen 
grund til at istemme den lovsang, som særlig fra tysk 
side er blevet det permanente vandbad til del ved behand- 
lingen af de mest forskelligartede psykoser, saa kan der 
ikke være nogen tvivl om, at overfor manisk opstemte 
patienter virker det ofte i høj grad beroligende. Selvfølgelig 
gaar det til at begynde med ud over omgivelserne, at 
pjadske og sprøjte med vand er de fleste børns største 
fornøjelse, og maniens psykologi har jo mange berørings- 
punkter med barnets. Men patienterne falder ofte forholds- 
vis hurtigt til ro, ligger med spillende øjne og snakker 
eller synger, men paa en langt mere stilfærdig og dæmpet 
maade end før, og det er ikke sjældent, at patienter, der 
har været søvnløse døgn igennem, efter nogle timers op- 
hold i vandbadet falder i søvn og sover i badet. I Tysk- 
land, hvor badeprincipet er en hovedfaktor ved psykosernes 
behandling, lader man patienterne ligge i badet baade uger 
og maaneder igennem. Her paa afdelingen tager vi dem 
som regel op om natten. 

Hvad jeg ved melankolien sagde til Dem om nødven- 
digheden af at holde patientens ernæring oppe, gælder i 
mindst lige saa høj grad ved manien. Nogle af disse pa- 
tienter spiser udmærket, endogsaa graadigt, men andre er 
det vanskeligt at faa tilstrækkeligt i, dels fordi de ikke 
har tid til at spise, saa optaget er de af deres geskæf- 
tighed og talen, dels fordi de nærer giftfrygt. Det er der- 
for ofte et stort taalmodighedsarbejde, der desuden kræver 



199 



baade overtalelse og bestemthed, at faa maniske patienter 
til at spise. Her lige som ved melankolien skal kosten være 
kraftig, koncentreret og gives hyppigt, og da disse patienter 
som regel er mest villige til at drikke, skal De give maden 
i flydende form. De skal ansætte en minimumsration for 
døgnet, og hvis denne ikke naas, hurtig skride til sonde- 
madning. 

Hvad den medikamentelle behandling af manien angaar, 
er det navnlig den motoriske uro og søvnløsheden, der 
maa tages sigte paa. De tre midler, der efter vor erfaring 
her paa afdelingen virker sikkrest, er trional, sulfonal og 
hyoscin. Trionalet er det ufarligste, men ogsaa det mindst 
paalidelige i sine virkninger. Vi giver det gærne i doser 
paa 1 gram flere døgn i træk, og hvis urinundersøgelsen 
ikke stiller kontraindikationer, kan man godt give det i en 
uge eller to. Sulfonalet er farligere, og paa grund af den 
kumulative virkning kan der pludselig optræde forgiftning. 
De maa stadig holde øje med Deres patienters urin, og saa 
snart der viser sig den svageste farveforandring, straks 
seponere midlet. Vi plejer gærne efter at have overbevist 
os om, at der ikke er idiosynkrasi imod midlet, at give en 
større dosis paa to gram den første aften og derpaa de 
følgende tre eller fire aftener et gram. Derefter pauserer 
vi nogle dage eller giver chloral eller veronal for saa atter 
nogle dage at give sulfonal. Det tredje middel, hyoscinet 
har den fordel, at det kan gives subkutant og derved 
lettere doseres, idet sulfonalets tunge opløselighed ofte 
gør, at noget af pulveret bliver liggende paa bunden af 
koppen. Hyoscinet plejer at virke baade hurtigt og paa- 
lideligt. Da hyoscinet imidlertid er en stærk gift, maa De 
altid være i høj grad forsigtig med anvendelsen af dette 
middel. Fem streger af en l^/oo opløsning kan anses for 
normaldosis ved svære manier. De maa vaage nøje over 
patientens hjærtevirksomhed, da hyoscinet virker paa cors 
hemningsaparat, og overhovedet ikke anvende midlet ved 

mb. cordis. Ogsaa appetitløsheden, tørheden i mund og 
svælg, synsforstyrrelserne, der skyldes paresen af akkomo- 
dationsmuskulaturen, kan virke forstyrrende ind og nød- 
sage os til at seponere midlet. 

Endnu et spørgsmaal og i mange tilfælde det vanske- 
ligste ved behandlingen af en mani er, hvornaar man skal 
skrive patienten ud. Der er faa patienter, der føler friheds- 
berøvelsen saa tungt som manierne, og som ledet af deres 
manglende sygdomserkendelse og forhøjede selvfølelse og 
velvære, trænger saa energisk paa for at tvinge deres ud- 
skrivning igennem, og faa, der selv naar de er blevet 
raske, saa længe bevarer en følelse af bitterhed og uvilje 
mod dem, der har foraarsaaget deres indlæggelse og op- 
retholdt den. Der er imidlertid ikke andet for Dem at 
gøre end at holde Dem stiv, hvis De da, hvad De selv- 
følgelig vil, ikke lader Dem lede af andre motiver end 
Deres patienters vel. De kan ikke altid regne med den 
tilsyneladende ro, der falder over patienten under de 
skærmende forhold, som en speciel hospitalsafdeling byder 
paa. Saa længe De endnu sporer rester af den psykomoto- 
riske uro, saa længe De endnu kan paavise tale- og tanke- 
flugt, eller stærkere skiften i stemningslivet, saa længe den 
kværulerende indblanding gør sig tydelig gældende, saa 
længe søvnen ikke er paalidelig, og De ikke har fornem- 
melsen af, at der har udviklet sig saa megen harmoni og 
ligevægt i patientens sind, at ikke den ubetydeligste mod- 
gang eller skuffelse straks bringer ham ud af fatning, saa 
længe skal De ikke slippe ham. De riskerer blot, at naar 
han udsættes for de mange paavirkninger og indtryk, som 
livet bringer med sig, stiger hans eksaltation igen, og De 
kunde ved at have været standhaftig forskaanet Deres 
patient for et tilbagefald. Desværre er det ikke alene 
patienten, De under saadanne forhold har at gøre med, 
men hans paarørénde vil i mange tilfælde staa paa hans 
side. Og det er i og for sig ganske naturligt. Dels føler 

de glæden ved, at patienten er kommet saa vidt, som han 
er, dels mangler de de forudsætninger og erfaringer, der 
faar os andre til at se de farer, som en for tidlig udskriv- 
ning ofte rummer. De lader sig overtale af patientens 
bønner og forsikringer om, at han nok skal forholde sig 
rolig, og opfatter ofte vor modstand som pedanteri eller 
det, der er værre. De skal imidlertid stritte imod, saa 
længe som muligt, og naar De ikke kan længere, fralægge 
Dem ethvert ansvar for, hvorledes det senere maatte gaa 
patienten. 



FORRYKTHEDEN. I. 



MINE damer og herrer! Den patient, jeg vil begynde 
med at demonstrere for Dem, er en 36aarig mand, 
hvis livsstilling paa journalen er anført som forhenværende 
fotograf. Der kunde for den sags skyld lige saa godt have 
staaet forhenværende tømrer eller gartner eller musiker, 
da han til forskellige tider har forsøgt sig i alle disse 
professioner. Selv om det nu ogsaa maa indrømmes, at en 
vis vaklen i valget af livsstilling ofte nok kan være moti- 
veret ved, at det tidspunkt i et menneskes liv, hvor denne 
afgørelse skal træffes, falder saa tidligt, at fejltagelser ér 
undskyldelige, saa vil en svingen imellem saa mange og 
saa forskelligartede beskæftigelser, som der er tale om hos 
vor patient, og en usikkerhed, der strækker sig langt ind 
i manddomsaarene, altid tilkendegive en mangel i ved- 
kommende menneskes personlighed, en holdningsløshed og 
svigtende evne til at fastholde og gennemføre en en gang 
tagen beslutning. Og gennem de oplysninger, vi har ind- 
hentet fra patientens familje, er vi da ogsaa blevet klar 
over, at han hele sit liv igennem lige fra barnealderen 
har været vanskelig; lunefuld i sin energi og i sit stem- 
ningsliv, til tider blød og let at lede, til andre opfarende 
og hidsig. Han har altid været sær og indesluttet, været 
mistænksom og følt sig forurettet og tilsidesat uden grund. 
Det er imidlertid kun fire aar siden, at det blev øjen- 

synligt for patientens omgivelser, at der var noget egentlig 
patologisk ved ham. Han havde været forlovet med en 
ung pige af god familje, denne forbindelse hævedes 
imidlertid, men skønt vedkommende unge dame senere er 
blevet gift, vedblev han at betragte hende som sin kæreste. 
Han begyndte først mere forblommet, men efterhaanden 
med større og større bestemthed at paastaa, at hans familje 
af „andre" blev betalt for at holde hende borte fra ham, 
han beskyldte sine slægtninge for at have meddelt hans kæ- 
reste, at han var impotent, hvilket har foranlediget ham 
til at lade sine genitalia fotografere. Ved indlæggelsen her 
talte han ogsaa om „den sammenrotteise, der var iværk- 
sat for at berøve ham hans kæreste", og i hjemmet er han 
gentagne gange uden nogen anledning kommet med yttrin- 
ger, som „hvad er det I gaar her og laver", som udtryk for 
den mistro, han nærede overfor sine omgivelser. Han har 
ogsaa til tider været ivrig beskæftiget med at lægge bil- 
letter ind paa alle avertissementer under rubriken: korre- 
spondance i den formening, at det var kæresten, der paa 
denne maade bag familjens ryg søgte at komme i forbin- 
delse med ham. 

Men i den senere tid er der optraadt endnu flere 
symptomer hos ham. Dels paastaar han, at han er 
blevet hypnotiseret af en opdager, der vilde prøve hans 
evner og tvinge hans „hjærne til at give sine indtryk 
fra sig", dels er der opstaaet enkelte storhedsforestil- 
linger hos ham, idet han har ladet sig forlyde med, at 
„han var verdens mægtigste mand og største psykolog". 
Han paastaar ogsaa, at hans kæreste er født komtesse, 
en opdagelse, han har gjort „efter indskydelse", paavirket 
af hypnosen. Dette udtryk „efter indskydelse" er aaben- 
bart, saaledes som det saa ofte er tilfældet med patienter 
af hans art, den form, hvori han har koncentreret sin fø- 
lelse af den forskydning, der er foregaaet i hans forhold 
til omverdenen, og de fremmede, mystiske paavirkninger, 
der tvinger og behersker hans forestillingsliv, og som han 

ikke selv har nogen indflydelse paa. Han indrømmer, at 
der er enkelte erindringer og oplevelser, som han kan 
referere uden indblanding fra andres side, men det meste 
af, hvad han tænker og foretager sig, sker „efter ind- 
skydelse". 

Hvis De vil læse det brev igennem, som jeg har sendt 
rundt, saa vil De deri foruden en smuk samling af skælds- 
ord finde en enkelt sætning, hvor saavel patientens for- 
følgelses- som storhedsforestillinger finder udtryk. Han skri- 
ver mod slutningen af brevet: „men hvis I vover med en 
eneste stavelse at saare min moders, end sige min kæ- 
restes og svigerfaders, Hans Majestæt kongens gode og 
elskede navn og rygte, saa skal jeg lade kræften fortære 
Eders forbandede kadavere, I to giftblandere". Dette brev 
er adresseret til en „hr. Filtenborg i arresten paa Gammel 
torv, skab nummer — ". De vil lægge mærke til, at bre- 
vet saavel syntaktisk som ogsaa i ortografisk henseende 
er næsten fejlfrit, og at ræsonnementerne ud fra de givne, 
falske præmisser er uangribelige. 

Skønt jeg ikke tror, det vil føre til noget resultat at 
præsentere patienten for Dem, da jeg ikke mener, det vil 
lykkes at faa ham til at udtale sig i saa mange menne- 
skers paahør, saa vil jeg dog vise ham for Dem, fordi 
der i selve hans væsen og optræden er noget, som for 
den, der er vant til at omgaas sindssyge, straks vil gøre 
én mistænksom, og da mange af disse patienter har en 
usædvanlig evne til at skjule og bortforklare deres syge- 
lige symptomer, saa er det af betydning at erkende og 
vurdere disse ejendommeligheder i adfærd paa rette maade, 
da man i adskillige tilfælde maa stille sin diagnose paa 
dem alene. 

Som De saa, kom patienten herind knejsende og selv- 
sikker, hilste paa en noget understreget høflig, men dog 
værdig maade paa Dem, men omkring hans læber spillede 
der et overlegent og ironisk smil. De lagde sikkert ogsaa 
mærke til, hvorledes han af og til blev aandsfraværende. 

stirrede ud for sig, medens hans hoved og hele hans per- 
son antog en lyttende stilling, Og skønt han paa spørgs- 
maal om, hvor vidt han hører stemmer, forbavset svarede: 
„stemmer! hvad mener De med det?" saa føler jeg mig dog 
overbevist om, at hans holdning i det øjeblik var en følge 
af hans hallucinationer, og De opfangede sikkert ogsaa i 
tonefaldet i hans benægtelse noget uægte og ikke ganske 
tilforladeligt. De hørte, hvorledes jeg spurgte ham om, 
hvorfor han saa ofte sidder og stirrer paa et hvidt stykke 
papir, det er nemlig noget, han i timevis kan sidde og gøre, 
ganske absorberet og uden øje eller øre for, hvad der fore- 
gaar om ham, og mod forventning erklærede han, at han 
paa denne maade kan læse de menneskers tanker, som 
han staar i forbindelse med. Det hænder nu og da, at han 
ganske pludselig afbryder sin stirren og i ilmarsch gaar 
op og ned ad gulvet, og han har en enkelt gang erklæret, 
at det er „naar den tanketraad, der sætter ham i forbin- 
delse med alle de mennesker, hvis tanker, han kan 
læse, brister", han maa da for at bringe forbindelsen i stand 
igen give sig til at gaa hurtigt. 

De hørte ogsaa, at han var fuldstændig orienteret i sine 
egne forhold, og de oplysninger, han gav om sig selv og 
sit tidligere liv, stemmede paa det nøjeste over ens med de, 
vi har indhentet fra familjens side. Der fandtes heller ikke 
hos ham noget, der kunde lede tanken i retning af en 
dementia præcox. Der var ingen negativisme, ingen ver- 
bigeration, ingen grimaceren eller aparte teatralske stillinger. 

De maa nu ikke tro, at han altid er saa høflig og let 
at komme ud af det med, som De sikkert fik indtrykket 
af, medens han var her inde. Han blev bragt herind med 
haandjærn paa, da han i hjemmet havde overfaldet sin 
broder og ikke med det gode vilde følge med politiet her- 
ind, fordi han „ikke vilde lade sig indlægge af enhversom- 
helst civil person, der udgav sig for politibetjent". Og her 
paa afdelingen har han ogsaa et par gange paa ret brutal 
maade overfaldet dels patienterne, dels personalet, fordi 

han mente enten, at de var mordere, eller at de havde 
kommet noget i hans glas og derved „faaet ham til at 
drømme". Naar disse pludselige vredesudbrud, der enten 
hænger sammen med hans falske forestillinger eller hans 
hallucinationer, og naar de protester og den misfornøjelse 
med at være indlagt her, som er en ganske naturlig 
følge af, at patienten ganske mangler sygdomserkendelse 
og betragter sin indlæggelse som det uretfærdigste ind- 
greb i hans personlige frihed, naar disse fra hans syns- 
punkt vel motiverede reaktionsudbrud undtages, saa er 
der ikke noget paafaldende at notere, hvad hans stemnings- 
liv angaar. Han færdes paa afdelingen optaget af og ru- 
gende over sine egne forestillinger og planer uden at blande 
sig i eller tage synderlig notits af, hvad der foregaar. 

Medens det brev, jeg for lidt siden viste Dem, hverken 
i sit ydre ustyr eller sin ortografi frembød noget paafal- 
dende, og indholdet ud fra de falske forestillinger, patienten 
beherskes af, var logisk og sammenhængende, skal jeg nu 
vise Dem et blad, hvorpaa patienten har forsøgt sig i 
noget, der rimeligvis skal forestille vers. De vil lægge 
mærke til de mange initialer og symboler, der sirer 
dette papir, og der kan næppe være nogen tvivl om, at 
de græshopper og sommerfugle, de slanger og spindel- 
væv, de mystiske figurer, bordet med den voxende plante, 
Janushovedet og den penislignende figur, at alt det staar i 
forbindelse med hans forrykte forestillinger og for patienten 
har sin egen symbolik og sin egen betydning. De vil og- 
saa se den aparte trappeagtige maade, han afbryder lin- 
jerne paa, og det ganske sammenhængsløse nonsens, hvoraf 
indholdet er flikket sammen. Jeg viser Dem dette for at 
minde Dem om, hvor stor en rolle sindssyge menneskers 
skriftlige udgydelser ofte kan have for vor bedømmelse af 
patienten.^) Uden denne prøve vilde det have været vanske- 
ligt for mig at demonstrere den demens, som findes hos 
vor patient, og som her giver sig et saa umiskendeligt 
^) Se bl. a. Pontoppidan: Fire psykiatriske Foredrag. 1891. 

udtryk. Dette papir minder mig ganske om de produkter, 
som forskellige mere eller mindre sløve, som regel for- 
rykte mennesker, stak én ud, naar man gjorde stuegang 
paa plejestiftelserne paa St. Hans hospital, og i hvilke pa- 
tienterne ofte endnu mere sammenhængsløst og med be- 
nyttelsen af forskellige neologismer og symbolske arabesker 
søgte at gøre andre meddelagtige i deres syn paa omver- 
denen og dem selv. 

Hvad der er det mest fremtrædende hos vor patient, 
bliver da en lidelse paa forestillingslivets omraade. Han 
har lidt efter lidt dannet sig en række vrangforestillinger, 
der væsentligst har forfølgelsesforestillingens form, idet han 
tror, at „andre" og hans familje vil ødelægge hans forhold 
til kæresten, om hvis giftermaal han ikke vil høre, eller 
som han i alt fald ikke tillægger nogen betydning. Men 
ved siden heraf er der opdukket mystiske forestillinger 
om, at han bliver hypnotiseret, at hans tanker og hand- 
linger paavirkes og dikteres af andre, ligesom ogsaa spredte 
storhedsforestillinger, hans svigerfader er kongen, og han 
selv verdens største psykolog, er dukket op. Han er sam- 
tidig fuldstændig vel orienteret i sine egne forhold, hans 
opfattelse af omgivelserne, naar ikke hans vrangforestil- 
linger af og til faar ham til at miskende personer og op- 
fatte dem som forklædte, fuldstændig korrekt, hans hukom- 
melse upaaklagelig og hans stemningsliv ikke forandret, 
snarest maaske præget af en let forhøjelse som følge af 
den selvfølelse, der som regel præger hans væsen. Disse 
hans vrangforestillinger er fikse, idet det kun er ganske 
bestemte, der stadig vender tilbage, og som det ikke gen- 
nem nogen art af logisk ræsonnement lykkes at faa ham 
til at opgive. Kan det en enkelt gang se ud, som han 
gjorde det, er det kun paa skrømt, kun af høflighed eller 
for at faa fred, men næste gang, man kommer til ham, er 
alt igen ved det gamle.*) 

*) Patienten blev overflyttet til St. Hans hospital, hvor han endnu befinder 
sig, uden at der er sket nogen forandring i hans tilstand. 

En patient med en psykisk forstyrrelse af denne art, 
og hvis psykose forløber paa denne snigende, fremadskri- 
dende maade, saa at patientens hele personlighed til sidst 
omdannes, og hans tilværelse gaar hen med at uddybe og 
udvide de falske forestillinger, der lidt efter lidt antager 
det urokkeliges karakter og som regel holdes ved lige af 
hallucinationer, han lider af paranoia. 

Desværre har dette ord ikke samme værdi i det no- 
sologiske system som f. eks. ordet pneumonia crouposa. 
Hvis De vil gaa ud paa en af vore sindssygeanstalter og 
gennemblade journalerne fra en aargang for ti aar siden, 
saa vil De se, hvor ofte diagnosen forrykhed figurerer. 
Men læser De journalerne igennem, vil De hurtigt opdage, 
at der under denne etikette rummes patienter, som vi i 
vore dage fører ganske andre steder hen i systemet. De 
vil se, at det væsentligst er symptomet: vrangforestillingen, 
der har været det afgørende for bedømmelsen, ganske uaf- 
hængig af, hvorledes psykosen er opstaaet og forløbet, og 
ganske uafhængig af de andre symptomer, f. eks. .fra pa- 
tientens stemningsliv eller orienteringsevne, der har været 
til stede. Tilfælde, som vi i vore dage ubetinget vilde føre 
hen under melankolierne eller manierne, under dementia 
præcox eller forvirringen, samledes paa grund af vrangfore- 
stillingens dominerende rolle under forryktheden. 

Det vilde føre mig altfor vidt, hvis jeg skulde give Dem 
en historisk fremstilling af, hvorledes forryktheden efter- 
haanden steg op af dette kaos og en tid lang syntes at 
antage mere faste og varige konturer. Dem af dem, der har 
interesse for dette spørgsmaal, kan jeg henvise til Emming- 
hus^)y til Friedmann^), Magnans^) eller Årnauds^) fremstilling. 



1) Allg. Psychopatolog. Leipzig. 1878. 

2) Ueber den Wahn. Wiesbaden. 1894. 

B) Le^ons cliniques sur les maladies mentales. 1893. Le^ons clin. sur. les 

mal. mentales. 1897. Magnan et Sérieux: Le délire chronique. 
4) Traité de pathol. mentale. 1903. 

Den foreløbige afslutning, som forrykthedslæren syntes 
at være naaet til, betegnes med Magnans navn . Han op- 
stillede en sindssygdomsform : le délire chronique å evolu- 
tion systématique, en sindssygdomsform med ganske bestemt 
forløb og terminalstadium. Han delte sygdommen i fire sta- 
dier: et inkubationsstadium, periode d'inquiétude, under hvil- 
ket patienten føler sig uvel, bliver „nervøs", farer sammen 
ved den mindste lyd, og samtidig synes han, der foregaar 
en forandring med omgivelserne, de behandler ham ikke 
paa samme maade, som tidligere, ser underligt paa ham, 
synes at foragte eller ignorere ham; staar mennesker og 
taler sammen, er det ham, der debatteres; smiles der, er det 
for at vise ham haan, og lidt efter lidt føler han sig spundet 
ind i et væv af mistænkeliggørelse, der gør ham urolig og 
usikker. Dette initialstadium, som dækker over tyskernes 
„Beziehungswahn", afløses eller rettere glider ganske umaer- 
keligt over i det andet, i forfølgelsesstadiet. Hvad der frem- 
for noget præger dette, er hallucinationerne. Patienterne 
hører, hvorledes der bliver talt til dem eller om dem. Gaar 
de paa gaden, slynges der skældsord og beskyldninger imod 
dem, eller der rettes uanstændige opfordringer til dem. 
Disse hørelseshallucinationer kan efterhaanden blive saa tal- 
rige og brede sig ind over hele patientens daglige tilvæ- 
relse, saa de til sidst aldrig har ro for dem. Til andre tider 
er det hallucinationer paa lugte- eller smagssansen, der er 
mest dominerende, og patienterne klager over den mod- 
bydelige stank, der til stadighed omgiver dem, eller de gif* 
tige luftarter, der blæses imod dem, eller deres mad smager, 
saa der ikke er tvivl om, at der er gift i den. Meget ofte 
er det følelseshallucinationer, det drejer sig om, patienterne 
føler sig elektriserede, fulde af utøj, eller genstand for 
seksuelle attentater af forskellig art. Samtidig med alle disse 
hallucinationer og understøttet af dem udvikler der sig 
hos dem vrangforestillinger, de mener sig forfulgt, snart 
af enkelte navngivne personer, snart af hele korporationer, 

Christiansen : Psykiatriske forelæsninger 14 



210 



af frimurerne, katolikerne eller spiritisterne, og alt som de 
bliver mere og mere optagne af at forsvare sig imod deres 
forfølgere, og deres forestillinger vinder større og større 
terræn, tømrer de deres forfølgelsessystem sammen, og hver 
ny begivenhed, der indtræffer, ethvert nyt menneske, de 
støder paa, bliver en afstiver mere, og efterhaanden antager 
deres forestillinger det urokkeliges præg, og hverken den 
stringente bevisførelse, eller det mest logiske ræsonne- 
ment formaar at rokke ved systemet, patienterne forstaar 
med en utrolig jesuitisme og en ofte beundringsværdig 
konsekvens at bortforklare og tilbagevise alle de indven- 
dinger, der rettes imod dem. 

Efter Magnans opfattelse vil dette forfølgelsesstadium 
bestaa i kortere eller længere tid, men før eller senere 
sker der en transformation af forfølgelsesforestillingerne til 
storhedsforestillinger, et fænomen, som Morel^) allerede i 
1860 har haft øjet aabent for, og som Fr, Lange i sin dis- 
putats fra 1883 giver en udtømmende og klar fremstilling 
af. Hvor vidt denne transformation sker som følge af en 
logisk tankevirksomhed og er resultatet af, at patienterne 
som følge af de mange forfølgelser, de er udsat for, til 
sidst som et forklaringsforsøg naar til den opfattelse, at de 
maa være noget mere end andre, eller om transformationen 
kun er et udtryk for den begyndende demens, skal jeg 
lade være usagt. Faktum er, at disse patienters selvfølelse 
lidt efter lidt stiger og en skønne dag udfolder sig i stor- 
hedsforestillinger, der gør, at de opfatter sig selv som 
konger og kejsere, som Guds søn eller verdens skaber. 
Paa et vist tidspunkt finder man forfølgelses- og storheds- 
ideerne samtidig hos samme patient. 

Det fjerde stadium er demensen, der dog sjældent naar 
nogen betydelig grad, og i dette stadium, hvor patienterne 
gaar omkring svælgende i deres magt og indflydelse, tager 
de revanche for de mange aars lidelser, som de under 
forfølgelsesstadiet var udsat for. 
1) Traité des mal. ment. 1860. p. 703 o. f. 

Der kan næppe være nogen tvivl om, at denne form 
for forryktheden, der her hjemme er akcepteret baade af 
Friedenreich og Pontoppidan, til en vis grad er en klinisk 
realitet. Jeg siger til en vis grad, fordi der er tilfælde, 
der forløber paa en noget anden maade, men som dog 
ganske sikkert hører samme steds hen i systemet. Enhver^' 
der har levet længere tid paa en sindssygeanstalt vil ved 
siden af patienter, der er faldet til ro i det Abrahams skød, ) 
som deres storhedsforestillinger har beredt dem, mindes' 
andre, hvor forfølgelsesstadiet synes at skulle vare til deres / 
død, patienter, som igennem aartier har været pint og I 
plaget af deres forfølgere, uden at der optræder andre tegn 
paa selvovervurdering Ænd den tenacitet, hvormed de fasthol- 
der deres falske forestillinger og den sikkerhed og suffisance, 
hvormed de forfægter dem. Om Falret har ret, naar han 
paastaar, at transformationen til storhedsideeme kun fore- 
gaar i Va ^^ tilfældene tør jeg ikke afgøre, men at der 
forekommer tilfælde, hvor storhedsstadiet aldrig naas, er 
sikkert nok. Der er ogsaa patienter, hvor storhedsideeme \ 
og forfølgelsesideerne bestaar samtidig igennem mange aar, 
patienter, som til stadighed lider under deres forfølgeres 
anslag, pines af hallucinationer og tilbringer mange timer 
af dagen med at udskælde og værge sig mod deres hallu- 
cinationer, og som samtidig føler sig overbevist om, at de 
er grevinder eller dronninger. Og hvad der er af vigtighed 
for diagnosen: disse to arter af vrangforestillinger kan i 
alt fald tilsyneladende opstaa omtrent samtidig, selv om 
jeg maa give Lange ret i, at i de fleste tilfælde vil man 
kunne paavise et kortere eller længere varende forstadium, 
hvor forfølgelsesforestillingerne alene raader. 

Hvad der knytter alle disse i rent symptomatologisk 
henseende indbyrdes noget afvigende former af forrykt- 
heden sammen, er det snigende i optrædelsesmaaden, det 
fremadskridende forløb, den urokkelighed og uigendrive- 
lighed, hvormed disse patienter organiserer og systemati- 

14* 



212 



serer deres vrangforestillinger, der lidt efter lidt spreder 
sig ind over hele deres personlighed, den relative intakt- 
hed af patienternes stemningsliv, der kun giver sig sekun- 
dært reaktionsudslag som følge af vrangforestillingernes og 
hallucinationernes indflydelse, og endelig den forholdsvis 
ringe demens, der indtræder, i sammenligning med, hvad 
vi ellers ser ved mange af de andre kronisk forløbende 
sindssygdomsformer. 

At demensen, saaledes som f. eks. J. Falret, Årnaud 
og Krafft-Ebing mener det, ganske mangler ved den typiske 
forrykthed, beror sikkert paa en misforst^aelse af begrebet 
demens. Der er langt snarere grund til > — saaledes som 
f. eks. Pontoppidan gør det — at opfatte en vis grad af 
aandelig svækkelse som et af grundelementerne i denne 
sindssygdomsform, idet man maa forudsætte en manglende 
kritik og „nedsættelse af den intellektuelle ydeevne" for 
at forstaa, at disse patienter „akcepterer de største absur- 
diteter trods deres iøjnefaldende modstrid med de fak- 
tiske forhold". Noget andet er, at mange af disse pati- 
enter langt hen i deres sygdom og selv paa et tidspunkt , 
hvor deres forfølgelsesforestillinger og hallucinationer be- 
skæftiger og piner dem, dog er i stand til at udføre 
deres virksomhed, og paa sindssygeanstalterne er de ofte 
skattede og utrættelige arbejdere. 

Der er endnu to forhold ved Magnans délire chronique, 
jeg vil omtale. Det ene er spørgsmaalet om herediteten, det 
andet om det tidspunkt i patientens liv, hvor psykosen 
kommer til udbrud. 

Da Magnan i sin forrykthedslære har anbragt en kløft 
imellem de former af forryktheden, der angriber en fra 
fødslen af disponeret hjærne, og de former, der optræder 
hos degenererede, hereditært belastede individer, og han 
til de førstnævnte regner sit délire chronique, saa vil De 
forstaa, at for ham spiller den arvelige disposition ingen 
rolle overfor denne lidelse. Andre forfattere som Krafft- 

Ebing f. eks. hævder, at den hereditære belastning kan 
være endog meget fremtrædende ved de sygdomstilfælde, 
der kommer ind under Magnans délire chronique. Imid- 
lertid er, hvor betydningsfuld en rolle arveligheden ogsaa 
spiller ved opstaaelsen af mange sindssygdomsformer, be- 
dømmelse af dens betydning indenfor de enkelte grupper 
ofte overordentlig vanskelig. Tænk blot paa, hvor forskel- 
ligt et syn, forfatterne har paa arvelighedens indflydelse 
paa den generelle pareses opstaaen. Medens saaledes Rogues 
de Fursac^) og Nacke^) mener, at psykopatiske og neuro- 
patiske antecedentia spiller en stor rolle for den generelle 
pareses genese, anser Orchanski^), Pilez^) og Tschisch^) den 
medfødte psykopatiske disposition som saa sjælden, at 
Orchanski endog er tilbøjelig til at mene, at den nævnte 
disposition til en vis grad skærmer mod opstaaelsen af en 
dementia paralytica. Der er derfor ingen grund til at for- 
bavses over, at angivelserne om arvelighedens indflydelse 
paa fremkomsten af et délire chronique kan blive meget 
forskelligt vurderet af de forskellige forfattere. 

Det andet spørgsmaal, som til en vis grad er nøje 
knyttet til arvelighedens større eller mindre indflydelse, er 
spørgsmaalet om, hvornaar i patientens liv forryktheden op- 
træder. Det er en bekendt sag, at den sjælelige degene- 
ration ofte giver sig udtryk meget tidligt i patientens liv, 
og at man hos mange børn, der hører til psykopatiske 
familjer, finder baade legemlige og sjælelige udslag af et 
daarligt afbalanceret og abnormt reagerende centralnerve- 
system. For Magnan staar délire chronique å evolution 
systematique som prototypen paa den erhvervede psykose, 
han udtrykker sig endog saa kategorisk, at han erklærer: 

1) Th. de Paris. 1899. 

2) Allgem. Zeitschr. f. Psych. Bd. 55, p. 557. Neurol. Centr. 1899, nr. 24, 
ibid. 1900, nr. 16. Arch. f. Psychiatrie 1906. Bd. 41, H. 1. 

8) Congrés de Moscou. 1899. 

*) Monatsch. f. Psychiatrie und Neurol. 1899. 

5) Congrés de Paris. 1900. 

qui dit délire chronique exclut par ce fait méme la dégéné- 
rescence; og han finder en støtte for denne antagelse deri, 
at lidelsen først opstaar i manddomsalderen. 

At det imidlertid ikke gaar an at stille det tidspunkt i 
patientens liv, paa hvilket sygdommen bliver manifest, op 
som difPerentialdiagnostiskt skælnemærke mellem de for- 
skellige former af forrykthed, skal jeg om lidt vise Dem 
et eksempel paa, og navnlig vil det være farligt overfor en 
sygdom, hvis begyndelsesstadium i adskillige tilfælde for- 
løber saa stilfærdigt, at det ganske undgaar omgivelsernes 
opmærksomhed, og overfor patienter, der i deres tidligere 
liv ofte har frembudt karakterejendommeligheder og sær- 
heder, hvis patologiske betydning er i høj grad afhængig 
af de forskellige undersøgeres syn paa og opfattelse af, 
hvad man er berettiget til i det enkelte tilfælde at stemple 
som sygeligt. 

Jeg mener derfor, at den typiske forryktheds afgræns- 
ning imod de andre psykopatiske tilstandsformer, ikke lader 
sig tilvejebringe ved at tillægge faktorer som arvelighed, 
alder eller tidligere karakter en dominerende indflydelse. 
Alt det er jo dog kun udenværker, som er nødt til at falde, 
dels fordi vanskelighederne ved at faa disse forhold ordent- 
lig belyst i mange tilfælde er uoverstigelige, dels fordi der 
er talrige tilfælde, der baade, hvad symptomer og forløb 
angaar, ganske svarer til forrykthedens sygdomsbillede, men 
som man, hvis disse faktorer skal have nogen afgørende 
betydning, blev tvungen til at udskille som særlige grup- 
per. Man vilde kun derved opnaa en systematisering, der 
var blottet for al klinisk interesse, og som vilde modarbejde 
den tendens, som den moderne psykiatri med rette er saa 
stolt af, og som gaar ud paa at lade de forskellige psy- 
kosers forløb og terminalstadium være den afgørende rette- 
snor ved psykosernes afgrænsning. 

Jeg tror heller ikke, der vil være nogen grund til at 
hænge sig alt for stærkt i den maade og den rækkefølge, 

hvorpaa de forskellige forrykthedsideer optræder og kom- 
bineres i de enkelte tilfælde. Vi ved i virkeligheden 
slet intet om disse ideers psykopatologiske forudsætninger 
eller de dybere liggende betingelser for deres opstaaen og 
vækst. Og saa længe det er tilfældet, forekommer det mig 
at være ganske upraktisk at tillægge den omstændighed, 
at storhedsideerne optræder samtidig med eller kort tid 
efter forfølgelsesideerne, eller at begge holder sig uforan- 
drede side om side gennem aartier, en differentialdiagno- 
stisk betydning. Der er meget, der taler for, at disse for- 
rykte ideers opstaaen ikke alene er afhængig af den eller 
de sygelige faktorers intensitet og udbredning, men ogsaa 
af den angrebne hjærnes individualitet, saa at det tidspunkt 
i sygdommens forløb, hvor storhedsideerne optræder, eller 
forfølgelsesforestillingerne svinder, ikke er et udtryk for 
den patologiske proces' art, men kun for centralnervesy- 
stemets individuelle reaktionsmodus. Og desuden er der jo 
ingenlunde enighed imellem forfatterne om, hvad man skal 
forstaa ved storhedsideer. Den forhøjede selvfølelse, der^ 
saa ofte præger paranoikerens væsen, og den kritikløshed, 
hvormed han anbringer sig selv i verdens midtpunkt, og 
mener himmel og jord sat i bevægelse for at pine og for- 
følge ham, opfattes af flere forfattere som rudimentære stor- 
hedsideer. 

Hvad jeg derfor vil bede Dem om, hver gang De staar 
overfor en patient, som frembyder symptomer, der leder 
tanken i retning af forryktheden, er at fastholde de skælne- 
mærker, som jeg ovenfor (p. 211) fremhævede for Dem. 
Og De skal lade dem være det afgørende i deres bedøm- 
melse, ganske uafhængig af, om patienten er hereditært 
disponeret eller ej, ganske uafhængig af, om forfølgelses- • 
ideerne og storhedsideerne optræder i den af Magnan an- 
givne rækkefølge, eller de opstaar samtidigt og forløber 
sideordnet med hinanden, og ganske uafhængig af, om De 
mener at kunne forfølge eller skimte sygdommens begyn- 

delse tilbage til patientens barndom, eller psykosen først 
er opstaaet i den modne alder. 

Jeg tror ogsaa, at denne opfattelse af paranoiaen er i 
færd med at fæstne sig, hvad der blandt andet har givet 
sig udtryk ved at Percy Smith^) i sin presidential adress 
i the medico-psycological association for 1904 har givet 
anskuelser af lignende art, som dem, jeg ovenfor har frem- 
ført, udtryk. 

Desværre trues paranoiaspørgsmaalet med at blive for- 
kludret fra en anden side, og da den mand, der er ved 
paa ny at bringe forvirring i det, er Kraepelin, der jo paa 
saa mange punkter har beriget den moderne psykiatri ved 
sit kliniske skarpsyn, og da hans autoritet derfor med rette 
er stor, bliver jeg nødt til, inden jeg slutter i aften, at gøre 
rede for mit standpunkt til hans opfattelse. 

Jeg vil for at give Dem en forestilling om Kraepelins 
opfattelse af paranoiaen vise Dem en 53aarig forhenvæ- 
rende husbestyrerinde, om hvem familjen har givet os føl- 
gende oplysninger: Der skal ikke tidligere være forefaldet 
tilfælde af sindssygdom i slægten, og patienten selv skal 
tidligere have været rask. Hun har været et noget inde- 
sluttet og stædigt menneske, men dygtig og velbegavet. I 
mange aar har hun med stor dygtighed og ikke ringe admi- 
nistrationsevner styret økonomien dels paa forskellige syge- 
huse, dels paa forskellige herregaarde her i landet. For c. 9 
aar siden fik familjen imidlertid den meddelelse fra over- 
lægen paa en af vore sindssygeanstalter, hvor patienten den 
gang var ansat som økonoma, at hun led af en begyndende og 
rimeligvis uhelbredelig sindssygdom. Siden den tid har hun 
forsøgt sig i forskellige pladser, men er meget hurtigt kom- 
• met i klammeri med sine omgivelser, og i de sidste fire 
aar har hun boet hos en søster her i byen. I løbet af 
denne tid er hendes væsen og opførsel blevet mere og 
mere patologisk, hun har efterhaanden fuldstændig isoleret 

^) The journal of. ment. science, oct. 1 904. 

sig paa sit værelse, ikke villet se noget menneske, ikke 
været at formaa til at tage imod penge eller klæder af 
familjen, skældte søsteren ud, saasnart hun viste sig, kastede 
kogende vand efter pigen, solgte, hvad hun ejede, og endte 
med at gaa i de elendigste pjalter, af hvilke jeg kan præ- 
sentere Dem hendes sko og strømper. Skoene ser De er 
overbroderet med store, hvide sting, der giver dem et højst 
fantastisk udseende og ganske sikkert staar i en eller anden 
mystisk forbindelse med hendes vrangforestillinger. Strøm- 
perne er syet sammen af et gammelt kaabefoer, og hendes 
øvrige beklædningsgenstande, der for største delen bestod 
af laser og pjalter, svarede til, hvad De her har set. 

Jeg skal nu lade patienten komme herind, for at De 
kan gøre Dem bekendt med arten af de vrangforestillinger, 
der behersker hende. 

De hørte, hvorledes hun — i modsætning til den første 
patient, jeg viste Dem — var ganske overordentlig villig 
til at udtale sig, og hvor vanskeligt det var at stoppe hende, 
naar hun først var begyndt. Men selv om det var umuligt 
at følge hende gennem den labyrint af indskud og afstik- 
kere til tilsyneladende ganske ligegyldige smaabegivenheder, 
saa fremgik det dog ganske tydeligt af hele hendes frem- 
stilling, at hun sad inde med en hel række vrangforestil- 
linger, overfor hvilke al logik og al modsigelse prellede 
af, vrangforestillinger, der ganske havde bemægtiget sig 
hendes forestillingsliv og anvist hende en plads i tilvæ- 
relsen, der var uden konneks med de virkelige for- 
hold. Den røde traad i hendes fremstilling var den, at 
hun er et forbyttet adelsbarn, men hvem der egentlig er 
hendes forældre, ved hun ikke, hun nævner snart navnet 
paa en, snart paa en anden af vore adelsslægter, og paa- 
staar, at den, der var hendes fader, i udlandet tillige var 
en berømt opfinder og blev kaldt for Edison. Ganske vist 
indrømmer hun, at der muligvis er to af dette navn, men 
i saa fald maa de have været tvillingbrødre, senere paa- 

stod hun, at hendes fader har været hofstaldmester i Norge. 
Hvor hun er født, kan hun ikke bestemt angive, maaske 
i Grækenland, maaske i Frankrig eller Ægypten, og hvor 
gammel hun er, ved hun heller ikke, da hun „ikke har 
sine papirer". Det er ogsaa grunden til, at hun ikke kender 
sit rigtige navn, men hun har en ansøgning liggende i 
justitsministeriet, hvori hun kræver at faa sin daabsattest 
udleveret fra Jydstrup sogneraad, hvor hendes saakaldte 
fader var lærer. De hørte, hvorledes hun svælgede i alle 
sine fornemme slægtninge og bekendtskaber, hvorledes hun 
paastod, at hun var opdraget sammen med kronprinsessen, 
og at hertuginden af Cumberland hørte til hendes intimeste 
omgang. Til tider løb hendes fantasi ganske af med hende, 
og dette gælder navnlig de beretninger, der beskæftigede sig 
med tidligere tider og specielt hendes barndom. Hun fortalte 
saaledes en yderst fantastisk historie .om, hvorledes kron- 
prinsen for mange aar siden havde slaaet hende i hovedet, 
„hvad han heller ikke selv nægter", og tillagde denne begi- 
venhed en stor og betydningsfuld indflydelse paa sin senere 
skæbne. Hun fortalte ogsaa, hvorledes en uægte datter af 
hendes søster havde staaet i forhold til en greve og havde 
dræbt dennes forlovede, og hvorledes en kammerherreinde af 
hendes bekendtskab ligeledes paa en mystisk maade var 
kommet voldsomt af dage. De vil som faste holdepunkter 
i hendes beretning næsten over alt finde personer og for- 
hold omtalt, der knytter sig til de steder, hvor hun i sit 
liv har haft sin virksomhed. Trods hendes adelige udspring 
og fyrstelige omgang, erklærer hun saaledes som en remi- 
niscens fra opholdet paa den sindssygeanstalt, hvor hun 
var økonoma, at overlægen der er hendes søn. 

Men side om side med disse storhedsideer løber der 
ogsaa forfølgelsesforestillinger. De hørte, hvorledes hun paa- 
stod, at hun altid havde været omgivet af „forbrydere og 
rak", der havde hævet penge paa hendes virkelige navn; 
hun mener, at afdelingens plejemoder er med i komplottet. 

fordi hun har hørt hende nævne navnet paa en af de per- 
soner, der har interesse for hendes vrangforestillinger, og 
De saa, hvorledes hun reagerede, da jeg opfordrede hende 
til at foretage nogle regnestykker, og spurgte, om jeg „vir- 
kelig vilde være med til de kæltringestreger" og „spille 
den komedie", hun „vilde ikke gøres til patient", hun 
„fejlede ikke noget". Hendes stemningsliv viste sig og har 
i det hele her paa afdelingen vist sig at være i ligevægt, 
kun nu og da, naar hendes forfølgelsesforestillinger er stærkt 
fremtrædende, har hun været vredladen og afvisende. 

Hendes orienteringsevne er uskadt, forsaavidt som hun 
ved, hvor hun er, kender aarstal og dato, ligesom hun heller 
ikke har vist nogen tilbøjelighed til at mistyde omgivel- 
serne. Hendes skolekundskaber er gode, vel endogsaa bedre, 
end man efter hendes alder og stand kunde vente sig, og 
de faktiske oplysninger om familjeforholdene mellem de for- 
skellige adelige personer, hun har tjent hos, viser sig at 
være rigtige, ligesom ogsaa hendes angivelser af de tids- 
punkter, hun har tjent de forskellige steder, stemmer over- 
ens med familjens angivelser. 

Hvis man læser Kraepelins fremstilling af det, han i 
sin psykiatri omtaler under kapitlet: forrykthed, igennem, 
saa vil denne patients nuværende tilstand ganske svare til 
akmestadiet af denne lidelse. Der findes hos hende et lang-1 
somt opstaaende kronisk forløbende forrykthedssystem, med 
fuldstændig klarhed og orienteringsevne og førende til en ^ 
dybtgribende forandring i hele patientens livsanskuelse og . 
en „forrykkelse" af det standpunkt, patienten indtager til 
de personer og oplevelser, der møder hende. Ogsaa vrang- 
forestillingernes indhold svarer til dem, Kraepelin anser for 
karakteristisk for forryktheden, idet netop forestillingen oml 
at være et forbyttet adelsbarn, der er bestemt til noget ^ 
større og højere, særlig hyppigt optræder, ligesom ogsaa 
sammenblandingen af storheds- og forfølgelsesforestillinger 
er reglen. 



220 



Den form for vrangforestillinger, vor patient frembyder, 
gik en tid lang for at være karakteristisk for den form af 
paranoiaen, som Sander i 1866 gav den første skildring af, 
og som han døbte med navnet: den originære forrykthed, 
fordi han mente, at man kunde forfølge dens spor helt til- 
bage til barnealderen. Og dette gav anledning til, at man 
som modsætning til den form opstillede en tardiv, der 
først optraadte i en langt senere alder. Kraepelin mener 
imidlertid, at hans forrykthed trods den rent symptoma- 
tiske lighed, der kan være mellem den og den originære, 

Y først optræder i alderen fra det 25de til det 40de aar. Og 
han forklarer den tilsyneladende modsigelse, der nu og 
da kan fremkomme gennem patienternes beretninger, der 

' ofte fremdrager begivenheder fra deres barndom til støtte 

, for deres falske forestillinger, som erindringsforfalskninger, 

idet de tillægger begivenheder, som de har oplevet i deres 

tidligere liv, en mystisk betydning og efterhaanden betragter 

\ dem som fingerpeg og varsler om den skæbne, der venter 

V dem. Om man virkelig kan kalde det for erindringsfor- 
falskninger, anser jeg imidlertid for tvivlsomt, jeg synes, 
det snarere bør opfattes under synspunktet af en retrograd 
bearbejdelse af deres forrykthedssystem, idet de efterhaan- 
den udvider det til ikke blot at gælde de begivenheder 
og personer, der møder dem, efter at deres sygdom er 
brudt ud, men lidt efter lidt. erobrer hele bevidsthedsind- 
holdet, og som følge deraf ogsaa bearbejder deres erin- 
dringsmateriale ud fra de nye, falske forudsætninger. 

Ogsaa hvad forløbet angaar, passer vor patients lidelse 
godt med Kraepelins beskrivelse. Vi ved ganske vist ikke 
noget bestemt om, hvorledes initialstadiet har vist sig, men 
\ vi ved, at sygdommen er begyndt for en halv snes aar 
siden, og at den allerede da gav anledning til, at en sag- 
kyndig betegnede den som uhelbredelig, og vi ved, at den 
i de forløbne aar jævnt er vokset til den skikkelse, som 
De nu saa. I og for sig har jeg intet imod, at det syg- 

domsbillede, som Kraepelin har udkastet, bliver indrangeret 
under forryktheden. Det indeholder i virkeligheden alle de 
karaktertræk, som jeg har nævnt for Dem som karakteri- 
stiske for denne lidelse. Hvad jeg derimod synes, der maa 
opponeres imod, er, at Kraepelin under forryktheden alene 
omhandler sygdomsbilleder af den her beskrevne art samt 
kværulantforryktheden og erotomanerne, hvorimod han ud- 
skiller alle de sygdomsbilleder, der forløber som et Mag- 
nansk délire chronique, og anbringer dem under den para- 
noide form af dementia præcox og mener, at de fuldstæn- 
dig maa adskilles fra paranoiaen. 

Hvor stor en forvirring denne opfattelse vil kunne med- 
føre, fremgaar deraf, at medens f. eks. Friedenreich stiller den 
originære paranoia ved siden af Kraepelins dementia para- 
noides og skildrer Magnans délire chronique som den 
typisk forløbende forrykthed, som paranoia completa sive 
major, saa staar den forrykthedsform, som Kraepelin anser 
for typisk, i adskillige tilfælde den originære paranoia nær, 
medens han skildrer Magnans délire chronique som en af 
forløbsformerne af dementia paranoides i). 

Jeg tror ikke, der kan være tvivl om, at Kraepelin haf ^^ 
uret i sit syn paa dette spørgsmaal. Og hvad der giver 
ham uret, er netop de to faktorer, som han selv med saa / j 
stor veltalenhed og talent har hævdet som de afgørende , 
skillelinjer mellem de forskellige former af psykoserne: ''u 
forløbet og terminalstadiet. I modsætning til det snigende, 
næsten umærkeligt voksende initialstadium ved forrykthe- I ' 

den, finder vi ved dementia paranoides enten slet intet for- 
løberstadium, eller ogsaa et, der som regel forløber under V 
billedet af en mere eller mindre udtalt melankoli. Og 
medens ved forryktheden lidelsens udvikling til akme sker 
jævnt, saa plejer ved dementia paranoides det som oftest 

^) Jeg har allerede i en tidligere forelæsning gjort opmærksom paa, at der 
ingen grund er til at fastholde dementia paranoides som en særlig form 
af dementia præcox. Se p. Il 5. 

korte forløberstadium pludselig at afløses af en mængde 
brogede og vekslende vrangforestillinger af forskellig art, 
der ledsages af talrige hallucinationer. Ved den typiske 
forrykthed hamres vrangforestillingerne møjsommeligt og 
lidt efter lidt sammen til et urokkeligt system, ved demen- 
^ ' tia paranoides er de skiftende, og det er rent undtagelses- 

'^' vis, at man kan tale om en systematisering eller krystalli- 

sation. Men ogsaa terminalstadiet er forskelligt ved de to 
lidelser. Rent bortset fra, at der gives tilfælde af demen- 
tia paranoides, der gaar over i helbredelse, en udgang, 
der er ganske uforenelig med paranoiaens begreb, saa er 
den demens, hvori dementia paranoides ender, langt dybere, 
end den, der særtegner forrykthedens slutningsstadium. Og 
medens patienter med dementia paranoides undertiden i 
løbet af maaneder, som regel i løbet af et par aar havner 
i deres demens, gaar der ofte aartier, før sløvheden an- 
tager tydeligere former hos de forrykte. 

Denne forskel i optrædelsesmaade og forløb giver sig 
ogsaa i det store flertal af tilfældene et rent symptomatiskt 
udtryk, saa at man i en stor række tilfælde ikke er i tvivl 
om, hvor vidt man staar overfor en forrykthed eller en 
dementia paranoides. Det er jo reglen, at jo mere akut en 
psykose sætter ind, og jo hurtigere den lægger hjæme- 
barken øde, desto voldsommere og mere diffust reagerer 
patienten. Medens ved forryktheden patienten som regel 
selv under sygdommens akme er fuldstændig orienteret i 
sine egne forhold og hans sensorium frit, saa er det ikke 
sjældent ved dementia paranoides, at man konstaterer en 
større eller mindre grad af desorienterthed og en mer eller 
mindre udtalt omtaaget bevidsthed. Medens derfor patienter 
med dementia paranoides selv for den læge iagttager straks 
præsenterer sig som psykisk abnorm, saa hænder det 
ikke sjældent ved forryktheden, at der kræves den nøjeste 
observation og det fineste kendskab til alle de ubetydelige 
afvigelser i adfærd og optræden, der særtegner disse pati- 

enter, før man tør afsige sin dom om hans psykisk ab- 
norme tilstand. ! 

Det har ogsaa forbavset mig at se Kraepelin paastaa, j 
at hallucinationer er sjældne ved den egentlige forrykthed. 
Det hænder ganske vist, at en forrykthed, tilsyneladende 
i alt fald, forløber, uden at hallucinationer spiller nogen 
fremtrædende rolle, skønt det ingenlunde derfor er beret- 
tiget at nægte deres tilstedeværelse, da disse patienter har 
en saa fremtrædende evne til at skjule deres falske sanse- 
indtryk. Men som regel spiller baade hørelses- og navnlig 
følelseshallucinationer en betydelig rolle ved den typiske 
forrykthed og er sikkert meget væsentlige faktorer ved 
udformningen og konsolideringen af disse patienters vrang- 
forestillinger. 

Der er derfor ingen grund til at forlade det grundlag 
for forrykthedslæren, som Magnan har givet os, selv om 
man ikke alt for apodiktisk behøver at fastholde de stadier 
og de mere akcessoriske kriterier for paranoiaens opstaaen, 
som han har angivet. 



FORRYKTHEDEN II. 



MINE damer og herrer! De ved, at afdelingen her kun 
er bestemt til at være det rent midlertidige opholds- 
sted for de sindssyge patienter, den huser. Kommer de 
sig ikke i løbet af nogle uger, vil de som re^el blive ført 
videre til Set. Hans hospital, og andre vil indtage deres 
plads. Denne stadige skiften, denne evige strøm af pati- 
enter, der rejser, og patienter, der kommer, har baade sin 
charme og sine skyggesider. Den hjælper til ved de stadig 
tilbagevendende nye impulser at holde den interesserede 
iagttager vaagen og i aande, den stiller os ved sine aldrig 
hvilende krav om hurtig indgriben og beslutsomhed dag 
ud og dag ind overfor vanskeligheder, som den læge, 
der lever sit liv paa en sindssygeanstalt, slet ikke ken- 
der. Men paa den anden side udelukker den ogsaa den 
inderlige fordyben sig i det enkelte tilfælde og det 
nøje og indgaaende studium af hver enkelt patients psy- 
kiske personlighed og den lejlighed til at følge symptomernes 
og sygdommens forløb og afslutning, som alene livet paa 
anstalterne aabner muligheden for. For mange af de kronisk 
forløbende psykoser, der ofte kan vare en menneskealder 
og mere, er ét par uger jo kun som een dag, og vi er 
derfor her inde — vor større teoretiske og kliniske viden 
ufortalt — ikke stillet synderlig gunstigere overfor bedøm- 
melsen af den psykiske tilstandsform, vi staar overfor, end 
den almindelige, praktiserende læge. 

Men den omstændighed, at afdelingen ligger livets 
kamplinje saa nær, fører med sig, at alle de kombattanter, 
hvis lidelse er rent transitorisk, aldrig naar længere end 
til os, men, saasnart deres saar er helede, atter sendes 
tilbage til valpladsen. Vi har derfor lejlighed til at iagt- 
tage et usædvanlig stort antal af de mest akut forløbende 
psykoser, og ikke alene de, der opstaar paa toksisk og 
infektiøst grundlag, eller som viser sig som udtryk for de 
store neuroser, hysterien og epilepsien, men ogsaa saadanne, 
der danner et af leddene i en manio-depressiv psykose 
eller et af de mere stormfulde anfald i forløbet af en de- 
mentia præcox, og endelig saadanne, hvis afgrænsning og 
plads i systemet ikke er fastslaaet endnu. 

Det er disse to faktorer, den korte observationstid af 
de kronisk forløbende psykoser, der kun som meteorer 
krydser afdelingen, men hvis bane iøvrigt forløber dels ude 
i livet, dels indenfor sindssygeanstalternes mure, og de 
mange akut forløbende, undertiden ganske transitoriske 
psykiske forstyrrelser, — der giver en afdeling som denne 
sit fysiognomi. 

Og lad mig i tilslutning til de patienter med kronisk 
forrykthed, jeg sidste gang viste Dem, og inden jeg gaar 
over til at demonstrere de patienter, der skulde supplere 
dette sygdomsbillede, omtale et par forhold ved diagnosen 
af den begyndende forrykthed. - 

De hørte, at den kroniske forrykthed i et stort antal 
tilfælde begyndte med et initialstadium, der karakteriseredes 
derved, at patienten samtidig med, at der opstaar en række 
hypokondert farvede eller neurasteniske fænomener, føler 
sit forhold til omgivelserne forandret. Han føler sig utryg 
og urolig, tillægger ganske naturlige og dagligdags fæno- 
mener en skjult og mystisk betydning, mener, at folk fikserer 
ham paa en mistænksom maade, vender sig om efter ham 
paa gaden, skumler over ham i krogene og snart aabenlyst, 
snart mere indirekte viser ham den foragt, de nærer for 

Christiansen: Psykiatriske forelæsninger. 15 

ham. De maa imidlertid ikke tro, at dette inkubations- 
stadium er noget for forryktheden karakteristiskt. Man 
finder dette „Beobachtungswahn", denne „periode d'inqui- 
étude" lige saa udtalt ved en række andre psykoser, baade 
ved depressionerne, i initialstadiet til dementia præcox 
eller de forskellige alkoholiske psykoser, lige som det ogsaa 
kan findes baade ved den senile demens og dementia para- 
lytica. Det hænder ogsaa, at patienter, der lider af genuin 
epilepsi, nogle dage før anfaldet, frembyder psykiske symp- 
tomer, der kan frembyde en høj grad af lighed med para- 
noiaens inkubationsstadium, ligesom ogsaa patienter med 
obsessioner eller andre lettere grader af degenerative psy- 
kiske forstyrrelser til forskellige tider og med kortere eller 
længere mellemrum kan frembyde et lignende sygdoms- 
billede. Det er vel endogsaa et spørgsmaal, om de tilfælde, 
hvor dette begyndelsesstadium observeres, ikke nok saa 
hyppigt hører andre steder hen i systemet end under for- 
ryktheden. Som regel søger paranoikeren at skjule sine 
symptomer, og da han altid mangler sygdomserkendelse, 
idet han søger aarsagen til den forandring, der er sket i 
hans forhold til omverdenen, uden for sig selv, saa er det 
ofte først i sygdommens senere stadium, hvor forfølgelses- 
forestillingerne har antaget fastere form, og naar patienten 
begynder at foretage aggressive skridt og derfor tvinges 
til at underkaste sig lægebehandling, at man gennem hans 
egen eller familjens beretning kommer under vejr med 
initialstadiets tilstedeværelse. 

I differentialdiagnostisk henseende vil i en del af til- 
fældene patientens sygdomserkendelse være Dem til stor 
hjælp. De vil saaledes i de tilfælde, hvor patienten, som 
det nu og da hænder, selv melder sig her paa hospi- 
talet, fordi han føler, at den uro og ængstelse, der piner ham, 
skyldes en sygelig tilstand hos ham selv, gaa ud fra, at 
det ikke er initialstadiet til en forrykthed. De staar overfor. 
Paranoikerne søger andre steder hen end til hospitalet, naar 

de søger hjælp for deres sygelige symptomer, det er po- 
litistationerne, ministerierne eller private, indflydelsesrige 
mennesker, de tyr til for at søge beskyttelse. Hvis en pa- 
ranoiker af egen fri vilje søger lægehjælp, saa er det ikke 
hans psykiske symptomer, der driver ham til det, men de j 
hypokondre, neurasteniske symptomer. Ogsaa overfor ob- 
sessionerne spiller sygdomserkendelsen en stor differential- 
diagnostisk rolle, idet disse patienter jo saa godt som altid 
har en meget tydelig forestilling om deres symptomers 
sygelige oprindelse og meget ofte paa det mest energiske 
søger at bekæmpe dem, som regel vil den angst, der ledsa- , . 
ger symptomerne, yderligere hjælpe Dem til diagnosen. Men i — W ^^''') 
sygdomserkendelsen spiller kun en diagnostisk rolle, naar 
den er til stede. Den manglende sygdomserkendelse er der- 
imod ganske værdiløs som diagnostisk skælnemærke og 
findes meget almindelig ved melankolien, kun at den dér 
som regel giver sig et andet udtryk end ved paranoiaen. 
Ved den senile demens og ved dementia paralytica vil dels 
de somatiske symptomer, dels patientens alder og den til- 
stedeværende demens kunne hjælpe Dem ud over vanske- 
lighederne. 

De lidelser, der her paa afdelingen hyppigst giver an- 
ledning til differentialdiagnostiske vanskeligheder, er den 
kroniske alkoholisme, melankolien og dementia præcox. 
Det er ikke helt sjældent som kortere eller længere va- 
rende forløbsstadium til et delirium tremens at finde en 
psykisk tilstand, der karakteriseres ved de symptomer, 
der findes i paranoiaens inkubationsstadium. Hvad der skal 
hjælpe Dem til diagnosen, er dels de somatiske tegn paa 
kronisk alkoholisme, der næsten altid findes hos disse pa- 
tienter, dels den navnlig om natten paroxysmevis opstaaende 
stærkere ængstelse, der ofte ledsages af en let uklarhed, 
agilitet og enkelte hallucinationer, navnlig paa synet. Imid- 
lertid efterfølges disse prodromer ikke altid af det alkoho- 
liske delirium, men nu og da svinder de efter nogle dages 

15* 

ophold paa afdelingen. Disse symptomer har da kun været 
det første memento, det rent forbigaaende udtryk for, at 
patientens hjærne protesterer mod det kvantum alkohol, 
der daglig tilføres den, den første advarsel, der desværre 
som regel ikke tages til følge, og som i mange tilfælde 
efterfølges af de storme, som et delirium tremens eller de 
ekklamptiske anffild repræsenterer. Men endnu vanskeligere 
stiller sagen sig i de tilfælde, hvor de somatiske symp- 
tomer paa alkoholismen er mindre fremtrædende, og hvor 
spørgsmaalet om initialsymptomernes betydning ikke lader 
sig afgøre i løbet af nogle dage, fordi de danner indled- 
ningsstadiet til en alkoholisk paranoia. Jeg skal ved en 
anden lejlighed vise Dem en patient med denne form for 
forrykthed og dér gøre rede for, hvilke holdepunkter der 
kan være Dem behjælpelig ved fastsættelsen af differential- 
diagnosen^). 

Naar man læser de forskellige afhandlinger og haand- 
bøger igennem, skulde man tro, at differentialdiagnosen 
mellem forryktheden og melankolien ingen større vanske- 
ligheder kunde volde. Dette gælder ogsaa for det store 
flertal af tilfælde, hvor disse psykoser præsenterer sig i 
deres fuldtudviklede skikkelse, men i begyndelsesstadiet 
kan vanskelighederne i virkeligheden nu og da være uover- 
stigelige. Her gælder de symptomer, der ellers sætter skæl 
imellem de to lidelser, ikke. Spørgsmaalet om, hvor vidt pa- 
tienten optræder som den anklagende eller anklagede, kan 
i mange tilfælde slet ikke besvares, fordi han paa det tids- 
punkt endnu ikke har gjort sig aarsagerne til sit forandrede 
forhold til omgivelserne klar; heller ikke den psykiske 
hemning, der, hvis den med bestemthed kan konstateres, 
vil støtte diagnosen melankoli, kan i alle tilfælde afgøre 
sagen, fordi den indesluttethed og skyhed, den ubeslut- 
somhed og svigtende arbejdsevne, der saa ofte findes i 
forrykthedens inkubationsstadium, selv for den øvede iagt- 
tager ikke er til at skælne fra den depressive hemning, 

1) se p. 256. 

og i adskillige tilfælde af depression forholder patienten 
sig i høj grad reserveret og mistroisk overfor omgivelserne, 
medens paa den anden side den forrykte, der plages og 
pines af alt det uforklarlige og uvante, der foregaar om 
ham, kan reagere med en affekt, der i alt fald for en 
tid kan laane melankoliens billede. 

Jeg skal ganske kort referere et tilfælde, som jeg for 
et aars tid siden behandlede ude i byen, og hvor jeg en 
tid lang stod usikker overfor diagnosen melankoli eller 
forrykthed. Det drejede sig om en ugift dame i begyn- 
delsen af fyrrerne. Hendes søster havde i sin ungdom 
haft en kortvarig melankoli, men til at begynde med paa- 
stod patienten, at hun selv aldrig tidligere havde været syg. 
Hun klagede i den første tid udelukkende over trykken, 
spænden og susen i hovedet, havde fornemmelsen af, at 
der fra nakken rislede en kold strøm ned langs ryggen, 
over smærter og snurrende fornemmelser over lænden og 
ned i underekstremiteterne, over blodopstigninger til ho- 
vedet og oppressionsfornemmelser. Men lidt efter lidt be- 
troede hun mig, at hun i de sidste maaneder havde op- 
daget en paafaldende forandring i sine omgivelsers opførsel 
imod sig. Hun mødte ikke mere den venlighed paa 
det kontor, hvor hun var ansat, som hun plejede, det øv- 
rige personale trak sig tilbage fra hende; samtalen stan- 
sede, naar hun viste sig, og et par gange havde hun set, 
hvorledes et par af de unge piger rødmede og blev for- 
virrede, da hun kom ind. Hun havde ogsaa lagt mærke 
til, at folk saa underligt paa hende paa gaden, at hendes 
bekendte undgik at hilse hende og skraaede over paa den 
anden side af gaden, naar de saa hende i det fjærne. Hun 
var til tider en del deprimeret og græd over sin isolerede 
stilling, men der fandtes hos hende ingen vrangforestillinger, 
hun konstaterede kun fakta, men følte sig ude af stand til 
at forklare sig omgivelsernes forandrede opførsel. Denne 
tilstand holdt sig omtrent uforandret i to maaneder, saa 

opstod der ret pludselig — i løbet af knap en uge — en 
forandring i tilstanden. Hun blev mere grædende, vilde 
ikke spise ordentlig, følte en uforklarlig indre uro og sad 
smaaklynkende op i sengen og rokkede. Og samtidig op- 
stod der en hel række melankolske vrangforestillinger. Hun 
havde forspildt sit liv, var den største synder for Gud og men- 
nesker, det var hendes skyld, at søsteren var blevet sinds- 
syg, hun fortjente ikke bedre end at dø. Og da jeg sam- 
tidig fik at vide, at hun en gang tidligere for 12 aar siden 
havde haft en forbigaaende lettere depression, var der jo 
ikke længere tvivl om, at det drejede sig om en recidive- 
rende melankoli, hvad det senere forløl) ogsaa haf berigti- 
get. Men jeg tror ikke, det var muligt i den første tid at 
stille nogen eksakt diagnose. 

Der er derfor god grund til at advare Dem imod, naar 
De staar overfor en patient, der frembyder symptomer, der 
svarer til dem, man ofte ser ved en begyndende forrykt- 
hed, da straks at stille denne diagnose. De maa huske 
paa, at det at sætte uhelbredelighedens sorte stempel paa 
en patient kan drage baade sociale og økonomiske følger 
efter sig, hvis rækkevide og betydning De i øjeblikket 
slet ikke kan overse. Og det vil kun være en daarlig und- 
skyldning for Dem og en ringe trøst for Deres patient og 
hans paarørende, at de symptomer, der forelaa, i mange 
tilfælde er indledningen til en uhelbredelig psykose. Det 
er tidsnok at fælde dommen, naar forløbet gør sagen klar. 

Men selv senere hen i forrykthedens forløb er det ikke 
altid let af den psykiske tilstandsform, patienten i øjeblikket 
frembyder, sammenholdt med den saa ofte uklare og mis- 
visende anamnese, som patientens paarørende stiller til vor 
raadighed, at stille diagnosen. Rent bortset fra, at der fore- 
kommer tilfælde, hvor udtalte melankolske vrangforestil- 
linger findes kombinerede med forfølgelsesforestillinger, 
hvis opstaaelsesmaade og art skuffende ligner dem, der 
forekommer i den kroniske paranoia, tilfælde, som fransk- 

mændene har døbt med navnet les persécutés autoaccusa- 
teurSy saa findes der andre, hvor der i forløbet af en kro- 
nisk paranoia interkurrent kan opstaa en tilstand, hvor pa- 
tienten ligesom bukker under for al den ondskab, der 
drives imod ham, og hvor han, der ellers har vist sig som 
den haardhudede, overlegne og afvisende, resigneret synker 
sammen, bliver fortvivlet og endogsaa diskuterer mulig- 
heden af, om al den ulykke, der taarner sig op omkring 
ham, ikke er vel forskyldt og en berettiget straf for alle 
de synder, han tidligere i livet har begaaet. 

De vil forstaa, hvor store vanskeligheder saadanne pa- 
tienter kan berede os, naar vi ikke har fyldige og paa- 
lidelige anamnestiske oplysninger, og hvor ringe en trøst, 
det er at vide, at forløbet og terminalstadiet i mange til- 
fælde vil bringe gaadens løsning. Og hvis det var psykia- 
trikere af faget, jeg talte for, var der maaske ikke saa 
megen grund til at fremhæve disse i diagnostisk henseende 
usikkre tilfælde, enhver sindssygelæge vil — hvor stor hans 
erfaring og hvor indgaaende hans kliniske undersøgelse 
ogsaa er — stadig støde paa patienter, for hvis tilfælde 
han finder det vanskeligt at finde den rette plads i sy- 
stemet. Men overfor praktiserende læger, hvis kendskab 
til psykoserne jo som regel er af mere literær natur, synes 
jeg, der er mindst ligesaa megen grund til at fremhæve 
de ikke faa tilfælde, hvor bedømmelsen af patienternes 
rent øjeblikkelige psykiske tilstand ikke tillader os at stille 
en bestemt diagnose, som der er til at understrege de 
psykiske og somatiske symptomer, der, naar de er til stede, 
tillader os at stille en eksakt diagnose og dermed en i alt 
fald approksimativ prognose for sygdommens forløb og ud- 
gang. Og hvad der yderligere gør dette nødvendigt, er, at 
den praktiserende læge som oftest ser patienten i det akute 
stadium af sygdommen, det vil sige paa et tidspunkt, hvor 
mange af psykoserne viser sig med saa polymorfe symp- 
tomer, at det er yderst vanskeligt gennem det brogede og 

sammensatte sygdomsbillede at naa ind til det dominerende 
og for sygdommens forløb afgørende. 

Jeg skal senere komme ind paa de store vanskeligheder, 
som differentialdiagnosen mellem den kroniske forrykthed 
og visse former af dementia præcox kan berede os. Den 
tid, der i dag er tilovers, vil jeg benytte til at vise Dem 
en form af kronisk forrykthed, som selv af Kraepelin 
anerkendes som en underklasse af paranoiaen. 

Den SOaarige frøken, som De her ser, hører til en i 
høj grad psykopatisk familje. Moderen og et par af mo- 
derens søskende har været sindssyge. En broder til pa- 
tienten er sindssyg, en anden har taget livet af sig under 
et anfald af sindssyge, og en tredje har ligget her i pav. 
I og er senere død af en apoplexia cerebri. Hun selv skal 
altid have været noget egenraadig og sær, har saaledes 
indtil for fem aar siden tjent sit brød iblandt fremmede, 
skønt familjen ikke ønskede det, og hun ikke var nødt til 
det. Men udover dette for et uhildet øje ikke særlig pa- 
tologiske træk har familjen ikke observeret noget abnormt 
hos hende før for et aar siden, samtidig med at klimak- 
teriet indtraadte. 

De vil maaske være tilbøjelig til at tro, at naar med- 
lemmer af en familje, hvor der er forefaldet saa mange 
tilfælde af sindssygdom, intet abnormt har iagttaget, saa 
ligger der heri en garanti for, at patienten virkelig 
har været rask. Dette er imidlertid langt fra tilfældet. 
Man finder ofte hos de sunde eller relativt sunde med- 
lemmer af sindssyge slægter en ganske paafaldende 
mangel paa forstaaelse af psykopatologiske tilfælde og en 
ualmindelig ringe observationsevne, en trang til at bort- 
forklare og besmykke de faktiske forhold, der maaske for 
en del har sin grund i, at de vil skyde afgørelsen ud saa 
længe som muligt og belært af bitter erfaring helst vil 
lukke øjnene til, men som maaske ogsaa bunder i, at den 

sammenlignende index, som det daglige samliv med en 
psykopatisk familje giver dem, har bragt en vis forskyd- 
ning i deres opfattelse af, hvad der er patologisk og hvad 
ikke, saa at de ikke vurderer de mindre afvigelser fra nor- 
men efter deres betydning. 

For et aar siden begyndte patienten at tale om, at fa- 
miljens huslæge var forelsket i hende. Hun gav sig til at 
skrive breve til ham, breve, som hun dog ikke sendte af- 
sted. Hun sad i timevis paa hans trappe og ventede paa 
ham, og forhindrede man hende heri, gik hun hjem, satte 
sig ved entrédøren, fast overbevist om, at han snart vilde 
komme. Naar man forsøgte paa at ijærne hende, proteste- 
rede hun paa det hæftigste, bebrejdede familjen, at den 
vilde forhindre hende i at opnaa den lykke, som hun havde 
de tydeligste beviser for ventede hende. Da hun blev 
mere og mere indesluttet og grædende, sad største delen 
af dagen og stirrede ud i luften, kun spiste lidt og sov 
daarligt, blev hun for et par uger siden indlagt her. 

De ser nu denne lille, spinkelt byggede og magre dame, 
der, saa snart hun kommer ind ad døren, lader sine øjne 
søgende glide hen over de tilstedeværende. Hun er i en 
næsten stadig, stundesløs, rastiøs bevægelse, sætter hun sig et 
øjeblik, rejser hun sig straks igen og gaar op, og ned ad 
gulvet, smaaklynkende med et uroligt, sørgmodigt udtryk i 
ansigtet. Taler man til hende, svarer hun lavmælt og med 
saa faa ord som muligt, men hendes svar viser, at hun er 
fuldstændig orienteret baade i tiden og sine egne forhold, 
hendes sensorium er fuldstændig frit, hendes hukommelse 
er usvækket, og at hun meget godt forstaar at beherske 
sine vrangforestillinger, viser et brev, som hun for et par 
dage siden skrev til sin broder, hvori hun aldeles ikke 
omtaler de tanker, der stadig beskæftiger hende, og i ganske 
klogt formulerede vendinger beder om at komme hjem og 
lover, at hun i saa fald skal forholde sig fuldstændig rolig. 

Her paa afdelingen har hendes væsen været præget af 

\ samme forventningsfulde uro og spænding, som De nu ser, 
I kun at den flere gange har antaget endnu mere udtryks- 
, fulde skikkelser. Hun forlader dagen igennem sit værelse, 
gaar lyttende og spejdende omkring paa gangen, kiger ind 
i de andre værelser og ser søgende om bag døren. Om 
natten sover hun kun daarligt, holder sig med vilje vaagen, 
fordi hun er „bange for at der skal gaa noget fra hende". 
Til andre tider kan man træfPe hende grædende og for- 
tvivlet, ulykkelig over at være her eller opbragt paa fa- 
miljen paa grund af dens mangel paa forstaaelse af og ond- 
skab imod hende. 

Hvis vi alene fæstede os ved dette rent ydre habitus 
hos patienten, saa tror jeg. De vil indrømme mig, at det 
billede, hun rent umiddelbart frembyder, har mange ligheds- 
punkter med melankolien. Men i patientens vrangforestil- 
linger er der intet, der minder om denne psykose. Naar 
man beskæftiger sig nærmere med hende, viser det sig, 
at den forestilling, at familjens huslæge skulde være indtaget 
i hende, efterhaanden er skudt mere og mere i baggrunden, 
idet hans plads er blevet indtaget af en ung mand, som 
hun to gange har mødt paa sine spasereture i skoven, 
og som hun stadig venter paa skal komme at hente hende, 
skønt hun aldeles intet kender til ham. Det er ham, hun 
gaar og søger efter her paa afdelingen, hun hører nu og 
da hans stemme, vilde forleden dag ikke op fra haven, 
fordi „en" havde sagt til hende, at hun „skulde blive sid- 
dende og vente", og da man endelig fik hende til at gaa 
med, vilde hun absolut op paa loftet, hvor hun om mor- 
genen havde hørt baade vedkommende og familjen rum- 
stere. Hun hører, hvorledes han opfordrer hende til at 
være udholdende og standhaftig, saa skal han nok hjælpe 
hende. 

Søger man nu hos vor patient at faa at vide, hvorpaa 
hun bygger sin erklæring om, at denne unge mand elsker 
hende, saa forsikkrer hun ganske vist, at hun har talrige 

„tydelige beviser" derpaa, men trænger man nærmere ind 
paa hende, for at faa konkrete beviser i hænde, saa opløser 
disse sig til ganske betydningsløse begivenheder eller 
aabenbare falsa. Hvad hun imidlertid særlig hænger sig 
i og anser for et usvigeligt tegn paa den unge mands 
hensigter, er det „uudsigelig udtryksfulde blik", hvormed 
han saa paa hende, da han gik forbi hende, et blik, som 
hun ikke mener, det var muligt „at tage fejl af". Dette 
vage, ubestemte i det reelle grundlag for patientens vrang- 
forestillinger er i høj grad karakteristisk. Det er næsten 
altid i ganske dagligdags eller ligegyldige smaabegiven- 
heder, disse patienter henter deres motiveringer; under- 
tiden er det avertissementer i bladene, undertiden en ganske 
intetsigende bemærkning af tredjemand, undertiden, som 
Kraepelin nævner et eksempel paa, i duernes flugt, at de 
lægger et mystiskt, men betydningsfuldt bud fra den elskede. 
Men ogsaa i eri anden henseende er vor patient typisk. 
Hendes kærlighed er nemlig ganske platonisk. Hun siger 
ganske vist, at hun en gang i forbifarten har vekslet et 
par ord med den unge mand, og paastaar, at han har sagt, 
at han „nok skal hjælpe hende, hvis hun vil hjælpe ham", 
men da hun jo her paa afdelingen har vist sig hallucineret, 
er det rimeligt at antage, at denne ganske løsrevne og 
uforstaaelige yttring skyldes denne aarsag. Men iøvrigt 
har hun aldrig haft og aldrig søgt at komme i nogen nær- 
mere forbindelse med ham, og hendes forhold til familjens 
huslæge har jo ogsaa indskrænket sig til en ganske passiv 
venten. Det er imidlertid ikke altid tilfældet, at patienter 
med paranoia erotica, selv om deres kærlighed er platonisk 
— hvad den næsten altid er — forholder sig afventende. 
Adskillige af dem er endogsaa meget aktive, trænger sig 
ind i den elskedes lejlighed, bombarderer ham med breve 
og kan ved den aabenhed og ugenerthed, hvormed de om- 
taler deres forhold til ham og dokumenterer deres paa- 
stande med deres „urokkelige og sikkre beviser" være i 

høj grad besværlige og nu og da komme til at skandali- 
sere ham paa en meget følelig maade, og det er derfor 
heldigt, at erotomaneme, som Esquirol kalder dem, er sjældne 
fugle. 

Der er imidlertid et forhold ved vor patients vrangfore- 
stillinger, der kun sjældent findes ved denne form for for- 
ryktheden, og det er, at genstanden for hendes følelser 
har skiftet. Det plejer ikke at være tilfældet med eroto- 
maneme. Den mand, de har fæstet deres øjne paa, hænger 
de ved med en trofasthed og ihærdighed, der ikke lader sig 
svække eller aflede, trods den mest aabenbare kulde og 
tydeligste ligegyldighed, fordi de søger deres næring fra 
patienten selv, fra hendes mistydninger og forvrængninger 
af, hvad der foregaar omkring hende. Jeg mener dog, at, 
da vor patients sygdomsbillede iøvrigt er typisk, denne 
afvigelse fra reglen, som ogsaa er iagttaget hos andre pa- 
tienter med denne lidelse, ikke kan gøre noget skaar i vor 
diagnoses rigtighed i). 

Den depression, der fandtes hos vor patient, viser sig 
altsaa at være, hvad man har kaldt for sekundær, idet den 
optræder som en vel motiveret reaktion paa de vrangfore- 
stillinger, der behersker hende. Det har derfor i lang 
tid været almindeligt at opstille paranoiaen som den syg- 
dom, hvor forestillingslivet er primært angrebet, og hvor 
stemningslivet først sekundært bliver modificeret, op som 
modsætning til de psykoser, hvor man — som ved melan- 
kolien og manien — mente, at stemningsanomalien var 
det primære og vrangforestillinger kun at opfatte som pa- 
tientens forsøg paa at forklare sig den forandring, der var 
foregaaet i deres stemningsliv. Skønt det nu sikkert ikke 
lader sig nægte, at Jolly kan have ret, naar han paastaar, 



1) Patienten blev overflyttet til St. Hans hospital, hvor hun var i 2 aar, 
hvorpaa hun blev anbragt hos sin familje paa landet. Ved afrejsen fra 
St. Hans hospital „var hun fremdeles stærkt betaget af sine vrangfore- 
stillinger". 

at en saadan adskillelse i virkeligheden er rent teoretisk, 
og selv om Linke (Allg. Zeitschr. f. Psykiatr. 1892) mu- 
ligvis har ret, naar han paastaar, at enhver forandring i 
forestillingslivet forudsætter en primær affekt, saa kan der 
dog ikke være nogen tvivl om, at praktisk set kan det 
være af stor diagnostisk betydning, hvis man, saaledes som 
hos vor patient, med bestemthed kan paavise stemnings- 
anomaliens afhængighed af og naturlige udspring fra vrang- 
forestillingerne. I mange tilfælde af paranoia lader dette 
afhængighedsforhold sig let demonstrere, men i andre ligger 
sagen, saaledes som jeg før omtalte for Dem, ikke saa 
kl^rt for dagen. 

Lad mig benytte lejligheden til at vise Dem en anden 
patient med samme sygdom, men i et saa fremskredet sta- 
dium, at den affekt, der ledsager hendes vrangforestillinger, 
er ganske afbleget, og hendes hele væsen, skønt hun kom 
ind paa afdelingen uden oplysninger af nogen art, bar 
ganske umiskendelig præg af, at man stod overfor en 
mangeaarig sindssyg. 

Patienten er en 46aarig fraskilt kone, om hvis familje 
og antecedentia vi intet har kunnet faa oplyst, og hvad hun 
selv meddeler, er saa upaalideligt eller i alt fald saa far- 
vet og paavirket af hendes vrangforestillinger, at det ikke 
er muligt at finde vej i det kaos af opfundne eller om- 
digtede tildragelser, hun debiterer. De ser, der er ikke 
antydning af den depression eller uro, der beherskede den 
foregaaende patient. Hun staar plantet bred og selvsikker 
med frejdig holdning og ser én lige ind i øjnene som 
den, der føler, at hun staar paa sin gode ret og er rede 
til at forsvare den. Og det er heller ikke vanskeligt at 
faa hende til at udtale sig. De hører, hvorledes hun 
paastaar, at en pastor Petersen har lovet at gifte sig med 
hende, hvorledes det er hendes skyld, at han har faaet 
kald, „hun skrev paa et stort stykke papir indflettet med 
salmevers og bibelsprog og skaffede ham derved en er- 

statning paa 300 kroner for 6X5 dages vand og brød og 
400 kroner i æresoprejsning og ordenstegn fra kongen". 
Det er ikke ganske klart, hvorfor pastoren har haft hendes 
hjælp nødig, men det er rimeligt, at det staar i forbindelse 
med den omstændighed, at hun — som hun selv meddeler 
— for fire aar siden kom „i lag med sædelighedspolitiet", 
fordi hun havde skrevet i avisen om et laan, og denne 
opfattelse styrkes ved, at en af de vendinger, der hyppigst 
kommer igen i hendes tale, er den „at pastor Petersen 
har optaget hende som sin kone for sædelighedspolitiet". 
Hun udbreder sig ogsaa med stor vidtløftighed om pastorens 
store og udmærkede egenskaber, paastaar „han har en 
dejlig sangstemme, 1ste klasses" og „messer storartet for 
alteret". Derimod har hun kun en meget vag forestilling 
om hans person, er ganske ude af stand til at angive selv 
de mest iøjnefaldende træk af hans ydre, og aner ikke, 
hverken hvad hans fornavn er, eller hvor han bor. At 
manden er gift, rører hende aldeles ikke. Han skal have 
sagt til hende, at hans kone var i omstændigheder, men 
„ikke kunde gaa det igennem", og hun er gaaet ind 
paa at sove i pigeværelset, men naar konen er død, skal 
hun sove hos pastoren. „Det er en politisag og ikke en 
kaffekandesag". Og nærer man nogen tvivl om, at sagen 
forholder sig, som hun siger, smiler hun haanligt, og er- 
klærer, at hun og pastoren „har lovet hinanden ægteskab 
haand i haand", at hun har lovet at være god imod hans 
børn, og at pastor Zeuthen har lyst for dem 3 gange, dog 
maa hun indrømme, at det for hendes vedkommende ikke 
var under hendes rigtige navn, men under et, som pastor 
Petersen havde bedt hende om at antage. Hun paastaar, 
at det er pastoren, der har lokket hende herind og faaet 
hende til at sige sit arbejde op, og at han har lovet 
at forsørge hende fra d. 18de april. Hun siger ogsaa, at 
politiet hele vinteren igennem har fulgt hende i kirken, 
uden at det dog vides, om hun, som saa mange andre 

patienter af denne art, har vakt opsigt eller endog gjort 
skandale ved sin opførsel eller sine af brydelser af prædikenen. 

Om diagnosen af denne patients sygdom, kan der jo 
næppe rejses nogen tvivl. Men jeg vil dog gøre Dem op- 
mærksom paa det urokkelige i hendes vrangforestillinger 
og den overbærende selvsikkerhed, hvormed hun afviser 
enhver indvending, dels paa hendes fuldstændige mangel 
paa sygdomserkendelse og det overordentlig løse eller 
rettere sagt den fuldstændige mangel paa faktiske holde- 
punkter for hendes paasfande, og endelig paa den mono- 
toni, hvormed hun fremfører sine vrangforestillinger. Paa 
afdelingen gaar hun som regel stille omkring, gør sig — 
som det saa ofte er tilfældet med forrykte patienter, selv 
med dem af dem, der er plaget af hallucinationer — nyttig 
paa mange maader, er flittig og hjælpsom. Men saa snart 
man trykker paa den knap, der fører ind til hendes vrang- 
forestillinger, giver hendes tales strøm sig til at flyde, og 
hun sætter alt fra sig for at fordybe sig i den. Men hendes 
maade at fremsætte sine falske forestillinger paa, er fuld- 
stændig lidenskabsløs, hun taler og taler, og dag ud og 
dag ind er det de samme vendinger og de samme ord, 
hun gør brug af. Hun har endogsaa lagt sig et vist syngende 
tonefald til, som var det en lektie, hun havde lært uden- 
ad, og man har indtrykket af, at vækkede man hende om 
natten, vilde hun kunne aflire sin lektie i et aandedrag 
uden at tage et ord fejl. Det er navnlig denne mono- 
toni og uproduktivitet, der røber demensen, og vi har da 
ogsaa faaet at vide, at patienten har været sindssyg i 
mange aar. 

Jeg sagde Dem før, at Kraepelin regnede denne form 
af forryktheden med under det sygdomsbillede, han har 
skildret under denne betegnelse. De fleste andre forfattere 
regner paranoia erotica med til de degenerative former af 
forryktheden, saaledes afhandler Magnan den under sit 
délire des dégénerés, Friedenreich nævner den under paranoia 

minor og Pontoppidan under de uregelrette forryktheds- 
former. Det kan nu ikke nægtes, at der er mange berø- 
ringspunkter mellem disse psykoser og den typiske for- 
rykthed, det snigende og ofte ganske umærkelige i vrang- 
forestillingernes opstaaen, den urokkelighed, hvormed de 
fastholdes, den store rolle, som mistydningen af de mest 
dagligdags og intetsigende begivenheder spiller ved kon- 
solideringen af patienternes vrangsystem, den rent sekun- 
dært betingede reaktive affekt, der gør sig gældende paa 
stemningslivets omraade, den fuldstændige mangel paa 
sygdomserkendelse og den lette demens, der giver sig 
udtryk i den monotone stereotypi i produktionen af vrang- 
forestillingerne, er alt sammen noget, der genfindes i den 
typiske forrykthed. Og da disse patienter saa godt som 
altid er uhelbredelige, forekommer Kraepelins opfattelse mig 
vel begrundet, saa meget mere, som sygdommen ude- 
lukkende opstaar i en sen alder. 

Den tredje patient, jeg tænkte at vise Dem idag, kommer 
jeg paa grund af den fremrykkede tid til at vente med 
til næste gang. 



FORRYKTHEDEN III. 



MINE damer og herrer! Jeg sagde Dem i en af de 
foregaaende timer, at Magnan i sin lære om for- 
ryktheden lod den sjælelige degeneration være det tegn, 
der dannede skisma mellem den kronisk uhelbredelige form 
for forryktheden og de mere akut forløbende, helbredelige 
former. Hvor let det nu ogsaa kan være for enhver sinds- 
sygelæge at anføre eksempler paa patienter, hvis tidligere 
liv med al ønskelig tydelighed frembyder tegn paa den 
uligevægtighed og disharmoni i de psykiske funktioner, der 
kendetegner degenerationen, og hvor let det vil være hos 
disse patienter at paapege de psykiske stigmata degenera- 
tionis, der giver sig udtryk i umotiveret angst, i tvangs- 
tanker og tvangshandlinger, i impulsive, uoverlagte hand- 
linger og stemningsudbrud, og hvor man enten mere sni- 
gende, men som regel ganske pludselig ser en psykose 
bryde ud, der riimmer mange af forrykthedens rent symp- 
tomatologiske kendetegn, men som efter kortere eller læn- 
gere tids forløb atter svinder, saa er der dog andre til- 
fælde, hvor psykosen trods den degenerative baggrund, 
paa hvilken den opstaar, og trods sin optrædelsesmaade og 
det ofte lidet konsoliderede i vrangforestillingernes syste- 
matisering dog antager et kroniskt forløb og ender i sekun- 
dær demens. 

Det har lige, siden psykiatrien blev sig selv bevidst 
som en ligestillet faktor med den kliniske medicins øvrige 
discipliner, altid voldt den største vanskelighed at faa disse 

Christiansen: Psykiatriske forelæsninger. 16 

uregerette former af forryktheden anbragt. Mange af dem 
blev i tidligere tid indrangeret under manierne, melankolierne 
eller de forskellige former af monomani. I begyndelsen af 
min studietid, da den akute hallucinatoriske forvirring, eller 
som Meynert kaldte det, amentia, havde bredt sig ganske 
uforholdsmæssigt stærkt, blev en stor del af de degene- 
rative paranoiaformer indrangeret under denne rubrik, hvad 
De blandt andet kan overbevise Dem om ved at gennem- 
læse Arne Poulsens^) doktordisputats, hvor der findes flere 
sygehistorier, der af Magnan med rette vilde blive henført 
til hans délires des dégénérés. Og det samme gælder om 
flere af de patienter, som Wimmer^) har samlet under be- 
tegnelsen den evolutive paranoia. Stridspunktet indenfor 
paranoiaspørgsmaalet har altid drejet sig om berettigelsen 
til at opstille en akut paranoia som særlig sygdomsform. 
Det er Westphal^), der i 1878 først skildrede en akut 
forløbende form for paranoiaen, og mange senere forfattere, 
som f. eks. Wille^), Serbski^) og Werner^), har sluttet sig til 
ham. Ogsaa Ziehen opstiller i sin lærebog flere former af 
akut paranoia, og han gaar endog saa vidt, at han opfatter 
delirium tremens som en af formerne for sin akute hallu- 
cinatoriske paranoia. Men andre forfattere, som f. eks. 
Krafft-Ebing, og her hjemme Pontoppidan, har altid med 
bestemthed hævdet, at der i begrebet paranoia var inde- 
sluttet forestillingen om en kronisk forløbende, uhelbredelig 
psykose. De akute former indbefatter Krafft-Ebing under 
betegnelsen Wahnsinn, og Pontoppidan, der følger Magnans 
fremstilling, samler under sin uregelrette forrykthed alle de 
akut forløbende helbredelige former. Hvad Kraepelin an- 
gaar, saa har hans standpunkt overfor disse paranoide til- 



1) Studier over den primære idiopatiske amentia. Kbhvn. 1896. 

2) Evolutiv paranoia. Kbhvn. 1903. 

8) Allg. Zeitschr. f. Psychiatrie. 1878, p. 252. 

4) Arch. f. Psychiatrie u. Nerven. XIX. 1888. 

5) Allg. Zeitschr. f. Psych. 1892. 

6) Die Paranoia. Stuttgart. 1891. 

standsformer været i stadig udvikling. I sin lærebog for 
1893 samler han største parten af de herhen hørende syg- 
domsbilleder under betegnelsen Wahnsinn. Men i udgaven 
for 1896, hvor sygdomsbegrebet dementia præcox har nær- 
met sig sin endelige afslutning, er sygdomsformen Wahn- 
sinn ganske opgivet og optræder kun som lidet betydende 
afarter indenfor den senile melankoli, de periodiske og 
enkelte toxiske psykoser, hvorimod de uregelrette paranoia- 
former for største delen er gaaet op i den paranoide de- 
mens eller de manio-depressive psykoser. Men medens 
Kraepelin i 1896 under navnet den fantastiske forrykthed 
indrømmede Magnans délire chronique å evolution systé- 
matique en plads indenfor den typiske forryktheds ram- 
mer, saa er, saaledes som jeg ved en tidligere lejlighed 
har omtalt for Dem, i den sidste udgave af hans psykiatri 
ogsaa denne form blevet slugt af dementia paranoides. 

Men Kraepelin er da ogsaa selv nødt til at indrømme, 
at afgrænsningen af den paranoide demens er overordentlig 
vanskelig og endnu ikke afsluttet, lige som han ogsaa, hvor J '% 
talen er om de former af manio-depressive psykoser, hvor V 
der optræder systematiserede vrangforestillinger med para- / . ' *' 
noid farvning, staar usikker overfor deres anbringelse i 
det psykiatriske system. 

Denne Kraepelins usikkerhed overfor de uregelrette 
former af forryktheden hænger paa det nøjeste sammen 
med den ulyst, han altid har vist til at indrømme den 
psykiske degeneration nogen væsentlig indflydelse paa og 
betydning for opstaaelsen og afgrænsningen af psykiatriske 
sygdomsenheder. Dementia præcox, mener han, opstaar som 
følge af en stofskifteanomali, om hvis oprindelse han kun 
kan anføre ganske hypotetiske gisninger, og da det ligger 
i denne sygdoms natur at havne i demens i løbet af kort 
tid, saa kan det kun være modstræbende, at han anbringer 
sygdomstilfælde, der har en udtalt tendens til at helbredes, 
indenfor denne ramme. Og selv om periodiciteten spiller 

en stor rolle i de uregelrette forrykthedsformers sympto- 
matologi, for saa vidt som disse patienter saa let bringes ud 
af deres relative ligevægtsstilling og for en tid kastes ind 
over sindssygdommens grænser, saa er det ikke perio- 
diciteten alene, der berettiger til at anbringe en patient 
under de manio-depressive psykoser. Der eksisterer jo saa- 
ledes utvivlsomt en periodisk forløbende katatoni, der for- 
uden periodiciteten frembyder de øvrige for katatonien 
karakteristiske psykiske og somatiske symptomer. Og paa 
lignende maade forløber adskillige af de uregelrette for- 
rykthedsformer periodisk, og muligheden for at diagnosti- 
cere dem maa hentes fra optrædelsesmaaden, fra vrang- 
forestillingernes art og fra den ringe og i alt fald rent 
I sekundært betingede reaktion fra stemningslivets omraade. 

Hvorledes Kraepelin i næste udgave af sin psykiatri 
vil stille sig, er det ikke godt at udtale sig om. I den 
sidst udkomne udgave har han nemlig ved opstillingen af 
en hel del sygdomsbilleder, der i mange punkter falder 
sammen med de psykopatiske tilstandsformer, der af andre 
forfattere skildres som udtryk for den sjælelige degenera- 
tion, nærmet sig denne mere end i sine tidligere publi- 
kationer, og da de uregelrette forrykthedsformers kliniske 
realitet næppe i længden kan undlade at fange Kraepelins 
opmærksomhed, er det jo muligt, at han af de tilfælde, 
som han nu har saa vanskeligt ved at anbringe, samler 
en gruppe, der ikke vil komme til at staa Magnans délire 
des dégénerés fjærn. 

Men selv om spørgsmaalet om paranoiaens afgrænsning 
endnu er aabent, og selv om anbringelsen af de forskel- 
lige former indenfor det psykiatriske system kan synes 
baade ret vilkaarligt og stadig giver anledning til dissens 
imellem de forskellige forfattere, saa vil de kliniske reali- 
teter, som striden staar om, ikke paavirkes deraf, og den 
praktiske betydning, der er knyttet til den rette erkendelse 
af dem, ikke derved svækkes. 

Og efter de erfaringer, som jeg i en snart tiaarig virk- 
somhed dels paa sindssygeanstalter og dels her paa afde- 
lingen har indhøstet, saa mener jeg, at Magnans inddeling 
i det store og hele svarer til, hvad man træffer ude i 
livet. Ganske vist mener jeg, at der til den typiske for- 
rykthed ikke blot bør henregnes hans délire chronique å 
evolution systématique, men at baade kværulantforrykt- 
heden og paranoia erotica paa grund af det snigende, 
progrediente forløb, der fører til en kun ringe demens, 
naturligst hører herhen. Og ganske vist er der ingen 
tvivl om, at adskillige af hans patienter med degenerativ 
forrykthed efter et eller flere anfald gaar over i en uhel- 
bredelig demens og for en stor del baade symptomatolo- 
gisk og i deres forløb svarer til Kraepelins dementia para- ^ 
noides, men lige saa sikkert er det, at der findes et ikke ringe j 
antal patienter, hos hvilke der paa degenerativt grundlag j 
som regel akut opstaar psykiske tilstandsformer, der præ- i ^ ^ 
ges af de paranoide vrangforestillingers to primordialdelirier, , j^ ' 
af forfølgelses- og storhedsforestillingen, hvor stemnings- j^ 
livet er sekundært afficeret, hvor hallucinationer af for- i , 
skellig art spiller en meget dominerende rolle, og som dog 
i relativ kort tid gaar over i helbredelse. Det er disse 
tilfælde, som stadig er blevet indrangeret under de i prog- 
nostisk henseende gunstigst forløbende psykoser, snart under 
amentia, snart under Wahnsinn, snart under den akute eller 
uregelrette paranoia. At det i adskillige tilfælde ikke er 
muligt med sikkerhed at forudsige disse tilfældes prognose 
kan ikke berøre spørgsmaalet om deres kliniske berettigelse. 
Det er jo ikke blot i psykiatrien, at man oplever over- 
raskelser, der bør mane til forsigtighed i saa henseende, 
selv om vi maaske netop dér er udsat for at begaa de største 
fejltagelser, fordi de faktorer, vi bygger vort skøn over, 
ofte er saa flertydige og upaalidelige. 

Jeg skal i aften begynde med at vise Dem en patient, 
som efter min mening hører ind under forrykthedens 

uregelrette former, og som paa den ene side vil give Dem 
en tydelig forestilling om disse psykosers opstaaelsesmaade 
og symptomatologi, og paa den anden være et eksempel 
paa, hvor vanskeligt, for ikke at sige umuligt det er, i 
mange af disse tilfælde at stille en nøjagtig prognose. Jeg 
tør i alt fald ikke paatage mig at gøre det. Skønt jeg er 
mest tilbøjelig til at tro, at det drejer sig om et af de 
kronisk forløbende uhelbredelige tilfælde, som nærmest 
kommer ind under Kraepelins dementia paranoides, saa er 
muligheden for, at den psykose, patienten i øjeblikket lider 
af, kun er en af de stormfulde episoder, der nu og da 
optræder i degenereredes liv, og at patienten om kortere 
eller længere tid atter vil vende tilbage til sin pseudonormale 
tilværelse, ikke udelukket. 

Det drejer sig om en af vore observationspatienter, der 
er tiltalt for en del omfattende bedragerier, han i en række 
aar har begaaet. Om hans slægt har vi faaet oplyst, at 
hans farfader var sindssyg og døde som saadan; faderen 
skal have været en original, og en broder til patienten er 
en dreven plattenslager, som flere gange har været i kon- 
flikt med loven, og som patienten paastaar „altid har været 
gal". 

Der findes saaledes hos vor patient den hereditære 
disposition, som netop, hvor talen er om degenerative psy- 
koser, spiller en saa stor rolle i ætiologisk henseende. Og 
at denne arv har gjort sin indflydelse gældende paa vor 
patients hele livsførelse, derpaa tyder de oplysninger, vi 
fra forskellig side har indhentet om hans vita anteacta. 
Han skal, efter sin huslæges udtalelse, altid have været 
et nervøst individ, uligevægtig og ubehersket, hurtig til at 
blive interesseret og optaget af en sag, men lige saa hurtig 
til at opgive den og lade den falde, naar der var gaaet 
nogen tid, eller han stødte paa modstand. Lige fra sin 
tidligste ungdom skal han have vist interesse for og spe- 
kuleret meget over forskellige opfindelser. Og det er navnlig 

med disse mere eller mindre vel funderede opfindelser 
som udgangspunkt, at han har begaaet sine bedragerier 
og har fralokket lettroende mennesker penge, idet han har 
lovet dem guld og grønne skove, naar de vilde forstrække 
ham med midler til at starte de foretagender, der var ba- 
seret paa hans opfindelser. Og det er ikke saa faa men- 
nesker, der har ladet sig bedaare af hans indtagende væsen 
og besnære af hans veltalenhed, saa at der har været tider, 
hvor han har kunnet leve som grandseigneur og ødslet 
mange penge bort. Han har ført et meget omflakkende liv, 
har ogsaa været en tid i Amerika, men trods det planløse 
og ustadige i hans livsførelse mener moderen ikke at have 
observeret noget patologiskt hos ham, før hun besøgte ham 
her paa afdelingen. 

Hvornaar hans psykose er brudt ud, har det ikke været 
muligt med bestemthed at afgøre, men naar De har set 
patienten, vil De forstaa, at han umulig kan have færdedes 
ude i livet i den tilstand, han nu er, og som var ganske 
svarende til den, han frembød, da han blev indlagt fra 
arresten. Selv erklærer han, at han i længere tid havde 
været optaget af spekulationer angaaende en opdagelse, 
han vilde gøre, og at han saa en søndag under gudstje- 
nesten i fængslet pludselig saa en haand med to hjul ved 
siden af prædikestolen, og fra det øjeblik følte han, at han 
var „i stand til at løse sin store opgave". Da det nu er 
en dagligdags erfaring, at individer med den psykiske kon- 
stitution, som vor patient frembyder, kun yderst daarligt 
taaler fængselslivet, og da det ofte er tilfældet, at de psy- 
koser, der opstaar under disse omstændigheder, sætter ind 
ganske akut — d'emblée, som franskmændene kalder det — 
saa anser jeg det ingenlunde for usandsynligt, at denne 
synshallucination i virkeligheden har været det fænomen, 
der aabnede patientens psykose, selv om han ogsaa før 
den tid utvivlsomt har været at betragte som et abnormt 
individ. 

Jeg skal nu vise Dem patienten, der er 31 aar gam- 
mel. Som De ser, er der noget vist kavalermæssigt over 
ham, og hvis De for et øjeblik vil prøve paa at tænke 
Dem ham i andre omgivelser og i en anden paaklædning, 
og borteliminere den agitation, der nu præger hans væsen, 
saa vil De se, at der i hans rent ydre apparition er noget, 
der nok kan motivere det held, han har haft med at spille 
sin rolle som svindler i stor stil. Spørger vi ham om, 
hvad det er, der optager ham saa meget og gør, at han 
ikke er i stand til at holde sig rolig et øjeblik, saa hører 
De, hvorledes han straks, ivrig gestikulerende, med livlig 
mimik og strømmende tale kaster sig ind i beretningen 
om den store opfindelse, han har under udarbejdelse. Det 
drejer sig om et styrbart luftskib, et slags perpetuum 
mobile, hvis væsentligste bestanddele er en art skrue uden 
ende og en ballon. Han medbringer en del ganske fanta- 
stiske tegninger, paa hvilke han søger at demonstrere prin- 
ciperne for opfindelsens mekanik, men disse forsøg fører 
kun til, at han røber en fuldstændig mangel paa kendskab til 
de mest elementære fysiske grundlove. Han paastaar, at det 
er verdens største opfindelse, at han kan blive 100 gange 
millionær paa den, at han vil skænke patentet til den 
danske stat, og at Danmark vil forene sig med Finland 
og Rusland og udruste 50 af disse luftskibe for med dem 
at „mase" Tyskland. Han vil anmode overlægen om at gaa 
til kongen for at faa denne til at interessere sig for sagen, 
hvad der sikkert vil lykkes, da hans opfindelse vil „om- 
forme hele verden". Han taler sig efterhaanden op i en sub- 
manisk tilstand, hæver stemmen, bliver kongestioneret til 
kinderne, hans øjne bliver glansfulde og den motoriske 
uro stiger. 

Der er jo i denne selvovervurdering, i den kritikløse 
svælgen i egen magtfuldkommenhed, i denne legen ified 
millioner og verdensdele, noget der minder om den gene- 
relle pareses megalomane vrangforestillinger. Imidlertid 

nægter patienten bestemt at have haft syfilis, ligesom der 
heller ikke hos ham findes noget af de somatiske tegn 
^Daa paresen. 

Men disse storhedsideer er ikke de eneste vrangfore- 
stillinger, patienten sidder inde med. Spørger man ham 
om, hvor de tegninger, han har konstrueret, medens han 
opholdt sig i fængslet, er henne, saa vil De se, hvorledes 
hans stemning øjeblikkelig svinger over i en ganske ube- 
hersket og stigende vrede. Han paastaar, at fængsels- 
inspektøren, „der er underkøbt", har stjaalet hans tegninger, 
at afdelingen her er fuld af spioner, som politiet har sendt 
herind, og som forhindrer ham i at komme i forbindelse 
med krigsministeriet. Da jeg for nogen tid siden var et 
par dage i Berlin, forlangte han ad telegrafisk vej at faa 
mig stoppet, da han følte sig overbevist om, at min rejse kun 
havde det formaal at faa hans opfindelse afsat i Tyskland. 
Imidlertid gælder disse forskellige anslag ikke blot hans 
opfindelse, men ogsaa hans person. De hører, hvorledes 
han fortæller, at man allerede i fængslet gjorde attentater 
paa hans liv ved at anbringe ham i en „gascelle", og her 
paa afdelingen er han gentagne gange kommet ud paa 
gangen om natten, skælvende og bleg af angst, fordi han 
følte sig overbevist om at være forgivet eller troede, man 
vilde kvæle ham, medens han sov. Han har en gang gemt 
noget opgylpet mælk i en konvolut, og forlangt, at det 
skulde kemisk undersøges, hvis han døde. Han har taget 
personalet og sine medpatienter til vidne paa, at han var 
myrdet, hvis han døde. Han har forlangt at blive obdu- 
ceret, for at giftmordet kunde blive konstateret, og har 
paa væggen i sit værelse skrevet en hel del navne paa 
læger og sygeplejersker op, som han kræver tiltalt for over- 
lagt mord. Forleden dag var han i flere timer stærkt agi- 
teret, svedende og bleg, fordi han var sikker paa, at der 
var lagt skydebomuld under afdelingen. Han har ogsaa 
paastaaet, at han blev paavirket af elektricitet. 

Skønt han i længere tid har været næsten fuldstændig 
søvnløs, optaget som han har været dels af udarbejdelsen 
af sin opfindelse, dels af at hytte sig imod alle de an- 
slag, der er rettet imod den og hans person, og skønt 
hele hans bevidsthed fuldstændig er absorberet af disse 
forestillinger, saa er han fuldstændig orienteret i sine egne 
forhold. Han giver korrekte og sammenhængende oplys- 
ninger om sit tidligere liv, er fuldstændig klar over sit 
nuværende opholdssted og bedømmer som regel sine om- 
givelser rigtigt. Han kender dato og aarstal, husker godt, 
regner upaaklageligt, medens hans skolekundskaber kun 
er middelmaadige, men han indrømmer selv, at han „altid 
har været et stort fæ paa mange omraader, men altid 
noget af et opfindergeni". Derimod mangler han fuldstændig 
sygdomserkendelse og forstaaelse af de alvorlige følger, 
hans arrestation kan føre med sig. I det hele skænker han 
ikke sine bedragerier en tanke, han anser dem som noget 
ganske underordnet, der aldeles ikke spiller nogen rolle i 
sammenligning med alt det betydningsfulde, der ved hans 
hjælp skal fuldbyrdes. 

Hvad patientens stemningsliv angaar, saa har De jo 
selv set, hvor skiftende det kan være, hvorledes han fra 
den løftede, glade stemning, der kom til orde, da han 
svælgede i sin opfindelses store betydning og fremtid, og 
som ledsagedes af den maniske eksaltations muskeluro og 
somatiske symptomer, pludselig svingede over i en ube- 
hersket vrede, der gav sig et ligesaa levende udtryk. De 
hørte jo ogsaa, hvorledes han til tider har været i høj 
grad ængstelig, og et par gange er han ganske fortvivlet 
og grædende kommet hen og har bedt os om beskyttelse 
og tigget os om at forhindre de ulykker, der ventede ham. 
Men hvilken farve hans stemning ogsaa antager, saa er 
den altid betinget af og finder sin forklaring i de vrang- 
forestillinger, der i det givne øjeblik behersker ham. 

Det sygdomsbillede, som vor patient i øjeblikket frem- 

byder, kunde, hvis vi ingen oplysninger havde om den 
maade, hvorpaa det er opstaaet og har udviklet sig, maa- 
ske friste en eller anden til at stille diagnosen: typisk for- 
rykthed. Der er nemlig, som jeg har fremhævet for Dem, 
intet i vejen for, at forfølgelses- og storhedsforestillingerne 
kan bestaa samtidig i længere tid hos en typisk paranoiker. 
Men den typiske forrykthed opstaar snigende, og vrang- 
forestillingerne vokser sig stærke gennem maaneder og aar. j 
Hos vor patient derimod er sygdommen begyndt akut, j 
og straks fra første færd af har begge primordialdelirierne 
været til stede; jeg vil blot minde Dem om, at patienten 
allerede i fængslet, samtidig med at hans storhedsideer 
opstod, mente at man vilde dræbe ham med gas. Og des- 
uden er der ingen udvikling og intet forsøg paa virkelig 
systematisering af vrangforestillingerne. De har den dag i 
dag det samme indhold og det samme omfang, som da de 
opstod; den stille vækst, den ekspansive breden sig ud 
over større og større bevidsthedsomraader, mangler her, 
ligesom ogsaa den utrættelige samlen af nyt bevismateri- 
ale og nye argumenter, der hos paranoikerne markerer 
systematiseringens fremadskriden, ikke findes hos vor pa- 
tient. Hans vrangforestillinger har ikke krævet nogen ruge- 
tid, de er sprunget ud af ægget, saa snart det blev lagt, 
fuldt udvoksede og flyvefærdige fra begyndelsen af. Men 
desuden ved vi om vor patient, at hele hans tidligere liv 
har været præget af den sjælelige degenerations ulige- 
vægtighed, at den psykose, han nu lider af, altsaa er op- 
staaet paa dette degenerative grundlag. Disse forskellige 
forhold i optrædelsesmaade og forløb, sammenholdt med 
de rent symptomatologiske ejendommeligheder, jeg har næv- 
net for Dem, gør, at jeg mener mig berettiget til at hen- 
føre vor patient under de uregelrette forrykthedsformer. 
Og dette har, som sagt, sin praktiske betydning, for saa 
vidt muligheden af en helbredelse dermed er givet. Selv- 
følgelig maa De ikke ved „helbredelse" forstaa andet, end 

at patienten, naar hans psykose er overstaaet, i bedste 
fald vender tilbage til status quo, hans psykose er ikke 
nogen ilddaab, ud af hvilken han gaar som et nyt og mere 
ligevægtigt menneske, tværtimod betegner disse akute an- 
fald i degenererede individers liv som regel en nedgang 
i værdien af deres psykiske evner i). 

Hos den patient, jeg har vist Dem, var vrangforestil- 
lingerne koncentrerede omkring den epokegørende opda- 
gelse, han mente at have gjort, og om den frygt, der be- 
herskede ham, for at opdagelsen skulde blive taget fra 
ham, enten ved list eller ved at dræbe ham. Denne form 
for forrykthed — paranoia inventoria — kan imidlertid ikke 
gøre krav paa nogen særstilling, lige saa lidt som den 
religiøse eller jaloux paranoia kan gøre det. Vrangforestil- 
lingernes indhold er i virkeligheden ganske uden betyd- 
ning, og det er udelukkende de forhold, jeg ovenfor har 
nævnet for Dem, der har nogen betydning for diagnosen. 
Imidlertid er det sikkert ingen tilfældighed, at forestillingen 
om at være en stor opfinder er blevet det centrale i vor 
patients vrangforestillinger, ti, som De hørte, har han lige 
fra barn haft en udpræget tilbøjelighed til at beskæftige 
sig med emner af denne art, og det er ingenlunde sjæl- 
dent, at man ved den uregelrette forrykthed i patientens 
tidligere liv i mere eller mindre rudimentær form finder 
anlæg og tilbøjeligheder, som, naar deres psykose bryder 
ud, danner kærnen i deres vrangforestillinger. 

Jeg har flere gange talt til Dem om den degeneration, 
den etat de déséquilibre, der danner baggrunden, for disse 
uregelrette forrykthedsformer. Men ikke sjældent sker det, 

^) Efter ca. 2^/2 aars ophold paa St. Hans hospital „kom han med politiets 
sanktion paa fri fod, da hans opfinderideer var traadt i baggrunden, stem- 
ningen nogenlunde i ligevægt, og en ven havde skaffet ham arbejde. Men 
han bestiller ikke noget rigtigt". At han senere atter er begyndt paa sine 
bedragerier, fremgaar deraf, at et af hans offre for nylig har været indlagt 
paa afdelingen med en melankoli, der var fremkaldt ved sorgen over det 
pengetab, han havde lidt. 

at der paa dette samme grundlag optræder andre psyko- i 
patiske tilstandsformer, der, fordi de ligeledes væsentligst 
afficerer forestillingslivet, drages ind under paranoiaen under 
navn af abortive eller rudimentære former. Jeg tænker her 
navnlig paa de fænomener, som af Friedenreich^) er samlet 
under navnet tvangstankesygdommen, og som snart er skildret 
under betegnelsen Griibelsucht, snart under folie du doute, 
eller maladie du tic 2). Hvad der karakteriserer disse pati-^ 
enter, er den tvangsagtige, uafvindelige maade, hvorpaa 
bestemte forestillinger eller forestillingsrækker paatvinger 
sig deres bevidsthed, og den følelse af ufrihed og æng- 
stelse, der derved opstaar. Undertiden er det en tvangs- 
agtig tvivl, der behersker disse patienter, de tvinges f. eks. 
til gang efter gang at aaljne de breve, de skriver, for at 
overbevise sig om, at der ikke har sneget sig et misvi- 
sende eller saarende ord ind i det, de maa gang efter 
gang vende om, naar de er gaaet hjemme fra, for at over- 
bevise sig om, at døren er lukket, eller maa hver aften 
paa det grundigste gennemsøge lejligheden, for at over- 
bevise sig om, at de har slukket lyset eller ikke glemt 
en glødende tændstik et eller andet sted. Hos andre pati- 
enter er tvangsfrygten mere fremtrædende, de tør ikke 
røre ved bestemte genstande af frygt for smitte eller fordi 
tingen kunde gaa i stykker og forvolde andre ulykke, de 
tør ikke tage paa en kniv af frygt for at skulle dræbe et 
eller andet menneske, eller de er bange for, at de ved at 
foretage en eller anden ofte ganske ligegyldig handling, 
kan blive den ufrivillige aarsag til andre menneskers ulykke. 
Atter hos andre er det den tvangsmæssige fordyben sig i 
ganske uløselige og barokke spørgsmaal, der behersker 
patienten, naar han f. eks. grubler over, hvorfor en hest 
har fire ben, eller hvorfor mennesket er skabt netop saa- 
dan, som han er, og ikke paa en helt anden maade. 

1) Tvangstankesygdommen. Kbhvn. 1887. 

2) Gilles de la Tourette. Arch. de neurolg. 1885, nr. 25 et 26. 

Medens hos adskillige patienter tvangstankerne bestaar 
som et isoleret fænomen, og den lidelse, de paafører pati- 
enten alene er afhængig af dens vedholdenhed og den 
angst, der saa godt som altid ledsager dem, saa er der 
andre, hvor tvangstankerne kombineres med tvangshand- 
linger af forskellig art, og hvor hele patientens dag efter- 
haanden optages af de forskelligste handlinger. I nogle til- 
fælde viser tvangshandlingerne sig — som i Gilles de la 
Tourettes sygdom — kun som ticbevægelser af forskellig 
art, eller ogsaa som ekko- og koprolali, det vil sige som 
en tic psychique, men i andre drejer det sig om mere ord- 
nede handlinger, der finder deres motivering i patientens frygt. 

Og i de kronisk forløbende tilfælde, som Le grand du 
Saule har givet den klassiske beskrivelse af i sin folie du 
doute avec délire du toucher, er hele patientens tilværelse 
opfyldt af tvangshandlinger. Snart tilbringer de dagen med 
at vadske sig for at befri sig fra det smuds, de har faaet 
paa sig, eller beskytte sig mod den smitte, de mener at 
have paaført sig, snart er det tilsyneladende ganske hen- 
sigtsløse handlinger, de foretager sig, og som efterhaanden 
har faaet en besværgelsesformulars betydning for dem, 
snart tvinger deres frygt dem til — saaledes som hos en 
af mine private patienter — , selv om det var midt om 
natten, at gaa tilbage til den skole, hvor han underviste, 
og med hænderne famle sig frem langs knagerækkerne 
for at forvisse sig om, at hans frygt for, at et eller andet 
af børnene havde hængt sig der, var ugrundet. 

I en del tilfælde optræder disse tvangsfænomener som 
en mere selvstændig lidelse, men i det store flertal af til- 
fældene finder man dem som symptomer paa den psykiske 
degeneration, hvad enten denne viser sig under billedet 
af den konstitutionelle neurasteni eller forstemning, eller 
den optræder med karakterer, der bringer den ind under 
den lidet præcise betegnelse moral insanity eller de hold- 
ningsløse og uligevægtige. 

Disse forskellige tvangsfænomener og fobier har det 
til fælles med de uregelrette forrykthedsformer, at de paa 
grund af den fælles jordbund, hvori de opstaar, er præget 
af den psykiske degenerations lunefuldhed i optrædelses- 
maade, intensitet og forløb. Men i andre henseender er 
der en kløft imellem disse forskellige psykopatiske tilstands- 
former. Ved alle tvangsfænomenerne har patienten selv en 
fuldstændig klar forestilling om, at det drejer sig om noget 
sygeligt, og han kæmper ofte paa det mest energiske og med 
opbydelsen af al sin viljestyrke for at overvinde symp- 
tomerne. Om vrangforestillinger, saaledes som vi ser dem 
ved forrykthedsformerne, er her derfor ikke tale, og tvangs- 
tankernes indhold er jo ogsaa et ganske andet end der. 
De fleste patienter med tvangsfænomener og fobier kan 
derfor ogsaa leve livet uden anstaltsbehandling, dels op- 
staar der ofte lange og gode remissioner i deres tilstand, 
ligesom de lettere tilfælde, navnlig de paa „neurastenisk" 
basis, ved en fornuftig psykisk behandling kan bringes 
til helbredelse, dels viser mange af disse patienter, selv 
om tilstanden er fremadskridende, en ofte beundringsværdig 
evne til at byde deres tvangsfænomener stangen og gen- 
gem mange aar at fortsætte deres daglige dont. Hvad der 
ogsaa viser, at disse fænomener, som Magnan regner med 
til de psykiske stigmata degenerationis, er noget fra den 
regelrette forrykthed afvigende, er, at der hos disse pati- 
enter nu og da opstaar psykiske forstyrrelser, der baade i 
optrædelsesmaade, symptomatologi og forløb ganske svarer 
til de degenerative former af forryktheden. 

Medens de forrykthedsformer, jeg hidtil har vist Dem 
eksempler paa, saa at sige „kommer af sig selv", for saa 
vidt som vi jo intet kender til angrebspunktet for eller 
den egentlige aarsag til deres optræden, saa findes der to 
andre, som synes at have mere bestemte og haandgribe- 
lige forudsætninger, og som vi her paa afdelingen mellem 
aar og dag ser et stort antal af. Den ene er den alkohol- 

iske, den anden den senile forrykthed. Men ogsaa inden- 
for disse i ætiologisk henseende bedre sammenholdte for- 
^ I mer findes der tilfælde, der viser tendens til at antage 
} \ den typiske paranoias snigende forløb og tilbøjelighed til 
systematiserede vrangforestillinger, og andre, hvor der i 
lighed med de uregelrette forrykthedsformer opstaar kortere 
varende episoder med flygtige, løse og skiftende vrang- 
forestillinger, og lige som disse forbigaaende delirier hos 
de degenerede var præget af den sjælelige degeneration, 
saaledes skimter man hos de andre patienter den alkohol- 
iske eller den senile degenerations attributer igennem de 
mere akut opstaaede psykiske forstyrrelser. 

Jeg har, fordi jeg synes, at de lettere tilfælde af en 
sygdom ofte er de mest lærerige, bedet denne 36aarige 
skomager, som jeg for tiden behandler paa Polikliniken, 
om at komme her op. Skønt han ganske sikkert paa de 
fleste af Dem vil gøre et fuldtud behersket indtryk, og 
skønt han er i stand til at føre en samtale med Dem, 
hvori han intetsomhelst abnormt røber, saa lider han 
ikke desto mindre af en udtalt alkoholisk paranoia og er 
efter min mening at betragte som et i høj grad farligt 
menneske. 

Han har meddelt mig, at en farbroder har været sinds- 
syg, og at en yngre broder i længere tid har været an- 
bragt paa landet, fordi han ; spekulerede for meget", et 
forhold, som vi sikkert har lov til at betragte med mis- 
tænksomme øjne, da forholdsregler af denne art og navn- 
lig i de samfundsklasser, som der her er tale om, næsten 
altid vil være et udtryk for, at den paagældende har 
frembudt psykiske forstyrrelser af mere eller mindre ud- 
præget art. Patienten selv skal altid have været rask. Han 
er gift og har tre raske børn. Han har aldrig haft lues 
og frembyder heller ikke tegn herpaa, lige saa lidt som 
der findes somatiske tegn paa dementia paralytica hos ham. 
Han indrømmer, at han drikker 1/2 P®gl brændevin dag- 

lig, og at han tidligere har drukket endnu mere, og De 
vil sikkert ogsaa have bemærket det opdunsede, rødblis- 
sede ansigt, den lette blefaritis, den grove bæven af an- 
sigtsmuskulaturen under talen, den lette agilitet og usik- 
kerhed, der er over hans bevægelser, tremoren af hænderne, 
og dertil kommer nu en kronisk faryngitis med forøget 
farynksrefleks, en tydelig forstørrelse af hepar, en let albu- 
minuri og tydelig ømhed af muskler' og nerver paa under- 
ekstremiteterne, alt sammen fænomener, der hører den 
kroniske alkoholisme til. 

Grunden til, at han søgte Polikliniken, var en hel 
række neurasteniske klager, som man saa ofte finder det 
ved den kroniske alkoholisme. Der var imidlertid noget 
underlig tilbageholdende og sammenbidt over hele hans 
maade at være paa; han var under eksaminationen snart 
fraværende, snart umotiveret ængstelig, og gjorde i det 
hele indtrykket af, at han skjulte noget og var forpint af 
noget, han nødig vilde ud med. Det viste sig da ogsaa, 
naar man trængte ind paa ham, at han i de sidste maa- 
neder havde mærket, at omgivelsernes opførsel imod ham 
havde forandret sig. Naar han sad i sin kælder og arbej- 
dede, saa var det ofte mistænkelige personer, der gik forbi 
oppe paa gaden, mennesker, der enten saa foragteligt paa 
ham, eller som ved den maade, de gik paa eller stampede 
i brostenene paa, søgte at vise ham deres foragt. Af og 
til slyngede de ogsaa i forbifarten et skældsord som f. eks. 
idiot ned til ham. Stansede de udenfor og talte sammen, 
saa var det tydeligt, det var ham, deres samtale drejede 
sig om, han kunde se paa deres miner og bevægelser, at 
det var hans private forhold, der var paa tale. Som De 
hører, tror han, at det er hans kammerater i faget, der 
har faaet noget imod ham, dels fordi han altid har været 
en saa flittig arbejder, dels fordi han ikke altid har holdt 
sig priskuranten ganske efterrettelig. De har derfor lavet 
„et komplot" imod ham, har udspredt falske rygter om 

Christiansen: Psykiatriske forelæsninger. 17 

ham, og det er dem, der for at irritere ham lader alle de 
mennesker, der generer ham, gaa forbi hans vinduer. Men 
hovedmanden for komplottet er dog hans kone. Han ind- 
rømmer, at forholdet imellem dem aldrig har været godt, 
men i den senere tid er han blevet mere og mere over- 
bevist om, at hun er ham utro. Spørger man ham om, 
hvorpaa han grunder dette, saa erklærer han, at det „er 
noget, der er kommet i hans tanker", siden der lige over- 
for deres bopæl er indrettet en stor byggeplads. Han har 
flere gange, naar arbejderne kom eller gik hjem, set konen 
staa ved vinduet og set hende blive rød i hovedet, naar 
han kom. Han føler sig ganske overbevist om, at hun har 
en kæreste imellem arbejderne, men hans beviser er ganske 
vage og bærer, som De selv hørte, ganske en indskydelses 
præg. Foruden disse vrangforestillinger er ogsaa patientens 
stemningsliv afficeret, han indrømmer selv, at han til tider 
kan blive ganske ude af sig selv af hidsighed, saa han 
hverken ved, hvad han siger eller gør, og at han et par 
gange har ladet det gaa til haandgribeligheder overfor konen. 
Hvad der, hvis de somatiske tegn paa kronisk alhohol- 
isme ikke var saa fremtrædende, burde gøre Dem mis- 
tænksom overfor muligheden af en alkoholisk paranoia hos 
vor patient, er den jaloux retning, hans vrangforestillinger 
har taget. Ganske vist findes disse ogsaa ved andre for- 
mer af forryktheden, men de har dog fra gammel tid med 
rette haft ord for særlig hyppigt at optræde ved den alko- 
holiske og maaske lige saa hyppigt ved den senile. Dens 
hyppige forekomst ved disse to former hænger sikkert 
sammen med den fuldstændige eller delvise impotens, der 
ledsager saa vel den kroniske alkoholisme som seniliteten, 
det er disse patienters følelse af seksuel afmagt, der giver 
deres vrangforestillinger denne jaloux farvning. Jeg mindes 
saaledes fra mit ophold paa St. Hans hospital en patient 
med tabes dorsalis, hvor impotens jo ligeledes er et hyp- 
pigt og tidligt symptom, han havde en typisk forrykthed. 

og ogsaa hos ham havde vrangforestillingerne fra begyn- 
delsen af taget en meget udpræget jaloux retning. 

Hvorledes vor patients forrykthed vil forløbe, tror jeg 
ikke, det er muligt med sikkerhed at afgøre. Den ligner 
jo ganske den typiske paranoia i begyndelsesstadiet, og 
den hereditære disposition, der findes ved siden af alko- 
holmisbruget, kan muligvis gøre prognosen daarligere, end 
den ellers vilde være, hvis det drejede sig om simpel 
alkoholparanoia. Men en nødvendig betingelse for, at pati- 
enten skal komme sig, er, at han hører op med at drikke. 
Jeg har derfor foreslaaet ham hospitalsindlæggelse, men da 
han fuldstændig mangler sygdomserkendelse, har han paa det 
bestemteste nægtet at gaa ind derpaa. Denne patient er derfor 
et godt eksempel paa, hvor hjælpeløse vi læger ofte staar 
selv overfor patienter, vi anser for farlige for deres om- 
givelser. Efter mine erfaringer tror jeg nemlig ikke, det 
vil føre til noget resultat at henvende sig til politiet for 
at faa ham tvangsindlagt. De symptomer, han frembyder, 
er i virkeligheden saa lidet udtalte, og hele hans adfærd 
endnu saa samlet, at jeg ikke tror, man vilde være til- 
bøjelig til at gribe til saa alvorlige repressalier, saa meget 
mindre, som patienten, saa snart han mærkede, hvor det 
bar hen, vilde benægte og søge at bortforklare sine symp- 
tomer, ligesom de juridiske myndigheder, der skulde tage 
bestemmelsen, vil mangle de nødvendige forudsætninger 
for at vurdere hans hele retiré væsen og de tilsyneladende 
ret uskyldige vrangforestillinger efter deres betydning. Jeg 
har derfor foreløbig indskrænket mig til paa det indstæn- 
digste at forbyde ham at drikke, et forbud, hvis overhol- 
delse jeg selvfølgelig overfor en ambulant patient ingen 
som helst garanti har for. 

SINDSSYG — IKKE SINDSSYG.') 



MINE damer og herrer! Derhen bebrejdelse, som vi, 
der har valgt nervesygdommene til vor specialitet, 
altid maa være forberedt paa at møde, og det er den,- at 
vi har en tilbøjelighed til at vejre den sjælelige abnormitet 
og den sjælelige defekt, hvor andre ikke kan øjne den; 
at vi er indstillet paa at se resultatet af en abnorm hjæme- 
virksomhed i menneskers handlinger, i deres følelses-, 
drifts- og forestillingsliv, hvor andre kun ser et udslag af 
særhed eller originalitet, af daarlig opdragelse, slet moral 
eller ond vilje, at vi med andre ord har en tendens til at 
drage grænserne for det sjæleligt abnorme saa vide, at 
mange af vore medborgere begynder at røre paa sig og 
føle sig uhygge. 

I og for sig er der jo ikke noget paafaldende i, at den 
læge, der igennem aar og dag har gjort studiet af nerve- 
sygdommene til sin livsgerning, at hans øje og sans er 
mere modtagelig til at opfatte og erkende selv ringe af- 
vigelser fra den til en given tid fastsatte norm end andres. 
Det er jo kun, hvad vi er vant til at se i alle baade 
aandens og haandens virksomheder, det er kun den pro- 
fessionelle indstilling, der faar os til at se det, andre ikke 
ser, og som møjsommelig maa erhverves gennem opøvelse 
og erfaring. Hvor ofte hænder det os ikke, at vi ved første 

1) Foredrag, holdt i medicinsk forening mandag den 30. april 1906. 

øjekast bliver en pupildifferens, en ansigtsskævhed, en 
ptosis eller strabismus var, hvor andre trods den bedste 
vilje først maa gøres opmærksom paa den, før de ser den. 
Det er denne genkendelse af det antydningsvise og rudimen- 
tære, der er en af^tørste glæder ved al klinisk virksom- 
hed, men som alle andre glæder i livet rummer den en 
fare. Det er jo nemlig aldrig symptomet i og for sig, der 
er det afgørende for vor erkendelse. Det er vurderingen 
af symptomet, det kommer an paa. Og her vil jeg, hvor 
paradoksalt det ogsaa kan lyde, bede Dem om at erindre, ' 
at det i virkeligheden er fysiologisk at være abnorm. Det 
er det i den forstand, at der ikke gives en eneste iblandt 
os, der holder maal med den type, som den ideale menneske- 
skikkelse repræsenterer. Og De har sikkert alle erfaret, 
hvorledes disse fysiologiske abnormiteter, der ofte paa den 
mest drilagtige maade kan indtage netop den region, der 
i det givne tilfælde særlig fængsler klinikerens opmærk- 
somhed, hvorledes de kan volde diagnostiske vanskelig- 
heder, saa at spørgsmaalet: patologisk eller fysiologisk 
bliver brændende. 

Jeg ved da fra min egen virksomhed, hvorledes den 
. uharmoniske, lunefulde maade, hvorpaa kraniets ossa kan 
være udviklede, har voldt mig differentialdiagnostiske vanske- 
ligheder; eller hvorledes betydningen af den saa over- 
ordentlig hyppigt forekommende ulige innervation af de to 
ansigtshalvdele eller de to levatores palpebræ har kostet 
mig anstrængelse ; og der er vel næppe den læge, som 
ikke en eller anden gang i sin virksomhed har staaet 
tvivlende overfor spørgsmaalet: tumor eller lokal hyperplasi, 
naar der i den ene mamma fandtes en forøgelse af kirtel- 
vævet i en eller anden af kvadranterne. Og hvad der ofte 
gør disse forhold dobbelt vanskelige at vurdere, er den 
omstændighed, at symptomets grad i principet aldeles ingen 
rolle spiller. En ptosis, der hos den ene patient er end- 
ogsaa meget udtalt, kan være ganske betydningsløs for 

diagnosen, fordi den betegner maaske en individuel sær- 
egenhed, maaske et slægtsmærke, medens den hos en anden 
patient, selv om den er langt svagere udtalt, kan være af den 
mest kapitale betydning for diagnosen og blive det symptom, 
der er afgørende for vor bedømmelse af tilfældets prognose. 
Revet ud af sin organiske forbindelse med andre symptomer, 
med optrædelsesmaade og forløb betyder det enkelte sym- 
ptom kun lidet, det er først gennem det ræsonnement og 
den viden, som vi sidder inde med, og som stiller det i 
det plan, der tilkommer det, at den rette vurdering af det 
kan ske. 

Men naar der i væv af saa relativ simpel en bygning 
som ben væv og kirtel væv forefalder afvigelser fra normen, 
der, selv om de ligger indenfor det fysiologiskes omraade, 
kan volde os diagnostiske vanskeligheder, hvor mang- 
foldigere og besværligere at bedømme maa de -afvigelser 
saa ikke blive, hvor det er forandringer i hjærnebarken, 
det mest følsomme, det stærkest uddifferentierede væv, 
vi kender, der er afvigelsernes sæde. Og her drejer det 
sig tilmed ikke om forandringer, der lader sig umiddelbart 
demonstrere, det er jo, naar det gælder de sjælelige abnor- 
miteter, først igennem den side af hjemebarkens funktion, 
der giver sig udslag i individets handlinger og følelser, i 
hans tale og hele optræden og væremaade, at afvigelserne 
bliver synlige for os. 

Men ligesom den nødvendige forudsætning for bedøm- 
melsen af de forandringer, der forefalder i andre væv, er 
det nøjeste kendskab til alle de sygdommes klinik, der 
kan hjemsøge dem, ligesaa uomgaaelig en betingelse er 
det for erkendelsen af de forskellige sjælelige symptomers 
værdi, at vi fuldtud er inde i de mere eller mindre vel- 
afgrænsede sindssygdomsformer, i deres optrædelsesmaade, 
forløb og kliniske manifestationer. For uden dette kendskab 
vil vor bedømmelse af de sjælelige abnormiteter ganske 
komme til at svæve i luften. Det er sikkert nok, at et af 

de forhold, der gør studiet af sindssyge mennesker saa 
fængslende, er den maade, hvorpaa vi ser de symptomer, 
vi kender saa godt fra de veludtalte sindssygdomsgrupper, 
fortone sig ud i livet, som det leves omkring os, ser, 
hvorledes mangt og meget af det, der for den mindre 
kyndige staar som noget fremmed og uforstaaeligt, som 
udtryk for en barok eller kantet udviklet personlighed, 
hvorledes det ved usynlige traade og umærkelige over- 
gange er bundet til og fører ind imod fænomener, der i 
deres fuldt udviklede skikkelse ligger langt inden for sinds- 
sygdommens grænser. Men lige saa sikkert er det, at et 
saadant enkeltstaaende fænomen ikke berettiger os til at 
stemple et menneske som sindssygt. 

Lad mig forsøge paa gennem nogle eksempler at vise 
Dem, hvor udbredt og mangeartet diffusion af abnorme 
sjælelige fænomener ud i den tilværelse, vi selv daglig 
lever i, i virkeligheden er. Og lad mig begynde med at 
nævne Dem eksempler paa' tilsyneladende mere enkelt- 
staaende symptomer. 

De ved, at et af de symptomer, der karakteriserer den 
form for sindssygdom, der gaar under navnet katatoni, er 
den saakaldte negativisme. De patienter, der frembyder 
dette symptom, indskrænker sig imidlertid ikke til en passiv 
negeren, men enhver opfordring, der rettes imod dem, 
besvarer de ved at foretage en handling, der er lige mod- 
sat den, man har ønsket af dem. Beder man dem om at 
lukke øjnene, spiler de dem saa vidt aabne som muligt; 
beder man dem gaa forlæns, gaar de baglæns og saa frem- 
deles. De kender sikkert fra Deres færden ude i livet 
mennesker, hos hvem fænomener af analog art er mer 
eller mindre fremtrædende. Undertiden skjuler der sig bag 
deres evige gøren det modsatte af, hvad andre foreslaar 
dem, kun en misforstaaet trang til selvhævdelse, de er 
ængstelige for at blive anset for at være nikkedukker, og 
mener at markere deres selvstændighed ved deres kon- 

trære opførsel; men undertiden er fænomenet aabenbart i 
langt intimere, mere organisk forbindelse med vedkommende 
menneskes karakter og strækker sig ud til dagliglivets 
banaleste smaating. Og det er ingenlunde sjældent, at et 
saadant menneskes omgivelser, i alt fald de klogeste af 
dem, efterhaanden lærer, at den sikkreste maade at faa 
vedkommende til at gøre, som man vil, paa er at opfordre 
ham til at gøre det modsatte af det, man ønsker, han skal 
gøre. Det er, om De vil, en form for negativ suggestion. 
Enhver forestillingsrække, der paaføres et saadant menneske 
udefra, har en tilbøjelighed til at skabe hele rækken af 
kontrastforestillinger, og disse stiller sig saa klart belyst 
for hans bevidsthed, at alt andet kommer til at ligge i 
skygge i sammenligning dermed. 

Der er et andet fænomen, som i forskellig styrke 
findes spredt gennem en stor række af sygdomsformerne, 
og det er den mangelfulde evne til at reproducere erindrings- 
billeder og den dermed ofte forbundne trang til paa ganske 
fantastisk vis at omdigte det oplevede. Der ligger ofte paa 
bunden af sindssyge menneskers fabuleren et lille korn af 
virkelig oplevelse, over hvilket patienten saa har bygget 
hele den verden af fantasterier, som ingensomhelst realitet 
har. I sin mindre haandgribelige, men netop derfor langt 
farligere skikkelse optræder symptomet hos de saakaldte 
patologiske løgnere, hvor virkelige oplevelser og mere eller 
mindre bevidste tildigtninger er blandet sammen til et saa- 
dant væv, at hverken patienten eller andre er i stand til 
at rede dem ud fra hinanden. Nu ved vi jo alle, at en 
og samme oplevelse af forskellige mennesker, der har den 
bedste vilje til at reproducere korrekt, kan blive højst for- 
skellig refereret. Men fra disse subjektive afvigelser i op- 
fattelse, der har deres grund i, at den menneskelige orga- 
nisme ikke er et simpelt fotografiapparat, men bearbejder 
og omdanner det optagne efter sin natur, og til den pseu- 
dologia fantastica, der karakteriser den patologiske løgner 

og den sindssyges fabuleren, findes der jævne, umærkelige 
overgange. De ved, der er mennesker, der, som det hedder, 
ikke taler sandt, saa længe de kan lyve, mennesker, der 
har en trang til at besmykke deres oplevelser, til at trække 
fra og lægge til, undertiden for at stille sig selv i et mere 
flatterende lys, men undertiden ogsaa, uden at det er muligt 
at finde noget fornuftigt motiv dertil. Og De ved ogsaa, 
at der er mennesker, for hvem en tildigtning eller en for- 
vrængning af det oplevede lidt efter lidt fremtræder med 
et saadant præg af realitet, at de til sidst selv tror paa 
deres løgne. 

Et symptom, som ved første øjekast kunde synes sær- 
ligt at være indskrænket til sindssygdommene, er vrang- 
forestillingen. Det forekommer under mange forskellige 
skikkelser spredt igennem hele psykiatrien, men det er 
ikke vanskeligt at forfølge de forskellige former ud i det 
normale livs foreteelser. Faa steder inden for sindssyg- 
dommene optræder symptomet vel renere end i de for- 
skellige former af forrykthed, hvad enten denne viser sig 
som den kronisk forløbende typiske paranoia, eller som de 
mere forbigaaende usystematiserede vrangforestillinger, der 
optræder ved saa mange af de degenerative sindssygdoms- 
former. De kan imidlertid næppe have undgaaet at træffe 
mennesker ude i livet, hvor et eller flere af forrykthedens 
symptomer, om end i rudimentær skikkelse har givet deres 
væsen og adfærd et ganske ejendommeligt præg. Jeg vil 
blot bede Dem om at mindes disse mistænksomme, altid 
utrygge mennesker, der bag den aabneste og ligefremmeste 
tilnærmelse øjner en skjult bagtanke, der vil føre dem bag 
lyset, mennesker, der altid føler sig tilsidesatte, over alt 
lugter chikaneri, de gaar omkring med aldrig hvilende 
forurettelsesforestillinger og altid ulmende mistro, og den 
uskyldigste spøg, den betydningsløseste begivenhed kan faa 
begge til at slaa ud i lys lue. Ogsaa den anden af den 
paranoide vrangforestillings yttringsformer, nemlig storheds- 

ideen, har De sikkert truffet paa. De har truffet den hos 
mennesker, hvis følelse af deres egen betydning ikke staar 
i noget som helst rimeligt forhold til deres evners række- 
vidde eller deres arbejdes lødighed, deres selvovervurdering, 
deres krav paa hensyn og opmærksomhed er ganske umo- 
tiveret fordringsfuldt. Og ofte finder man — ligesom inden 
for sindssygdommene — disse rudimentære storhedsfore- 
stillinger vævet sammen med forurettelsesideer, mistænk- 
somhed og frygt for at blive overset. 

Der er en anden meget almindelig forekommende form 
for sindssygdom, som ligeledes strækker sig ud til mange 
normale mennesker og giver deres tilværelse et ganske 
ejendommeligt præg, og det er de saakaldte manio-depres- 
sive psykoser. Det er her næsten udelukkende patienternes 
stemningsliv, der er angrebet, og i de udprægede former 
er hele deres liv nittet sammen af eksalterede og depri- 
merede faser, der stadig — undertiden med en ganske 
utrolig regelmæssighed — skifter med hinanden. Hos 
mange mennesker, om hvis fulde mentale sufficiens ingen 
vover at tvivle, finder man i virkeligheden den samme 
stødvise vekslen i stemningslivet, de lever deres liv i skub, 
og det er ingenlunde altid, at det er ydre forhold, der 
foranlediger disse svingninger, tværtimod bærer de i mange 
tilfælde tydelig præget af, at den drivende magt kommer 
inde fra; disse evige sving fra bølgedal til bølgebjærg er 
i virkeligheden disse menneskers maade at gro paa. Lige 
som araukarien vokser i etager, saaledes er der tider i 
deres liv, hvor deres aandelige synsfelt er tyndt som en 
stængel, hvor de kun lige er i stand til med opbydelse af 
al deres energi at udrette den daglige dont, der paahviler 
dem; til andre tider derimod breder de sig ekspansivt ud 
til alle sider, har hundrede jærn i ilden, kan overkomme 
det utrolige, og deres interesser og virketrang naar langt 
ud over den daglige gerning, som det kort tid i forvejen 
kun var dem en byrde at skulle udføre. 

Og vender vi os endelig for et øjeblik mod den sjæle- 
lige defekt, saa træder forhold af ganske analog art os i 
møde. Undertiden er defekten partiel, som naar man f. eks. 
hos iøvrigt veludrustede mennesker træffer en fuldstændig 
mangel paa matematisk evne eller en lige saa udpræget 
immunitet over for alle æstetiske og filosofiske indtryk og 
paavirkninger. Undertiden er defekten mere diffust udbredt, 
og disse mennesker gør indtryk af at være topskaarne. 
Saa længe de faar lov til at gaa i deres daglige træde- 
mølle, saa længe der ikke stilles andre og større krav til 
dem end de, som engang er indøvede og tilvante, saa 
længe kan de gøre endog udmærket fyldest, men saa snart 
der hænder dem noget uvant og uventet, saa snart der 
stilles krav til deres personlige initiativ, deres kombina- 
tionsevne, deres selvstændige indgriben, saa glipper det 
for dem, og de føler sig usikkre og desorienterede. Nu og 
da hænder det, at den sjælelige defekt ikke straks falder 
i øjnene, overbroderet som den er med flere eller færre 
smaatalenter, der ikke blot stikker den mildt stemte familje 
og navnlig de kvindelige medlemmer blaar i øjnene, men 
ogsaa er i stand til i alt fald for en tid at imponere selv 
de mindre interesserede. Imidlertid vil det altid vise sig, 
at disse talenter — det drejer sig som regel om mere end 
et — ingen art har, de slaar kun til til at spille lidt dilet 
tantkomedie, deklamere i et aftenselskab, skrive en festsang, 
eller fuske lidt i malerkunsten, men trods disse talenter 
driver det „begavede" unge menneske det aldrig til noget, 
hans talenter naar aldrig til nogen selvstændig udvikling, 
og han selv tilbringer sit liv i en eller anden underordnet 
stilling, hvor de fordringer, der stilles til ansvar og selv- 
stændighed, ikke overstiger hans evner. De vil uden 
vanskelighed gennem de forskelligste kombinationer og 
grader kunde forfølge disse lette sjælelige defektuositeter, 
der jo forefalder saa overordentlig hyppigt ude i livet, lige 
ind i den juvenile demens' aandelige øde. — Det vilde 

ikke falde mig svært at mangfoldiggøre disse eksempler 
paa den sjælelige abnormitets og den sjælelige defekts til- 
stedeværelse midt iblandt os. Men jeg er sikker paa, at 
De enten gennem selviagttagelse eller gennem studiet af 
Deres omgivelser vil være i stand til at supplere de an- 
tydninger, jeg her har fremført. 

Der er imidlertid en kategori af mennesker, jeg nu 
vil omtale, og det er den lille flok af særlig fremragende 
og veludrustede mennesker, hvis aandelige indsats i menne- 
skelivets historie gør dem til banebrydere og seere, hvad 
enten deres geni driver dem ind paa det æstetiske, filoso- 
fiske eller religiøse omraade, eller det er de mere eksakte 
naturvidenskaber, politiken eller det merkantile, der høster 
frugterne af deres overlegenhed. Der har lige, siden Morel 
i midten af forrige aarhundrede opstillede sin degenerations- 
lære, dannet sig den anskuelse, at geniet i det store flertal 
af tilfældene frembyder saa iøjnefaldende psykiske sær- 
egenheder og saa store afvigelser fra normen, at man maa 
være berettiget til at fastslaa et nært slægtskab imellem 
det og bestemte former af sindssygdom. Her hjemme har 
overlæge Lange, der er en af Morels mest veltalende og 
talentfuldeste tilhængere, igennem hele sin produktion søgt 
at paavise og motivere denne samhørighed; men det er 
dog navnlig Lombroso, hvis udspring fra og tilknytning til 
Morel saa ofte overses, der gennem sin bog om geniet 
og sindssygdommene populariserede denne opfattelse. I de 
senere aar synes den tyske neurolog Møbius at have ud- 
dannet sig den specialitet at antaste sagesløse genier for 
efter at have gennemrodet deres produktion og privatliv 
at tage dem til indtægt for postulatet om, at geniet er en 
neurose. 

Jeg maa indrømme, at tanken om, at de mænd, der i 
kraft af deres aandelige vægtfylde og geniale fremsyn blev 
kaldede til at berige menneskeheden og flytte grænsepælene 
for vor erkendelse et stykke fremad, at netop de skulde 

staa sindssygdommen nærmere end andre, altid har fore- 
kommet mig baade stødende og lidet sandsynlig. Og jo 
mere jeg har faaet øjet op for, hvor hyppigt man hos den 
store majoritet, der til enhver tid skulde danne den sammen- 
lignende indeks, finder sjælelige abnormiteter og defekter, 
der ingenlunde er fremmede inden for rammen af de virke- 
lige psykoser, og jo mere jeg ved samlivet med sindssyge 
har overbevist mig om, at de sjælelige abnormiteter, der 
har betydning som sindssygdomstegn, altid betegner et 
minus, et minus i evnen til at hævde sig, et minus i den 
indsats, de giver i samfundets store husholdning, og hvor 
sjældent man inden for sindssygeanstaltens mure finder 
mennesker, der paa noget punkt har præsteret det frem- 
ragende eller blot det betydelige, og hvis aandelige kapa- 
citet ikke ligger under det niveau, som deres fødsel og 
opdragelse berettigede til at vente hos dem, desto mere 
er jeg blevet overbevist om, at geniet og den sindssyge 
forholder sig til hinanden som plus og minus. At geniet 
lige saa lidt som andre er udelukket fra at blive sindssyg, 
er en sag for sig, men postulatet om, at geniet netop i* 
kraft af sin hjærnebarks særlige bygning og funktion skulde 
være nærmere beslægtede med sindssyge end andre, beror 
sikkert paa en mangelfuld klinisk iagttagelsesevne. 

De former for genialitet, der altid har været særlig 
udsat for denne misforstaaelse, er dels de, hvor genialiteten 
har været knyttet til de stærkest følelsesbetonede egne i 
bevidsthedslivet, saaledes som det er tilfældet med digterne, 
musikerne, de bildende kunstnere eller religionsstifterne, 
dels de, hvor genialiteten — som hos filosofferne — har 
givet sig udtryk i nye og overraskende teorier om og 
synspunkter for den menneskelige aands udvikling og virk- 
somhed. De genier derimod, hvis evner har drevet dem 
enten ind i de eksakte videnskabers laboratorier, eller ud 
i det praktiske livs værksteder, er langt mindre udsatte for 
at blive slaaet i hartkorn med sindssyge sværmere eller 

forrykte drømmere. Og denne opfattelse af genierne af 
forskellige art beror ganske sikkert ikke paa tilfældig- 
heder. De første af dem, der virker paa deres samtid 
gennem ordet, det være sig nu det skrevne eller det talte, 
de udleverer sig selv i deres værker, i deres dagbøger, i 
deres breve, de lægger deres sind og deres tanker lys- 
levende frem til beskuelse og kommentar, de lever paa en 
maade deres liv for aabent tæppe. De andre derimod, 
fysiologerne, kemikerne, biologerne eller opdagerne, de 
staar kun i rapport til deres medmennesker gennem det 
endelige resultat af deres genis virksomhed, et resultat, 
hvis forudsætninger og motiveringer altid vil være en lukket 
bog for den store mængde, der selv om de ingen anelse 
har om de veje og det arbejde, der ligger bagved, tvinges 
til lidt efter lidt gennem de velsignelser, eller den nytte, 
der skabes ved disse geniers virksomhed, at bøje sig i 
beundring. Eller ogsaa er disse geniers gerning af en 
saadan art, at kun de udvalgte, kun de forstaaende kan 
vurdere resultaterne, og mandens navn naar aldrig ud over 
de herved afstukne snævre grænser, 

Men selv om enkelte geniers gerning ifølge sin sær- 
lige art til dels beskytter dem mod deres biografers ny- 
figenhed, skønt deres liv, deres arbejdsmetode, deres tanke 
og følelsesnæt kan være lige saa uregelmæssig og fra det 
almindelige afvigende som deres, der bliver indrangeret 
mellem de sjælelige abnorme, saa er det ikke disse ydre 
forhold alene, der er afgørende, men ofte er der i selve 
genialitetens retning noget, der frister og ægger til at be- 
tragte disse menneskers livsførelse under det patologiskes 
synsvinkel. Hvad der fremfor noget andet udmærker 
det kunstneriske geni, er dets overordentlige stærke mod- 
tagelighed, den følsomhed, hvormed det reagerer paa alle 
ydre og indre indtryk, den frodighed, hvormed dets ind- 
bildningskraft vokser, og den lethed, hvormed dets følelses- 
liv sættes i svingninger. Naar saa dertil kommer det hang 

til superlative udtryk, som ofte findes hos dem, den dristig- 
hed og respektløshed, hvormed disse genier udtaler deres 
tanker og anskuelser, den hensynsløshed og frejdighed, 
hvormed de lever deres liv uden at spørge om de fore- 
stillinger og de love, der er herskende paa bjærget, saa 
er der intet paafaldende i, at de vækker baade forargelse 
og ængstelse for ikke at være helt vel forvarne, og at 
mange siger lige som en af den franske operas grundlægger 
Luilys venner sagde: „Hør ikke paa ham, han mangler den 
sunde forstand. Han er et rent geni." 

Men hvor henter da de forfattere, der hævder geniali- 
tetens nære slægtskab med sindssygdommen, deres argu- 
menter fra? Ja først og fremmest er det selvfølgelig fra 
det, de kalder genialitetens symptomatologi. Det vil imid- 
lertid føre mig altfor vidt, hvis jeg i aften i det enkelte 
skulde paavise det unøjagtige og ofte barnlige i hele denne 
metodes ræsonnementer; der foreligger jo efterhaanden en 
hel litteratur, der tager sigte paa at demonstrere geniernes 
patologi. Men nogle eksempler paa den vej, der sædvan- 
ligvis følges, vil jeg dog nævne, for at vise Dem, hvor 
løst et grundlag der ofte bygges paa. Lombroso anfører 
saaledes, at dybe tænkere lige som mange sindssyge be- 
herskes af forunderlige luner og har en tilbøjelighed til at fore- 
tage uforholdsmæssige, teatralske bevægelser. Han nævner 
saaledes, at Lenau og Montesquieu, medens de arbejdede, 
stadig gik op og ned ad gulvet, saa at sporene af deres 
trin til sidst kunde kendes paa gulvet, og at Napoleon 
havde ticagtige krampetrækninger i ansigtet og skulderen, 
og disse trækninger bredte sig, naar han blev hidsig, ogsaa 
til lægmuskulaturen. Men rent bortset fra, at fænomener 
af ganske lignende art findes hos mange mennesker, der 
hverken er geniale eller sindssyge, saa er der jo en himmel- 
vid forskel paa den undertiden automatiske, undertiden 
mere tvangsmæssige bevægelsestrang, der findes hos sinds- 
syge og som ofte kan forefalde hos fuldstændig sløve pa- 

tienter, og den trang til bevægelse, der under et intenst 
tankearbejde bemægtiger sig saa mange mennesker og 
først falder til ro, naar tanken har fundet sin løsning eller 
sit udtryk. 

Det anføres ogsaa som et patologisk træk hos genierne, 
at det ubevidste sjæleliv spiller saa stor en rolle hos dem, 
at mangt og meget af det, de frembringer, skabes saa at 
sige uden deres vidende. Goethe anfører saaledes, at meget 
af, hvad han har skrevet, er blevet til, medens han befandt 
sig i en tilstand, der lignede en somnambulisme ; Mozart 
skal have komponeret mange af sine sonater, medens han 
var i en drømmelignende tilstand: „Jeg sætter mig ved 
klaveret, lukker øjnene til, og udtrykker, hvad jeg føler i 
mit indre". Jeg maa indrømme, at jeg har svært ved at 
se, at der er noget patologisk eller blot noget paafaldende 
ved denne maade at komponere paa. Og naar Lamartine 
siger, at det ikke er ham selv, der tænker, men hans 
ideer, der tænker for ham, „Es denkt in mir", som 
Schopenhauer udtrykker det, eller naar Voltaire i et brev 
til Diderot paastaar, at alle geniets handlinger er instinktets 
værk, saa er alt dette jo noget, ethvert menneske, der 
overhovedet giver sig af med selvstændigt aandeligt arbejde, 
saa godt kender fra sig selv. Det hører til de dagligdags 
fænomener for disse mennesker, at en tanke, en forestil- 
lingsrække, et problem, som længe har beskæftiget dem, 
og som de ikke har kunnet magte, pludselig en dag eks- 
ploderer som i en art aabenbaring, hvor hele spørgsmaalet 
med dets logiske konsekvenser og ofte udpenslet i de 
fineste enkeltheder ligger fuldt belyst for deres bevidsthed, 
og samtidig har de en fornemmelse af, at det ordnende 
tankearbejde, der ligger bagved, er resultatet af en virk- 
somhed, der er foregaaet under bevidsthedens tærskel. 
Men der er intet patologiskt heri, det er kun en af maa- 
derne for det menneskelige centralorgans virksomhed, der 
her finder sit udtryk, og selv om dette tankearbejde er 

foregaaet uden individets bevidste indgriben og direktion, 
saa er der dog her aldrig tale om det, vi i psykiatrien 
kalder for bevidstløshed, og det er ganske uberettiget at 
parallelisere de sjælelige processer, der her foregaar, med 
den epileptiske automatisme eller den omtaagede bevidst- 
hedstilstand, vi ser ved saa mange former af forvirring. 

Et andet lighedspunkt mellem det geniale menneske 
og det sindssyge søges ofte i den omstændighed, at begge 
gaar som ensomme mennesker igennem livet, fremmede for 
det samfund, de lever i, og uden øje og øre for det, der 
bevæger deres samtid. Men den sindssyges isolerthed er 
næsfen altid paaført ham mod hans vilje, det geniale menne- 
ske vælger som regel selv sin ensomhed. Forudsætningen 
tor al samfølelse imellem mennesker er fornemmelsen af at 
være forstaaet, fornemmelsen af at høre sine egne trin 
træde i takt med andres, det være sig nu de faas eller 
de manges, fornemmelsen af at slide og løfte, harmes og 
frydes i fællig med andre. Men det er jo ofte geniernes 
skæbne at være forud for deres tid. Hvor ofte er deres 
tale ikke en røst i ørkenen og deres virksomhed en fortsat 
række af stormløb mod deres samtids uforstand og for- 
domme. Og tit maa med naturnødvendighed de geniale 
menneskers daglige liv forme sig anderledes end andres. 
For dem, hvis tilværelse gaar hen i en stadig virksomheds- 
trang, en evig syslen med eller grublen over fænomener, 
som andre ikke kan øjne eller aldrig skænker en tanke, 
for dem maa mangt og meget af det, der fylder dagen og 
vejen ud for de fleste, skrumpe ind og blive betydningsløst, 
og deres tilværelse for mange faa præget af det særlinge- 
agtige og barokke, hvorfra skridtet til det patologiske ofte 
kan synes saa kort. Af de faa geniale tænkere, vi har 
haft her i landet, er der vel næppe nogen, paa hvem præ- 
dikatet „gal" oftere er hæftet end paa Søren Kierkegaard. 
Og det er ingenlunde hans forfattervirksomhed alene, der 
har givet denne opfattelse næring. Men selv for mennesker, 

Christiansen: Psykiatriske forelæsninger. 18 

der kun har et ganske overfladisk kendskab til hans værker, 
staar hans livsførelse som en berettigelse til at opfatte ham 
som patologisk. Den ensomhed, hvori han levede, hans 
trafik med at spasere igennem sin over alt fuldt oplyste 
lejlighed, hvor der rundt omkring stod borde med papir 
og blyant, saa at han altid kunde skrive sine tanker ned, 
hans dagelange køreture, hans idé ikke at ville tage 
renter af sine penge, den mystiske forestilling om faderens 
forbandelse af Vorherre, hans forlovelseshistorie, hvor den 
almindelige opfattelse, den. De endnu den dag i dag kan 
høre gamle mennesker debitere, var, at han havde spiddet 
en ung pige som en sommerfugl paa en knappenaal og 
foretog psykologiske eksperimenter med hende, hans ejen- 
dommelige fremtræden, hans strid med korsaren og hans 
angreb paa biskop Mynster, alt det i forening med de ufor- 
døjede og misforstaaede brokker af hans bøger, der løb 
byen rundt, gjorde, at opfattelsen af ham som et sygeligt 
fænomen fæstnede sig. 

Men endvidere fandtes der hos Kierkegaard et symptom, 
som vel nok er det, geniale menneskers biografer oftest 
hænger sig i, naar talen er om at paavise deres sygelighed, 
og det er hans tungsind. Han taler ofte om det i sine 
bøger, og han er ganske utrættelig i at variere og belyse 
det i sine dagbøger. Men det at være tungsindig er sandelig 
ikke nok til at stemple et menneske som sygt. Ganske 
vist skriver Møbius i fortalen til sin monografi over Schopen- 
hauer, at „den grundløse munterhed og naive glæde ved 
livet fylder saa helt ethvert sundt, ungt menneske, at man, 
hvor disse egenskaber mangler, er berettiget til med den 
største bestemthed at slutte til det sygelige". Og det vil 
derfor næppe forbavse Dem, at Møbius efter at have stillet 
dette dogme i spidsen af sin biografi over den moderne 
pessimismes grundlægger kommer til det resultat, at han 
var patologisk. Men jeg tror ikke, Møbius har ret, jeg tror 
ikke, at det at se paa livet med øjet aabent for dets skygge- 

sider, for den megen usseldom og lavhed, der trives om- 
kring os, eller følelsen af, at glæderne i livet ofte er dyre- 
købte og dets værdi i sig selv saare problematisk, er mere 
sygelig end den „grundløse, naive livsglæde", som han 
fremhæver saa stærkt. Der er temperamentsforskelligheder, 
der gør menneskers syn paa og anskuelser om livet saa 
varierende som nat og dag, men som dog ligger inden for 
det fysiologiskes grænser, og der er mange mennesker, der, 
naar de ser tilbage paa deres liv, selv om det ellers kan 
have formet sig baade harmonisk og lyst, netop gruer til- 
bage ved erindringen om deres unge dage paa grund af 
den sky af tungsind og Weltschmerz, der hviler over 
dem, og dette fænomen er saa udbredt og findes hos 
iøvrigt saa ligelige og veludrustede mennesker, at det er 
ganske misvisende at ville henføre det til det patologiske. 
Hvad der derimod karakteriserer depressionen, den simple 
melankoli, som sindssygdomstegn og skiller den ud fra det 
saa ofte forefaldende fysiologiske tungsind, det er dels dens 
kombination med andre sygelige fænomener, som f. eks. 
de melankolske vrangforestillinger, dels og navnlig den 
psykiske hemning, der fuldstændig behersker disse patienter. 
Men hverken Søren Kierkegaard eller Schopenhauer har 
været plaget af nogen sjælelig hemning, den første skrev 
i løbet af tolv aar, hvad han selv kalder for „en litteratur 
i litteraturen", og den anden udarbejdede paa et tidspunkt, 
hvor hans tungsind var stærkt udtalt, sin doktordisputats. 
Desuden viser det sig, at de fire gange i Schopenhauers 
liv, hvor hans tungsind var dybest, laa der ydre og meget 
alvorlige faktorer bagved, hvorimod den patologiske depres- 
sion . netop saa ofte kommer ganske umotiveret. Og 
endelig plejer de periodevis tilbagevendende depressioner 
at tiltage med aarene, idet perioderne bliver længere og 
depressionen dybere^ men intet af dette var tilfældet hos 
Schopenhauer. Alt som hans liv skred fremad, blev hans 
sind lysere og hans alderdom var, samtidig med at han 

18* 



276 



bevarede sit klare hoved og sin skarpe tunge, nærmest 
hvad man plejer at kalde for „en glad". 

Der er en anden sindssygdomsform, der staar de perio- 
diske depressioner nær, og hvori disse ofte indgaar som 
et led, og som ofte paaduttes geniale mennesker; jeg mener 
den manio-depressive sindssygdom. Møbius har saaledes 
gjort et stort, men, som det forekommer mig, ganske for- 
gæves forsøg paa at indrangere Goethe under denne kate- 
gori. At der findes svingninger i hans stemningsliv, og at 
man kan paavise perioder, hvor hans arbejdskraft var baaret 
af en ualmindelig frodighed, og andre, hvor hans energi 
ebbede, betyder jo, som jeg før omtalte for Dem, ikke 
meget for løsningen af spørgsmaalet patologisk eller fysio- 
logisk. Svingninger af den art er uløselig knyttet til alt 
menneskeværk, og allerede prædikeren har givet det ud- 
tryk ved at sige: „der er en tid til at græde og en tid 
til at le; en tid til at sørge og en tid til at springe af 
glæde; en tid til at bortkaste sten og en tid til at samle 
stene; en tid til at tie og en tid til at tale". Og jeg kan 
ikke se, at svingningerne i Goethes stemningsliv nogen 
sinde er naaet ind over det sygeliges grænse. 

Lombroso siger i sin bog om geniet og sindssygdom, 
at der aldrig har eksisteret nogen mand, som ikke har 
troet sig forfulgt og ikke har givet denne sin grundløse 
frygt udtryk i ord. Men rent bortset fra, at der er mange 
geniale mænd, som aldrig har efterladt en tøddel om deres 
egne personlige forhold i livet, saa vil den følelse af at 
være forurettet og forfulgt, som store mænd saa ofte giver 
udtryk netop i kraft af denne modstand, som det nye og 
fremragende saa ofte møder, ofte være vel motiveret. 
Atter her er det navnlig Schopenhauer, der maa holde 
for. De fleste af hans biografer paastaar, at han led af 
den vrangforestilling at være forfulgt af de tyske univer- 
sitetsprofessorer. Og som afgørende bevis herfor nævner 
de hans afhandHng: Ueber die Universitets-Philosofie, som 

det endnu den dag i dag, skønt det snart er 60 aar siden, 
den udkom, er en fest at læse. At han i sin bitterhed 
kan have skudt over maalet og i sin vrede kan have saaret 
unødigt, er vel muligt. Men baade hans bitterhed og hans 
vrede var vel motiveret, thi saa længe han levede, blev 
hans værker fuldstændig ignorerede; som ved en stille 
overenskomst mellem alle dem, der paa den tid docerede 
filosofi ved de tyske universiteter, blev hans værker tiede 
til døde. Men der er intet af en forfølgelsesforestilling i 
at reagere over for en saadan medfart, lige saa lidt som 
Georg Brandes lider af forfølgelsesforestillinger, fordi han 
gang efter gang vender tilbage til den uret, der i tidens 
løb er sket ham, og stadig vender sig polemisk mod de 
mennesker og de institutioner, der har spærret vejen for 
ham. Og hvis De vil gaa ud i livet, som det leves om 
os, saa tænk paa, hvorledes det gaar til, naar en plads 
bliver slaaet op som ledig, og f. eks. fem mennesker søger 
den. Gaa rundt til de fire, som er blevet refuserede, og 
spørg dem om, hvorfor de mener at være bleven vragede; 
jeg kan forsikre Dem for, at i 90 af 100 tilfælde falder 
det ingen af dem ind at tro, at det er den dygtigste, der 
er blevet valgt, de mener, at grunden til, at de ikke selv 
har faået pladsen, maa søges i rent personlige motiver, i 
protektion, i den omstændighed, at en af dem, der har 
haft indflydelse paa besættelsen, havde noget imod dem 
selv, eller deres kone eller svigermoder. Og det er ikke 
^ blot vedkommende selv, der har denne opfattelse, men 

f' hele den lille kreds af slægt og venner, der staar dem 

^^ nær, den taler og ivrer og hader sig efterhaanden ind i 

f disse forestillinger om chikaneri og forurettelse. Men fæno- 

;r^ mener, der er saa udbredte og bunder saa dybt i de fleste 

ol^ menneskers karakter, er det for farligt at give betydning 

som tegn paa sindssygdom. Og desuden har forfølgelses- 
forestillingen, naar den optræder som sindssygdbmstegn 
sine ganske bestemte og som regel let kendelige ejendomme- 

ligheder. Den sindssyge, der lider af forfølgelsesforestil- 
linger, ruger over dem uden at kunne løsrive sig fra dem, 
hans tilværelse gaar hen med at tømre sit forfølgelsessystem 
sammen, med at værge sig mod sine forfølgere og undgaa 
deres anslag. Og hele hans væsen er saa præget af disse 
vrangforestillinger, der jo næsten altid holdes i live af 
hallucinationer, at enhver, der har nogen øvelse i at 
iagttage sindssyge, uden vanskelighed kan stille diagnosen 
ved blot at studere hans adfærd. Men om noget saadant 
er der ikke tale i de tilfælde, jeg før nævnede. Hverken 
Schopenhauer eller Brandes har ladet sig distrahere eller 
absorbere af den modgang, de har mødt, den har maaske 
tvært imod været dem en spore, der har ægget dem til 
yderligere anstrængelser, og den hr. Petersen, der ikke fik 
den plads, han søgte, han glemmer snart sin modgang, og 
hvis lykken næste gang er ham god, smiler han maaske 
overlegent af sine tidligere forestillinger. 

Ogsaa geniale menneskers stærke modtagelighed og 
stærkere aktionsudslag er blevet paralleliseret med lignende 
forhold, navnlig hos opstemte, maniakalske sindssyge. Det 
anføres saaledes, at Gay Lussac og Davy dansede rundt 
paa gulvet i deres arbejdsværelse, naar de havde gjort en 
af deres opdagelser, og selv Årkimedes, der løb nøgen 
igennem Syrakus' gader og raabte sit ÉvQfjxa, nævnes 
som eksempel. Men jeg er vel næppe den eneste, der har 
overværet scener, hvor en afgørelse, som var ventet i stor 
spænding, og som fandt en lykkelig løsning, fik vedkom- 
mende til at styrte sig om halsen paa mennesker, han 
ellers højst vilde have trykket i haanden, og i sin adfærd 
gav sin glæde et saa dramatisk udtryk, at et menneske, 
der saa ham uden at kende noget til forholdene, vilde 
anse ham for gal. Og selvfølgelig har den glæde, det her 
drejede sig om, ikke kunnet sammenlignes med den fryd, 
der maa fylde et menneske, som selv har følelsen åf, at 
den opdagelse, han har gjort, betegner det epokegørende 

og har en rækkevidde, som i øjeblikket slet ikke lader 
sig maale. Der er ogsaa anført eksempler paa, at digtere 
skal være besvimede af den betagelse, der greb dem, naar 
de havde læst Homers digte. Men naar Lombroso fortæller, 
at maleren Francia døde af glæde ved synet af et af Rafaels 
billeder, saa tør man dog maaske være berettiget til at 
mene, at en eventuel obduktion havde afsløret en mere 
materiel dødsaarsag hos den 57aarige mand. 

Det kommer jo ogsaa nærmest ind under det komiskes 
kategori, naar den modtagelighed, som saa mange geniale 
mennesker skal have vist over for kvindelige yndigheder, 
fremhæves som noget sygeligt, og det er en ret uforstaaelig 
resignation, Lombroso har vist ved kun at nævne Ålfleri 
og Foscolo i denne sammenhæng, man forstaar ikke helt, 
hvorfor kun disse to syndere drages frem til offentlig be- 
skuelse. 

Det er heller ikke umiddelbart indlysende, hvorfor det 
om Schopenhauer anføres som et patologisk træk, at hans 
liv og hans lære ikke stod i samklang med hinanden. 
Lombroso paastaar, at han i sine værker er kvindehader 
— hvad han for resten slet ikke er — men i livet viste 
sig at være en stor kvindeven — hvad han ganske sikkert 
var — men man behøver da ikke at ty hverken til de 
geniale eller de sindssyge for at finde eksempler paa 
aandens redebonhed og kødets skrøbelighed. 

Det vil sikkert ogsaa lyde overraskende for dem, naar 
De hører, at Lombroso som kendetegn for de patologiske 
genier anfører, at de har en ejendommelig, lidenskabelig, 
bævende og blomstrende stil, som adskiller dem fra alle 
andre skribenter, og sammenstiller deres hang til at danne 
nye ord og bruge billeder, der ikke vokser paa sprogets 
slagne landevej, med den trang til neologismer og det 
ofte ganske uforstaaelige P-maal, som mange sindssyge 
mennesker gør brug af. Det hænder ogsaa nu og da, at 
den omstændighed, at geniale mennesker saa ofte er forud 

for deres tid, kaster et skær over deres handlinger, der 
gør, at de i lange tider opfattes som udslag af sindssyg- 
dom. Maudsley nævner saaledes englænderen William Blake, 
om hvem han mener, at han hele sit liv igennem levede 
paa grænsen af sindssygdom, og — føjer han til — hvis 
historien om, at han sammen med sin kone sad nøgen i 
sit lysthus for at solen kunde skinne paa dem, er rigtig, 
maa han betragtes som virkelig sindssyg. Blake havde 
imidlertid den forestilling, som for vor tid intetsomhelst 
paafaldende har ved sig, at solbade virkede gavnligt paa 
menneskets sundhed, og det eneste, der maaske i vore 
øjne kan synes noget ejendommeligt er, at han og konen 
ikke skiftedes til at sidde i lysthuset. 

Endnu et eksempel paa, hvor langt paa afveje hele 
denne psykologiske metode kan føre, skal jeg nævne for 
Dem. Lombroso anfører som bevis paa geniernes og de 
sindssyges nærbeslægtethed, at et enkelt sanseindtryk hos 
den ene kan give stødet til en genial opdagelse, hos den 
anden til de mest gruopvækkende handlinger. Han paral- 
leliserer saaledes det sanseindtryk, som Newton fik ved at 
se et æble falde, og som gav anledning til hans teori om 
tyngden, med det sanseindtryk, en impulsiv katatoniker 
faar ved synet af en kniv, og som giver anledning til, at 
han jager den i underlivet paa det menneske, der staar 
ham nærmest. Længere ud i det absurde er det vel van- 
skeligt at naa. 

Det er intet under, naar man anlægger den maalestok, 
som jeg her har antydet, at man kan komme til det 
resultat, som Møbius kommer til, naar han omtaler de 
mennesker, Goethe er kommet i berøring med i sit liv. 
Møbius skriver nemlig, at hvis han skulde undersøge dem 
efter deres patologiske Gehalt, vilde han havne i det 
grænseløse, thi imellem dem alle er der næppe et eneste, 
som i ordets egentlige forstand kan kaldes sundt. Det vil 
med andre ord sige, at ikke alene Goethe, der dog sik- 

kert for alle, der kender hans værk og hans liv, staar 
som noget af det bedst udrustede og mest harmoniske, 
der har levet, men ogsaa alle de mennesker, han i sit 
lange liv har haft samkvem med, har været patologiske. 

Men paa den maade gøres alle skillelinier mellem 
sundt og sygt svømmende og hele verden til et stort gale- 
hus. Hvis man vil gaa frem efter den metode, der anlæg- 
ges overfor geniale mennesker, saa vil meget faa kunne 
vente sig at faa paatrykt det blaa stempel. Hvis en eller 
anden af Dem vil offre et par aar af Deres liv paa f. eks. 
at studere vor bys barberer og gøre optegnelser ikke blot 
over deres færden og handlen, men ogsaa over alle de 
sindets og drifternes rørelser, som jo netop danner raa- 
materialet for saa mange geniale menneskers værker og 
selvbiografier, saa nærer jeg ingen tvivl om, at De vil 
kunne samle et materiale, der til evidens demonstrerer 
den overflod af psykopatiske træk, der findes hos bar- 
bererne i modsætning til andre professioner, hvor denne 
undersøgelse ikke er foretaget. 

Det er, som jeg begyndte med at fremhæve for Dem, 
ikke det enkelte symptom, ikke paavisningen af en eller 
flere sjælelige abnormiteter, der berettiger os til at stille 
diagnosen sindssygdom. Det er i vore dage, hvor læren 
om sindssygdommene har kæmpet sig frem til at blive 
sideordnet med medicinens øvrige discipliner, ikke nok 
for den samvittighedsfulde og videnskabeligt interesserede 
undersøger i al taaget almindelighed at karakterisere et 
menneske som sindssygt, det maa kræves af ham, at han 
fastslaar, hvilken form for sindssygdom det drejer sig om. 
Og hertil hjælper ham dels den konstellation af symp- 
tomer, patienten frembyder, dels de faktorer, der har hjul- 
pet med til at fremkalde sygdommen, dels dennes forløb 
og ikke mindst den kløft, der i det store flertal af udtalte 
sindssygdomstilfælde skiller patientens liv i syg og sund 
tilstand fra hinanden. Og denne forskel fra før og nu er 

som regel saa gennemgribende og strækker sig saa langt 
ind over hele personligheden, at der sker en iøjnefaldende 
karakterforandring hos patienten. Hans følelsesliv bliver 
ændret, hans forestillingskreds bliver indsnævret eller an- 
tager en retning, der tidligere var ham fuldstændig frem- 
med, hans bevidsthedsliv bliver omtaaget eller indskrænket, 
hans interesser sløves eller søger veje, der før laa ham 
flærnt, og hertil slutter sig ofte udtalte vrangforestillinger 
og hallucinationer, en mangel paa evne til at bedømme 
omgivelserne og sine egne forhold med den klarhed og 
logiske konsekvens som tidligere. Og alle disse forhold 
gør, naar de sammenholdes og afvejes mod hinanden, og 
naar de stilles i den belysning, der kastes over dem fra 
den kliniske erfaring, som studiet af andre patienter med 
lignende symptomer giver os i hænde, at det som regel 
ingen vanskelighed volder at anbringe patienten under en 
af de sindssygdomsgrupper, som den moderne psykiatri 
har afgrænset, og samtidig bliver det muligt for os at for- 
udsige det forløb og den udgang, som sygdommen i det 
enkelte tilfælde vil tage. 

Der er imidlertid, hvad der ogsaa fremgaar tydeligt 
nok af alt, hvad jeg hidtil har sagt, tilfælde, hvor afgørel- 
sen af, om en patient er sindssyg eller sindssund, maa 
kunne volde uoverstigelige vanskeligheder. Og det ligger 
i, at der mellem det sunde sjælsliv og sindssygdommen 
ligger en bred og endnu lidet opdyrket grænsezone. Der 
er mennesker, der kun én gang i deres liv krydser dette 
grænsegebet, og det er dem, der inden deres sindssygdom 
bryder fuldstændig ud, gaar kortere eller længere tid med 
prodromalsymptomer til den psykose, der, naar den en 
gang er manifest, aldrig kommer sig-, men tvinger pati- 
enten til resten af sine dage at blive inden for en sinds- 
sygeanstalts mure. Der er andre mennesker, der tager 
ophold i dette grænseland to gange i deres liv, én gang 
medens forløberen for deres sindssygdom præger deres ad- 

færd og gør dem utrygge og usikkre over for dem selv og 
deres omgivelser, og én gang, naar de paa hjemvejen fra 
deres psykose lever i den rekonvalescenstid, hvor de endnu 
ikke tør stole helt paa sig selv, og gengangere fra deres 
vrangforestillinger eller sygelige stemningsliv endnu spøger 
i dem. Nu og da hænder det, at det samme menneske 
flere gange i sit liv drager igennem dette grænseland — 
paa kryds, om jeg saa maa sige. Men foruden disse, der 
altid kun er paa gennemrejse, er der mange, som lever i 
dette grænseland livet igennem og rejser igennem dét — 
paa langs. Det er den store skare, som gærne samles 
under navnet de degenererede. 

De maa nu ikke tro, at vor usikkerhed over for er- 
kendelsen af disse patienter er saa overvældende, som 
man ofte faar indtrykket af, naar man læser om, hvilke 
mennesker der indrangeres eller indrangerer sig selv under 
dette mærke. De maa nemlig huske paa, at det i vore 
dage næsten er fint at være degenereret, at det for mange 
mennesker staar som en art adelsmærke paa særlig bega- 
velse og særlige evner, der ikke findes hos den store hob. 
Imidlertid har den sjælelige degeneration, saa snart den 
har naaet grader, der giver den nogen interesse som 
sindssygdomstegn, dels saa udprægede kliniske symptomer, 
at det ingen vanskeligheder har at erkende dem, dels be- 
tyder den som alle andre sindssygdomstegn et minus i 
hele vedkommende menneskes sjælelige valens. Hvad der 
karakteriserer den sjælelige degeneration i dens udprægede 
grader er det holdningsløse, det uligevægtige, det dingle- 
vorne. I karakterilogisk henseende er det, som havde disse 
mennesker en gummislange igennem deres rygrad i stedet 
for den jærnstang, der giver holdning og vækker respekt; i 
moralsk henseende er de upaalidelige og uvederheftige; i 
deres stemningsliv er de lunefulde, stadig skiftende, ofte 
med et impulsivt præg, og deres driftsliv er ofte perverteret, 
deres forestillingsliv er flygtigt, deres interesser overfla- 

diske, deres kundskaber spredte og lidet dybtgaaende og 
ofte i høj grad begrænsede og ensidige. Men desuden 
findes der hos dem træk af mere iøjnefaldende sygelig 
karakter. Det hænder saaledes hyppigt, at disse mennesker 
ganske pludseligt faar, hvad franskmændene har betegnet 
med navnet et „délire d'emblée". Der opstaar hos dem 
en hel række af vrangforestillinger, som regel storheds- 
og forfølgelsesforestillinger i en kaotisk blanding, led- 
saget af talrige hallucinationer og omtaaget bevidsthed. 
Ofte varer denne tilstand kun kort, og patienten svinger 
igen tilbage i sin relative ligevægtstilling. Men foruden 
disse mere dramatisk formede tildragelser i disse patienters 
liv, finder man forskellige former af sygelig udtalt angst, 
snart som simpel pladsangst eller højdeangst, snart som 
frygt for at være alene eller køre i jærnbane, og hos 
mange antager disse ængstelser en saadan styrke og et 
saadant omfang, at deres liv imellem andre mennesker 
bliver en umulighed og deres tilværelse en fortsat kamp 
med og hytten sig for disse forestillinger. Til andre tider 
er det tvangstanker eller tvangshandlinger, der behersker 
disse patienter, saa at deres dag smuldrer bort i en række 
meningsløse, intetsigende handlinger, der undertiden har 
karakteren af besværgelsesformularer, undertiden synes 
ganske hensigtsløse. 

Den omstændighed, at føringslinien i disse patienters 
tilværelse gaar i zigzag, saaledes at de snart befinder sig 
helt inden for sindssygdommens grænser og snart nærmer 
sig det normale sjælsliv, gør, at selv ædruelige og skarp- 
sindige forskere kan komme til ganske modsatte resultater 
angaaende en saadan patients sindstilstand. Vi har jo for 
nylig i prinsesse Louise af Sachsen-Coburg haft et celebert 
tilfælde af denne art, hvor en stor del af Tysklands første 
sindssygelæger har erklæret hende for sindssyg, og tre af 
Frankrigs berømteste autoriteter paa samme omraade har 
erklæret hende for sund. Dette ligger nu ikke, som læg- 

folk er saa tilbøjelig til at tro, i, at diagnosen sindssygdom 
er saa svævende og usikker og afgrænsningen af de for- 
skellige former saa flydende, at det videst mulige spille- 
rum for subjektive synspunkter og vilkaarlighed staar aaben. 
I det store flertal af tilfældene ligger den forskellige be- 
dømmelse ikke i principielle og dybtgaaende afvigelser i 
synet paa, hvad der er patologisk og hvad ikke, men det 
ligger i, at det slet ikke er det samme objekt, def er blevet 
observeret, thi i mellemtiden mellem de to iagttagelser 
har patienten i kraft af sin sygdoms tendens forandret 
habitus ; og det er derfor ganske vildledende, naar en tysk 
lægmand i anledning af denne affære har offentliggjort en 
piece med titelen: Der Bankerot der Psychiatri, hvor han 
i en ganske ubehersket form retter de gamle angreb om 
nnanglende eksakthed mod psykiatrien og om uvederhef- 
tighed og partiskhed mod sindssygelægerne. 

De vil sikkert uden vanskelighed forstaa, at enkelte 
træk og enkelte symptomer fra denne degenerative form 
for sindssygdom træffes overordentlig hyppigt ude i livet. 
Det skiftende stemningsliv, det dinglevorne i anskuelser, 
det upaalidelige i den daglige omgang, manglen paa ka- 
rakter og personlighed er jo altsammen fænomener, der 
desværre trives frodigt nok omkring os. Ogsaa de umo- 
tiverede ængstelser — De kender vist alle mennesker, 
der kun vil sidde paa yderpladserne i teatrene, eller naar 
de rejser, kun vil bo i hotellernes stueetager — : eller 
tvangstankerne og tvangshandlingerne findes ofte antyd- 
ningsvis hos i øvrigt sunde og ligevægtige mennesker. 
Det bliver derfor ogsaa her — ikke det enkelte symptom, 
der bliver det afgørende for vor diagnose, men først gen- 
nem studiet af hele personligheden, af sygdommens forløb, 
af det indbyrdes sammentræf af forskellige symptomer 
bliver det muligt for os at naa til den rette erkendelse af 
tilfældet. 

At der imellem geniale mennesker har været adskil- 

lige, der har hørt til de grænsebeboere, der levede deres 
liv i den zone, der skiller sindssunde og sindssyge men- 
nesker fra hinanden, og at en^ del af dem har været 
mærket af de symptomer, der karakteriserer den sjælelige 
degeneration, det er lige saa utvivlsomt, som at der imel- 
lem genierne har været mennesker, der led af andre for- 
mer af sindssygdom. Men den rabies, der i de senere aar 
har udviklet sig, og som søger at drage et større og større 
antal af genierne ind under den sjælelige degenerations 
synsvinkel, tror jeg, er baade farlig for psykiatriens udvik- 
ling og giver et ganske skævt indtryk af geniernes aande- 
lige habitus i modsætning til andre menneskers. Det er 
atter her genierne med kunstnerisk begavelse, der er sær- 
lig udsat. Og det er da ogsaa under den sjælelige dege- 
neration, at Møbius søger at anbringe f. eks. Schopen- 
hauer. Men naar Møbius resumerer Schopenhauers per- 
sonlighed i følgende udtalelse: „han var en helstøbt mand, 
der lige fra sin tidligste ungdom og til sin høje alderdom 
kun havde ét maal: det at erkende og at overlevere det 
erkendte, en mand, der intet andet søgte end sandheden, 
og som opfyldte denne sin opgave med en alvor og en 
trofasthed uden lige", saa vil jeg, selv om denne mand 
har været tungsindig, selv om han af frygt for ildebrand 
ikke turde bo højere end paa første sal, og selv om der 
ellers i hans livsførelse kan paavises ejendommeligheder, 
som ogsaa findes hos deklareret sindssyge, paa det aller mest 
energiske benægte, at en mand, hvis karakteristik kan 
sammentrænges i de citerede ord, var patologisk, og 
mere specielt vil jeg hævde, at denne karakteristik er den 
polare modsætning til den, der særtegner de degenererede. 
Og hvis vi vil tage den anden af de geniale mænd, som 
jeg i aften er gaaet nærmere ind paa, og som, hvis han 
skal være patologisk, ogsaa maa komme ind under de 
degenereredes kategori, jeg mener Søren Kierkegaard, saa 

samler Georg Brandes i sin monografi over Kierkegaard 
sit indtryk af ham i følgende ord: „det vil vise sig, at 
ingen forfatter i vor litteratur er gaaet dybere til bunds i 
menneskehjærtets afgrunde, at ingen har følt mere inder- 
ligt, tænkt mere skarpt, eller har taget en højere flugt i 
sin begejstring for renhedens og fasthedens idealer", saa 
er det ogsaa en karakteristik, der, ganske bortset JFra 
Kierkegaards tungsind og ensomhed, fra hans ensidighed 
og angst, ligger saa langt uden for de degenereredes psy- 
kologi, at man kun ved at gøre brud paa kendsgerningerne 
kan anbringe ham inden for disse rammer. 

Ja, mine herrer og damer! Tiden er fremskreden, og 
jeg maa slutte, skønt det emne, jeg har villet omtale for 
Dem her i aften, jo langt fra er udtømt, og de strejflys, 
jeg har søgt at kaste over det, ikke er fri for en vis en- 
sidighed. Men en bebrejdelse i den retning vil jeg tage 
mig forholdsvis let, hvis det blot er lykkedes mig at bi- 
bringe Dem den forestilling, at der i vore dage drives et 
ganske utilbørligt misbrug med ordet „gal", et misbrug, 
som ikke alene gaar ud over mangen afdød stormand og 
mangen nulevende personlighed, hvis kanter og særegen- 
heder ikke blot virker som salt i dagliglivets flove fersk- 
hed, men ogsaa som peber ud i næsen paa de mere ret- 
linjede og bøjelige naturer, men som ogsaa truer den pre- 
stige, som den yngste af medicinens discipliner, nemlig 
psykiatrien, er i færd med at tilkæmpe sig. For den gæl- 
der det foreløbig om at rette hele sin opmærksomhed og 
alt sit arbejde mod afgrænsningen af de forskellige syg- 
domsenheder; fortaber den sig i studiet af alle de sjæle- 
lige abnormiteter og defekter, som findes spredt ude i 
livet, som det leves omkring os, og søger at drage 
dem ind under synsvinkelen det patologiske, saa havner 
vi som Møbius i forestillingen om verden som et stort 
galehus. Og selv om en saadan forestilling sikkert ingen 

større ulykker vilde afstedkomme, fordi livet vil gaa sin 
vante skæve gang ganske uanfægtet deraf, saa vilde den 
for psykiatrien betegne en falliterklæring saa stor, at man 
med den for øje nok kunde være berettiget til at tale om 
psykiatriens bankerot. 

